
PREFAŢĂ 


La nouă ani după apariția cărții mele Biografia Nouă a lui don 
Bosco, onorată de opt ediţii şi cincisprezece traduceri (în franceză, 
engleză, germană, arabă, chineză şi rusă), editura Elle Di Ci mi-a 
cerut o “Poveste despre don Bosco” accesibilă tuturor. 
Caracteristicile: să țin cont de toate studiile serioase apărute în aceşti 
ani despre don Bosco şi personalităţile din vremea sa şi să restrâng 
numărul de pagini pentru ca volumul să se poată vinde la un pret 
modic. 

Am citit şi am catalogat tot ceea ce am putut: din cele 37 de 
volume ale “Operelor Publicate” de don Bosco (apărute în timp ce 
prima mea biografie era sub tipar) până la Studiile despre Biserica în 
Piemonte în secolul al XIX-lea, îngrijite de Appendino; de la cartea 
lui Pietro Stella: Don Bosco în istoria economică şi socială 1815- 
1870, până la Subvenţii pentru studiul vieţii lui don Bosco într-o 
ediție extra-comercială; de la studiile lui Francesco Motto până la 
cele ale lui Giuseppe Bracco; de la cele trei volume ale lui Rosario 
Romeo despre Cavour până la biografia lui Carlo Alberto, scrisă cu 
vervă de Paolo Pinto; de la monumentala biografie a canonicului 
Allamano până la cărțile lui Martin şi Zanotto despre viata coşarilor 
din Valle d'Aosta...Am avut edificatoare conversații cu Secondo 
Caselle, care continuă să cerceteze în arhivele din Chierese, adunând 
documente preţioase şi inedite. Am putut să citesc toate cărticelele 
(câteva zeci) scrise de Francesia şi colecţiile anuale ale Buletinului 
Salesian până în 1926. Câte pietre prețioase uitate. 

Rămân la părerea lui Montanelli despre cum să scrii istorie pe 
înțelesul tuturor: “Ambiţia mea este aceea de a le furniza cititorilor 
un mijloc de a se apropia de istorie fără trudă şi mai ales fără să se 
plictisească”, “O istorie care să nu fie scrisă de profesori pentru 
profesori sau pentru elevi viitori profesori”, chiar dacă atunci când 
povesteşti istoria în felul acesta “stârneşti indignarea... într-un mediu 
plin de bigotism ca cel academic italian” (Introducere la volumele 
Istoria Grecilor şi Italia Comunelor). În cele 16 volume ale Istoriei 
Italiei de Montanelli, vândute în sute de mii de exemplare, autorul nu 
a pus nici măcar o notă de subsol. L-am imitat în Biografia Nouă. Dar 
în cartea de faţă am introdus note bibliografice. 

Există patru surse principale ale acestei cărți. 

Mai întâi de toate Memoriile Biografice ale lui don Bosco. Cele 19 
volume scrise de Lemoyne, Amadei şi Ceria sunt astăzi desconsiderate 
de mulţi. Unul dintre cei mai mari istorici italieni, Giacomo Martina, 
scrie însă despre ele: “Documente istorice de primă mână, bazate pe 
nararea directă a faptelor de către don Bosco, la putin timp după 
desfăşurarea lor. Cu toate că se ocupă în primul rând de de aparitia 
şi dezvoltarea ordinului salesian, Memoriile conțin detalii importante 
cu privire la contextul lor istoric” (FLICHE-MARTIN, Istoria 
Bisericii XXI, sub îngrijirea lui G. Martina, SAIE-TORINO 1964, p. 
17. 

Apoi Memoriile lui don Bosco, Istoria Oratoriului Sfântului Francisc 
de Sales de Giovanni Bonetti şi Viaţa lui don Bosco pe scurt şi pe 
înţelesul tuturor de Giovanni B. Francesia. 

Memoriile Jui don Bosco reprezintă 180 de pagini mari de caiet pe 
care acesta le-a scris pe la vârsta de şaizeci de ani. El a pus două 
titluri: Memorii ale Oratoriului din 1815 până în 1855 şi Memorii 
pentru Oratoriu şi pentru Ordinul Salesian. Au fost publicate pentru 
prima oară în 1946. Le-am retipărit în 1986, după ce le-am transcris 
în limbajul curent de astăzi. (Citatele între ghilimele provin din 
această transcriere). 

Istoria Oratoriului Sfântului Francisc de Sales a fost publicată de 
către salesianul don Bonetti în foileton în Buletinul Salesian, din 
1879. Episoadele au fost citite şi corectate personal de don Bosco, 
apoi adunate în volumul Douăzeci şi cinci de ani de istorie a 
Oratoriului Salesian (1892). Don Bonetti se baza pe povestirile lui don 
Bosco şi ale celorlalți protagonişti încă în viață pe atunci, mai ales 
ale lui Giuseppe Buzzelti (“Ne-am adresat vechilor elevi care au văzut 
născându-se şi crescând acest Oratoriu, şi mai ales unuia dintre 
ei...şi anume Giuseppe Buzzetti”, Buletinul Salesian, decembrie 1878, 
p. 7) şi ale mamei lui don Bosco, Margherita Occhiena, văduva 
Bosco... Știu de la ea multe lucuri, pe care le-am povestit aici, precum 
şi altele petrecute înainte de 1856, anul când a murit” (...p.119). 

Giovanni B. Francesia a publicat cartea sa Viaţa lui don Bosco pe 
scurt şi pe înțelesul tuturor în 7902, a refăcut-o şi mărit-o de mai 
multe ori de-a lungul atâtor ediţii ce au urmat. (Până în 1925 fuseseră 
publicate 32 de mii de exemplare). Francesia a intrat în Oratoriul lui 
don Bosco în îndepărtatul 1849, a participat de la început la toate 
evenimentele, şi a devenit primul şi cel mai tânăr “profesor licenţiat”. 
A fost profesorul lui Domenico Savio. A trăit 92 de ani. El afirmă în 

introducere: “Mă bazez pe memorie pentru toate informaţiile pe care 
le dau...”. Şi adaugă cu melancolie: “Când tînăr fiind vedeam 
lucurile miraculoase făcute de un simplu Om al lui Dumnezeu (don 
Bosco), îmi spuneam în sinea mea: “Oare o să creadă lumea toate 
acestea într-o zi?” Și acum că le aştern pe hârtie, îmi vin aceleaşi 
îndoieli”. 

Aceaşi melancolie ne cuprinde şi astăzi în fata curentului de 
“demitizare” a personalității lui don Bosco. 


Notă la a doua ediție. Mai multe persoane m-au întrebat dacă Don 
Bosco, povestea unui preot este un remake al cărții Don Bosco, o 
biografie nouă. Bineînțeles că nu. Cea scrisă în 1978 rămâne cartea 
mea cea mai bună: riguros documentată, redactată cu grijă şi 
entuziasm. Aceasta de față, scrisă în 1987, este o biografie diferită, 
mai modernă, mai “detaşată”, aşadar mai rece. Ţine cont de trei noi 
exigenţe: 

(1) o documentaţie detaliată, continuă, cu o avalanşă de ghilimele 
(câteodată plictisitoare), impuse de o oarecare suspiciune a 
citiorilor faţă de biografiile sfinţilor; 

(2) o atenţie permanentă îndreptată către sectorul economic. Astăzi se 
doreşte mai mult analiza contextului economic al vieţii sfântului, 
decât scrutarea idealurilor sale, i se cercetează “portmoneul” 
uneori chiar cu riscul unei lecturi materialiste, aşa cum s-a 
întâmplat şi cu ultimele interpretări ale Evangheliei; 

(3) introducerea evenimentelor ce ţin de “marea politică” care l-au 
avut ca protagonist pe don Bosco. Acestea au fost clasificate şi de 
erudiții salesieni drept “legende pioase”, şi le-am neglijat în 1978. 
Arhivele în schimb ni le-au restituit recent ca adevăruri limpezi. 

Giulio Andreotti a scris patru biografii profund diferite ale lui Alcide 

De Gasperi: De Gasperi minore (1954), De Gasperi şi timpul său 

(1956), Interview despre De Gasperi (1977), De Gasperi văzut de 

aproape (1986). Eu am scris două biografii profund diferite ale lui don 

Bosco: Don Bosco, o biografie nouă (1978) şi Don Bosco, povestea 

unui preot (1987). Şi am dorinţa doresc să continui. T.B. 


Abrevieri 


MB : G.B. LEMOYNE, A. AMADEI, E. CERIA, Memorii 
Biografice ale lui Don Giovanni Bosco,  S.Benigno şi Torino 1898- 
1948, 19 volume. 

Memorii : S.G. Bosco, Memorii, Elle Di Ci, Leumann. Transcrierea 
în limbaj curent a Memoriilor Oratoriului S. Francesco di Sales din 1815 în 
1855, manuscris de don Bosco. 

OP ED : G. Bosco, Opere alese; retipărire anastatică sub 
îngrijirea Centrului de Studii Don Bosco, Universitatea Pontificală Salesiană, 
LAS, Roma 1977, 37 volume. 


BS: Buletin Salesian, San Pier d'Arena — Torino, Colecţii 
anuale după 1877 

CL: G. BONETTI, Douăzeci şi cinci de ani de istorie a 
Oratoriului Salesianfondat de preotul don Giovanni Bosco, Torino 1892. 

VBP: G. B. FRANCESIA, Viaţa venerabilului don Bosco, 
povestită pe scurt şi pe înţelesul tuturor, SEI, Torino, ed. 1925. 

ST1: PIETRO STELLA, Don Bosco în istoria religiei 
catolice, Vol. 1, Viaţa şi operele, Pas-Verlag, Zürich 1968. 

ST 2: P. STELLA, Don Bosco în istoria economică şi socială 
(1815-1870), LAS, Roma 1980. 

CAS: SECONDO CASELLE, Ferme şi țărani din Monferrato 
— Istoria familiei Bosco din Chieri în secolul al XVIII-lea, LAS, Roma 1975. 

DESR: F. DESRAMAUT, Memorii I de G.B. Lemoyne, 


Facultatea de Teologie din Lyon, 1961-62. 

CLOUGH: SHEPARD B. CLOUGH, Istoria economiei italiene 
din 1861 până în zilele noastre, Cappelli, Bologna 1965. 

PINTO: P. PINTO, Carlo Alberto, principele hamletian al casei 
de Savoia, Camunia, Milano 1986. 

AL GR: UGOBERTO ALFASSIO GRIMALDI, “Bunul” rege — 
Viaţa lui Umberto I, Feltrinelli, Milano 1970. 

COGN : F. COGNASSO, Istoria oraşului Torino, Martello 
Giunti, Milano 1974. 


Bibliografia esenţială este conținută în această pagină şi în notele 
de subsol de pe parcursul cărții. Mi-au fost de mare ajutor repertoriul 
alfabetic al Memoriilor Biografice ale lui S.G. Bosco de P. Ciccarelli, 
Torino, SEI 1983, şi Cronologia Completă a Memoriilor Biografice 
ale lui D. J. Bosco de Joan Santaeularia I Guitart, Barcelona 1979. 


1. Dacă nu vine tătuca 


Tânărul vătaf din Biglione 


Prima amintire a lui Giovanni Bosco e o zi sumbră, 
petrecută pe neaşteptate în viaţa lui, când avea doar doi ani. O 
zi de doliu şi de lacrimi. El scrie în Memoriile sale: 

«Toţi ieşeau din camera unde zăcea mort tatăl meu. Dar eu 
nu vroiam să plec. Mama trăgea de mine. 

- Vino, Giovanni, hai să mergem. 

- Nu, dacă nu vine tătuca, eu nu merg — am spus 
hotărât. 

- Sărmanul meu băiat, nu mai ai tată — mi-a răspuns 
mama printre lacrimi şi, luându-mă de mână, m-a scos din 
odaie» (Memorii, 12). 

Tatăl său, Francesco Bosco, fusese doisprezece ani vătaful 
boierilor Biglione, pe moşia lor din Becchi. Intrase în această 
slujbă la 21 ani, în locul fratelui mai mare, Paolo, plecat să 
muncească prin părțile Castelnuovo. Francesco cultiva via şi 
câmpurile, şi le dădea anual moşierilor două treimi din recoltă. 
Un înscris din 1817 consemnează că în afară de produsele 
viticole, în anul acela el le-a mai dat stăpânilor, ce locuiau la 
Chieri şi Torino, opt baloturi de fân, de aproape doi metri 
lungime fiecare, opt saci cu grâu, şi alți patru de grâu amestecat 
cu secară. Un sac avea în jur de 100 de kilograme. 

Ajuns vătaf, tânărul Francesco a luat-o de soţie pe Margherita 
Cagliero, de aceeaşi vârstă cu el. Împreună au avut doi copii, pe 
Antonio şi pe Teresa, dar n-a trecut anul după ultima naştere, că 
Margherita, tot mai slăbită, a murit împreună cu fetița ei. După 
o vreme, Francesco s-a recăsătorit cu Margherita Occhiena, cea 
mai vrednică fată din ţinutul Serra di Capriglio, mai tânără cu 
patru ani decât el. Ea i-a născut doi băieţi, Giovanni şi 
Giuseppe. 


«O bojdeucă şi un staul» 


Francesco muncea cu şi mai mult sârg, pentru a nu fi nevoit să 
trudească toată viața doar pe moşia altora. A reuşit din economii 
să cumpere vreo 1900 de metri pătraţi de pământ şi de vie, şi a 
făcut un staul dintr-o casă veche luată cu bani împrumutaţi 
(CAS 97), unde şi-a adăpostit cele câteva vite cumpărate pe 
datorie, de care era sigur că se va achita în scurtă vreme, prin 
munca lui. Era un ţăran vesel şi viguros. Venea seara de la 
câmp, ducea boii în grajd, îşi ştergea fruntea de sudoare, apoi îi 
lua pe copii pe genunchi şi se juca cu ei. 

Erau vremuri grele. Bolile secerau oamenii la oraşe şi sate. 
Pelagra îi omora pe cei ce se hrăneau doar cu porumb. Tifosul 
făcea ravagii prin târgurile de lângă Torino. Dar Francesco 
Bosco a murit în floarea vârstei, de pneumonie. S-a întâmplat în 
1817, în luna mai. 

Într-o seară, a coborât în pivniță transpirat după o zi de muncă 
şi când s-a întors, cămaşa i se lipise de trup ca un scut înghețat. 
A fost cuprins de febră. 

În zadar au chemat medicul şi au adus medicamente de la 
Castelnuovo. La scurtă vreme Francesco a murit, după ce plin 
de credință şi-a luat rămas bun de la ai săi şi a primit Sfânta 
Împărtăşanie: «E voia Domnului, Margherita. Trebuie să ne 
plecăm în faţa Lui, cu încredere. Ai grijă de copii, mai ales de 
Giovanni. E atât de mic» (MB 1,34s). 

În testamentul pe care îl dictase notarului şi-l semnase cu o 
cruce ca toţi cei neştiutori de carte, Francesco îi numea tutori ai 
fiilor săi pe Margherita şi pe vărul său, Giovanni Zucca. Mai 
cerea rostirea a patruzeci de slujbe pentru pacea sufletului. 

Înainte ca mama să-l scoată din odaia unde se afla defunctul, 
Giovanni îi privi fața palidă. I se părea ciudat că stă împietrit în 
loc să se mişte, să-l ia în braţe, să râdă cum îi era felul...«Mama 
mi-a spus: “Nu mai ai tată, micuțul meu”, şi cuvintele acelea mi 
s-au întipărit în minte pe vecie». 

2. O vară fără soare 


«Te-ai născut de ziua Fecioarei» 


Aşa-i spunea mama şi don Bosco a crezut toată viața că s-a 
născut pe 15 august 1815, în ziua Adormirii Maicii Domnului. 
Nu a verificat în registrele parohiei unde stă scris că a văzut 
lumina zilei pe 16 august. Să fie o greşeală a mamei? Neatenția 
preotului? Probabil nici una nici alta. Pe atunci, preoţii le cereau 
enoriaşilor să aducă noii născuţi la biserică pentru a fi botezați 
în primele 24 de ore. Mulţi însă, temându-se să nu li se 
îmbolnăvească pruncul, îl aduceau după câteva zile, şi, pentru a 
nu trezi mânia parohului, mărturiseau o dată a naşterii mai 
recentă. Aşa s-a întâmplat cu Giuseppe Verdi, contemporan cu 
don Bosco şi cu atâția alții. Copii le credeau pe mame şi nu 
însemnările parohiale. De altfel data naşterii nu conta prea mult 
pentru țărani. Importantă era supraviețuirea copilului, căci mulți 
mureau în primul an de viață şi aproape tot atâția erau seceraţi 
de boli până la împlinirea vârstei de patru ani. 

Mama Margherita avea douăzeci şi nouă ani la moartea 
soțului ei. O femeie tânără, căreia îi revenise sarcina grea de a- 
şi creşte singură băieţii, pe Giovanni de doi ani, Giuseppe, de 
patru şi Antonio de nouă. Acesta îşi văzuse mama murind când 
avea trei ani şi asistase împietrit la moartea tatălui. Două 
evenimente ce-l marcaseră profund, transformându-l într-un 
băiat iritabil şi arțăgos, care începuse să facă imposibilă viaţa 
celor din jurul său. Din familie mai făcea parte bunica din 
partea tatălui, Margherita Zucca, în vârstă de şaizeci şi cinci de 
ani. O femeie cu sănătatea şubredă. După moartea soţului, 
Margherita a reuşit împreună cu doi lucrători să salveze recolta, 
săracă de altfel, iar pe 11 noiembrie 1817, familia Bosco pleacă 
de pe moşia Biglione şi se instalează în bojdeuca cumpărată de 
Francesco şi folosită până atunci ca staul. Multă vreme, casa lor 
a fost cea mai săracă din întreaga localitate Becchi. 

Un vulcan îndepărtat 


Anul 1817 a fost cumplit: moartea tatălui, ploi nesfârşite, cerul 
veşnic întunecat, recolte sărace. S-a dezlănţuit foametea. În anii 
mănoşi, dintr-un bob de grâu semănat, încolțeau şase, în vara 
aceea însă dintr-un bob de-abia ieşeau două, cum arată 
statisticile agrare. La Torino, se adunau în faţa bisericilor şi a 
palatelor senioriale toți cei alungați de sărăcie de pe pământul 
lor nerodnic. Doar după multă vreme, oamenii de ştiinţă au 
descoperit cauza acelei penurii îngrozitoare. Se pare că un 
vulcan situat în îndepărtata Indonezie, Tambora, erupsese cu o 
forță neobişnuită în ultimii două mii de ani, aruncând în aer 80 
km cubi de funingine. Vântul a purtat încet imenşii nori negri 
deasupra lumii întregi. Au fost aşa numiții «ani fără vară»! În 
Lombardia, a fost compromisă cultura viermilor de mătase, 
mijlocul de subzistență al multor familii de ţărani. Guvernatorul 
Genovei îi scria regelui: «Foametea duce treptat la ruină familii 
întregi» (PINTO, 243). 

Şi în căsuţa din Becchi a fost foamete şi frică. «Într-o zi nu am 
mâncat aproape nimic», povesteşte don Bosco. «Mama a căutat 
în vecini ceva merinde cu împrumut, dar nimeni n-a putut să ne 
ajute. Atunci, cu un vecin, ea a sacrificat vițelul îndrăgit de 
copii, a fript puţină carne şi ne-a dat să mâncăm. Eram leşinați 
de foame. În zilele următoare, mama a reuşit să facă rost de 
grâu dintr-un sat îndepărtat» (Memorii,13) Asta le-a spus 
Margherita copiilor, căci în realitate grâul a fost cumpărat de la 
un preot vecin, don Vittorio Amadei, care i-l vânduse văduvei 
la suprapreţ: patru baniţe cu 9,17 lire una, în vreme ce preţul 
oficial pe piaţa torineză era de 7,43 lire (CAS, 103). 

«În anul acela cumplit — mai spune don Bosco — mama a 
suferit şi a muncit enorm. Numai aşa, cu strădanie şi economii 
la sânge, am reuşit să depăşim criza» (Memorii, 13). După un 
an, Margherita a putut să achite ce-i datora farmacistului 
Gianella din Castelnuovo «pentru medicamentele pe care i le 
trimisese soţului ei», aflat pe patul de moarte. Îi plăti 6,15 lire, 
când zece cămăşi bărbăteşti costau 6 lire. Doar în rate, în anii 
următori, îşi plăti datoria de 32 lire notarului Montalenti pentru 


! National Geographic, ianuarie 1981, p.545. 

că venise la Becchi să scrie testamentul şi să facă inventarul 
bunurilor lui Francesco (CAS,104). 

3. Mama 


«Cânta cu duioşie» 


«Aveam doar patru ani. Într-o zi ne-am întors eu şi Giuseppe 
de la câmp arşi de sete, căci era o vară caniculară. Mama merse 
să scoată apă din fântână şi-i dădu să bea fratelui meu. Eu 
crezând că-l părtineşte, mă îndârjii şi când mama îmi turnă apă, 
făcui semn că nu mi-e sete. Mama, fără să spună un cuvânt, 
puse ulciorul de-o parte. Atunci eu, cu un firicel de glas, am 
întrebat-o: 

- Mamă, îmi dai şi mie puţină apă? 

- Credeam că nu ţi-e sete. 

- Mămico, iartă-mă. 

- Aşa-i mai bine. 

Se duse după apă şi îmi turnă zâmbind». 

Această întâmplare nu se află în Memoriile lui Don Bosco. O 
povesteşte Giovanni B. Francesia, care afirmă: «Așa am auzit-o 
deseori de la însuşi don Bosco» (VBP, 19). 

Margherita era o femeie copleşită de treabă: trebuia să 
conducă gospodăria, să cultive pămîntul, să curețe via, dar 
niciodată n-a uitat să fie o mamă bună pentru copii ei. Acest 
lucru se vede şi din cuvântul ce încheie povestirea de mai sus: 
zâmbind. O mamă posomorâtă, veşnic obosită, trudită, plină de 
griji, ar fi făcut din Giovanni un neliniştit. Din fericire pentru el, 
dragostea maternă nu a constat doar din fapte ci şi din gesturi 
semnificative, din legături de suflet, a fost senină, plină de voie 
bună. Asta reiese şi din amintirea duioasă a «mamei ce cânta cu 
duiosie în glas» (MB 5,568). 


Un lux ce-i făcea pe bătrâni să saliveze 


Din puţinele registre contabile ale acelor ani, ştim că 
Margherita a cumpărat o vacă bătrână şi bolnăvicioasă, pentru 
care a plătit 24,10 lire, şi a închiriat o bucată de păşune (CAS, 
103-5). Giovanni ducea vaca la păscut, căci şubredă cum era, 

putea fi încredințată fără teamă unui băieţel de opt ani. Aşa a 
devenit mezinul păstor, ca mulți alţi copii de vârsta lui. În 
fiecare după-amiază, el lua vaca de zălog şi cobora în vale. O 
pâine din făină de grâu trebuia să-i ţină de foame. ÎI aştepta un 
alt copil-păstor, Secondo Matta. Acesta primea de acasă o 
bucată de pâine neagră. «Două primăveri la rând, ei făcură 
schimb de merinde, căci Bosco afirma că pâinea neagră îi 
plăcea mai mult», spune o mărturie despre copilăria lui 
Giovanni Bosco, consemnată la Chieri în 1888 (DESR 421). 

Morala acestei întâmplări poate părea greu de înţeles, dacă nu 
se ţine seama de faptul că pentru noi pâinea e un fel de 
mâncare, în timp ce pe atunci era singura hrană. Bineînţeles că 
se putea mânca şi pâinea neagră de secară, pâinea săracilor. 
Pâinea bogaţilor, din făină de grâu, se pregătea mai ales vara, 
pentru că cea neagră se usca şi se strica prea repede (ST 3,19). 
În unele familii, însă, pentru copii şi bătrâni se cocea mereu 
pâine albă, mai nutritivă şi mai uşor de digerat. Un lux ce-i 
făcea să saliveze pe bătrâni. 

Când a povestit întâmplarea de mai sus nepoților săi, Secondo 
Matta era deja bătrân. De-abia târziu a înţeles că Giovanni îl 
ajutase timp de două primăveri cu atâta delicateţe încât el nici 
măcar nu-şi dăduse seama. 


Târgul de Joi 


În fiecare joi, Margherita mergea la târg. Cobora dealul 
Becchi (mică localitate din zona Morialdo) şi străbătea cinci 
kilometri până la piața mare din Castelnuovo d'Asti, capitala 
comunei. Intr-un coş sau în desagă ducea la vânzare brânză, ouă 
sau o găină. Cumpăra ulei şi sare. Să târguieşti şi să te descurci 
cu plata taxei de intrare în târg, nu era treabă uşoară: Margherita 
trebuia să facă repede calculul cu monede şi bancnote de tot 
felul. După victoria asupra francezilor şi întoarcerea regelui, 
dispăruseră de pe piaţa monetară francii şi centimele şi 
reveniseră vechile monezi lombarde, iar socotelile erau greoaie. 
Mintea şi degetele trebuiau puse la treabă, dacă nu vroiai să 
rămâi păgubaş. În afară de ulei şi sare, Margherita cumpăra ca 
şi celelalte gospodine peşte în saramură. Hrana zilnică a 


15 


țăranilor era foarte săracă. Masa se compunea din pâine, salată 
şi usturoi, cultivate în grădina de zarzavat, şi roadele pomilor 
fructiferi. Pe timp de iarnă, se mâncau şi castane. Peştele 
conservat şi brânza foloseau să dea gust pâinii. Deseori însă, 
erau de ajuns câteva fire de usturoi pisat, pus pe coaja de pâine 
şi presărat cu sare, iar pentru copii cu câte un strop de ulei. 
Carne se mânca numai în zilele de sărbătoare, iar atunci doar 
cea de cocoş sau a vreunei păsări prinse în laţul anume pregătit. 
Într-o joi, pe când mama era la târg, Giovanni a vrut să caute 
ceva în dulap. Era mic şi trebuia să se ridice în vârful 
picioarelor. Pe raft, printre alte lucruri, se afla vasul de teracotă 
plin cu ulei şi ținut acolo tocmai pentru a nu fi la îndemâna 
copiilor. Giovanni îl atinse din greşeală şi vasul a căzut, s-a 
spart şi tot uleiul s-a împrăştiat pe jos. Băiatul n-a mai putut 
salva nimic, oricât se strădui. Atunci, negru de supărare, îl căută 
pe Giuseppe şi-i spuse: 
- Am spart vasul cu ulei, dar n-am făcut-o dinadins. 
Împrumută-mi cuțitul tău. 
Îşi alese o creangă din gard şi o curăță bine. Apoi se duse să-şi 
aştepte mama pe drum. De cum o zări, alergă spre ea şi-i spuse: 
- Mamă, merit o bătaie azi, am spart fără voie vasul cu ulei — , 
şi-i dădu vergeaua. 
- Sunt bucuroasă că nu ai venit să-mi spui minciuni. Dar fii mai 
cu băgare de seamă pe viitor, căci uleiul costă scump = 
răspunse mama, privindu-şi cu drag fiul cu suflet atât de curat 
(MB 1,73). 

4. Giovanni creşte şi 
istoria îşi urmează cursul 


Sport şi accidente 


În căsuţa din Becchi, Giovanni creşte. E un băiat scund, dar 
bine legat, cu păr negru creț şi un râs strident. Ca orice copil de 
țăran, aleargă prin iarbă, fugăreşte găinile, se opreşte vrăjit să le 
privească puişorii de culoarea mierii, se cațără în copaci, şi nu 
plânge când se juleşte la genunchi. Îşi iubeşte la nebunie mama 
şi face tot ce-i cere ea, chiar atunci cînd nu are chef: curăță 
copacii de crengile uscate, folosite apoi la aprins focul, merge 
să ia apă de la izvor, supraveghează cuptorul când se coace 
pâinea. Atunci când termină cu aceste mici treburi, se întoace la 
joacă. Pe câmpia întinsă cât vezi cu ochii, îl aşteaptă prietenii: 
băieţi voinici, veseli, deseori neciopliți şi obraznici. Sportul 
preferat e joaca cu vergeaua. Pentru asta au nevoie de două 
lucruri pe care şi le taie singuri cu cuțitul: o vergea de 10 cm, 
ascuţită la amândouă capetele numită lippa şi un toiag lung şi 
puternic. Se aşează vergeaua orizontal pe pământul bine 
bătătorit după care se loveşte cu bastonul pe unul dintre capete, 
făcând-o să salte în aer, şi cu o lovitură mai puternică se trimite 
cât mai departe cu putință. Se trage la sorţi cine loveşte primul, 
cine al doilea, al treilea şi tot aşa. Câştigă cel ce a reuşit din 
zece lovituri de baston să arunce vergeaua la distanța cea mai 
mare. 

Se mai întâmplau şi accidente: când vergeaua în loc să o 
apuce spre câmp, se îndrepta spre jucători şi lovea pe careva. 
Giovanni nu o dată s-a întors acasă cu faţa sângerândă şi a fost 
oblojit de mama Margherita: 

- Într-o bună zi o să-mi vii acasă cu vreun ochi scos. De ce te ţii 
de bârneţ cu flăcăii aceia. Ştii doar că nu-s de nimica. 

- Dacă vrei matale, nu mă mai duc. Dar ştii...când le sunt 
alături, nu mai înjură. Sunt băieţi de treabă. 

Mama îl lăsă să se joace în continuare cu ei. Ştia că Giovanni 
nu vorbeşte degeaba (MB 1,48). 


17 


Surpriza din tufiş 


Când vremea se încălzea primăvara, unii țărani găseau tot 
felul de surprize. Nu în ouăle de Paşti, ci în copaci şi boschete: 
cuiburi de păsărele. Odată, în timp ce se juca cu prietenii, 
Giovanni descoperi un cuib de sticleți, bine ascuns printre 
ramuri şi frunze. Pe tăcute, le făcu semn celorlalţi băieţi să se 
apropie. Se strânseră cu toţii în jurul cuibului, zâmbeau fericiţi 
de parcă văzuseră o minune. Puii ţineau ochii închişi şi se 
ghemuiau unii într-alţii să se încălzească piuind încetişor şi 
ridicându-şi pliscurile cafenii. 

Băieţii se aşezară pe pământ în jurul boschetului, în cea mai 
mare linişte. Nu peste multă vreme apăru pasărea mamă, 
zburătăcind bănuitoare în toate părțile, ca să nu divulge poziţia 
cuibului. Apoi, se lăsă fără zgomot pe marginea acestuia. 
Forfota şi piuitul micilor sticleţi se înteţi, în vreme ce mama le 
punea cu grijă în ciocurile larg deschise larvele de insecte şi 
omizile pe care le culesese din crâng (MB 1,113). 


Penele însângerate ale mierlei 


Pe meleagurile acelea nu se vindeau canari în colivie. Cine 
vroia să ţină o pasăre în casă trebuia să meargă să o prindă sau 
să o ia din cuib. Aşa făcu Giovanni. Găsi o mierlă mititică, o 
crescu, îi făcu un culcuş din crenguţe de salcie şi o învăță să 
zboare. Ori de câte ori îl vedea pe Giovanni, păsărica îl saluta în 
felul ei, cu un tril modulat, ţopăind veselă în colivie şi privindu- 
I cu ochişorii ei negri şi strălucitori. Băiatul şi mierla deveniră 
prieteni. (Lui don Bosco îi plăcea să povestească acestă 
întâmplare. Domenico Ruffino a auzit-o chiar de la el şi a 
notat-o). 

Dar, într-o dimineaţă, mierla nu se mai auzi. O pisică rupsese 
colivia rudimentară şi mâncase pasărea. Mai rămăseseră câteva 
pene însângerate. Giovanni izbucni în lacrimi. Un plâns 
disperat, urmat de o tristeţe profundă. Mama sa îl dojeni chiar, 
spunând că sunt pline cuiburile de mierle, era de-ajuns să 
meargă să-şi aleagă alta. Dar pentru prima oară, băiatul nu putu 
să-şi înțeleagă mama. Desigur, era plină lumea de păsări, dar 

mierla sa, prietena sa fusese omorâtă şi niciodată n-o să mai 
țopăie voioasă că-l revede. Tot păsăretul de pe pământ n-ar fi 
putut să-l facă să uite această crudă realitate: mierla sa nu mai 
trăia, nu o va revedea niciodată (MB 1,118). 

Aceasta este prima manifestare a iubirii individualizate a lui 
Giovanni. E pentru o pasăre, dar asta n-o ştirbeşte, n-o 
banalizează. Don Bosco se va lega întotdeauna sufleteşte de 
cineva ca persoană. El nutrea sentimente profunde pentru toți 
cei aflaţi alături de el şi suferinţa fiecăruia devenea propria sa 
suferință. Dumnezeu îi dăruise o inimă deschisă tuturor. 


Câte ceva despre istoria acelor timpuri 


Pe când Giovanni creştea în cuibul său din Becchi, istoria 
mergea înainte cu paşi de uriaş. 

Revoluţia franceză, începută în 1789, îi aruncase Europei 
provocarea unui trio de cuvinte fascinante: libertate, epalitate, 
fraternitate. Tot ea însă ridicase în pieţe temuta instalație a 
morţii, ghilotina, cu care fuseseră exterminați zeci de mii de 
oameni în acele vremuri de restrişte şi proază. 

Armatele franceze conduse de tânărul general Bonaparte 
invadaseră Europa şi purtaseră peste mări şi ţări cuvintele 
Revoluţiei. Tinerii erau vrăjiţi. Înălţau la tot pasul stindarde ale 
libertăţii şi dansau în jurul lor ţinându-se de mâini. În fiecare 
oraş se promulgau legi noi, mai umane şi mai drepte. Vechile 
inegalităţi sociale, privilegiile supărătoare ale nobilimii erau 
desfiinţate. 

Dar Napoleon dusese la pieire mii de tineri în războaiele sale 
megalomane. Continentul era acoperit de cadavre. Cea mai 
numeroasă armată din istoria umanităţii (500 de mii de 
europeni) suferise pierderi însemnate pe meleagurile înghețate 
ale stepei ruse. 

Sfârşită şi secătuită de resurse materiale şi umane, Europa 
anului 1814 nu mai repeta cuvintele libertate, egalitate, 
fraternitate, ci un altul: pace. Se resemna să asiste la întoarcerea 
vechilor inegalităţi şi a privilegiilor nedrepte ale nobililor, 
numai să înceteze bubuitul tunurilor şi să nu mai moară atâţia 
tineri nevinovaţi. 

Napoleon a fost exilat pe o insulă din Atlantic şi acolo gloria 
sa apuse precum soarele la căderea serii. În marile oraşe, 
reveneau regii şi nobilii, cu perucile lor pudrate. Şi la Torino, 
capitala Piemontelui, s-a întors regele Vittorio Emanuele I. Era 
21 mai 1814. Începea perioada cunoscută în istorie sub numele 
de «Restaurație». 


Regele călare pe un cal şarg 


«Mă găseam în piaţa Castello, printre persoanele de la curte — 
scrie Massimo d'Azeglio în Amintirile sale — şi parcă îl văd şi 
acum pe Rege împreună cu statul său major. Îmbrăcați şi 
pomădaţi cum erau, cu perucile lor pudrate şi pălăriile ca înainte 
de ‘89, păreau nişte personaje ale unei opere bufe». Regele 
stătea călare pe un cal şarg, în uniforma sa demodată, turcoaz, 
cu poalele lungi roşii, vestă lungă, pantaloni albi, cizme până la 
genunchi, pălărie după moda prusacă şi perucă cu coadă ce-i 
cădea pe spate. «Bunul rege, cu faţa lui de tăntălău, să o 
recunoaştem, dar şi de gentilom, străbătu străzile din Torino, în 
uralele mulţimii, până după miezul nopții».! 

Dar în spatele monarhului se afla silueta severă a generalului 
austriac Bubna. La Viena, în Congresul Naţiunilor, se hotărâse 
ca Austria să fie jandarmul Italiei. Armata sa urma să intervină 
în oricare dintre cele şapte state ce formau peninsula, dacă ceva 
nu era în ordine şi se simțea ameninţarea unei noi revoluţii. 
Cele şapte State erau «satelitele Austriei cu suveranitate 
limitată». Vor rămâne aşa până în 1848. 

Regele a abolit legile promulgate ia Neapole, a luat drepturile 
valdeşilor şi pe evrei i-a obligat să stea în ghetou. Populaţia s-a 
reîmpărțit în două clase: cei câțiva rentieri, (care îşi petreceau 
timpul mergând la vânătoare, jucând zaruri, ocupându-se cu 
amorurile şi cu politica) şi cei mulți ce trăiau din munca 
proprie. A fost frânată iniţiativa privată a negustorilor, ce se 
îmbogăţiseră contribuind astfel şi la prosperitatea statului, 
datorită mai ales călătoriilor de afaceri pe drumurile comerciale 


l M.D' AZEGLIO, Amintirile mele, în Amintiri-Opere Diverse, Mursia, 


Milano, 1969, p. 171. 

construite în timpul lui Napoleon. Comerţul a fost afectat de 
reintrarea în vigoare a rețelei de bariere şi vămi. Au fost 
înlăturați funcționarii statali ce serviseră lui Napoleon, le-au 
luat locul vechi prieteni de-ai regelui, de cele mai multe ori 
incompetenți profesional. Durando va exclama într-o zi: «Măria 
ta, l-ai făcut pe un imbecil economist, pe un beţivan l-ai numit 
războinic, pe un ignorant, magistrat, iar pe un idiot, 
administrator» (PINTO, 258). 

Tinerii intelectuali au fost cei care au avut cel mai mult de 
suferit de pe urma acestei reîntoarceri la «ignoranţa fidelă». Pe 
7 august 1816, Ludovico di Brume scria plin de mânie: «Un 
mare ghetou de evrei, toți faliți, iată Torino astăzi. Ignoranţa, 
răutatea, încăpăţânarea, lenea, îngâmfarea, toate meschinăriile 
şi preţiozităţile duse la apogeu îmi sar în ochi, mă sufocă. Să fii 
astăzi piemontez este o ruşine».| 


1 R. ROMEO, Cavour şi timpul său, Bari 1984, 1, 226. 

5. De mână cu Dumnezeu 


«E vina lui!» 


«Încă de mic — povesteşte don Bosco — mama m-a învăţat să 
spun rugăciuni. Cum am făcut primii paşi, mama m-a pus să 
îngenunchez, alături de frații mei, dimineața şi seara, să ne 
rugăm împreună Domnului» (Memorii, 14). 

Rugăciunile de dimineaţă, în vremurile acelea evlavioase, nu 
constau doar dintr-un Tatăl nostru, sau Bucură-te Marie rostite 
în grabă, ci se recita Te iubesc, Dumnezeul meu, Tatăl nostru, 
Bucurâ-te Marie, (începând de la cuvintele: «Domnul să te aibă 
în pază, Maria»), Crezul, Bucură-te Regină, rugăciunea 
Îngerului păzitor, Decalogul, Poruncile Bisericii, Sfintele Taine 
şi Jurămintele de credință, speranță, caritate, compasiune şi 
durere. 

«Îmi amintesc — continuă don Bosco — că ea m-a pregătit 
pentru Prima Confesiune. M-a însoţit la Biserică, apoi m-a 
ajutat să rostesc cuvintele de mulţumire. A fost lângă mine până 
a socotit că sunt în stare să-mi pa singur o mărturisire 
demnă» (ivi). 

Cuminecătura a fost prima taină pe care a primit-o Giovanni 
după Botez, la şase-şapte ani, cum se obişnuia pe vreme aceea, 
o vârstă când copilului nu-i mai era frică de preot, căci îşi 
văzuse mai întâi mama îngenunchiind cu încredere în faţa 
acestui slujitor al Domnului, pentru a cere iertarea păcatelor. 

Aşa a intrat Dumnezeu în viaţa lui Giovanni, de mână cu 
mama lui. 

Când el şi Giuseppe mergeau să se joace împreună cu prietenii 
pe câmpul înverzit, mama spunea: «Țineţi minte că Dumnezeu 
e pretutindeni şi vă vede». 

Atunci când făceau vreo boroboaţă şi se întorceau acasă 
ruşinaţi şi gata să se acuze unul pe altul sub privirea 
întrebătoare a mamei, cum fac îndeobşte copiii: «E vina lui! Ba 
a lui!», Margherita nu stătea să le asculte poveştile, spunea 
doar: 

- Eu nu v-am văzut. Dumnezeu însă ştie tot. El îl cunoaşte pe 
cel ce minte (MB 1,44). 

Dar Dumnezeul pe care îl prezenta ea copiilor nu era un fel de 
jandarm cu, cuțitul la brâu. Chiar atunci când munca era 
plictisitoare şi obositoare (să supraveghezi coacerea pâinii în 
cuptor era o treabă ce adesea părea nesfârşită, căci te sufocai de 
căldură) şi nu se afla nimeni pe aproape să bată din palme şi să- 
ți zică bravo, mama spunea: «Curaj, Cel de Sus ne priveşte. Ia 
seama la toate sacrificiile noastre şi o să ne dea răsplata 
cuvenită». 


Domnul e cu noi 


Vara, din zori până la apusul soarelui, orele se succed într-un 
peisaj încadrat de colinele verzi şi de norii albi filtrați de 
transparenţa şi strălucirea cerului nesfârşit. 

Seara târziu, după muncile obositoare ale zilei, drumurile 
încoace şi încolo, cina la lumina lumânărilor, mama îşi duce 
copii afară pe prispă. Se aşează cu toții să respire aer curat, să 
privească cerul - acel spectacol măreț şi liniştitor pe care 
Creatorul l-a hărăzit de mii de ani privirilor noastre. Spune: 

- Câte minunăţii a făcut Domnul pentru noi! 

Giovanni priveşte aceste lucruri înălțătoare şi calme, şi, alături 
de mama, de fraţii şi de vecinii săi învaţă să mai vadă pe cineva, 
pe Dumnezeu. Uriaş şi invizibil, o persoană în care mama sa are 
o încredere nemărginită. O persoană atât de apropiată încât poţi 
să spui: «Domnul e cu noi». 


Grindină blestemată 


În august, pe cerul torid, uneori apăreau nori negri şi grei de 
ploaie, ca o platoşă de plumb. Fulgerele săgetau înaltul şi 
tunetul bubuia ameninţător. O privelişte înfricoşătoare. Copiii 
aleargă spre casă, se agaţă de fusta mamei, şi ea le spune: 

- Dumnezeu e puternic. E] e stăpânul pământului şi al cerului. 

Norii aceia mici şi albi, care le dau târcoale celor mari în 
timpul furtunii, sunt priviţi cu obidă de ţărani, căci anunță 
grindina. Aceasta cade când ţi-e lumea mai dragă şi face prăpăd 

prin viile oamenilor. Pietricelele de gheaţă şuieră prin aer, 
muşcă şi rup frunzele verzi, duc de râpă în câteva minute munca 
unui an întreg. Ţăranii se întunecă la faţă, uneori blestemă 
printre dinţi. Ferească sfântul ca vreun copil să glumească ori să 
se joace într-un astfel de moment: e pocnit cu o palmă să o ţină 
minte. 

Şi Margherita are faţa tristă. După ploaia cu piatră, trece 
împreună cu fii săi printre araci, ia în mână cu grijă ciorchinii 
încă verzi striviţi de furia grindinei şi spune cu calm: 

- Domnul a dat, Domnul a luat. Ştie el de ce. Cei răi şi-au 
primit pedeapsa. Cu Dumnezeu nu-i de glumit. 

Dar în zilele bune, când recolta e mănoasă şi grânele nu mai 
încap în hambare, iar ţăranii nu-şi mai încap în piele de bucurie, 
mama îi învață pe copii să-i mulțumească Celui de Sus: 

- Domnul a fost bun cu noi. Ne-a dat pâinea cea de toate zilele 
(MB 1,45). 


Ajutor pentru năpăstuiți 


Pentru Margherita, Dumnezeu nu locuieşte doar în Ceruri. El e 
prezent în cei sărmani, bolnavi, în oamenii năpăstuiţi, în toți cei 
ce au nevoie de ajutor. În serile de iarnă, când, câmpurile erau 
acoperite de zăpadă, venea să bată la uşa casei câte un cerşetor. 
Don Bosco, povestindu-le băieţilor săi despre acele timpuri 
îndepărtate, refăcea pe firul memoriei dialogurile pe care le 
auzise (în felul piemontezilor: «El mi-a spus.... Eu i-am 
răspuns...»): 

- Margherita, nu mă mai ţin picioarele să fac drumul până la 
Morialdo, parcă ar fi două sloiuri de ghiață. Lasă-mă să stau 
oleacă lângă foc, Domnul să te miluiască. 

Margherita îi dădea drumul în odaie, apoi îi spunea lui 
Giovanni: 

- Încălzeşte-i o farfurie de supă. 

Privea apoi încălțările sărmanului: 

- Sunt rupte ferfeniță şi eu nu ştiu să le repar. Vă voi înveli 
picioarele în nişte cârpe de lână. Mergeţi apoi să dormiti în şură. 
Mâine vă veţi simți mai bine (MB 1,154). 


24 


Familiile cu bătrâni bolnavi trimeteau după Margherita când 
aceştia erau cuprinşi de spaimele vârstei, în puterea nopții. Nu 
era uşor să te scoli cu noaptea în cap la două sau trei dimineața, 
după o zi de muncă grea. Dar Margherita cunoştea cuvintele 
Domnului: «Binele făcut celor necăjiţi e pentru Mine». 

Mama se scula din pat fără să pregete şi mergea să-şi trezească 
unul dintre copii. Dormeau atât de dulce încât ţi-era şi milă să-i 
scoli din somn. Dar pentru Margherita a ajuta un bolnav ori un 
nevoiaş era mai presus de orice. Băieţii ei trebuiau să crească 
oameni dintr-o bucată, flăcăi voinici dar cu frica lui Dumnezeu. 
Şi, dacă nu ne sacrificăm pentru aproapele nostru, ce fel de 
creştini suntem? 

- Scoală-te şi vino cu mine! 

- Acum? Dar mor de somn, mamă! 

- Şi mie mi-e somn. Dar cineva are nevoie de noi, aşa că vezi 
de te scoală cu grijă să nu-i trezeşti pe ceilalți. 

Intrau în casa săracă. Margherita întreba care-i necazul. Făcea 
apoi masaje bătrânilor pentru durerile de spate ce le aveau din 
pricina umezelii şi frigului ce domnea iarna în locuința 
țăranilor. În vremea asta fiul fierbea apă şi uneori adormea din 
nou, gândind că să fii un bun creştin cum vroia mama lui, nu era 
uşor (MB 1,157). 


Domnul Dumnezeu din inima mamei 


E interesant de văzut cum se construieşte în mintea lui 
Giovanni imaginea Domnului, în cei şapte ani de-acasă. 

Un contemporan de-al său, sfântul Leonardo Murialdo, locuia 
la Torino pe strada Dora Grossa (astăzi strada Garibaldi). Copil 
fiind, vede în zori razele soarelui jucându-se pe icoanele din 
camera lui. Îşi spune rugăciunile pe scăunelul de îngenunchiat. 
Dimineaţa are ora de catehim cu părintele Puliini. Din stradă se 
aude strigătul micilor coşari şi Leonardo îşi roagă mama să-i 
lase să intre în casă. Îi ajută să se curețe de funingine cu apă 
caldă şi săpun, le dăruieste feliile sale de pâine cu unt şi hainele 
ce prisosesc în garderoba familiei. Micul Leonardo îşi face 
astfel o imagine «cultă şi rafinată» despre Domnul. Este 
Dumnezeul sfinților pe care îi contemplă în icoane şi în 

tablourile clasicilor, un Dumnezeu ce vorbeşte prin gura unor 
persoane culte şi cu autoritate, ca abatele Pullini, Zeul suveran 
care ne îndeamnă să-i ajutăm pe cei mai puţin norocoşi decât 
noi.’ 

Când se trezeşte, Giovanni Bosco vede razele de soare 
zbenguindu-se pe ştiuleții puşi la uscat pe crengile verzi ale 
copacilor ce ating uşor geamurile ferestrelor, ori priveşte cerul 
întunecat al nopții deasupra mantiei albe de zăpadă a câmpurilor 
nesfârşite. Mama îl cheamă din bucătărie şi toți îngenunchiază 
la îndemnul ei pentru a-şi spune rugăciunile. De afară se aud 
vocile celorlalți băieţi. După masă Giovanni va coborâ 
împreună cu ei în vale, desculț şi cu faţa murdară ca şi ei. Nu se 
va gândi niciodată să le dea pantofi şi haine, căci în garderoba 
familiei se află doar strictul necesar. Schimbă cu unul dintre ei 
singura sa bucată de pâine, le dăruieste bătrânilor puţin din 
somnul său. Să se roage înseamnă pentru el să vorbească cu 
Dumnezeu pe podeaua bucătăriei, pe iarbă, privind cerul ori 
ducând vaca la păscut. 

În sufletul micului Giovanni se formează astfel pe nesimţite 
imaginea unui Dumnezeu din «popor», filtrată de caracterul şi 
exemplul mamei. Dumnezeul lui este Zeul cerului, al stelelor, al 
soarelui, al zăpezii, al copacilor, al păsărilor, e Dumnezeul 
mamei care îngenunchează să se roage în biserică sau în propria 
casă după care sare la treabă îndemnându-şi copii să muncească 
pentru pâinea zilnică. Giovanni Bosco nu are nevoie de un 
scăunel de rugăciune pentru a se ruga Celui de Sus şi nici nu 
trebuie să se spele pe față pentru a deveni un bun creştin. El îşi 
va învăţa discipolii că îl pot întâlni pe Domnul chiar şi atunci 
când se joacă de-a hoţii şi vardiştii, sau chiuie pe dealuri ori duc 
vaca la păscut sau au faţa albă de var ori neagră de funingine. 
Dacă nu pot dărui aproapelui (în care se află Domnul 
Dumnezeu) o felie de pâine cu unt, măcar îi pot da de la ei înşişi 
puţin sacrificiu, puţină muncă, puţină veselie, câte puţin din 
somnul lor. 


! A. CASTELLANI, S. Leonardo Murialdo, 1, Roma 1966, cap.3C. 

Aceasta este una din învăţăturile revoluţionare pe care le va 
răsădi don Bosco fără zgomot în sufletul creştinilor din vremea 
sa. 

6. Marele vis 


Dumnezeu îi vorbește 


Când Giovanni a împlinit nouă ani, în viaţa lui s-a petrecut 
ceva minunat. 

Dumnezeu i-a vorbit acestui băiețandru ce creştea înconjurat 
de o caldă şi autentică atmosferă creştină. Domnul a comunicat 
cu el printr-un limbaj misterios făcut din cuvinte şi din imagini: 
visul. 

Acest contact direct cu Dumnezeu îl va însoți, îl va îndruma 
toată viaţa. La început Giovanni este neîncrezător, uimit, 
neliniștit şi câteodată chiar cuprins de teamă. 

«La nouă ani am avut un vis — povesteşte don Bosco —. Se 
făcea că mă aflu pe lângă casă, într-o curte mare, unde se jucau 
mulți băieţi. Unii râdeau, alții se zbenguiau şi câțiva înjurau. 
Auzind cuvintele acelea urâte, m-am aruncat în mijlocul lor şi 
am încercat să-i fac să tacă. 

În clipa aceea, s-a ivit însă ca din pământ un bărbat îmbrăcat 
fastuos, cu o mantie albă pe umeri ce-i cădea până la pământ. 
Avea chipul atât de luminos, încât nu puteam să-l privesc. El m- 
a strigat pe nume şi mi-a poruncit să mă aşez în fruntea acelor 
băieți. A adăugat: 

- Trebuie să ţi-i faci prieteni cu bunătate si cu dragoste, nu 
sărind la bătaie. Haide, vorbeşte-le şi arată-le că păcatul e un 
lucru rău şi prietenia faţă de Domnul e neprețuită. 

Îngrozit şi zăpăcit de vorbele sale, i-am răspuns că eu sunt un 
băiat sărac şi neştiutor, incapabil să le vorbesc de religie acelor 
derbedei. 

În clipa aceea, băieţii au încetat cu jocul, râsul, şi ocările, şi s- 
au adunat cu toții în jurul celui ce-mi vorbea. Aproape fără să- 
mi dau seama ce fac, l-am întrebat: 

- Cine sunteți de-mi cereți lucruri imposibile? 

- Tocmai pentru că ţi se par imposibile şi te simţi neputincios în 
faţa lor — răspunse el — va trebui să le realizezi fiind ascultător şi 
deschizându-ţi mintea în faţa ştiinţei. 

- Dar cum pot eu să devin învăţat? 

- Am să ţi-o arăt eu pe cea care te va îndruma. Cu ajutorul ei 
devii înţelept, fără ea chiar un savant e un biet neştiutor. 

- Dar dumneavoastră cine sunteți? 

- Întreab-o pe mama mea. 

În clipa aceea am văzut apărând lângă el o femeie înveşmântată 
într-o mantie ce răspândea o lumină atât de puternică încât 
părea o stea coborâtă din cer. Văzându-mă cât sunt de uimit, ea 
mi-a făcut semn să mă apropii, m-a luat cu bunătate de mână şi 
mi-a spus: 

- Priveşte. 


Iată câmpul tău 


«Am privit şi mi-am dat seama că băieţii aceia dispăruseră cu 
toţii ca prin farmec. În locul lor se afla o grămadă de ţapi, câini, 
motani, urşi şi alte animale. Femeia cea măreață îmi spuse: 

- lată câmpul tău. Aici e locul unde trebuie să munceşti. Să 
creşti puternic şi sănătos. Să fii smerit, iar ceea ce vei vedea că 
se întâmplă cu aceste animale, tu trebuie să faci pentru copiii 
mei. 

Am privit din nou şi iată că în locul animalelor sălbatice 
apăreau tot atâţia miei care țopăiau, alergau, behăiau şi se 
zbenguiau în jurul bărbatului şi femeii aceleia. Atunci am 
izbucnit în plâns. l-am spus Doamnei că nu înțelegeam. Ea mi-a 
pus o mână pe creştet şi mi-a spus: 

- Toate la timpul lor. Vei înţelege când va veni vremea. 
De-abia a rostit aceste cuvinte, că un zgomot m-a trezit din 
somn. Si toată realitatea visului a dispărut din jurul meu. 

Am rămas uluit. Parcă mâinile mă dureau de pumnii dați în vis 
şi fața îmi ardea de palmele primite. 

Cum au mijit zorile, am povestit visul mai întâi fraților mei, 
care au râs de mine, apoi mamei şi bunicii. Fiecare l-a înţeles în 
felul său. Giuseppe a zis: “O să devii păstor de oi”, mama: 
“Poate că o să te faci preot”, iar Antonio răutăcios a adăugat: 
“Pesemne că o să fii căpetenia unor bandiți”. Ultimul cuvânt l-a 
avut bunica, care nu ştia nici să scrie nici să citească: “Nu 
trebuie să crezi în vise”. Eu eram de părerea bunicii, dar n-am 
putut să uit niciodată visul acela» (Memorii, 14-16). 

De sărbătoarea Sfântului Petru 


Istoricul Pietro Stella a încercat să vadă «circumstanţele care 
au influenţat visul». Pentru a ne vorbi, Dumnezeu foloseşte 
imagini şi cuvinte pe care fiecare dintre noi le poartă în minte. 
Astfel, Stella avansează ipoteza potrivit căreia visul a avut loc 
de ziua Sfântului Petru, când în biserică se auzeau în timpul 
predicilor cuvintele lui Cristos: «Aveţi grijă de mieii şi mioarele 
mele». Oricum ar fi — conchide el — «visul avut la nouă ani a 
condiționat întreaga existență şi gândire a lui Don Bosco, 
precum şi comportamentul mamei sale în lunile şi anii ce au 
urmat» (ST 1,29-31). 

Au început amândoi să creadă că Dumnezeu îl hărăzise pe 
Giovanni preoţiei. 

Şi pentru Giovanni, din aceea clipă, «câmpul pe care trebuia 
să-l lucreze» au fost băieții fără căpătâi, lipsiţi de mângâierea 
părintească, rătăciți pe un drum greşit. 

Dar la nouă ani era încă atât de mic şi țelul său părea atât de 
îndepărtat. Şi totuşi... 

7. La şcoală e primit 
pentru că e nepotul slujnicei 


Mărturia lui Vanin 


Pentru a deveni preot, pentru a-i ajuta pe băieţii din vis, 
trebuia să înveţe. Era drumul obligatoriu pentru toţi cei ce 
vroiau să iasă din orizontul limitat al vieții de la ţară şi să 
meargă la oraş, care pe atunci însemna «bogăţie», «viitor», «o 
altă viaţă». 

Giovanni dorea să studieze şi legea îi dădea acest drept. 
Şcolile primare gratuite (dar neobligatorii) fuseseră introduse 
în toate comunele din 23 iulie 1822. Dar pentru Giovanni nu era 
suficient. Se născuse într-un ţinut izolat, pierdut printre dealuri. 
Comuna de care aparţinea satul său, Castelnuovo d'Asti, se afla 
la o depărtare de cinci kilometri. La Capriglio, o localitate 
situată mai aproape, era tot atât de greu de ajuns pe jos pentru 
un băiat de vârsta lui. În plus, învățătorul nu era obligat să 
accepte copii din alte comune. 

Ca atâţia alţi băieţi inteligenți şi curioşi, Giovanni a învăţat 
primele buchii de la un ţăran ştiutor de carte. «Tânărul Bosco — 
povesteşte Michele Rua — a desprins alfabetul de la un sătean 
care mai târziu se va lăuda că avusese norocul să-i fie dascăly.! 

Lucrurile au luat însă o întorsătură favorabilă. «La Capriglio 
era capelan un anume don Bevilacqua, care făcea şi pe 
învățătorul — povesteşte bătrânul ţăran Giovanni Becchis, zis 
Vanin —. Bosco avea şapte ani şi mama sa, nevoind să-l trimită 
la Castelnuovo, pentru că era prea mic, îl rugă pe don 
Bevilacqua să-l primească la şcoala sa. (La Capriglio se aflau 
părinţii Margheritei). Dar acesta nu avea nici o obligaţie față de 
ea şi nu-i prea venea să accepte. Atunci îi muri slujnica, şi vru 
Dumnezeu ca în locul ei să vină o mătuşă a lui Giovanni, 
Marianna, sora mamei sale. Aceasta îl rugă de îndată pe capelan 
să-i fie dascăl nepotului ei, iar don Bevilacqua acceptă de 


31 


dragul noii slujitoare, şi Bosco Giovanni deveni elevul său» 
(DESR, 421). a 

Vanin confundă numele preotului care de fapt se numeşte 
Lacqua. Dar însuşi don Bosco va greşi numindu-l Dallacqua. Pe 
vremea aceea numele de familie nu erau fixe. Străbunicul 
familiei Agnelli semna Agnel, iar capelanul marchizei di 
Barolo, don Borel, era numit fie Borrelli, fie Borello. În loc de 
«don Cafasso», don Bosco va scrie mereu «don Cafasso». ~ 


Preoți, negustori faliţi, studenţi fără o lescaie 


Giovanni merse astfel să locuiască la bunici, şi trei ore 
dimineaţa (trei ore şi jumătate împreună cu Liturghia) şi alte trei 
ore după-amiaza studia «citirea, religia, aritmetica». Cursurile 
se țineau atât cât dura sezonul mort al muncilor agricole: din 3 
noiembrie (după sărbătoarea Sfinţilor şi ziua Morților) şi până 
pe 20 martie (în ajunul Bunei Vestiri). 

De abia a fost impusă şcolarizarea prin lege, că inspectorii 
şcolari din regatul Sardiniei şi-au dat seama că lipseau 
manualele, banii şi cadrele didactice. La început au fost 
învățători preoții, care multă vreme au constituit grosul 
dăscălimii. Mai predau negustorii faliţi şi studenţii lefteri. 
Şcoala primară dura doi ani. Antonio, fratele mai mare al lui 
Giovanni o frecventase câteva luni, căci ştia să se semneze. Si 
totuşi s-a opus cu tărie ca mezinul să meargă la şcoală. «Dorinţa 
lui Giovanni de a studia pentru a deveni preot era arzătoare. Dar 
în fața ei se ridicau obstacole legate de starea materială a 
familiei şi de împotrivirea fratelui vitreg, Antonio, care ţinea 
morţiş ca Giovanni să ajute la muncile câmpului» (RUA, ib., p. 
4037). 

Giuseppe, poate că din aceleaşi motive, nu a mers niciodată la 
şcoală, şi toată viața s-a semnat cu crucea umilitoare a 
neştiutorilor de carte. 

În şcoala de la Capriglio, Giovanni avu primele motive de 
amărăciune. Venea dintr-un alt sat şi asta le era de ajuns 
colegilor săi, țărani din topor, ca să-l ia peste picior şi să-l 
chinuiască în tot felul. «Îşi băteau joc de el, fără ca Giovanni să 
îndrăznească să se apere», povesteşte Antonio Occhiena, 


32 


primarul localităţii Capriglio la acea vreme, mărturisind că «a 
fost el însuşi martorul celor relatate».| 


Loviturile de nuia ale lui don Lacqua 


Don Lacqua, chiar dacă n-a vrut la început să-l ia în clasa sa, 
i-a luat apărarea. I-a bătut la palme cu vergeaua (aşa cum se 
obişnuia pe vremea aceea) pe toţi colegii prost crescuți şi 
gălăgioşi ai noului venit. În Memoriile sale, don Bosco scrie cu 
recunoştinţă: «Don Giuseppe Dallacqua, învățătorul meu era un 
preot cu frica lui Dumnezeu. S-a purtat bine cu mine şi a fost 
foarte atent la formarea mea ca bun creştin» (p.14). 

Luigi Deambrogio, răsfoind prin arhive, a găsit câteva 
însemnări ale lui don Lacqua. Scrie cu emoție: «Avea caligrafia 
aceea frumoasă, cu forme armonioase, clare, cu caractere uşor 
demodate, stil secolul al XVIl-lea. Era scrisul celui care i-a 
ținut mâna tânărului Bosco pentru primele sale exerciţii cu 
condeiul pe hârtie!y.? 

Dar şcoala aceea plăcută de caligrafie nu pare să fi fost foarte 
eficace în ceea ce priveşte estetica literelor, căci don Bosco a 
avut întotdeauna un scris neciteț, care i-a pus la grea încercare 
pe toți cei ce au vrut să-i copieze sau să-i interpreteze 
manuscrisele. (Pot spune că am trecut şi eu prin asta, când am 
parcurs Memoriile autografe, cu caligrafia lor indescifrabilă). 

În ajunul Bunei Vestiri, la sfârşitul cursurilor, don Lacqua i-a 
împrumutat lui Giovanni, (căruia îi plăcea să citească mai mult 
decât tuturor celorlalți elevi laolaltă) trei cărți: Regii Franţei, Il 
Guerin Meschino şi Bertoldo şi Bertoldino. Credea că “îl ajută 
să-şi petreacă serile într-un mod mai plăcut, în schimb îl 
îndruma pe o cale plină de surprize şi de succese. 


! M. MOLINERIS, Don Bosco inedit, Colle Don Bosco 1974, p. 137. 


? L. DEAMBROGIO, Plimbările de toamnă ale lui don Bosco, 
Castelnuovo Don Bosco 1975, p. 191. 

8. Pe bârnă şi pe frânghie 


Strigoii din pod 


Giovanni Bosco era un povestitor înnăscut. Îi plăcea să 
istorisească (şi asta li se întâmplă multora), iar celor din jurul 
lui le plăcea să stea să-l asculte (ceea ce nu-i un lucru prea 
obişnuit). 

De mic, îşi aminteşte el în Memoriile sale, ceea ce-i atrăgea pe 
tinerii săi prieteni, şi-i «înveselea nevoie mare erau povestirile 
mele» (p.19). 

În zilele ploioase, băieții se plictiseau. Atunci se adunau în şură 
şi Giovanni depăna poveşti despre cele mai năstruşnice 
întâmplări prin care trecuse. O povestire de pomină, spusă cine 
ştie de câte ori şi cu câte variaţiuni pe aceeaşi temă, era episodul 
strigoilor din pod, petrecut în vremea culesului viei, la 
Capriglio. În jurul mesei, când de mult trecuseră primele ceasuri 
ale nopții, bunicul povestea hâtru, zâmbind pe sub mustață, 
despre vrăjitoare şi strigoi care uneori se puteau auzi tânguindu- 
se în pod. Vroia să bage groaza în femei şi copii, dar deodată 
«trosc!» se auzi un zgomot surd în pod, ce le făcu tuturora 
inima cât un purice, inclusiv pe cea a bătrânului povestitor, 
prins pe picior greşit. După trosnet mai răsunară de sus tot felul 
de zgomote stranii. Întotdeauna în ocazii dintr-astea e câte o 
-femeie care ţipă, şi atunci se găseşte alta ce strigă din răsputeri: 
«Sfântă Fecioară, sunt morţii!». Toată lumea se cutremură de 
frică. În schimb Giovanni nu se sperie câtuşi de puţin (şi mereu 
când povestea această întâmplare făcea pe modestul). Se ridică, 
luă o bâtă şi-i spuse bunicului: «Ce se aude nu-i un mort, ci 
vreo nevăstuică, la pândă după găinile matale. Mă duc s-o 
gonescy. Femeilor nu le venea să creadă. Vorbesc între ele. 
Margherita e şi ea speriată, dar îi dă dreptate lui Giovanni. Urcă 
cu toții scara de lemn cu opaițe în mâini. În pod, văd un coş de 
nuiele răsturnat, care înaintează spre ei. O nouă sperietură, până 
ce Giovanni înşfacă coşul şi eliberează...o găină înspăimântată. 
Biata pasăre îşi trăsese coşul peste cap ciugulind boabele de 
grâu din împletitură şi îl mişca de colo colo, mânioasă şi 

speriată, încercând să se elibereze. Totul se sfârşi cu hohote de 
râs şi cu găina în oală (MB 1,85). 


Best-seller-ul șezătorilor 


Giovanni era un băieţandru ce nu trecuse prin întâmplări aşa 
de deosebite încât să merite să fie povestite. Aşadar, după 
aventura cu găina ce sfârşi în oală, şi aceea cu hoţul care vroia 
să fure curcile, «istorisea faptele auzite la predici». Dar repede 
sacul cu poveşti se golea şi ploaia tot nu contenea. Aşa că într-o 
zi îi veni o idee strălucită. «Aşteptaţi, merg să aduc o carte 
împrumutată de la don Lacqua». Se întoarse cu Regii Franţei. 

Din acea zi, nemaipomenitele aventuri ale împăratului Carol 
cel Mare şi ale cavalerilor săi, prăpădul făcut de spada vrăjită 
Durlindana, trădarea lui Gano şi altele au avut un succes 
răsunător. larna, familiile îşi petreceau serile la căldura 
staulului. Vestea că Giovanni Bosco citea poveşti minunate se 
împrăştie repede. «Mă invitau cu toţii. (...) Erau fericiți să 
petreacă timpul ascultând nemişcaţi pagini din cartea aceea. 
Micul cititor sta drept pe o bancă, astfel încât să-l poată vedea 
toată lumea» (Memorii, 20). 


«La unsprezece ani eram prestidigitatory» 


În visul avut la nouă ani, văzuse o mulţime de băieţi şi i se 
poruncise să facă bine. Aproape fără să-şi dea seama a început 
aşa, povestind la şezători, unde se adunau tinerii, în fânărie, ori 
în staul. «E ciudat că se dusese vorba: “Haideţi să mergem să 
ascultăm predica!” pentru că înainte şi după depănarea 
poveştilor ne făceam cu toţii semnul crucii şi recitam câte un 
Bucură-te Marie (Memorii, 20). 

De ce să nu bucure în continuare inima flăcăilor şi când 
primăvara începea să înflorească în livezi petalele albe ale 
migdalelor şi cele roz ale piersicilor? 

lată ce a făcut: 

«În zilele de târg mergeam la bâlci să văd scamatorii şi 
saltimbancii. Observam atent jocurile de îndemânare şi 

iluzionism. Întors acasă, încercam să fac la fel până reuşeam tot 
atât de bine ca ei. Nu vă puteți imagina toate căzăturile, 
alunecările, rostogolirile la care mă expuneam în timpul 
exerciţiilor acrobatice. Şi totuşi, chiar dacă e greu de crezut, la 
unsprezece ani eram în stare să execut tot felul de acrobații: 
salturi mortale, mers pe mâini, dans pe sfoară ori felurite figuri 
de iluzionism, ca un adevărat profesionist al circului. 

În zilele de sărbătoare, copiii de prin vecini şi chiar din satele 
mai îndepărtate veneau să mă caute. Dădeam un spectacol 
arătându-le o seamă de figuri pe care le învăţasem. În Becchi 
exista o pajişte pe care creşteau felurite plante. Printre ele un 
păr tomnatec foarte viguros. De copacul acela legam o funie pe 
care o întindeam strună, prinzând-o de altul. Alături puneam o 
măsuţă cu tolba de iluzionist. Pe pământ aşterneam un covor 
pentru exerciţiile la sol. 

Când totul era gata şi spectatorii se buluceau aşteptând să 
înceapă spectacolul, îi invitam pe toţi să se închine Domnului şi 
să intoneze un cântec sacru. Apoi mă urcam pe un scaun şi 
tineam o predică. Mai bine zis, o repetam pe cea auzită 
dimineaţa la liturghie sau povesteam vreo întâmplare mai 
interesantă pe care o auzisem sau o citisem într-o carte. Când 
terminam, ne mai închinam o dată şi începea spectacolul. 
Predicatorul se transforma în saltimbanc profesionist». 


Antonio, în vârstă de 18 ani, privea de departe 


«Executam salturi mortale, mergeam pe mâini şi făceam tot 
felul de alte acrobaţii care mai de care mai îndrăzneţe. Apoi 
câteva prestidigitații. Mă făceam că înghit monede şi merg apoi 
să le iau de pe nasul unui spectator. Înmulțeam bilele colorate, 
ouăle, transformam apa în vin, sfârtecam un cocoşel pe care-l 
înviam imediat după aceea şi-l făceam să cânte vesel. 

În sfârşit săream pe o frânghie şi mergeam pe ea cu siguranța 
celui ce umblă pe o cărare: dansam, mă sprijineam în mâini, 
ridicam picioarele în aer sau mă răsturnam cu capul în jos. 

După câteva ore, eram mort de oboseală. Dădeam semnalul că 
spectacolul a luat sfârşit şi spuneam o rugăciunea scurtă, după 

care toți ne duceam acasă. La spectacolele mele nu-i primeam 
pe cei ce înjuraseră ori nu vroiau să se roage cu noi. 

(...) Mama mă iubea mult. Eu îi povesteam totul: planurile 
mele de viitor, micile mele activități. Nu făceam nimic fără 
încuviințarea ei. Ştia totul, observa totul, şi mă lăsa să fac tot ce 
vroiam» (Memorii, 20). 

Dar mai era cineva care le vedea pe toate, fratele Antonio, care 
împlinise vârsta de 18 ani şi era puternic şi susceptibil ca un 
tăuraş. ÎI privea de la distanță şi murea de ciudă. La masă, 
câteodată izbucnea: «Eu muncesc de mă spetesc la câmp şi ăsta 
face pe şmecherul! O să ajungi un netrebnic!» Pe Giovanni îl 
dureau vorbele fratelui vitreg. 

9. Prima Spovadă 


O carte ce-l va însoți toată viaţa 


În februarie 1826 a murit bunica. Giovanni a suferit mult, căci 
se ştie că prâslea e favoritul bunicilor. A fost o pierdere grea 
pentru întreaga familie: bătrânica era autoritară, îi ţinea din 
scurt pe băieți şi ştia să ridice glasul când trebuia. 

Probabil cu ocazia înmormântării, Margherita i-a spus 
preotului, don Sismondo, tot ce avea pe suflet. Giovanni creştea 
văzând cu ochii şi spre deosebire de Giuseppe era vioi, 
temperamental, uneori greu de stăpânit. Ea făcea tot ce-i stătea 
în putință pentru a-l creşte cum se cuvine. Dar era frământată de 
întrebarea: oare cu timpul lipsa tatălui nu va fi resimţită de băiat 
mai acut? Ceru ca fiul ei, care nu împlinise încă unsprezece ani 
(pe vremea aceea trebuia să aibă cel puţin doisprezece) să poată 
face Prima Spovadă. Margherita era o creştină cu frica lui 
Dumnezeu şi credea că Împărtăşania o să-l ajute să crească om 
deplin, o să-l întărească pe drumul cel bun într-o viață ce stătea 
încă sub semnul incertitudinii. «Poate că tocmai starea 
sufletească a mamei şi a lui Giovanni l-au determinat pe preot 
să-i acorde acestuia Prima Împărtăşanie la unsprezece ani», 
scrie Pietro Stella (ST 1,31). 

Pentru asta copilul trebuia să înveţe Micul Catehism pentru 
tineri şi să dea un examen. Giovanni citea cu uşurinţă şi 
Margherita ştia pe de rost fragmente întregi din acea carte. 

I se spunea Micul Catehism, dar pentru cineva de vârsta lui 
era destul de lung: 14 lecţii, fiecare formată dintr-o serie de 20 
de întrebări şi răspunsuri, deseori amănunțite şi abstracte. 
Evident că un copil de 10 ani şi jumătate nu putea să înveţe 
totul pe dinafară. Cu ajutorul mamei el îşi însuşi ideile 
principale, lăsându-le de o parte pe cele dificile şi plicticoase. 

«Rezumatul» lui don Bosco 


Ce a reținut şi ce-a dat la o parte Giovanni din textul 
Catehismului? Greu de spus. Dar când va deveni preot şi va 
trebui să-i pregătească pe băieți pentru Prima Spovadă, don 
Bosco va face un compendiu al Micul Catehism. ÎL va reduce de 
la 14 lecţii la nouă şi le va simplifica, va repeta într-un fel peste 
ani ceea ce făcuse pe colinele din Becchi, cu ajutorul mamei 
sale. 

E impresionant să te gândeşti că acele întrebări şi răspunsuri 
au fost primele pe care Margherita le-a întipărit în mintea fiului 
ei, îndrumându-l astfel în abordarea marilor probleme ale vieţii 
şi ale morţii. «Cine vrea să cunoască izvoarele gândirii şi 
pedagogiei lui don Bosco, nu va exagera arătând influența 
hotărâtoare a Micului Catehism explicat de mama sa» (P. 
Braido). 

Din «rezumatul» âcestuia făcut de don Bosco, voi prezenta 
doar prima şi cea de-a cincea lecţie (spaţiul nu ne permite mai 
mult). Don Bosco a purtat toată viaţa în suflet cuvintele acelea 
extrem de simple pe care le-a explicat unui şir nesfârşit de băieți 
şi le-a folosit mult în cărțile şi în dialogurile sale. Ele ne arată 
mentalitatea lui. 


Prima lecţie 


Întrebare: Cine te-a creat? 
Răspuns : M-a creat Dumnezeu. 
Î. În ce scop te-a creat Dumnezeu? 
R. Dumnezeu m-a creat pentru a-L cunoaşte, a-L iubi, a-L sluji 
în această viaţă şi pentru a mă bucura alături de Dânsul în cer. 
Î. Cine este Dumnezeu? 
R. Dumnezeu este un spirit desăvârşit, Creator şi Stăpân al 
cerului şi al pământului. 
Î. Cine l-a făcut pe Dumnezeu? 
R. Nimeni nu L-a făcut. 
Î. Unde se află Dumnezeu? 
R. În cer, pe pământ, pretutindeni. 
Î. Dumnezeu vede totul? 

R. Da, El ne vede chiar şi gândurile cele mai ascunse. 

Î. De cât timp există Dumnezeu? 

R. Dintotdeauna şi pentru totdeauna. 

Î. Care sunt principalele taine ale sfintei noastre credinţe? 

R. Principalele taine creştine sunt unitatea şi trinitatea lui 
Dumnezeu, şi mântuirea oamenilor. 

Î. Ce înseamnă unitatea? 

R. Unitatea arată că există un singur Dumnezeu. 


Lecţia a cincea 


Î. Isus Cristos se va mai întoarce pe pământ şi se va mai arăta 
privirilor oamenilor? 

R. Da, El se va reîntoarce la sfârşitul lumii. 

Î. Ce va face atunci? 

R. Îi va judeca pe vii şi pe morţi, pe cei buni şi pe cei răi. 

Î. Pentru ce îi va judeca? 

R. Pentru tot binele şi tot răul pe care l-au făcut. 

Î. Când omul moare, unde i se duce corpul? 

R. După moarte, trupul omului e înmormântat. 

Î. Dar sufletul unde se duce? 

R. Sufletul e nemuritor şi se va prezenta înaintea Domnului la 
Judecată de Apoi. 

Î. Câte judecăţi există? 

R. Două: una individuală şi alta universală. 

Î. În ce constă judecata individuală? 

R. Este acea judecată la care supune Isus Cristos sufletul 
omului, imediat după moarte. 

Î. Ce înseamnă judecata universală? 

R. Judecata universală este cea pe care o face Dumnezeu tuturor 
oamenilor la sfârşitul lumii. 

Î. Unde ajung cei ce mor în graţia divină? 

R. Ei ajung în Rai. 

Î. Ce fac preafericiţii în Rai? 

R. Ei au parte de bucuria de a se afla în apropierea Domnului. 

I. Câtă vreme stau în Rai? 

R. O eternitate. 

I. Unde ajung cei ce au păcătuit pe pământ? 

R. Păcătoşii ajung în Jad. 

Î. Care sunt suferinţele celor condamnați la chinurile Iadului. 

R. Ei nu-L văd pe Dumnezeu şi sunt osândiţi să se pârjolească 
în focul etern, au parte doar de rău fără o fărâmă de bine. 

Î. Pentru câte păcate ajungi în Iad? 

R. Este de ajuns un păcat capital. ' 


Măcar puțin mai bun 


Între o întrebare şi alta, Margherita îi povestea lui Giovanni 
cele mai frumoase fapte din viaţa lui Isus: învierea lui Lazăr, 
vindecarea leproşilor şi a orbului din naştere, înmulţirea 
pâinilor, furtuna calmă a cuvintelor sale, cina cea de taină, 
chinurile, moartea şi învierea . Ca atâtea mame ce au transmis 
copiilor gustul povestirii şi plăcerea fabulaţiei, Margherita că 
era o mare povestitoare. Giovanni, fermecat, învăța de la ea să- 
L cunoască şi să-L iubească pe Isus. 

În Postul Mare a câutat să meargă cât mai des la Catehism. 
Dacă ploua, deschidea umbrela şi îşi punea saboții de lemn. 
Peste ani, Secondo Matta, băiatul cu care păstorea, îşi va aminti 
că-l vedea ducându-se oricât era vremea de rea. 

În 1826, Paştele cădea pe 26 martie. Biserica din Castelnuovo 
era plină de băieți, de părinţii şi de prietenii lor, de flori. Don 
Sismondo abia putea să menţină ordinea. În mijlocul acelei 
adunări gălăgioase şi puţin confuze, era greu să ai reculegerea 
necesară marelui eveniment: întâlnirea cu Isus. Margherita se 
afla însă lângă fiul ei. 

«Nu m-a lăsat să vorbesc cu nimeni. M-a însoțit pe tot 
parcursul pregătirilor, m-a ajutat să rostesc cuvintele de 
mulțumire. În ziua aceea, mi-a repetat de mai multe ori: 

- Fiul meu, sunt sigură că Dumnezeu a devenit stăpânul 
sufletului tău, că te vei strădui să fii bun toată viaţa. 

Mereu mi-am amintit cuvintele mamei. La început nu aveam 
nici un chef să o ascult. Ripostam întotdeauna când cineva îmi 
dădea un sfat sau un ordin. Din ziua aceea însă cred că am 
devenit măcar puţin mai bun» (Memorii, 23). 


'P. BRAIDO, « 

10. În căutare de lucru la 12 ani 


Cartea lângă sapă 


Vreme de două ierni, Giovanni învățase la şcoala lui don 
Lacqua. Antonio nu acceptase asta de bunăvoie şi ținea morțiş 
că Giovanni trebuie să ia sapa şi să muncească cot la cot cu 
ceilalți pe câmp şi în vie. 

Giovanni nutrea însă speranța să-şi continue studiile fie la 
Chieri, fie la Castelnuovo, unde primăria inaugurase un curs de 
latină, cu o durată de cinci ani, ce se ţinea în paralel cu clasele 
primare. 

Între timp se ducea des la Capriglio să împrumute cărți de la 
învățătorul său şi folosea orice clipă de răgaz pentru a învăţa 
ceva în plus. «Cu o mână luam sapa şi cu cealaltă gramatica». 

Trudea alături de ceilalți, săpa, plivea, aduna iarba. Dar când 
venea ora prânzului, se trăgea de-o parte şi citea în timp ce 
mânca. Chiar la cină, seara târziu, avea întotdeauna o carte 
deschisă lângă farfuria cu mâncare. 

«Deşi munceam mult şi cu sârguință — scrie don Bosco — 
Antonio nu era mulțumit. Într-o zi, le-a spus hotărât mamei şi 
fratelui meu Giuseppe: 

- E timpul s-o sfârşească cu atâta gramatică. Eu am crescut 
mare şi tare fără să am vreodată nevoie de cărți. 

Într-o izbucnire de durere şi de furie am răspuns: 

- Nici măgarul nostru n-a mers la şcoală şi-i mai mare ca tine. 
La vorbele mele, Antonio s-a făcut negru de mânie, şi doar 
rupând-o la fugă am evitat să fiu bătut măr. Mama rămăsese 
împietrită şi eu plângeam» (Memorii, 27). 


Cu sufletul plin de tristeţe 


Această încăierare (ultima dintr-o lungă serie) s-a petrecut în 
ianuarie 1827. În fiecare an, de ziua Bunei Vestiri (25 martie) 
din familiile sărace plecau la târg taţii cu fii mai mari. Acolo se 
întâlneau cu fermieri, veniţi să «împrumute» băieți pentru un an 

de muncă. Vreme de opt luni (din aprilie până în noiembrie), 
muncind ca rândaş sau plugar flăcăul primea adăpost şi 
mâncare. Tatălui său i se plăteau 5-20 de lire, după cât era de 
vrednic şi de voinic băiatul. Însuşi Giovanni, dacă nu reuşea să 
devină student, peste un an şi câteva luni urma să meargă la târg 
să caute de lucru. 

Margherita însă, după cele petrecute cu Antonio, cu sufletul 
plin de amărăciune a luat poate cea mai grea hotărâre din viaţa 
ei. Dimineaţa îl chemă la sine pe Giovanni. Îi spuse că Antonio 
puternic cum era la cei 19 ani ai săi ar fi putut să-i facă odată 
rău cu adevărat. 

Ea nu mai reuşea să-l stăpânească. Era mai bine ca Giovanni 
să plece din casă cât mai repede, să caute un loc de argat la vreo 
fermă, cum ar fi cele din Morialdo sau Moncucco. Îi vorbi mai 
ales de o familie de fermieri pe care o cunoştea, Moglia. 
Gospodăria lor se afla la câțiva kilometri de Moncucco. Stăpâna 
casei, Dorotea Filippello era din Castelnuovo. 

Giovanni îşi ascultă mama. Plecă singur, purtând sub braţ o 
bocceluţă: două cămăşi, o batistă, două cărţi împrumutate de la 
don Lacqua (singura sa legătură cu un altfel de viitor). Mama îi 
pusese în desagă şi o bucată de pâine să-i țină de foame. 
Giovanni rupea din ea şi fiecare îmbucătură era umezită de 
lacrimi, în singurătatea drumului ce-l ducea departe de ai săi, 
şerpuind înzăpezit şi îngheţat peste văi şi dealuri. 

Cobori până la Castelnuovo, apoi o luă la stânga spre 
Moriondo, după care coti la dreapta pentru a ajunge la 
Moncucco. Opt kilometri. Încercă să găsească de lucru la 
fermele de care îi vorbise mama sa. Dar nimeni nu avea nevoie 
de el. Seara, înfrigurat din cap până în picioare, cu sufletul greu 
de tristeţe, ajunse la gospodăria familiei Moglia. Era ultima sa 
speranţă. 


Familia din bătătură 

În 1888, la câteva luni după moartea lui don Bosco, Salesienii 
l-au trimis pe don Secondo Marchisio la Becchi, Castelnuovo şi 
acasă la familia Moglia, pentru a aduna mărturii privitoare la 


copilăria sfântului. 

Aşa o cunoscu don Marchisio pe Dorotea Moglia, ajunsă la 
venerabila vârstă de optzeci şi şase de ani cu mintea încă ageră 
şi lucidă. Alături se aflau copii ei: Anna, născută în 1822 şi 
Giorgio mai mic cu trei ani. În legătură cu Giovanni, ei îşi 
aminteau mai ales ce le povestise tatăl lor, Luigi Moglia, mort 
în urmă cu şase ani. Acesta obişnuia să evoce acele timpuri 
îndepărtate, ori de câte ori don Bosco îi vizita, de-a lungul 
anilor cât a durat prietenia lor statornică. (În 1840, don Bosco a 
fost naş la botezul mezinului familiei Moglia: Luigi Giovanni 
Battista). Dorotea îşi amintea însă bine ziua când Giovanni a 
bătut la poarta lor în căutare de lucru. Ea avea pe atunci 25 de 
ani. Traducând din dialectul piemontez cuvintele bătrânei, don 
Secondo Marchisio a reprodus dialogul care a avut loc în 
bătătură între Giovanni şi familia Moglia. Iată ce scria el în 
1888: 

«Informaţii obţinute în casa Moglia unde Giovanni a fost văcar 
de la mijlocul lui ianuarie 1827 până de Crăciun, în iarna lui 
1829. 

Era aşadar pe la mijlocul lui ianuarie 1827; familia Moglia se 
afla în bătătură unde lega aracii pentru vie, când iată că intră pe 
poartă un băieţandru cu o bocceluță sub braț: 

Moglia. Pe cine cauţi? 

Bosco. Îl caut pe Luigi Moglia. 

M. Eu sunt, ce doreşti? 

B. Mama mi-a spus să fiu văcar la voi. 

M. Cine e mama ta şi de ce te trimite pe drumuri, aşa mic cum 
eşti? - 

B. Mama se numeşte Margherita Bosco: văzând ea că fratele 
meu Antonio mă bate şi mă chinuieşte tot timpul, mi-a zis mai 
deunăzi: «la aste două cămeşi şi două batiste şi mergi la 
Bausone să cauţi vreun loc de argat, dacă nu găseşti acolo du-te 
la ferma Moglia, între Mombello şi Moncucco: caută-l pe 
stăpânul casei şi spune-i că eşti fiul meu şi sper că o să te ia la 
ei în slujbă». 

M. Săracul de tine. Eu nu pot să te iau, că-i vreme de iarnă şi 
nu-i nevoie de văcari: noi angajăm oameni la vite după Buna 
Vestire. Ai răbdare până atunci şi du-te acasă. 

B. Luaţi-mă măcar câteva zile, chiar fără nici o plată! 

M. Nu-mi eşti de folos. Poate nu ştii să faci nimic. 

B. (plângând) Vă rog, luaţi-mă, sau eu nu mă mai mişc din 
locul ăsta. 

Şi spunând asta, Bosco se apucă să adune împreună cu ceilalţi 
țăruşii împrăştiaţi pe jos. Dorotea îşi convinse bărbatul să-l țină 
pe bietul băiat măcar câteva zile. După un timp, Luigi Moglia îl 
trimise pe Bosco acasă să-i spună mamei sale să vină la 
Castelnuovo în joia următoare să hotărască împreună leafa 
băiatului. Au convenit să-i plătească lui Giovanni 15 lire anual 
(o sumă bunicică pe vremea aceea pentru un văcar de 12 ani)» 
(DESR, 422), echivalentul a 60.000 lire în 1986. 

În rândurile următoare, don Marchisio a notat evenimente 
legate de şederea lui Giovanni în casa Moglia, aşa cum i-au fost 
povestite de membrii familiei. 

Procesul diecezan torinez pentru sanctificarea lui don Bosco a 
început în 1893. Doamna Dorotea murise în 1890. Fiul ei 
Giorgio a fost chemat să depună mărturie pentru ceea ce 
«auzise de la părinți şi alte rude». 

Pe firul acestei mărturii şi a faptelor narate de don Marchisio 
cu cinci ani înainte, s-a putut reconstitui povestea celor trei ani 
petrecuţi de Giovanni la familia Moglia. 


! Să traduci în lirele de astăzi, lirele din timpul când a trăit don Bosco 
este aproape imposibil. În realitate trebuie ținut cont de valoarea în aur 
` a lirei, de salariul muncitorilor, de costul mărfurilor, etc. Dar chiar în 
felul acesta nu se obţine un rezultat satisfăcător, pentru că cele două 
lire plată pentru 12 ore lucrătoare şi cele două lire cu care un student 
putea cumpăra o carte de 300 de pagini nu sunt echivalente. Lucrurile 
pe care un muncitor le cumpăra cu două lire costă astăzi diferit față de 
o carte de 300 de pagini. 

În orice caz, pentru a da întrucâtva o idee am raportat cotele 
valorice ale lirei din acea perioadă la cele de astăzi (1986) servindu- 
mă de publicaţii economice (ISTAT, Valoarea lirei în 1972, etc.) şi de 
avizul unor experţi în domeniu. 

11. Micul văcar 


Dintr-un bob de grâu 


Luigi Moglia l-a dat pe Giovanni în grija văcarului fermei, 

Giuseppe, pe care toți îl strigau «moşule». Cu noaptea în cap, 
băiatul se ducea în grajd ca să-i dea o mână de ajutor. Mulgeau 
vacile şi umpleau cobilițele cu lapte din belşug. Apoi luau 
bălegarul cu roaba şi-l înlocuiau cu un culcuş uscat de paie, 
pentru ca vacile să se poată întinde liniştite. 
Era pentru ele timpul mesei şi Giovanni se urca în fânărie de 
unde le arunca fân în iesle. Apoi moş Giuseppe ducea animalele 
la adăpat. Mai rămânea un ultim lucru de făcut: ţesălarea 
energică pentru a curăța pielea aspră a vacilor, să nu le 
chinuiască muştele şi tăunii. 

Doar atunci sosea timpul «mesei» şi pentru ei. Se aşezau pe o 
grămadă de paie şi rupeau cu dinţii din pâine, mestecând încet. 

Margherita îşi învățase feciorul să se aşeze în genunchi să 
spună rugăciunea Ingerul Domnului înaintea fiecărei mese. 
Giovanni rămase credincios acestui obicei, câtă vreme a stat la 
ferma Moglia. Moş Giuseppe îl lua deseori peste picior. O dată, 
pe când se întorcea asudat de la muncă, l-a văzut pe Bosco în 
genunchi, rugându-se. Atunci i-a zis într-o şagă: «Uite cum e 
totul pe dos în lumea asta, stăpânii muncesc şi slugile se 
roagă!» Lui Giovanni îi era drag bătrânul acela cam din topor, 
dar bun la suflet şi îi răspunse: «Mama m-a învăţat că, dacă te 
rogi Domnului, din două boabe de grău cresc patru spice, altfel 
nu rodesc nici măcar două din patru. Ar trebui să te rogi şi 
matale!» Bătrânul râse şi mormăi: «lo-te unde stătea dascălul! ». 

Sâmbătă seara, Giovanni se ducea la doamna Dorotea şi o ruga 
să-l lase să meargă a doua zi dimineaţa la Moncucco să asculte 
prima Liturghie. Dorotea nu înţelegea de ce vroia băiatul să o 
pornească de cu zori la biserică, uneori pe ploaie sau ninsoare, 
când toată familia în frunte cu domnul Luigi se ducea la Slujba 
de la unsprezece, în fiecare duminică, şi-ntotdeauna mergea cu 
ei şi Giovanni. A vrut să afle adevărul şi într-o bună dimineață 
l-a urmărit fără ca el să-şi dea seama. A văzut astfel că băiatul 

se spovedea cu parohul, don Cottino, asculta slujba şi se 
împărtăşea. Abia atunci a înţeles: Giovanni făcea drumul acela 
în fiecare duminică dimineața pentru a putea primi Sfânta 
Euharistie, care nu se dădea credincioşilor în timpul liturghiei 
de la prânz. 


Noi povestiri în fânărie 


Duminică dimineaţa, când vremea era urâtă, băieţii se cam 
plictiseau. Nu ştiau cum să omoare timpul. Atunci, Giovanni le- 
a spus să se urce cu el în fânărie. Acolo le-a stârnit entuziasmul 
Şi ropote de aplauze cu câteva figuri de iluzionism. După care 
începu să le povestească. Nu avea la el cartea Regii Franței, dar 
pentru că o citise de atâtea ori, o ştia pe de rost. Le istorisea 
faptele cele mai frumoase din viaţa lui Isus, aşa cum i le spusese 
mama sa. Cu toţii, băieţi şi fete îl ascultau ca vrăjiți. 

Zvonul se împrăştie: argatul familiei Moglia spunea poveşti 
minuate. Fânăria ajunsese neîncăpătoară pentru câți se adunau 
să-l asculte pe Giovanni. «În fiecare duminică după-amiaza se 
îngrămădeau acolo tineri din vecini veniți să-l asculte» 
(Mărturia Doroteei). 

Când sosi vremea bună, munca lui Giovanni se schimbă. Moş 
Giuseppe îl trimitea dimineaţa să ţină de hăț boii ce trăgeau 
plugul condus de mâinile puternice ale stăpânului, iar după- 
amiaza îi spunea: «Vezi de ia vacile şi du-le la păscut!» 

lată acum încă două din amintirile Doroteei, aşa cum au fost 
ele transcrise de don Secondo Marchisio: «Când mergea alături 
de boii înjugaţi la plug, Giovanni avea mereu o carte la el, pe 
care o ţinea în mâna stângă, în vreme ce cu dreapta trăgea de 
hățuri. Niciodată n-a fost văzut mergând la păşune fără vreo 
carte, ci mereu îl zăreai aşezat la umbra unui copac, adâncit în 
studiu sau citind». 

Luigi Moglia n-avea de ce să se plângă: băiatul muncea bine, 
dar stăpânul clătina din cap a mirare. Într-o bună zi, îl întrebă pe 
Giovanni de ce citea cu atâta sârguință şi acela îi răspunse: 
«Pentru că vreau să mă fac preot». Luigi chibzui puţin şi ridică 
din umeri; ca să-ți plăteşti studiile, pentru a ajunge preot, medic 
sau avocat, pe vremea aceea era nevoie de 6-10 milioane de lire 

(vreo 30 de milioane în 1986). De unde putea Giovanni să facă 
rost de atâţia bani? 


In aşteptarea Domnului şi a oamenilor 


Don Marchisio mai povesteşte o întâmplare ciudată: «Într-o 
zi, Bosco păştea vacile pe o pajişte din apropierea fermei. 
Dorotea şi cumnatul ei Giovanni Moglia îl văzură îngenunchiat 
lângă o vacă. Crezând că doarme la soare, l-au strigat, dar cum 
nu se mişca, Moglia s-a apropiat de el ţipând cât îl ţinea gura. 
Atunci îşi dădură seama că Bosco stătea în genunchi, cu ochii 
larg deschişi şi capul întors spre cer, iar în mâinile lăsate pe 
lângă corp ținea o carte. Bărbatul îl scutură, întrebându-l: “De 
ce dormi aşa la soare?”. “Nu dormeam”, răspunse Bosco şi 
spunând asta se ridică fâstâcit că fusese surprins în meditaţie» 
(DESR, 42 1-22). 

Dorotea şi Giovanni Moglia nu se apropiaseră de băiat, 
speriaţi doar că a adormit la soare. Pe vremea aceea, argaţii 
subnutriți aveau obiceiul să mulgă pe ascuns vacile şi să bea 
laptele cât erau la păşunat. Fermierii bănuitori îi supravegheau. 
Văzându-l pe Giovanni îngenunchiat lângă vacă, stăpânii au 
început să-l suspecteze. Dar l-au găsit adâncit în rugăciune. 
Pietro Stella, în unul din rarele momente în care se lasă cuprins 
de emoție, comentează: «Aceia n-au fost ani pierduţi, o 
paranteză a vieții, ci un timp în care cuvântul Domnului i s-a 
înrădăcinat adânc în suflet, Bosco folosind singurătatea muncii 
sale pe păşune ca mediu propice contemplaţiei, dialogului cu 
Dumnezeu. Au fost ani de aşteptare pioasă a lui Dumnezeu şi a 
oamenilor» (1,36). 


- 


Fetița necăjită 

Uneori Anna, fata Doroteei, mergea să se joace pe pajişte. Se 
plictisea să stea singură în casă. Dar Giovanni de cele mai multe 
ori nici n-o observa şi continua să citească. Anna se supăra 
nevoie mare: «De ce nu te joci cu mine?» Giovanni zâmbea: 
«Vreau să mă fac preot. Trebuie să învăţ», la care Anna 

mânioasă răspundea: «Nu-i adevărat. Tu o să fii toată viaţa 
văcar ca moş Giuseppe». «Ascultă-mă bine — îi spuse într-o 
bună zi Giovanni —. Eu voi ajunge preot cu adevărat şi tu vei 
veni la mine să te spovedeşti». 

Chiar aşa s-a întâmplat. Anna s-a măritat cu Giuseppe Zucca la 
Moriondo, a avut copii, şi îi aducea deseori la Oratoriul din 
Valdocco. În mica biserică a Sfântului Francisc de Sales ea era 
primită întotdeauna cu bucurie. Se spovedea la don Bosco şi 
apoi asculta Liturghia. 

Într-o zi a anului 1828, stăpânul îl puse pe Giovanni să 
planteze un nou rând de viță de vie. Munca aceea l-a obosit 
mult pe băiat. Când a terminat treaba a spus: «M-a costat multă 
sudoare, dar va ţine mai mult ca celelalte». Şaizeci de ani după 
aceea, Dorotea povestea: «Viţa plantată de alţii a fost deja 
schimbată de două ori, căci nu dădea rod, dar cea răsădită de 
Giovanni e încă viguroasă şi îndoit de rodnică. De ea îşi 
amintea cu drag don Bosco, întrebând adesea cum îi mai merge 
viei şi dorind să guste strugurii» (DESR, 422; MB 1, cap. 22). 

12. Un preot bătrân 
şi câţiva bănuţi 


Rămas bun în bătătură 


Un unchi al lui Giovanni, Michele Occhiena, a vizitat 
familia Moglia la începutul lui noiembrie 1829. Giovanni 
tocmai scotea vitele din staul. Au avut o discuţie serioasă şi 
deschisă, ca «de la bărbat la bărbat». De ziua Sfântului Martin 
(11 noiembrie) luau sfârşit contractele agricole. Mulţi argați se 
întorceau la casele lor. Giovanni îi mărturisi unchiului său că nu 
mai vroia să rămână încă un an la ferma Moglia. Stăpânii se 
purtau frumos, dar el vroia să studieze. Peste câteva luni urma 
să împlinească 15 ani. Să mai stea un an ar fi însemnat să-şi ia 
adio pentru totdeauna de la orice şansă de viitor. 

Michele Occhiena avea relaţii de afaceri cu Seminarul din 
Chieri (era furnizorul lor de vinuri). Putea să ia legătura cu 
preoții din zonă şi să găsească unul dispus să-i dea lecţii 
nepotului său. Chiar dacă nu reuşea nici într-un fel, tot mai 
rămânea şcoala din Castelnuovo. 

Concluzia a fost ca Giovanni să-şi încheie socotelile la ferma 
Moglia şi să se întoarcă la Becchi. : 

Luigi, Dorotea, moş Giuseppe, Anna, cu toții i-au strâns mâna 
tânărului Bosco la despărțire. Cu drag l-ar mai fi ţinut la ei, dar 
au înţeles că drumul lui era altul, că-l aştepta un destin diferit. 
Chiar Anna se încredinţase că băiatul acela serios şi inteligent 
va ajunge mai mult decât un simplu «văcar». 

Acasă au avut încă o discuţie deschisă, de astă dată cu 
Antonio. Acesta împlinise 21 de ani şi se pregătea să se însoare. 
Primind toate asigurările că întreținerea şi studiile lui Giovanni 
nu urmau să cadă pe spinarea lui, nu se mai opuse ca mezinul să 
facă ce vrea. 

Unchiul Michele se dădu peste cap să-i găsească un dascăl. 
Luă legătura cu câţiva preoți, dar soluția veni din altă parte. 

Don Calosso 


Cam în aceeaşi perioadă de timp, la Buttigliera, se dusese 

vestea despre o predică extraordinară. Multă lume a mers să o 
asculte. A fost şi Giovanni. Pe când se întorcea seara acasă 
împreună cu mulțimea venită de prin comunele din apropiere, a 
întâlnit un preot bătrân, capelan de câteva luni la Morialdo, care 
de-abia mergea de pârbov dar nu vrusese să-şi lase singuri 
enoriaşii. 
Se numea Giovanni Melchiorre Calosso (primele două nume 
erau aidoma celor purtate de Bosco). Îşi luase diploma în 
teologie la Universitatea din Torino în 1782, şi după doi ani 
devenise paroh la Bruino, unde rămăsese alți douăzeci şi doi, 
când se retrăsese să-şi îngrijească sănătatea şubredă. Fusese 
găzduit de fratele său, paroh la Berzano, şi în vara acelui an 
1829 acceptase să fie capelan la Morialdo. Avea 70 de ani. 

Pe drum, don Calosso a zărit un băiat firav cu părul ondulat, 
pe care nu-l mai văzuse niciodată printre enoriaşii săi (Giovanni 
de-abia se întorsese de la ferma Moglia). S-a apropiat de el cu 
blândeţe ca să-i câştige încrederea şi prietenia. lată cum îşi 
aminteşte această întâlnire don Bosco în Memoriile sale, unde 
reconstituie dialogul dintre el şi bătrânul preot. ! 

«De unde eşti de loc, copilul meu? Ai venit şi tu să asculți 
predica? 

- Da, am fost şi eu la predica misionarilor. 

- Cine ştie ce-ai înţeles din ea! Poate mămica ta îţi putea ţine 
o predică mai potrivită, aşa-i? 

- E adevărat, mama spune adesea predici frumoase. Dar mie 
mi se pare că i-am înțeles şi pe misionari. 

- Uite ce-i, dacă îmi spui câte ceva din predica de astăzi, eu 
îți dau câţiva bănuţi. (...) 

Fără greutate, i-am expus introducerea, apoi cele trei puncte 
ale dezvoltării (...). Don Calosso m-a lăsat să vorbesc mai mult 


! Veţi fi uimiţi de frecvența dialogurilor prezente în biografiile lui don 
Bosco. Ele nu sunt însă o transpunere arbitrară ci însăşi modul de 
exprimare a Sfântului şi a martorilor ce vorbesc despre el. E de ajuns 
să ne gândim la faptul că din cele 180 de pagini manuscris ce 
constituie Memoriile autografe ale lui don Bosco, jumătate conţin 
dialoguri. 

de jumătate de oră, în timp ce mergeam alături de ceilalți. Apoi 
m-a întrebat: 

- Cum te cheamă? Cine sunt părinții tăi? Ai mers la mai multe 
şcoli? 

- Mă numesc Giovanni Bosco. Tata a murit când eu eram mic. 
Mama a rămas văduvă cu trei copii de crescut. Am învăţat doar 
să scriu şi să citesc. 

- N-ai studiat gramatica latină? 

- Nici nu ştiu ce înseamnă. 

- Ţi-ar plăcea să înveţi? 

- Mult de tot! 

- Ce te împiedică? 

- Se opune fratele meu Antonio. Spune că a merge la şcoală e o 
pierdere de vreme. Dar dacă eu aş putea să mă duc, sigur n-aş 
pierde timpul. Aş învăţa pe brânci. 

- Şi de ce vrei tu să înveţi? 

- Ca să mă fac preot.(...) 

Cuvintele mele sincere şi lipsite de ascunzişuri l-au 
impresionat profund pe don Calosso, care nu-şi mai lua ochii de 
la mine. Aşa am ajuns la o răspântie unde drumurile noastre se 
despărțeau. Plecând mi-a spus: 

- Nu deznădăjdui. Mă voi gândi la tine şi la studiile tale. Vino 
duminică la mine împreună cu mama ta şi vei vedea că le 
rezolvăm pe toate. 

Duminica următoare am mers cu mama la el acasă» (Memorii, 
24). 

Au căzut la înţelegere ca Giovanni să ia lecţii cu bătrânul 
preot, ziua să o petreacă la locuința acestuia şi noaptea să se 
întoarcă să doarmă acasă. 

Pentru Giovanni au început zile fericite. 

«Am încercat pentru prima oară sentimentul de siguranță pe 
care ţi-l dă un îndrumător spiritual, un prieten al sufletului. De 
la bun început mi-a interzis să fac o penitenţă nepotrivită pentru 
vârsta mea. M-a încurajat în schimb să merg des la biserică, să 
mă spovedesc şi să mă împărtăşesc. M-a învățat cum să fac 
zilnic o lectură spirituală însoțită de o scurtă meditaţie. (...) Am 
studiat toată gramatica şi am făcut exerciţii de compunere. De 
Crăciun ne-am apucat de gramatica latină. (...) Eram fericit» 
(Memorii, 22). 

Când a murit speranța 


Dar fericirea lui Giovanni a fost de scurtă durată. Se întorsese 
la Becchi ca să facă un comision când cineva a venit să-l anunţe 
că don Calosso fusese lovit de apoplexie şi cerea să-l vadă. Era 
în noiembrie 1830 şi se împlinea exact un an de la prima 
întâlnire cu bătrânul preot. 

«Nu am alergat, am zburat. Minunatul meu don Calosso era în 
pat, nu mai putea vorbi. Dar m-a recunoscut şi mi-a dat cheia 
cufărului unde se aflau banii, făcându-mi semn să n-o dau 
nimănui. După două ore de agonie, s-a stins cu Dumnezeu. Cu 
el mureau pentru mine toate speranţele» (Memorii, 29). 

O speranță mai exista încă: în cufăr se aflau 6000 de lire, 
economiile de o viață ale bătrânului. Încredinţându-i cheia, don 
Calosso îi arătase clar lui Giovanni că banii aceia puteau să-l 
ajute să-şi continue studiile, să intre la seminar, să devină preot. 
Dar gesturile unui muribund nu au valoare în faţa legii. Fie 
există un testament, fie bunurile intră în posesia moştenitorilor 
legitimi. Nepoţii preotului au fost amabili cu Giovanni. l-au 
spus: «Se pare că unchiul vroia să-ţi lase ție banii aceştia. Ja din 
ei cât vrei». 

Băiatul se gândi puțin, apoi răspunse: «Nu vreau nimic» (MB 
1,217). Le dădu cheia. Soarta lui se afla din nou doar în mâinile 
Domnului. 

13. Saboţi cu miros de capră 


Familia Bosco se desparte 


Moartea lui don Calosso l-a tulburat profund pe Giovanni. 
Cuprins de tristețe nu se mai putea opri din plâns. Îngrijorată, 
mama sa l-a trimis la bunici, la Capriglio, ca să-i mai abată 
gândurile negre. 

Dar, chiar Dumnezeu dă semne de îngrijorare şi-şi manifestă 
voinţa într-un fel ce va deveni obişnuit de-a lungul vieţii lui 
Giovanni. «Am avut un nou vis. Parcă cineva mă certa cu 
severitate pentru că îmi pusesem speranța în oameni mai mult 
decât în Dumnezeu » (Memorii, p. 31). 

Don Calosso murise pe 21 noiembrie 1830. Cu câteva zile 
înainte familia Bosco se despărțise. Antonio rămăsese singur la 
Becchi, pregătindu-se să devină capul propriei sale familii: pe 
21 martie 1831 o va conduce la altar pe Anna Rosso din 
Castelnuovo. Giuseppe, viguros la cei 18 ani ai săi, arendă în 
dijmă împreună cu Giuseppe Febbraro marea fermă 
«Sussambrino» şi se mută acolo cu mama Margherita. 

Giovanni, când ajunse şi el la Sussambrino, văzu că şcolile din 
Castelnuovo erau îndeajuns de aproape: doar la vreo doi 
kilometri distanță de casa lor. La ferma Moglia străbătuse pe jos 
păşuni şi vii, acum drumurile sale vor avea un nou ţel, şcoala. 


Lungul drum pe jos al ţăranilor-studenți 


În anii în care Giovanni Bosco merge pe jos peste dealuri şi 
văi ca să ajungă la şcoala din Castelnuovo, mulţi alţi băieți 
inteligenți şi ambiţioşi străbat drumurile Italiei în sus şi în jos. 
Populaţia rurală trăieşte în grupuri de case împrăştiate la 
distanțe mari unele de altele în zonele de câmpie, iar şcoli există 
doar în comune, singurele mijloace de transport între localităţi 
fiind carele folosite la munci agricole şi rarele diligenţe ale 
poştei. Giuseppe Verdi a străbătut pe jos drumul între Roncole 
şi Busseto în anii “20 ai secolului trecut. În anii ‘40 merge de la 

Riese la Castelfranco, Giuseppe Sarto, cel ce va deveni Papa 
Pius al X-lea. Chiar la începutul secolului al XX-lea în unele 
regiuni băieţii străbat lungi distanțe pe jos pentru a ajunge la 
şcoală. Angelino Roncalli, viitorul Papă Giovanni al XXIII-lea, 
merge de la Sotto il Monte la Caderizzi şi Cesana şi îşi ritmează 
paşii cu fraze latineşti şi formule matematice, ca să nu piardă 
timpul. Puterea voinţei acestor tineri talentați, drumul lor pe jos 
kilometri întregi pentru a învăţa, a făcut ca ei să nu rămână 
uitaţi printre brazdele câmpurilor ci să devină noua generaţie 
care a contribuit la progresul Italiei. 


Îşi astupau nasul 


La Castelnuovo, în aceeaşi sală de curs învățau împreună 
latină cinci clase de elevi. Pentru Giovanni Bosco a fost un an 
tranziţie. 

La început s-a repetat situaţia de la Capriglio. Băieţii de 
unsprezece ani îl priveau râzând pe adolescentul de 
cincisprezece, venit de la ţară, cu ditamai saboţii în picioare. 
«Pute a capră!», şuşoteau, ţinându-se de nas. Dar profesorul, 
don Emanuele Virano, era un om cumsecade şi cu un caracter 
puternic. Le tăie aspru vorba ştrengarilor prost-crescuţi, îl luă pe 
Giovanni în grija sa şi îl aduse la nivelul de cunoştinţe al 
celorlalţi în scurtă vreme. Când el dezvoltă foarte bine o temă 
dată în clasă, profesorul îl puse să-şi citească lucrarea celorlalți 
elevi şi când termiriă de vorbit, le spuse: «Cine gândeşte şi 
scrie aşa, poate să poarte saboți de cioban. Pentru că în viață 
contează ce ai în cap, nu ce porţi în picioare». 


Suplinitorul de 75 de ani 


În aprilie Giovanni se număra printre elevii cei mai buni din 
clasă, dar se petrecu ceva neaşteptat. Don Virano a fost numit 
preot la Mondonio şi a trebuit să părăsească şcoala. Mai 
rămăseseră patru luni până la sfârşitul anului şcolar, ce se 
încheia pe 14 august. Ca suplinitor fu numit un preot foarte 
bătrân, don Nicola Moglia, de 75 de ani. Era un om cam slab de 

înger şi nu reuşea să ţină clasa în frâu. Zilnic elevii se 
zbenguiau printre bănci în timpul orelor, făcând o harababură 
de nedescris. Don Nicola îi lăsa să-şi facă mendrele, apoi dintr- 
o dată îşi pierdea răbdarea şi-i lovea cu bastonul pe toți cei ce i 
se nimereau în preajmă. Don Bosco îşi amintea: «În vacarmul 
acela, am uitat cam tot ce învățasem în lunile precedente» 
(Memorii, 33). 

Giovanni însă nu s-a descurajat. Căută să-şi ocupe timpul 
muncind pentru a-şi putea plăti taxa şcolară şi pensiunea. În 
lunile friguroase nu se mai întorsese acasă să doarmă la 
Sussambrino, ci intrase în gazdă la croitorul Giovanni Roberto. 
După ce privise cu atenţie felul în care acela îşi făcea meseria, 
încercă şi el să coase nasturi. Roberto îşi dădu seama că băiatul 
are mâna uşoară şi îl învăţă să facă butoniere şi să tivească 
hainele. Ajunse astfel ucenicul croitorului, care îi reducea din 
preţul pensiunii echivalentul orelor lucrate. 

Ulterior intră ucenic în atelierul lui Evasio Savio, un fierar 
prieten cu el. Învăţă să mânuiască ciocanul greu şi să lucreze la 
forjă. Şi Savio era un om cinstit care-i plătea pentru munca lui. 
Giovanni nu ştia atunci că muncind pentru a se întreţine lucra 
de fapt pentru viitorul său. Când va fonda cele dintâi ateliere 
pentru băieți săraci la Valdocco, el îi va îndruma primul în 
mânuirea acului şi a ciocanului. 


14. Noul rege 
se numeşte Carlo Alberto 


Se schimbă inițialele: din CF în CA 


În luna aprilie a anului 1831, în timp ce la Castelnuovo 
Giovanni Bosco îşi trăia primele dezamăgiri legate de viaţa de 
şcolar, în Palatul Regal din Torino aveau loc schimbări 
dramatice. 

Regele Carlo Felice se stingea din viață după zece ani de 
domnie. Cum nu avea moştenitori, trimisese în noaptea dinspre 
20 martie după principele de Carignano, Carlo Alberto. După 
multe ezitări l-a desemnat pe acesta succesorul său. Dar 
vremurile erau tulburi. Cât timp regele se afla pe patul de 
moarte, s-a împrăştiat zvonul despre o lovitură de stat. Însuşi 
Carlo Albero va scrie: «Consulul Franţei la Genova se lăuda că 
primise ordin de la guvernul său să declanşeze o răzmeriță în 
acel oraş (...); secretarul amabasadei franceze de la Torino, 
domnul Seigmaison, făcea la fel. Zilnic soseau ştiri dintre cele 
mai alarmante. Ducele de Mantova... era susținut de o facțiune 
pentru a ocupa tronul la moartea regelui; se vorbea de o 
insurecție liberală menită a răsturna guvernul. Alţii intenționau 
ca la moartea regelui să mă ia ostatic, imediat ce puneam 
piciorul la Palat, în scopul obținerii unei Constituţii; în sfârşit 
se trăia în nelinişte şi confuzie» (PINTO, 159). 

Carlo Alberto n-a pierdut timpul. În vreme ce regele trăgea să 
moară, prințul împrăştie zvonul că suveranul şi-a revenit şi e în 
afară de orice pericol. Îi pune pe toți demnitarii armatei şi 
statului să-i jure credință. Iar pe însemnele militare înlocuieşte 
repede inițialele C.F. (Carlo Felice) cu C.A. (Carlo Alberto). 
Când regele moare pe 27 aprilie, Carlo Alberto este deja 
înscăunat şi nimeni nu-l mai poate da jos de pe tron. 

Un principe de reeducat 


Acest prinț, cu o influență atât de mare asupra operei lui don 
Bosco, are o poveste controversată, plină de neclarități şi uneori 
chiar greu de înțeles pentru noi, aflați departe de romantism. 
Cum nici Vittorio Emanuele I, nici fratele său Carlo Felice nu 
au fii, încă de mic, Carlo Alberto (mezinul ramurii Savoia- 
Carignano) e privit ca moştenitorul coroanei. 

De copil a trebuit să meargă cu familia sa în exil în Franța, 
unde a respirat aerul revoluţiei. De aceea, când revine la curte, 
rudele sale din partea ramurii Savoia vor să-l «reeduce». Are 16 
ani dar e tratat ca un copil de şapte. Este dat în grija unui preot 
retrograd ce-l constrânge la practici religioase lungi şi 
plictisitoare. Preceptorul său, cavalerul Silvano Costa, scrie 
dezolat despre el: «Are pe birou multe cărți bune, din păcate 
deschise mereu la aceeaşi pagină» (PINTO, 26). Eticheta de la 
curte, rigidă şi obositoare ca într-o cazarmă, îl plictiseşte şi-l 
exasperează. 

În 1817 (are doar 19 ani) i se aranjează căsătoria cu Maria 
Teresa, fiica Marelui Duce de Toscană şi nepoata împăratului 
Austriei. Această principesă de 17 ani va fi într-o zi regină la 
Torino, prețuită pentru bunătatea ei (don Bosco va avea de la ea 
înţelegere şi ajutor în permanenţă). 

Când s-a măritat era însă o fetiţă speriată de trista singurătate a 
Palatului Regal. 

Cum găsea prilejul mergea să se joace pe ascuns cu fiicele mai 
mici ale lui Vittorio Emanuele I. Nu va fi niciodată o femeie 
fericită. Va suferi mult din pricina scrisorilor de dragoste 
primite de Carlo Alberto al său de la amante, pe care acesta le 
ascundea cu nonşalanţă în buzunarele hainei sau în cartea de 
rugăciuni. 

În 1820 se sărbătoresc la curte două evenimente: naşterea 
primului copil al lui Carlo Alberto, botezat cu numele regelui 
Vittorio Emanuele, şi căsătoria surorii lui Carlo Alberto, 
Elisabeta, cerută de soţie de arhiducele austriac Ranieri, 
guvernatorul regiunii Lombardo-Veneţiene. Vittorio Emanuele 
I, care «atunci când nu e pe cal adoarme» acceptă această nouă 
legătură cu Austria. 

Tot în acel an, pe 1 ianuarie, izbucneşte revoluţia la Cadiz, în 
Spania. Ofiţeri «democrați» îl obligă pe regele absolut 
Ferdinand al VI-lea să semneze Constituţia: o lege 
fundamentală care limitează puterile regelui şi acordă 
cetățenilor drepturi civile şi politice, inclusiv pe cel de a vota 
pentru alegerea principalilor demnitari ai naţiunii. 


Tragicul an 1821 


Piemonte este cuprins la rându-i de nelinişte şi nemulțumire: 
rezultatul unei Restauraţii obtuze. Oamenii care au promovat-o, 
retrograzi şi lipsiți de idei, nu au reuşit să ia act de schimbările 
ireversibile aduse de Revoluţia franceză. Ierarhiile seculare, 
privilegiile nedrepte ale nobililor deveniseră insuportabile. Era 
absurd să fie numit Ministrul Finanţelor un incapabil doar 
pentru că aparţinea unei familii nobile, foarte credincioasă 
regelui. Un lucru tot atât de stupid era demolarea unor străzi 
utile comerțului doar pentru că fuseseră construite de Napoleon. 

3 martie 1821. La Torino se zvoneşte că au fost interceptate 
scrisori ale unor «cărbunari» piemontezi, ce conţineau planurile 
unei revoluţii. Carlo Felice, fratele regelui, nu dă importanță 
zvonurilor şi pleacă la Modena în vizită la socrul său. Este o 
mişcare cu repercursiuni grave asupra viitorului lui Carlo 
Alberto. 

Nimeni de la Curte nu ştie, dar numeroase persoane din 
anturajul lui Carlo Alberto au aderat la societăți secrete 
(Adelphia, Carboneria, Sublimii Maeştri Perfecţi...). Au două 
scopuri: independenţa Italiei față de Austria şi promulgarea unei 
Constituţii. În primele luni ale anului, însuşi principele avusese 
relații puternice cu grupuri de inițiativă piemonteze şi lombarde. 
O relatare a spionului Carlo Castiglia permite reconstituirea 
conversaţiilor secrete ale lui Carlo Alberto cu nobilul Giuseppe 
Pecchio, revoluţionar lombard. Principele nu este şi nu va fi 
niciodată un «liberal», dar pentru a salva tronul ascultă criticile 
revoluționarilor şi promite reforme treptate în politică şi 
administraţie. l-a dat ideea contele Maistre, fidel trecutului 
absolutist: «Arta unui prinţ este să domine revoluţia şi să o 
sufoce lent într-o dulce îmbrăţişare». Pentru asta însă e nevoie 

de o minte calculată şi lucidă, pe care Carlo Alberto nu o are. 
Atitudinea sa este ezitantă, îşi retrage vorbele şi revine asupra 
promisiunilor sale. 

8 martie. Carlo Alberto îl întâlneşte pe Santorre di Santarosa, 
capul conjuraţiei. I se cere sprijinul efectiv. Principele nu se 
pronunță nici pentru, nici împotrivă. 

10 martie. Dimineaţa soseşte vestea că Alessandria a dat 
semnalul revoltei. Carlo Alberto îl sfătuieşte pe Vittorio 
Emanuele I să promulge Constituţia. Regele însă se supără pe 
el. 

11 martie. O mare de oameni ies în stradă la Torino, strigă: 
«Trăiască revoluţia! Război Austriei!» Printre manifestanți se 
află chiar doamne din aristocrație. Regele reuneşte consiliul 
coroanei. «Unii demnitari sunt morţi de frică», scrie regina. 
Carlo Alberto reînnoieşte oferta de semnare a Constituţiei. 
Regele e gata să cedeze, dar soseşte contele di S. Marzano cu 
un mesaj de la suveranii Austriei, Prusiei şi Rusiei. Aceştia se 
opun cu desăvârşire oricărei Constituţii. O armată de 60.000 de 
oameni e gata să intervină în caz că regele cedează în faţa 
mulțimii maselor. 

12 martie. Trei lovituri de tun anunţă că Citadela a căzut în 
mâinile insurgenților. Au loc ciocniri în faţa Palatului Regal. A 
izbucnit războiul civil? Seara, regele anunță că abdică în 
favoarea fratelui său, Carlo Felice (îşi acordă un subsidiu anual 
de un milion de lire, echivalentul a patru miliarde în 1986 — ca 
premiu de consolare în exil). În timpul absenței noului rege, 
Carlo Alberto deţine regența. Tânărul principe nici nu vrea să 
audă de asta, dar regele ordonă să se dea citire actului de 
abdicare la miezul nopții. În vreme ce Vittorio Emanuele I se 
retrage cu familia la Nisa, Carlo Alberto (23 de ani) se trezeşte 
în faţa unor intrigi care mai de care mai încâlcite. A doua zi, doi 
revoluționari vin la el şi-i impun să aleagă din două una: 
Constituţia de la Cadiz sau bombardarea palatului regal. După 
consultări febrile, nelinişti, şovăieli, regele acordă constituția pe 
15 martie, jură să o respecte dar adaugă: «Jur credință regelui 
Carlo Felice». 

Două zile după aceea se întoarce cavalerul Costa, pe care 
principele l-a trimis la Modena să-l informeze pe noul rege şi să 
ceară instrucţiuni. Costa a fost umilit de Carlo Felice care, 

negru de mânie, l-a dat afară din sala de audiențe cum a citit 
scrisoarea lui Carlo Alberto. La o oră după aceea, cavalerul a 
fost rechemat, dar a trebuit să aştepte în picioare ca regele, 
ducele şi ducesa de Modena şi cardinalul Albani să termine o 
partidă de cărți. Apoi Carlo Felice i-a încredinţat o proclamaţie 
şi i-a strigat: «Spuneţi-i principelui de Carignano că dacă i-a 
mai rămas vreo picătură de sânge regal în vine trebuie să plece 
la Novara şi să aştepte acolo ordinele noastre». Proclamaţia 
anulează toate acţiunile prințului regent (PINTO, cap.11). 


Eroul de la Trocadero 


Carlo Alberto îşi trimite soția la Marsilia, apoi pleacă el însuşi. 
Revoluţionarii încearcă să-l oprească, îl numesc trădător, dar el 
nu se întoarce din drum. Merge mai întâi la Novara, apoi la 
Florenţa, unde Carlo Felice i-a fixat locul de exil. Între timp, o 
armată austriacă a intrat în Italia şi pe 8 aprilie la Novara a pus 
pe fugă trupele neînsemnate ale revoluționarilor. În 1821, Carlo 
Alberto, într-un spirit cu adevărat romantic, crezuse că-i sosise 
clipa norocoasă. De fapt i se înfundase, căci Carlo Felice se 
hotărâse să-l excludă de la succesiunea la tron. Dar Austria, 
consultată în această problemă, răspunsese că dacă prinţul de 
Carignano era infidel tronului, era periculos să se renunţe la 
principiul legitimității. 

Regele căută atunci un supterfugiu, lucru” la care era tare 
meşter: îl invită pe Carlo Alberto să se îmbarce pentru a merge 
în Spania să se lupte împotriva revoluţionarilor ce obținuseră 
Constituţia de la regele lor. «Aşa, ori îşi pierde capul, şi atunci 
s-a sfârşit cu tot ce-l priveşte, ori reuşeşte să-şi spele în parte 
greşelile, pentru că nimeni pe lume nu mă enervează ca omul 
acesta » (PINTO, 127). 

2 mai 1823. Principele de Carignano (însoţit de insultele 
tuturor liberalilor din Europa) se îmbarcă la Livorno pentru 
Spania, unde armata revoluționarilor îi ţinea prizonieri pe rege 
şi pe regină la Cadiz. Pentru a elibera monarhii, armata lui 
Carlo Alberto trebuie să asedieze fortificațiile de la Trocadero, 
ce domină oraşul. Se dă asaltul în zorii zilei de 31 august. Iată 
ce povesteşte Silvano Costa, un fidel al prinţului: «Trebuia să 

străbatem în fugă o zonă în care eram descoperiți sub bătaia 
puştilor. Carlo Alberto se afla în fruntea oștirii, alături de stegar. 
(...) Îi masacram pe bieţii spanioli cu baionetele. (...) În scurtă 
vreme am cucerit. reduta» (PINTO,133). 

Bătălia aceea încheiată cu o victorie a pus capăt războiului din 
Spania. Carlo Alberto a primit crucea Sfântului Ludovic. 
Grenadierii i-au dat tresele unuia dintre cei căzuți în luptă. 
Acest episod l-a făcut pe Carlo Alberto să intre în legenda 
saloanelor madrilene şi pariziene. Presa franceză l-a rebotezat 
«eroul de la Trocadero». Dar ziarul Gazzetta di Torino a evitat 
să facă orice referință la principele de Carignano. Lui Carlo 
Felice nu-i trecuse antipatia față de el, iar liberalii din toată 
Europa îl dispreţuiau numindu-l «trădătorul de la Trocadero». 

Mai 1824. Carlo Alberto revine la Torino. Carlo Felice îl pune 
să jure solemn că nu va aduce inovaţii legii fundamentale a 
monarhiei. Doar după acest act îi acordă titlul de «principe 
ereditar». 

În următorii doi ani (1825-26) se aprind scântei revoluţionare 
în Portugalia, Polonia, Rusia. Represiunea este peste tot 
nemiloasă. Carlo Alberto e de acord: «Justiţia trebuie să fie 
inflexibilă», spune el. În 1826 concediază un paj de 14 ani 
pentru că «face pe iacobinul». Pajul acela se numeşte Camillo 
Cavour. 

Când în sfârşit ajunge la tron în 1831, primul lucru pe care îl 
face ca rege este de a respinge cererea de amnistiere a 
condamnaților din 1821: liberalii cu care complotase în 
întâlniri secrete. Se opune violenței revoluţionarilor şi 
conspiraţiilor. Este convins că o monarhie absolută dar 
«iluminată şi temperată» poate să concilieze spiritele prin 
stabilitatea sa şi să garanteze un maxim de bunăstare şi de 
fericire a maselor. Cu timpul însă va ajunge la o altă concluzie. 

15. Ani fericiți la Chieri 


«Am avut mereu nevoie de toată lumea» 


La sfârşitul îngrozitorului an scolastic de la Castelnuovo, 
Giovanni Bosco se hotărî cu încuviințarea mamei sale să se 
transfere la Chieri. În orăşelul acesta, situat la 12 kilometri 
depărtare de Castelnuovo şi la zece de Torino, şcolile publice 
erau foarte serioase, reprezentau un fel de «prelungire a 
Universităţii din Torino». 

Hotărârea luată era curajoasă, mai ales pentru că la Chieri se 
confrunta cu probleme economice: trebuia să plătească taxa 
şcolară, mai mult de 12 lire pe lună, cărțile şi pensiunea ce costa 
în jurul a 20 de lire pe lună. 

Transcriind în 1888 amintirile mai multor martori oculari din 
Castelnuovo, don Marchisio scrie: «Pregătind cele necesare 
pentru şcoală, Bosco îşi dădu seama că mama sa era foarte 
strâmtorată din pricina banilor. Aşa că într-o zi îi spuse: “Dacă 
nu te superi, eu o să iau două traiste şi merg la toate familiile 
din comună să fac o colectă”. Margherita Bosco încuviință şi 
Giovanni se duse din poartă în poartă, cerând de pomană orice 
vroiau să-i dea, ca să poată merge la Chieri să studieze. Adună 
pâine, fructe, brânzeturi şi 250 kilograme de grâu, de la unii 
primi chiar bani. Un anume Becchis Giovanni neputând să-i dea 
nimic, îi duse gratuit bagajele la Chieri» (DESR 424). 

Era prima oară în viața lui când Giovanni Bosco cerea de 
pomană. Amorul său propriu se revolta în fața unei atari 
umilinţe, dar el şi-l înfrânse atunci şi cu alte ocazii. La sfârşitul 
vieții, cel ce a fost numit «cel mai mare cerşetor al secolului al 
XIX-lea» va spune: «Am avut mereu nevoie de toți» (MB 
1,367). 

La Chieri acceptă sprijinul văduvei Lucia Matta. Ea îi oferea 
pensiune, în schimbul unor munci domestice şi al orelor de 
meditaţie la diferite materii şcolare pe care Bosco le dădea 
fiului ei. Mama Margherita se revanşa pe de altă parte 
trimiţându-i grâu şi porumb. În primele luni, Giovanni încercă 
cea mai mare umilință pentru un băiat sănătos şi robust ca el: 

foamea. Giuseppe Blanchard, un tânăr de-o vârstă cu el, îşi 
dădu seama şi îl ajută. După cincizeci de ani, acesta va povesti 
despre acele timpuri cu sfială: «Blanchard îşi aminteşte că 
adesea, când avea pâine şi fructe, i le dădea spunând: Ia, 
Giovanni, că o să-ți facă bine» (DESR 426). 


Societatea Veselia 


La Chieri Giovanni Bosco petrecu zece ani din viaţa sa, de la 
16 la 26. Ani minunaţi, plini de bucurie, în care se manifestă 
deplin toată bogăţia personalităţii sale. Într-un an reuşi să treacă 
trei clase. În al doilea an frecventa două cursuri de latină, 
obţinând note foarte mari. Deveni un student eminent, căutat de 
mulţi. Îşi aminteşte: «Le explicam ce nu înţeleseseră, îi 
aduceam la nivelul la care puteau să facă față unor dificultăți 
sporite. Astfel mi-am atras recunoştinţa şi dragostea colegilor 
mei. Au început să vină să mă caute în timpul liber pentru teme, 
apoi ca să-mi asculte povestirile, iar uneori fără nici un motiv, 
ca băieții din Morialdo şi Castelnuovo» (Memorii, 38). 

Pentru prima oară ( şi va face asta toată viaţa de aici înainte) 
atunci când este înconjurat de atâţia tineri, Giovanni Bosco îi 
alege pe cei mai buni şi fondează un grup, o societate care să nu 
facă opinie separată de ceilalţi, dar să devină sufletul bun, 
fermentul mediului în care trăiesc. Îşi aminteşte: «Am format un 
grup şi l-am botezat Societatea Veseliei. Numele a venit de la 
sine, căci fiecare dintre noi aveam îndatorirea să organizăm 
jocuri, să incităm la conversaţie, să citim cărţi care să contribuie 
la bucuria tuturor. Era interzis tot ce putea să provoace tristețea 
sau să aducă melancolia în sufletele noastre, şi mai ales 
nesupunerea față de cuvântul Domnului. (...) M-am găsit astfel 
în fruntea unui mare număr de tineri» (Memorii, 38). 


Un acrobat provocat de patru ori 
Societatea Veselia a trăit «momentul său magic» când 


Giovanni era în anul patru de latină. I s-a întâmplat aproape 
fără să vrea să participe la o întrecere care a făcut vâlvă la 

Chieri. A asistat multă lume, printre alții clopotarul domului, 
Domenico Pogliano, care după multă vreme încă mai povestea 
despre acea întâmplare. Dar cel ce a vorbit despre întrecere mai 
mult decât oricine a fost însuşi protagonistul, don Bosco, care a 
făcut din ea unul dintre «punctele forte» ale povestirilor pe care 
le spunea băieţilor. lată cum povesteşte în Memoriile sale: 
«Sosi la Chieri un saltimbanc care îşi începu spectacolele cu un 
sprint redutabil: parcurse oraşul dintr-o parte în alta în doar 
două minute şi jumătate, adică la viteza unui tren. Unii dintre 
prietenii mei vorbeau despre această performanță cu uimire, ca 
de un fenomen. Fără să iau seama la consecințele cuvintelor 
mele, am spus că aş da oricât să-l provoc pe saltimbanc la o 
întrecere şi să-l înving. Un coleg mai îndrăzneț îi spuse asta 
acrobatului, care acceptă imediat provocarea. În oraş se 
împrăştie zvonul cu viteza fulgerului: Un student se întrece cu 
un acrobat profesionist. 

Locul ales pentru întrecere a fost strada Porții Torineze. Pariul 
era de 20 de lire. Cum eu nu dispuneam de atâția bani, mai 
mulți prieteni din Societatea Veselia au pus bani pentru mine. 
Multă lume s-a adunat să privească întrecerea. La start, 
acrobatul m-a întrecut cu câțiva metri, după care eu am venit 
puternic din urmă şi l-am depăşit cu mult. La jumătatea cursei 
s-a declarat învins. 

- Cer satisfacție printr-o altă întrecere: saltul în lungime. Dar 
vreau să pariez 40 lire, chiar mai mult dacă vrei. 

Am acceptat. A ales el locul. Trebuia să sărim dincolo de un 
şanţ ce mărginea un parapet de care se sprijinea un podeţ de 
lemn. A sărit primul aducându-şi picioarele foarte aproape de 
parapet. Puteam să pierd, dar părea imposibil să-l înving. 
Atunci m-am gândit la un subterfugiu. Am făcut un salt identic 
cu al lui, dar sprijinindu-mă în mâini pe parapet, am sărit 
dincolo de zid (un fel de salt rudimentar cu prăjina). Am fost 
copleşit de aplauze. 

- Vreau să ne mai întrecem odată. Alege orice joc de 
îndemânare. 

Am acceptat. Am ales figura cu bagheta magică, iar pariul se 
ridica de astă dată la 80 de lire. Am luat o nuia, în vârful căreia 
am pus o pălărie, sprijinind capătul pe palma unei mâini şi fără 
să o ating cu cealaltă am săltat-o pe buricele degetului mic, 

inelar şi mare, apoi pe dosul palmei, pe cot, pe bărbie, pe buze, 
nas şi frunte. Refăcând drumul în sens invers bagheta s-a întors 
în palma mea. 

- De data asta n-am să mai pierd - spuse cu siguranţă în glas -. 
Este figura mea favorită. 

Luă aceeaşi baghetă şi cu multă îndemânare o deplasă până la 
buze. Dar cum avea un nas prea lung, bagheta s-a clătinat, şi-a 
pierdut echilibrul şi a trebuit să o prindă cu mâna ca să nu cadă. 

Bietul de el vedea cum i se duc pe apa sâmbetei toate 
economiile şi exclamă furios: 

- Accept orice umilință dar să fiu învins de un student e chiar 
prea de tot. Mai am 100 de lire şi le pun pe toate în joc, căci 
nimeni nu mă poate întrece pe mine la cățărat. Învinge cel ce 
reuşeşte să ajungă cu picioarele mai aproape de vârful acelui 
copac. 

Spunând asta ne-a arătat un ulm lângă strada unde ne aflam. 
Am acceptat şi de data asta. Într-un fel eram bucuroşi dacă 
pierdeam pariul pentru că ne era milă de el şi nu vroiam să-l 
ruinăm. 

A urcat primul, ajungând atât de sus încât puțin mai lipsea ca 
trunchiul arborelui să se încline şi el să cadă la pământ. A venit 
rândul meu. Am urcat până unde se putea, apoi ținându-mă cu 
mâinile de copac mi-am ridicat corpul cu picioarele vertical în 
sus depăşind cu peste un metru înălțimea atinsă de rivalul meu. 
De jos mă năpădiră aplausele. Toţi ziceau că mai mult decât atât 
era imposibil. 

Prietenii mei s-au îmbrăţişat de bucurie, saltimbancul era 
negru de supărare şi eu mândru că am învins un acrobat 
profesionist. 

Atletul era gata să plângă de tristețe. Ne-a fost milă de el şi i- 
am restituit banii, cu condiția să ne plătească un prânz la hanul 
Muletto. 

Parcă a înviat când i-am spus asta şi a acceptat imediat. Am 
mers la masă toți douăzeci şi doi: întreaga Societate a Veseliei. 
Prânzul l-a costat 25 de lire. I-au rămas însă 215. 

Joia aceea a fost o zi cu adevărat minunată, plină de bucurie. 
Eu mă acoperisem de glorie învingând de patru ori un acrobat. 
Am trăit clipe de triumf împreună cu colegii şi prietenii mei şi 
ne-am ales şi cu o masă pe cinste. Chiar şi saltimbancul era 

bucuros pentru că putuse să-şi recupereze banii. Despărţindu-se 
de noi, ne-a mulțumit spunând: 

- Înapoindu-mi aceşti bani, m-aţi salvat de la ruină. Vă 
mulțumesc din suflet. Îmi voi aminti cu plăcere de voi şi sigur 
nu mă voi mai lua la întrecere cu studenţii» (Memorii, 58-60). 

16. Întrebarea decisivă 


«În pace nu vei găsi pacea» 


Giovanni Bosco avea 18 ani, era un student eminent şi foarte 
popular printre colegii săi, dar ajunsese la vârsta când trebuia să 
dea un răspuns la întrebarea decisivă: «Ce voi face cu viaţa 
mea ?». Visul de la nouă ani îi indicase un drum de viitor: să 
devină preot. Dar pentru asta mai avea de făcut un an de şcoală, 
după care trebuia să termine cu bine cei şase ani de studii înalte 
la seminar. Studii pretenţioase şi costisitoare, care presupuneau 
noi şi sporite responsabilități. Îi venea greu să-i ceară mamei 
sale, care economisea ban cu ban ca să o scoată la capăt cu 
gospodăria, să-i spună: «Mai ţine-mă încă şapte ani ». 

După o lungă chibzuinţă, ceru să fie admis în ordinul 
Franciscan din Chieri. Este acceptat pe 28 aprilie 1834. Pe când 
i se pregătesc actele de intrare în mânăstirea Sfânta Maria a 
Păcii din oraş, are un vis straniu. Parcă cineva îi spune: «În pace 
nu vei găsi pacea» (VPB, 57). Giovanni a înțeles deja de multă 
vreme că e bine să dai crezare viselor şi rămâne uimit. Cu prima 
ocazie, merge la Torino şi-i cere sfatul lui don Cafasso. 
Preoţelul acesta genovez, puțin cocoşat, de doar 23 de ani, este 
considerat unul dintre cei mai buni «consilieri spirituali» ai 
capitalei. ÎI ascultă pe Giovanni, care îi vorbeşte cu aprindere de 
problema sa, apoi îi indică cu calm calea de urmat: va frecventa 
ultimul an la şcoala publică, apoi va intra la seminar şi nu va 
mai trebui să-şi facă griji pentru bani. De acum înainte se va 
gândi la asta Providența. Nu este vorba doar de îndemnuri 
pioase: din cămăruța sa unde se roagă ca un înger, din 
confesional unde e căutat ca un înţelept «îndrumător al 
sufletelor», don Cafasso şi-a format o adevărată rețea de 
binefăcători care fără zgomot fac bine celor recomandaţi de el. 

În vara anului 1835, pe când Giovanni se pregătea să intre în 
seminar, a izbucnit epidemia de holeră. Sate şi oraşe sunt lovite 
de molimă. La Genova, Saluzzo, Cuneo aproape o şesime din 
populaţie e răpusă de boală. Fiul guvernatorului din Cuneo scrie 

cu umor tragic: «Aici nu se trăieşte altfel decât murind» 
(PINTO, 231). 

Giovanni Bosco intră la seminarul din Chieri pe 30 octombrie. 
Se poate spune că prindea ultimul tren, căci doar la şase zile 
după aceea, la Castelnuovo, contingentul său de vârstă era 
recrutat prin tragere la sorți pentru serviciul militar. Cine avea 
un număr mic, putea să petreacă multă vreme în armată. Lui 
Giovanni îi căzu numărul 41. Se duse la Asti să facă vizita 
medicală, dar cei intraţi deja la seminar, erau scutiţi de serviciul 
militar. În comuna Castelnuovo, a rămas scris în registre: 
«Bosco Gio. Melchior a fost scutit de recrutarea în contingent, 
fiind seminarist, din dispoziția monseniorului episcop». 


Cinci zile pentru a cizela o idee 


Giovanni colindase în lung şi-n lat meleagurile natale, se 
cățărase în copaci, respirase liber aerul curat al câmpurilor 
vreme de 20 de ani. Simţi o strângere de inimă când se văzu 
închis între pereţii seminarului: o incintă pătrată, severă ca o 
fortăreață înconjurată de ziduri copleşitoare, unde urma să 
trăiască şase ani. 

Chiar din prima seară, înşiruiți în băncile masive ale capelei, 
seminariştii au invocat Sfântul Duh: Veni, creator Spiritus şi au 
început Exerciţiile Spirituale, care, timp de cinci zile, constau 
din păstrarea tăcerii tot timpul, cu excepția Liturghiei şi a celor 
patru predici zilnice. Acestea erau menite să le repete la 
nesfărşit scopul pentru care intraseră în seminar, şi modul cum 
putea fi atins: nu printr-o viaţă în puf puteau fi Isus între 
oameni, ci prin privaţiuni. Isus le purtase oamenilor Cuvântul 
Domnului, îi chemase pe toți să se gândească mai puţin la viaţa 
de pe pământ şi mai mult la Viaţa de Apoi, când se vor urca la 
ceruri. Mersese din loc în loc pentru a-i convinge pe toți să-şi 
mărturisească păcatele, să se vindece de egoism şi trufie, să nu 
facă abuz de putere, să nu se lase pradă desfrâului şi 
samavolniciei, acelor rele ce cresc în suflet şi-l duc la ruină. 
[sus îşi arătase dragostea mai ales celor sărmani, bolnavi, 
nevolnici, umili. Îşi dăduse viaţa pe cruce pentru a deschide 

tuturor porțile Raiului. Să devii preot însemna să-ți asumi 
acelaşi program, să fii Isus între oameni. 

Cufundat în tăcere, Giovanni se ruga să poată fi Isus printre 
tineri. 


«li ordonă să se întoarcă printre derbedei» 


În timpul studiilor la Chieri a fost oare întotdeauna «clar şi 
luminos» pentru Giovanni Bosco scopul apostolatului său 
printre băieții năpăstuiți? 

Poate că nu. Poate că în mintea sa, visul pe care îl avusese de 
copil începuse să pălească. A fost tentat să-l considere un 
episod fără prea multă importanţă în fața posibilităților concrete 
pe care viaţa i le punea dinainte. 

Exista însă un alt indiciu: repetița constantă a unui vis pe care 
l-a avut chiar în anii aceia, la Chieri. lată ce mărturisește 
Giovanni Cagliero, unul dintre primii băieți formaţi de don 
Bosco, repetând cu fidelitate cuvintele mentorului său: 

«Văzuse în vis cum valea ce se întindea lângă ferma 
Sussambrino se transforma într-un mare oraş, într-ale cărui 
străzi, alergau dintr-o parte în alta cete de băieţi care țipau, se 
jucau, înjurau (...). Fiind iute din fire şi în egală măsură plin de 
viaţă, se apropie de flăcăii aceia şi-i ameninţă cu bătaia dacă nu 
încetează. Dar cum ei nu se sinchiseau nici cât negru sub 
unghie, şi proferau blestemăţii despre Sfânta Fecioară şi 
Domnul lisus, Giovanni începu să dea cu pumnii în oricine îi 
cădea mai la îndemână dintre derbedeii, dar nici ei nu se lăsară 
mai prejos şi tăbărâră pe el cu bătaia. O luð la fugă, dar în acea 
clipă îi ieşi în întâmpinare un om ce-i ordonă să se oprească şi 
să se întoarcă în mijlocul derbedeilor. (...)» (MB 1,424-5). 
Sublinierile sunt ale mele. 

Chiar şi sfinții precum muritorii de rând au avut momentele lor 
de slăbiciune, de rătăcire, când au fost gata să cedeze tentaţiilor 
şi amăgirilor. 

17. Luigi Comollo: 
«Sunt mântuit!» 


«Va sosi un student sfânt» 


În anii petrecuţi la Chieri (înăuntru şi în afara seminarului) 
Giovanni a fost marcat în mod deosebit de prietenia cu Luigi 
Comollo, care i-a lăsat o amintire de neşters. A fost prima 
persoană despre a cărui viaţă a vrut să scrie. 

Bosco se afla în ultimul an la şcoala publică şi locuia în 
pensiune la Giacomo Marchisio, când l-a auzit odată pe 
stăpânul casei zicând: «Va sosi un student sfânt». Giovanni 
izbucni în râs. «Chiar aşa e — replică aspru domnul Giacomo —. 
Este nepotul parohului din Cinzano. O să vezi». 

De fapt, Giovanni îl vedea de câteva zile. Dar nu dăduse 
importanţă. lată cum povesteşte el însuşi despre întâlnirea lor. 
(Să regăsesc cuvintele lui don Bosco este pentru mine la fel ca 
atunci când în paginile unei cărți de demult descoperi o floare 
delicată). 

«E un lucru obişnuit printre studenți să petreacă timpul 
recreaţiilor jucându-se, făcând glume sau cine ştie ce acrobaţii 
periculoase. Era invitat să participe şi tânărul cel sfios, dar el se 
eschiva mereu cu scuza că nu se pricepe, că nu are îndemânarea 
necesară. Nici mai mult nici mai puţin într-o zi, un coleg al său 
s-a apropiat şi l-a scuturat bine încercând să-l oblige să participe 
la zbenguielile celorlalți elevi. “Nu dragul meu, răspunse el cu 
dulceaţă, nu mă pricep, mă fac de râs”. Soi rău, colegul său, 
când a văzut că nu era chip să-l convingă, i-a dat insolent o 
palmă puternică pe obraz. Eu m-am înfuriat peste măsură la 
vederea acelei fapte şi cum cel ultragiat era mai în vârstă şi mai 
puternic decât agresorul, mă aşteptam să-i plătească cu aceea şi 
monedă. Dar băiatul acela avea un spirit deosebit. Îi privi pe cel 
care îl lovise şi-i spuse: “Dacă ţie îţi place ce ai făcut, mergi în 
pace căci eu sunt mulțumit”. Aceasă întâmplare m-a făcut să-mi 
amintesc tot ce auzisem despre venirea unui băiat sfânt la şcoala 
noastră şi atunci l-am întrebat de unde este şi cum se numeşte şi 

am aflat că tocmai el e Luigi Comollo, studentul de care se 
vorbea la pensiune» (OP. ED, 35,22). 

Giovanni a fost extrem de impresionat. El l-ar fi snopit în 
bătaie pe obraznicul ce-ar fi îndrăznit să-l pălmuiască. Orice 
nedreptate făcea să-i fiarbă sângele în vine. Se apropie de Luigi, 
îi vorbi, deveniră prieteni. “În Memoriile sale, don Bosco scrie: 
«Pot spune că de la el am învăţat să fiu un bun creştin». O 
afirmaţie incredibilă din gura fiului Margheritei. 


«Forţa ta mă înspăimântă» 


În mod instinctiv deveni apărătorul lui Luigi în faţa băieţilor 
grosolani şi violenţi care se luau de el la şcoală. Într-o zi, unii 
vroiau să-l umilească şi să-l bată pe prietenul său şi pe Antonio 
Candelo, un alt băiat de treabă. Giovanni le strigă să-i lase în 
pace, dar sărise la bătaie o şleahtă întreagă: unii s-au aşezat ca 
un zid de strajă de jur împrejurul victimelor, în vreme ce alții au 
început să le tragă pumni sau să-i pălmuiască. Atunci Giovanni 
văzu negru înaintea ochilor şi începu să loveacă cu pumnii în 
stânga şi-n dreapta, apoi l-a prins pe unul dintre bătăuşi şi 
folosindu-se de trupul aceluia ca de o bâtă i-a îndepărtat pe 
ceilalţi. În momentul acela a intrat în clasă profesorul şi 
văzându-i încălecaţi unii peste alții cum se băteau, a început să 
dea în ei ca să-i facă să înceteze şi «să reinstaureze ordinea». 
Luigi a fost profund tulburat. Îi zise lui Giovanni: «Forţa ta mă 
înspăimântă. Dumnezeu vrea să iertăm, să răspundem cu binele 
celor care ne fac rău». Giovanni citise cuvintele acelea în 
Evanghelie, le auzise chiar şi în vis, dar i se păreau o exagerare. 
După cum tot exagerat i se părea modul în care Luigi îşi spunea 
rugăciunile. Şi el se ruga. Se ducea în fiecare dimineaţă la 
catedrală să asculte Liturghia, înainte de a merge la şcoală, dar 
cu Luigi era o cu totul altă poveste. 

«Împrejurările au făcut ca vreme de câteva luni să merg la 
catedrală în acelaşi timp cu Luigi. El vorbea cu Dumnezeul său 
aşezat în genunchi, lângă altar, cu capul şi ochii plecaţi, 
nemişcat şi nebăgând în seamă cele se ce întâmplau în jurul său. 
Nu arareori, atunci când sfârşeam treaba, îl invitam să mergem 
împreună acasă, dar nu era lucru uşor să-l smulg din meditaţia 

sa, trebuia să-i ţip în ureche, să-l scutur şi doar atunci se 
dezmeticea ca dintr-un vis şi fără prea mult chef, răspunea 
invitaţiei mele» (0.c.,32). 

Atitudinea prietenului său l-a uimit la început pe Giovanni, 
apoi l-a tulburat. A înțeles că nu era vorba de ciudăţenii ci de o 
mare bogăţie spirituală. Luigi îi arătase un orizont noi, până 
atunci nebănuit: comuniunea cu Dumnezeu; căutarea valorilor 
eterne făcea ca viața pe pământ să aibă o importanţă relativă. 
Giovanni se cățărase în copaci, îi provocase la întreceri sportive 
pe acrobaţi, se bucurase de aplauzele prietenilor dar când îl 
întâlneşte pe Luigi şi-l aude spunând acele vorbe din bătrâni, i 
se pare cu totul noi, prin felul în care sunt rostite: «Ce contează 
să cucereşti întreaga lume dacă apoi îţi pierzi sufletul?». 


Voia Domnului 


În octombrie 1836, Luigi Comollo intră la seminar, unde îl 
întâlneşte pe Giovanni şi devin prieteni nedespărțiți. 

Dar în vreme ce Giovanni se gândeşte la viitorul său de preot, 
la binele pe care-l va face oamenilor şi în special tinerilor, Luigi 
trăieşte într-o atmosferă diferită. În vara lui 1838, au ieşit odată 
la plimbare şi priveau de pe un deal câmpurile arse de secetă. 
Giovanni se gândea la truda țăranilor: 

«- Vezi, Luigi — apucă să-i spună — ce recoltă săracă avem 
anul acesta. Bieţii țărani! Atâta muncă în zadar! 

- E voia Domnului! — răspunse prietenul său» (0.c., 69). 

În timpul meditaţiei de dimineață, Giovanni îl vedea citind şi 
recitind aceeaşi carte. Îl întreabă ce carte e aceea şi Luigi îi 
răspunde: «Anul acesta am citit mereu cugetări despre Iad. 
Acum le recitesc. Deşi subiectul acesta e trist şi înspăimântător, 
eu nu mă dau bătut, ci vreau să înțeleg cât sunt de cumplite 
chinurile pe care o să fiu nevoit să le suport după moarte» (o.c., 
69). i 

Martie 1839. Luigi cade bolnav pe neaşteptate. Febra îi creşte 
mult. Nu sunt speranțe de vindecare. Giovanni e lângă el la 
infirmerie. Luigi îi spune: 

«lată că a venit timpul, dragă prietene, să ne despărțim pentru 
o vreme. Noi credeam că vom putea să înfruntăm împreună 

vicisitudinile vieţii, să ne ajutăm şi să ne sfătuim în căutarea 
mântuirii sufletului nostru etern. Se vede însă că nu aşa ne era 
scris şi voia Domnului este alta.(...) Dar înainte de a ne 
despărți, ascultă o clipă cuvintele prietenului tău. (...) Tu nu ştii 
încă dacă sunt multe ori puţine zilele tale numărate pe pământ. 
Şi dacă nu e cunoscută dinainte clipa sfârşitului tău, în schimb 
prea sigur este că va veni mai devreme sau mai târziu, aşa că fă 
Gin Viața ta pământeană o pregătire pentru moarte, pentru 
Judecata de Apoi. Iar de vei fi chemat de Domnul să îndrumi 
sufletele altora caută să le insufli mereu gândul morţii, al 
judecății ce va veni.» (0.c., 83s). 


Noaptea de neuitat 


Luigi a murit în zorii zilei de 2 aprilie. Nu împlinise încă vârsta 
de 22 de ani. Iată ce povesteşte don Bosco că s-a întâmplat în 
noaptea dinspre 4 aprilie. 

«Pe parcursul relaţiei noastre de prietenie vorbisem de mai 
multe ori ca cel ce va muri primul să-i dea de ştire 
supravieţuitorului despre cum e pe lumea cealaltă. Deseori ne 
repetam promisiunea unul altuia. Cât timp a durat boala lui 
Comollo, am vorbit din nou despre asta, iar când el a murit, atât 
eu cât şi unii colegi la curent cu înţelegerea noastră aşteptam să 
vedem cum se va îndeplini. În noaptea dinspre 4 aprilie, la 
câteva ceasuri după ce Luigi fusese înmormântat, eu mă 
odihneam împreună cu nişte studenţi de la cursul de teologie 
(...). Eram întins pe pat, dar nu dormeam, ci mă gândeam la 
legământul dintre mine şi ce! decedat. (...) De abia trecuse de 
miezul nopţii, când am auzit un zgomot lugubru la capătul 
coridorului (...) N-aş putea să-l definesc altfel decât spunând că 
semăna cu un huruit îngrozitor, ce se repeta cu o violență 
ritmică şi care ne-a băgat în sperieți pe toți. Seminariştii din 
dormitor s-au trezit dar nici unul n-a scos un sunet (...) Deodată 
ușa s-a dat de perete cu putere iar zgomotul acela lugubru s-a 
întețit deşi nu se vedea țipenie, iar întunericul de-abia era 
străpuns de o pâlpâire palidă de lumină. La un moment dat, s-a 
făcut linişte, a început să strălucească o lumină şi s-a auzit 
vocea lui Comollo, care-şi strigă prietenul pe nume de trei ori, 

zicând. «Bosco! Sunt mântuit!». După care din nou se auzi 
zgomotul acela straniu şi dintr-o dată lumina a dispărut şi am 
rămas cu toţii cufundaţi în întuneric. Colegii mei s-au sculat de 
prin paturi, au început să alerge care încotro, unii înspre 
coridorul cufundat în întuneric alţii strângându-se în jurul 
şefului de cameră, D. Giuseppe Fiorito di Rivoli; aşa am 
petrecut cu toții ce mai rămăsese din noapte, aşteptând cu 
nerăbdare sosirea zorilor. 

Eu am suferit nespus iar spaima mea a fost atât de mare încât 
aş fi preferat să mă înghită pământul chiar în clipa aceea» (o.c. 
105-7). 

Cuvintele acelea «Bosco, eu sunt mântuit! vor răsuna toată 
viaţa în mintea lui Giovanni Bosco. Teologia pe care clericul 
Giovanni Bosco o studia în anii aceia «aşeza toate lucrurile în 
lumina ispăşirii, a socotelii pe care omul trebuie să o dea în faţa 
Judecăţii de Apoi, în aşteptarea vieții sau morții eterne» (ST 
1,61). Dar sunt convins că prietenia sa cu Luigi Comollo, 
familiarizarea cu modul de a gândi al aceluia, precum şi 
cuvintele ce-au răsunat pentru el într-o noapte de aprilie, au 
lăsat în sufletul său o urmă de neşters, mai mult decât orice 
carte de studiu. Afirmația sa: «De la el am învăţat să trăiesc ca 
un creştin», capătă un sens precis. «Am învăţat de la el să pun 
mântuirea sufletului etern mai presus de orice, şi o consider ca 
singurul lucru cu adevărat important». 

Don Bosco va executa din nou acrobaţii, va alerga bucuros 
prin crânguri cu băieţii săi, dar le va repeta la nesfârşit: «Dacă-ţi 
salvezi sufletul, ai salvat totul. De-l pierzi, totul e pierdut». Îi va 
învăţa că liniştea conştiinţei gata în orice clipă să se prezinte în 
faţa judecătorului suprem este la baza mulţumirii şi a bucuriei 
profunde şi adevărate. 

Tinerilor care îl sărbătoriseră de ziua onomastică pe 24 iunie 
1868 cântând şi recitând în onoarea sa, le ceru să-l ajute să facă 
bine oamenilor şi încheie spunând: «Singurul scop al 
Oratoriului este mântuirea sufletelor» (MB 9,295). 

Fostului rege al Neapolelui, Francesco al II-lea, care l-a invitat 
la Palatul Farnese şi l-a întrebat dacă putea să spere să se 
întoarcă pe tron, don Bosco i-a răspuns: «Majestate, să ne 
gândim cum să cucerim Împărăţia cerurilor! (...) Lucrurile 

acestei lumi se pierd astăzi şi mâine se pot recupera. Dar o dată 
pierdut sufletul, totul e pierdut pentru totdeauna».! 


i B. FRANCESIA, Două luni cu don Bosco la Roma, Torino 1904, p. 
184. 

18. Don Cocchi, preotul insultat 


Un preot la 137 de locuitori 


Pe 5 iunie 1841, Giovanni Bosco este uns preot de către 
arhiepiscopul oraşului Torino, Luigi Fransoni. Devine «don 
Bosco», un tânăr ce-şi caută drumul în viață. Nu este un fel de a 
spune. Potrivit unei statistici din 1831, la Torino la o populaţie 
de 117.072 de locuitori sunt 851 de preoţi, adică unul la 137 de 
persoane. Prea mulți. Să ajungi preot pe vremea aceea însemna 
să rişti să nu găseşti de lucru. Preocuparea atâtor tineri preoți 
era aceea de a căuta un loc de muncă, de a începe o carieră. 
Mulţi dintre ei nu cereau nici măcar licenţa pentru a putea 
confesa şi predica (cum se arată în predicile lui don Cafasso). 
Deveneau «preoți de familie» ( apanajul familiilor creştine 
înstărite), învățători sau funcționari comunali. Unii (şi de 
aceştia se plângea don Cafasso) se dedau politicii şi vieţii de 
cafenea; tăifăsuind printre pahare, ei puneau ţara la cale în 
anturajul bârfelor de tot felul. 

Ajuns preot, ce va face oare don Bosco? El vrea să se consacre 
tinerilor săraci şi dezmoşteniţilor soartei, dar aceştia nu se află 
la uşa lui să stea să-l aştepte. Cum era obiceiul pe vremea aceea, 
atunci când un preot vrednic şi sărac absolvea seminarul, 
prietenii făceau tot ce la stătea în putință să-i găsească un post 
bun. O familie de nobili genovezi îl solicită astfel pe Giovanni 
ca preceptor, şi-i oferă un salariu de 1000 lire anual. În acelaşi 
timp, i se propune să fie capelan la Morialdo. Domnul Spirito 
Sartoris a acordat capelei o rentă de 800 de lire pe an. (E 
interesant de făcut o comparaţie cu veniturile care se obțineau 
pe atunci. La Carmagnola, de exemplu, un sat mare de lângă 
Torino, un profesor de gramatică primea 640 lire anual. In 
1845, tot la Torino, un ţesător de bumbac sau un filator câştiga 
188 lire pe an, un vopsitor ajungea la 322, un zidar la 500. în 
1850, funcționarii inferiori, cei mai puţin retribuiţi, aveau la 
Torino un salariu între 500 şi 2400 de lire). 

Intervenţiile în favoarea lui don Bosco sunt caracterizate de 
preocuparea de a fi bine retribuit, salariul său urmând să 

recompenseze eforturile financiare făcute de familia sa pentru 
a-l da la şcoală. Dar mama Margherita, femeia care s-a făcut 
luntre punte pentru a-şi creşte copiii şi a asigura existenţa 
întregii familii, i-a vorbit cu duritate mezinului său: «Dacă din 
nenorocire vei ajunge bogat, eu nu voi mai pune niciodată 
piciorul în casa ta» (MB 1,296). Această adevărată creştină 
înţelege că dacă Giovanni al ei se va folosi de slujba de preot ca 
să se îmbogăţască, va fi un ratat. 

Ca să-şi curme ezitările, don Bosco merge la Torino să se 
sfătuiască cu don Cafasso şi-l întreabă: «Ce trebuie să fac?» Iar 
preotul acela cu doar patru ani mai mare decât el, îi răspunde: 
«Lăsaţi totul şi mergeţi la seminar, învățați să fiți preot cu 
adevărat». Nici acesta nu este un fel de-a spune. Cine ieşea din 
seminar, cu greu ştia să-şi îndeplinească cum se cuvine 
obligaţiile de preot, în noile vremuri. 

Torino este un oraş care se dezvoltă. Cartiere noi, oameni noi, 
probleme noi. 

Risorgimentul se apropie, cu războaiele sale de independenţă, 
dar mai ales vine cu paşi repezi «revoluţia industrială», dinspre 
Franţa şi Anglia, unde de multă vreme se făcea simțită. 


Timpul capitalului și al proletariatului 


E timpul să vorbesc despre această revoluție, «una dintre cele 
mai radicale din istoria umanităţii» (C.M. Cipolla). 

Spre sfârşitul lui 1700, apar primele fabrici. 

Înainte oamenii lucrau pământul, se ocupau cu negoțul sau 
diferite meşteşuguri (făceau pantofi, ţeseau stofe...). În Anglia 
secolului al XVIII-lea, prelucrarea lânii era o activitate foarte 
răspândită printre meşteşugari; în multe case exista o vârtelniță 
sau un război de ţesut şi lucra întreaga familie. 

În 1769, la Glasgow, James Watt brevetează «maşina cu 
aburi». Un eveniment care la prima vedere pare lipsit de 
importanţă, dar de fapt revoluţionează lumea. O singură maşină 
a lui Watt (cu 100 de cai putere datorită vaporilor) dezvoltă o 
forță egală cu cea a 880 de oameni. O vârtelniță pusă în 
mişcare de o astfel de maşină poate să folosească 50.000 de 
fusuri în acelaşi timp şi produce atâtea fire câte ar fi produs 

200.000 de oameni. Dar pentru a supraveghea cele 50.000 de 
fuse sunt de ajuns 750 de muncitori. 

Producţia realizată astfel scade preţul țesăturilor şi dezvoltă 
piaţa. În același timp, este nevoie de o cantitate mai mare de 
fier, (folosit la fabricarea maşinilor şi la transportul mărfurilor 
pe calea ferată) şi de cărbune fosil (care permite funcționarea 
maşinilor cu abur şi prelucrarea fierului). Toţi aceşti factori duc 
la o criză de producţie în rândul meşteşugarilor care nu mai au 
de lucru ca până atunci. O avalanșă de oameni veniţi de la ţară 
invadează oraşele. Se nasc fabricile, la început un fel de 
hangare unde sunt amplasate maşinile la care lucrează 
muncitorii. S-a dus vremea când oamenii îşi aveau mijloacele 
de producţie în propria casă. Acum maşinile adună muncitorii 
în «casele» lor. Aceştia ajung să-şi aducă chiar famlia în 
apropierea fabricii pentru a fi mai aproape de locul de muncă. 
Naşterea şi dezvoltarea fabricilor va fi numită «revoluția 
industrială». Ea a adus oamenilor beneficii pe termen lung şi un 
progres material enorm: automobile, bulevarde, tot felul de 
comodități. Dar în primii 150 de ani, această bunăstare a fost 
plătită cu sânge de muncitori. 

În oraşe începea să se formeze o clasă nouă, «proletariatul», 
compusă din muncitori, proletarii, numiţi astfel pentru că nu 
posedau nimic (nici pământ, nici casă, nici maşini) în afara 
propriilor braţe şi a propriilor fii, zişi «prole». Încă de mici 
aceşti copii erau duşi la fabrica unde munceau părinții, şi 
trebuiau să se facă şi ei utili într-un fel, pentru ca familia să 
poată supravieţui. Exploatați mai mult decât animalele (ziua de 
muncă ajungea la 18 ore) proletarii înțeleg că trebuie să se 
unească pentru a duce tratative cu patronii ca de la egal la egal. 
Dar aceştia (în baza unei doctrine economice numită liberul- 
schimb) obțin de la guverne interzicerea «uniunilor de 
muncitori» şi recunoaşterea grevei ca delict. Principala 
afirmaţie a liber-schimbiştilor era: «În afaceri statul nu trebuie 
să se bage!». E o ipocizie enormă, legea junglei. Patronul foarte 
bogat îşi poate permite să închidă fabrica şi să-i condamne 
astfel pe muncitori la sărăcie lucie. Ca să nu moară de foame 
aceştia sunt constrânşi să accepte salarii de mizerie. Apoi, dacă 
se unesc să-şi apere drepturile, sau declară grevă, Statul (care n- 

ar trebui să intervină, cum spun /iber-schimbiştii) e nevoit să 
interzică uniunile muncitorieşti şi să înăbuşe în sânge grevele. 

Pe 16 august 1819, 60.000 de muncitori ies în stradă la 
Manchester, pentru a protesta împotriva condiţiilor grele de 
viață. Poliția îi împrăştie deschizând focul asupra 
manifestanţilor. 

În noiembrie 1831, muncitorii fabricilor de mătase din Lyon, 
Franţa, se ridică împotriva celor 18 ore de muncă zilnice. 
Mărşăluiesc pe străzi strigând: «Să trăim muncind sau să murim 
luptând». Sunt împrăştiați cu tunurile: 800 de morți. 

Doar între 1866 şi 1906 guvernele europene vor recunoaşte 
dreptul muncitorilor să se unească în asociaţii (sindicate). În 
aceiaşi ani, în multe țări, greva va înceta să mai fie considerată 
un delict. La Milano, în 1858, unei greve generale i s-a pus 
capăt cu tunurile: au fost 80 de morți şi 300 de răniţi. 


Fabrici de armament pe malurile Dorei 


La Torino, revoluţia industrială soseşte în acelaşi timp cu don 
Bosco. Se ivesc primele fabrici importante, cum ar fi cele de 
armament şi echipament militar de pe malurile Dorei. Odată cu 
dezvoltarea fabricilor (şi a şantierelor de construcții de locuinţe) 
se înregistrează o importantă creştere demografică. 

În cartierele de la periferie, care se măresc văzând cu ochi, 
merg să locuiască 7000 de noi familii. Sunt oameni foarte 
săraci, veniţi de la țară şi din văile munților să-şi caute norocul 
la oraş: tineri sau bătrâni, adulți şi copii subnutriţi, murdari, 
prost îmbrăcaţi, trăind în condiţii igienice mizere. În interiorul 
oraşului nu sunt acceptaţi decât ca zilieri. Viaţa lor este plină de 
privaţiuni, iar mortalitatea face ravagii. La periferia nordică 
(mai ales în Borgo Dora, lângă Valdocco şi Martinetto) în jurul 
lui 1850 populaţia se dublează dar sporeşte şi sărăcia. Zona 
devine «centura neagră» a oraşului unde izbucnesc cu 
regularitate epidemii de holeră la fiecare 2-3 ani. 40% din 
louitori sunt analfabeți. Şi asta nu înseamnă că nu pot citi 
Logodnicii de Manzoni, ci nu sunt în stare să silabisească nici 
măcar un contract de muncă, sau să facă corect socotelile cu 
patronul ori cu brutarul, să-şi înțeleagă propriile drepturi şi să se 

apere de condiţiile inumane în care sunt nevoiţi să trăiască şi să 
muncească. 


«Fabrica de noi preoţi» 


Căminul pentru preoți a fost fondat lângă biserica Sfântul 
Francisc d' Assisi. Pregăteşte pentru diocezele torineze sacerdoți 
demni şi potriviţi timpurilor moderne şi nu dintr-aceia ahtiați 
după politică, preoți noi capabili să contribuie la formarea 
religioasă a oamenilor ce năpădesc oraşul. Don Bosco soseşte la 
Cămin la începutul lui noiembrie 1841. În lunile acelea tot 
oraşul şi mai ales tinerii preoți vorbesc despre don Giovanni 
Cocchi, e un preot din popor şi pentru popor. Cum se întâmplă 
cu cei care trasează noi drumuri este aprobat sau contestat. 
Despre el părerile sunt împărţite, unii ridicându-l în slăvi, alții 
criticându-l aprig. 


Băiatul din Druent 


Născut cu doi ani înaintea lui don Bosco, la Druent, un sătuc 
din mărginimea Torinoului, Giovanni Cocchi îşi însoţise de mic 
mama la oraş, unde aceasta muncea ca servitoare. Locuiau într- 
o casă foarte săracă în zona Annunziata, pe malurile Padului. 

Într-o seară, când duceau lipsă de pâine, Giovanni Cocchi se 
duse să ceară de pomană parohului. Acesta fu atât de 
impresionat de inteligența şi bunătatea băiatului încât îl ajută să 
se apuce de învățătură. Giovanni Cocchi este hirotonisit preot în 
1836. Tatăl său a murit iar mama îi moare şi ea nu după multă 
vreme, sfârşită de prea multă muncă. Nimeni nu va reuşi 
vreodată să-i alunge pe săraci din mintea şi din sufletul lui don 
Cocchi. 

El îşi începe cariera ca viceparoh la Annunziata şi de cele mai 
multe ori se întoarce acasă desculț şi fără cămașă căci şi-a dat 
ciorapii şi încălțările ori hainele vreunui sărman, uneori le 
dăruie nevoiașilor propriul ceas. Într-o seară, superiorul său, 
don Fantini, îngrijorat că tânărul viceparoh o să facă de ruşine 
demnitatea sacerdotală, l-a întrebat aspru cât e ceasul. La care 

don Cocchi n-a ştiut ce să răspundă şi a plecat capul încurcat: 
«Şi de data asta l-ai făcut cadou? Când o să te înveţi minte şi-o 
să te dezbari de mania asta?». Poate că cine trebuie să se 
vindece cu adevărat e tocmai parohul, dar don Cocchi nu 
îndrăzneşte să i-o spună în față. Văzând că mulţi bătrâni mor 
singuri prin mansarde, don Cocchi deschide în cartierul 
Vanghilia un mic spital care se aglomerează foarte repede. Însă 
preotul din Druent nu ştie să organizeze caritatea. Este un 
impulsiv care în faţa sărăciei dă tot ce are şi crede că toată 
lumea trebuie să procedeze ca el. Nu reuşeşte să înțeleagă 
egoismul oamenilor. De aceea va începe multe opere 
filantropice încredințat că toată lumea îl va ajuta. Dar acest 
ajutor nu va sosi şi va trebui deseori să se dea bătut. Aşa e 
nevoit să închidă şi spitalul de care vorbeam. Între timp, însă, 
don Cocchi a descoperit o altă formă a mizeriei: fete tinere 
orfane şi abandonate, pe care încearcă să le adune de pe 
drumuri. E uşor să vorbeşti de rău un preot tânăr care strânge pe 
lângă el tinere părăsite, şi gurile rele încep să bârfească pe 
socoteala lui. Don Cocchi este atât de supărat încât se hotărăşte 
să plece misionar în America. Dar la Roma, unde soseşte în 
1839, îşi schimbă gândul. Vede un Oratoriu pentru băieți pe 
lângă celebra «Bocca della Verità» şi se întreabă de ce la Torino 
nu se află nimic asemănător, aşa că se întoarce în oraşul său. 
Există o grămadă de băieţi săraci, neinstruiți, care nu au de 
lucru şi hoinăresc fără nici un căpătâi pe străzi şi prin pieţele 
oraşului. Mai ales în zona rău famată a cartierului Moschino. 
Casele de acolo sunt umede, murdare, pline de iegrasie şi lipsite 
de orice igienă. Bolile contagioase se împrăştie cu repeziciune. 
«Cu greu — scrie A. Virgilio — s-ar putea descrie toate 
neajunsurile acestui cartier ticsit de maghernițe ce seamănă cu 
adevărate vizuini locuite de sălbăticiuni şi nu de oameni, 
sălaşuri pentru bandiții de cea mai joasă speţă, Moschino este 
cuibul unor bande temute: să mergi prin zonă e periculos chiar 
ziua în amiaza mare, iar noaptea şi jandarmilor le este greu să 
pătrundă acolo, şi când sunt nevoiți, merg înarmați până în 
dinţi» (cf. ST 3,71). 

În acest cartier, în 1840, don Cocchi fondează primul Oratoriu 
torinez lângă un han. Nu îndrăzneşte să-l numească «oratoriu» 
(nume prea bisericesc) ci îi spune în piemonteză «i saut» adică 

«salturile». Liturghia şi catehismul au loc în parohie. Apoi se 
organizează mici reprezentații teatrale lângă han, gimnastică şi 
mai ales întreceri de sărituri care îi bucură mult pe băieți. 

În 1841, chiar anul când don Bosco este hirotonisit preot, don 
Cocchi mută oratoriul în cartierul Vanchiglia, într-un spațiu 
care i-a fost pus la dispoziţie de un avocat, constând dintr-un 
acoperiş sprijinit pe nişte stâlpi. În curtea amenajată 
construieşte o capelă care e folosită şi ca mic teatru. Îl numeşte 
«Oratoriul Îngerului păzitor» şi va funcţiona până în 1849. 


Viitorul lui don Cocchi 


În anii care au urmat, continuându-și activitatea vulcanică, don 
Cocchi a nimerit-o de multe ori, dar câteodată a şi dat-o în bară. 
A greşit foarte mult când i-a îndemnat pe băieți mai mari şi mai 
isteţi din oratoriul său să participe la bătălia de la Novara. Spera 
astfel să-şi arate afinitatea față de masele populare. Dar poporul 
adevărat (cel care striga prin pieţe injurii la adresa războiului, 
privit ca o adevărată pedeapsă de la Dumnezeu) a văzut cu 
indignare cum acel preot arunca în focul luptelor băieţi foarte 
tineri şi îl acoperiră de ocări atunci când el se întoarse cu 
trupele în dezordine, înfometate, -obosite şi pline de praf 
(ajunseseră când bătălia se sfârşise şi nimeni nu se îndurase să 
le dea ceva de mâncare). În schimb a nimerit-o atunci când a 
lansat idea unui institut pentru micii meseriaşi. Subvenţii n-au 
fost de găsit, în schimb au venit băieți orfani şi abandonați. 
Primii trei au dormit cu el în oratoriu, pentru că nu avea alt loc 
unde să-i culce. În 1852, don Cocchi este frământat de o nouă 
idee. Nu toți băieții fără căpătâi sunt potriviți pentru viaţa în 
fabrici sau la oraş. Mulţi mor foarte tineri. Încredinţează 
Institutul Micilor Meseriaşi altor preoţi (don Tasca şi don 
Berizzi), apoi fondează o colonie agricolă la Moncucco, într-o 
zonă rurală foarte izolată. Acolo nu primeşte doar băieţii trimişi 
de prietenii săi, preoți la Torino, ci şi foşti deținuți ai casei de 
corecție «La Generala» sau tineri pe care îi aduce Poliţia. Viaţa 
alături de băieţii aceia este foarte grea. Ani de zile don Cocchi 
este rând pe rând ţăran, viticultor, îndrumător, tatăl acestor 
tineri care deseori fug din colonie unde văd cu ochii. Va lupta 


83 


cu nerecunoştinţa, datoriile, intemperiile. Colonia va începe să 
decadă în 1877 (don Bosco îşi va fi trimis pe atunci deja 
misionarii în America). 

Don Cocchi îşi va sfârşi viaţa sa lungă şi atât de creştinească în 
Institutul Micilor Meşteşugari condus de Leonardo Murialdo, 
unde toţi îi chemau «bunicul.! 


Asemănător şi totuşi diferit de preotul din Druent 


Don Bosco, abia sosit la Torino, ascultă cu interes istorisirile 
despre don Cocchi. Ei doi erau din aceeaşi stofă. Şi lui i se 
părea intolerabil ca sute de tineri să trăiască fără căpătâi, pe 
drumuri, prin piețe şi mansarde umede. «Demnitatea 
preoțească» îl împingea să meargă să-i caute. (Evanghelia arată 
cum «bunul samaritean» n-a aşteptat victima bandiţilor în casa 
parohială). Dar don Bosco era ţăran. Viaţa la țară îl învățase se 
acţioneze cu şiretenie şi prudență, să-şi măsoare orice pas 
înainte de a-l face. Cunoştea sărăcia rurală dar nu ştia încă 
nimic despre mizeria periferiilor urbane. Vroia să analizeze bine 
situaţia înainte de a se implica. Don Cafasso (şi el ţăran) i-a 
spus: «Duceţi-vă şi priviţi în jur». 

Şi el s-a dus. 5 


i Cf. E. REFFO, Don Cocchi şi micii meşteşugari, Torino 19572. 


84 


19. Agonia micilor muncitori 


«Aşteptăm să ne dea cineva de lucru» 


«Încă din primele duminici, don Bosco se duse în oraş să 
vadă condiţiile de viaţă ale tineretului», scrie Michele Rua, unui 
dintre primii băieți ajutați de don Bosco. «Aşa a întâlnit un 
mare număr de tineri de toate vârstele care hoinăreau prin piețe 
şi pe străzi lăturalnice, jucându-se, încăierându-se, înjurând sau 
dedându-se la tot felul de blestemăţii». ! 

Un adevărat «târg, de braţe de muncă tinere» se găsea în piața 
mare de la Porta Palazzo. În fiecare duminică, zona se umplea 
de negustori, samsari, băieți care până găseau de lucru trăiau 
din vânzarea de articole de mercerie, de chibrite sau lustruiau 
ghete. Din statisticile întocmite de Mellan putem să ne facem o 
idee despre numărul lor: «tineri săraci, fără ocupaţie - 885, 
zilieri necalificaţi — 1222» (ST 1,104). Un băiat trăit în acest 
mediu îşi descria astfel tovarăşii de suferință: «zdrențăroşi, 
murdari, desculți, ciufuliţi».? 

«Ce aşteptaţi?» îi întreba don Bosco. «Să vină cineva să ne 
dea de lucru, pe şantier, în prăvălie sau la fabrică!» răspundeau 
ei. Unii sunt în căutarea primei slujbe, alții au încercat-o deja, 
dar au fost concediaţi, nefiind îndeajuns de puternici să suporte 
ritmul producţiei. Sunt aidoma lui, când a bătut la uşa familiei 
Moglia, cu bocceluţa sub braţ. Dar ei nu vor ţesăla vacile şi nu 
vor străbate alături de ele păşunile verzi. Munca la oraş le va 
aduce un câştig de o jumătate de liră pe zi (2000 de lire în 1986) 
şi îi va transforma în zidari sfârşiţi de muncă pe şantierele de 
construcții sau în prizonierii manufacturilor ori fabricilor. 


l MICHELE RUA în Summarium, p.123. 


a FRANCESIA, Don Bosco prieten al sufletelor, S. Benigno 1908, p. 
45, 

Băieţii de pe şantiere 


Vizitând casele aflate în construcţie, şi erau foarte multe pe 
vremea aceea, don Bosco «vede băieţi între 8 şi 12 ani, muncind 
ca zidari, adică petrecându-şi zilele într-un du-te vino în sus şi 
în jos pe schele şubrede, în bătaia soarelui, a vântului, în ploaie, 
urcând scările abrupte cu găleţile pline ochi cu var, cărămizi şi 
alte greutăți, “educați” cu bătaia şi sudălmile de ceilalți 
muncitori» (MB 2,57-8). 

Ziua de lucru începea înainte de revărsatul zorilor şi ţinea până 
noaptea. Masa «de prânz» consta dintr-o mămăligă gătită de un 
zidar care putea să întrerupă lucru înaintea celorlalți, datorită 
specificului activităţii sale, de amestecare şi stingere a varului. 
Mâncarea ce-nsoţea dumicatele de pâine consta îndeobşte dintr- 
o bucată de telemea sau urdă. Seara mâncau supă cu tăieței, 
orez sau legume. Câteodată aveau puţină salată. Vinul, rezervat 
zilelor festive, se bea de obicei la cârciumă» (ST 3,205). 

Mulţi tineri zidari nu aveau o familie sau rude care să-i aştepte 
la căderea serii. Erau emigranţi sezonieri. «Convieţuiau claie 
peste grămadă, cu zecile într-o cameră, şi plăteau în comun din 
salariile lor mizere chiria şi masa. Primul care se întorcea de la 
muncă aprindea focul şi punea la fiert ceaunul cu apă. Ceva 
mâncare le venea de acasă cu diligența, o dată la două 
săptămâni, un sac cu rufărie curată şi pâine neagră în schimbul 
sacului cu haine murdare pe care îl trimeteau la ţară tot prin 
intermediul vizitiului» (Buscaglia în ST 3,163). 


Micii muncitori 


Pentru cei ce găseau însă de lucru în fabrici sau manufacturi 
începea agonia băieţilor torturați (cum se exprimă tragic 
Bertrand Russell). 

În Piemont, «pentru a reduce salariile, patronii angajau în locul 
unui muncitor adult femei şi copii. Aşa a apărut o figură nouă 
pe piaţa mâinii de lucru: copilul muncitor la opt ani. Metodele 
de recrutare erau scandaloase şi condiţiile de muncă cu totul 
inumane. Băieţii, tinerii muncitori erau folosiți 13 sau 14 ore pe 
zi, şapte zile pe săptămână. Vârsta fragedă, casele insalubre, 

ncigienice, munca istovitoare şi monotonă, orarul extenuant 
sporeau numărul tinerilor subnutriţi, anemici, năuci de somn şi 
de oboseală, amărâţi şi răzvrătiți». 

Şi nu erau doar câteva duzini. În 1844, în Piemont «se numărau 
7184 de băieţi angajaţi în fabricile de mătase, de lână şi de 
bumbac care aveau mai puţin de zece ani».? 

Don Bosco va primi în Oratoriul său mici zidari, coşari, 
meşteşugari şi ucenici. Ei trăiau şi mureau în ateliere «îngropați 
de vii 13 sau 14 ore pe zi, toată săptămâna». Erau fraţii 
nefericiţi ai micilor muncitori exploataţi în vremurile acelea în 
regiunea lombardo-veneţiană, în Franţa, Belgia, Germania, 
Anglia. Marele capital ce urma să aducă bunăstarea şi 
dezvoltarea culturală în Europa se construia cu sângele acelor 
băieţi. În Anglia, care oferise restului lumii modelul fabricilor, 
legilor, distribuţiei muncii, organizării producţiei, ororile erau 
atât de mari încât multă vreme au fost ascunse sub tăcere. Şi 
totuşi pentru a înţelege acea perioadă, «trebuie să se vorbească 
despre ea» scria Russell. 


Teroarea copiilor 


«Mulţi băieţi (din Anglia primelor decenii ale secolului al 
XIX-lea) au fost constrânşi să-şi câştige existenţa de la vârsta 
de şase, şapte ani şi câteodată chiar înainte. 

Intrau pe poarta filaturii la 5 dimineaţa şi cel mai repede 
ieşeau pe la 8 seara, inclusiv sâmbăta. Tot timpul acesta îl 
petreceau într-un spațiu strâmt.(...) Singura pauză în această 
ecluziune de 14-15 ore se lua la ora mesei. Maximul jumătate 
de oră pentru micul dejun şi pentru prânz. Dar un orar fix al 
orelor de masă era un privilegiu doar pentru adulți: pentru copii, 
trei sau patru zile pe săptămână însemna doar o schimbare a 
activităţii, în loc să muncească la o maşină în acţiune, curățau o 
maşină oprită, înghițind cu lăcomie dumicaţii de pâine, în 


! CASTELLANI, Leonardo Murialdo, Il, Roma 1968, p. 529. 


? Tb., p.530. 

mijlocul prafului şi al scamelor. Copiii pierdeau repede gustul 
oricărei mâncări, pe care o înghițeau uneori aproape pe 
nerăsuflate la fabrică. Scamele îi sufocau, le pătrundeau în 
plămâni. Un băiat care asista maşina filatoare parcurgea cel 
puţin distanţa de 20 de mile (32 kilometri) în douăsprezece ore. 
Existau ce-i drept scurte pauze, dar nici un scaun pe care să se 
aşeze, acest lucru fiind contrar regulilor. (...) În zilele de muncă 
intensă, orele lucrative erau elastice şi câteodată se prelungeau 
foarte mult, uneori de la trei dimineaţa la zece noaptea. În 
filatura d-lui Varley se lucra toată vara de la 3,30 a.m. până la 
9,30 p.m. Câteodată, de două ori pe săptămână, în această “baie 
de iad” se muncea toată noaptea. Patronii mai umani se 
mulţumeau cu 16 ore zilnice. 

Era efectiv imposibil să se menţină intact un astfel de sistem 
altfel decât prin forță şi teroare. (...) Pedepsele pentru cei ce 
întârziau trebuiau să fie atât de aspre încât să învingă tentația 
băieţilor obosiţi de a zăbovi în pat dimineaţa. Un martor audiat 
de comisia Sadler cunoscuse un copil care ajuns acasă într-o 
noapte la unsprezece, se sculase a doua zi dimineața la două 
terorizat şi fugise şchiopătând la poarta filaturii. În unele 
fabrici, se auzeau aproape la fiecare oră bătăi şi strigăte de 
durere. După-amiezele, efortul era atât de mare încât bastonul 
de fier, cunoscut sub numele de billy-roller trebuia să fie folosit 
în permanenţă, dar chiar aşa se întâmpla ca vreun băiețaş să 
ațipească şi să fie prins sub maşina la care lucra, ce-i zdrobea 
mâinile sau picioarele, lăsându-l infirm pe viață sau, dacă era 
norocos, redându-i pacea veşnică după scurta existenţă chinuită 
pe pământ. (...) Pe măsură ce se apropia noaptea, durerea, 
oboseala, tensiunea mentală deveneau insuportabile. Băieții 
implorau pe oricine li se găsea în preajmă să le spună câte ore 
de muncă mai rămăseseră. Un martor a povestit Comisiei Sadler 
că ful său, un băiat de şase ani l-a întrebat: “Tăticule, ce oră e?” 
iar el a răspuns: “Aproape şapte”, “Vai, încă două ore până la 
nouă?! Nu mai rezist!”y. 


} BERTRAND RUSSEL, Istoria ideilor secolului al XIX-lea, Mondadori, 
Milano 1961, pp. 109-112. 


2 Ib., p.112. 

Fetiţa care nu cânta pe întuneric 


Băieţii nu sufereau doar în filaturile de bumbac, ci erau supuşi 
unor condiţii tot atât de oribile în mine. Existau astfel aşa 
numiții trappers (căţărători), în general de vârste cuprinse între 
cinci şi opt ani, care timp de 12 ore stăteau într-o groapă mică 
făcută în apropierea uşii, ţinând în mâini o sfoară, de regulă în 
întuneric, sau la lumina palidă a unei lumânări. O fetiţă de opt 
ani, potrivit relatări comisiei pentru angajarea copiilor din 1842, 
a mărturisit: «Eu trebuie să stau în groapă fără lumină şi mi-e 
foarte frică. Intru la patru sau chiar la trei jumate dimineaţa şi 
ies la cinci şi jumătate după-amiaza. Nu adorm niciodată. 
Uneori cânt, când e lumină, dar nu pe întuneric, atunci mi-e 
frică să cânt». 


Replica savanților 


Unii episcopi catolici (împreună cu anarhicii, socialiştii 
«utopici» şi în curând marxiştii) au ridicat glasul împotriva 
acestei situaţii tragice. Astfel Kettler (1811-77), episcop german 
de Magonza, se lupta pentru ca asociaţiile catolice de muncitori 
să-şi poată apăra drepturile. Propunea legi care să limiteze 
«dreptul inalienabil la proprietatea privată», scoteau din fabrici 
femeile şi copii. Rendu, episcop de Annecy, unde se înălța cea 
mai mare fabrică de bumbac din statul savoiard-piemontez, într- 
un memorandum adresat lui Carlo Alberto în 1845, descria 
condiţiile inumane ale muncitorilor şi cerea «o lege care să 
poată face dreptate». Doi ani după aceea, în 1847, episcopul din 
Pinerolo, Charvaz, (fostul preceptor al principelui ereditar 
Vittorio Emanuele) într-o scrisoare dată publicităţii, denunța 
«noul fel de sclavie» instaurată de industrie din dorinţa unora de 
a se îmbogăți în cel mai scurt timp posibil, prin orice mijloace şi 
cu cheltuieli reduse, cu consecința dramatică de a-l transforma 
pe om în animal». | 


l DROULERS, «Catolicismul şi chestiunea socială contemporană» în 
Studiul şi predarea istoriei, AVE-UCIIM, Roma 1963, p. 311. 

Dar industriaşii piemontezi, reuniți în Congresul oamenilor 
de ştiinţă italieni (1844), răspunseseră deja că munca copiilor în 
manufacturi şi uzine era necesară: doar aşa se putea face față 
concurenţei produselor străine. Oamenii aceia culți, care se 
autodefineau «umanitari, filantropi, savanţi» şi sunt consideraţi 
astăzi binefăcătorii Italiei, îşi susținuseră raționamentul cu o 
rafinată imagine poetică: «Nu se poate dobori copacul şi pierde 
fructele doar pentru că face umbră».! 

Durata medie de viață a unui muncitor era de 17-19 ani între 
1830 şi 1840. 

Umbra era apăsătoare. 


! Documente ale celei de-a VI-a Reuniuni a savanților italieni, 1845, 
p-34. Cit. în Castellani, o.c., 530. 

20. Ziduri negre şi chipuri pline de 
funingine 


Opt ani, de profesie cerşetor 


În piața San Carlo, unde de trei ani se înălța monumentul 
închinat lui Emanuele Filiberto (numit de torinezi '7 caval 'd 
bruns), în faţa Domului şi în Piaţa Susina (astăzi Savoia), don 
Bosco a întâlnit chipurile negre ale micilor coşari. Acolo îşi 
aveau «sediul» lor şi duminica se adunau să se încălzească la 
soare şi să vorbească despre locurile natale. Cei de şapte-opt ani 
(ce constituiau majoritatea) cunoşteau doar dialectul patois, dar 
băieţii mai mari, care petrecuseră deja ceva vreme la Torino, 
vorbeau piemonteza. Coşarii îi respectau mult pe preoţi şi i-au 
spus lui don Bosco povestea lor. «Câţi băieţi de treabă am găsit 
printre ei», scria acesta, «faţa lor este neagră, dar cât de frumos 
le este sufletul» (MB 3,173). 

Numeau Piemontul gran-dzou, grande pane. Când prin văile 
din Aosta, Savoia, în cantonul Ticino începea anotimpul rece, 
pâinea se găsea cu greutate. Atunci părinţii îşi duceau copii la 
coutilse, şeful coşarilor, un adult ales pentru onestitatea şi 
experienţa sa profesională. El urma să-i ducă în Franţa, Elveţia 
şi în Piemonte, în căruţe trase de măgari. În oraşe şi sate, pentru 
buna încălzire a locuinţelor, coşurile trebuiau curățate de 
funinginea adunată în cursul anului precedent. În schimbul 
acestei munci, coşarii primeau un gran-dzou, o pâine mare. 

După şase-şapte luni de muncă, şeful, coueirse, îi aducea 
înapoi la casele lor, dându-le părinţilor salariul de 25-30 de lire 
pe care-l câştigaseră copiii (120.000 lire în 1986). 

În timpul muncii, coşarul-şef se străduia să le procure două 
livre (780 grame) de pâine pe zi fiecăruia dintre băieți. Supă şi 
carne li se dădea în casele unde răzuiau coşurile. 

Mamele le dădeau copiilor la plecare trei cămăși de pânză 
grosolană şi o şapcă (pe care şi-o îndesau în cap când se cățărau 
înăuntrul coşurilor, ca să se apere de funingine) şi îl rugau pe 
coşarul şef să-i pună să-şi facă rugăciunea dimineața şi seara, să 

nu-i lase să se apuce de fumat şi să fie atent ca ei să nu 
sfârşească sub roţile trăsurilor (po se fée écrasé i bou). 
Coşarul-şef îşi avea «zona» sa împărțită pe cartiere. Fiecare 
cartier se afla în sarcina unui cap-gaillo, un tânăr de 15-18 ani, 
prea mare ca să mai intre în coşuri. El supraveghea o echipă de 
mici coşari (gaillo) de 7-10 ani. Cât timp ei erau la treabă, el 
curăța căminul pe dinafară, aduna funinginea (pe care o vindeau 
ca îngrăşământ) şi când terminau, cerea plata convenită. 


Strigătul repetat de trei ori 


Coşarul mic şi sprinten supranumit gaillo trebuia să facă 
munca cea mai prea. Se cățăra în interiorul hornurilor, servindu- 
se de mâini, coate, genunchi, picioare. În 'coşurile mai spaţioase 
se sprijinea pe pietrele ieşite în afară. În timp ce urca, răzuia cu 
un raspel (rîhilia) funinginea adunată pe pereți. 

Când micuțul ajungea la capătul de sus al hornului, striga de 
trei ori “spaciafournel”. Era felul său de a-l anunţa pe cap- 
gaillo că sfârşise treaba. Atunci putea să coboare. Într-o zi de 
lucru, un copil-coşar curăța până la 15 hornuri. 

Chemau funinginea care-i umplea din cap până în picioare cu 
numele zăpezii, beuillourne. 

Şeful coşarilor (care cât munceau echipele făcea pe vânzătorul 
ambulant) închiria o cameră spațioasă sau o mansardă, unde 
copiii dormeau în culcuşuri de paie sau îşi petreceau zilele când 
erau bolnavi. Şi asta se întâmpla deseori, căci munca era nocivă 
pentru plămânii lor fragezi şi făceau bronşită, pulmonită, 
tuberculoză, sau se accidentau căzând din vârful şemineului. În 
fiecare an trebuia să se pună la socoteală moartea vreunui băiat 
din echipă. (Un grup de coşari valdostani despre care există 
referinţe a pierdut nouă membri în câţiva ani.) 

Micii coşari se deplasau rareori singuri prin oraş. Fiind foarte 
tineri şi plăpânzi riscau să fie bătuţi şi jefuiţi de alți muncitori. 
Din prima zi când i-a întâlnit, don Bosco a avut pentru ei o 
grijă specială. «Coborau din munţii lor cu sufletul neîntinat de 
nici o răutate. De aceea nu aveau nevoie de instruire religioasă, 
dar trebuiau să fie apărați de nemernici» (MB 3,173). 

(Don Bosco va scrie chiar o comedie despre micii coşari, pe 
care o va pune deseori în scenă cu băieţii lui. O va publica într- 
un act în 1866. În ea pune accentul pe bunătatea acestor tineri şi 
pe ticăloşia celor ce le fură banii câştigaţi cu atâta trudă). ' 


În închisori: adulţi, băieţi şi păduchi 


Aşadar Don Bosco îi cunoaşte pe băieții care luptă pentru 
supravieţuire la Torino: tineri zidari, muncitori, ucenici, coşari, 
copii în căutare de lucru. Nu-i ştie încă pe cei ce-au eşuat în 
lupta pentru viaţă: tinerii deţinuţi. 

Pe dealurile sale natale, dacă un băiat fura dintr-o vie, era 
certat, i se dădeau câteva palme după ceafă. La oraş, e dus la 
închisoare, unde adulți şi copii deopotrivă stau claie peste 
grămadă în celule sordide — un sistem de detenţie ce se menţine 
până în 1845, şi de neajunsurile căruia Carlo Alberto este 
conştient. Iată ce-i scrie el însuşi lui Cesare Balbo, însărcinat cu 
îmbunătăţirea condiţiilor din închisori: «Uşurinţa comunicării 
dintre deținuți, fie ei vinovaţi sau nu, accelerează procesul de 
corupție. (...) O adevărată epidemie morală, în care molipsirea 
celui ce intră inocent în puşcărie de apucăturile rele ale 
adevărațţilor criminali pare imposibil de evitat» (PINTO, 212). 

Don Cafasso este unul dintre capelanii închisorii. ÎL invită pe 
don Bosco să-l însoțească, pentru a putea înțelege realitatea 
condiţiilor în care trăiesc tinerii în puşcării. 

Intră amândoi în temnițele de lângă Senat. Don Bosco este 
profund tulburat de coridoarele întunecoase, umede, de zidurile 
lugubre şi de înfăţişarea tristă şi mizeră a deţinuţilor îngrămădiţi 
în celule sordide. Încearcă un sentiment de repulsie şi de 
sufocare. În închisoare «se află un mare număr de tineri între 12 
şi 18 ani, toţi sănătoşi, robuşti, dezghețați la minte. Să-i văd 
acolo stând degeaba, plini de purici, ducând iipsă de pâinea 


' Cf G. MARTIN, Les ramoneurs de la vallée de Rhêmes, 
Musumed, Aosta, 1981. 

A. ZANOTTO, Valsavaranche, Musumed, Aosta, 1983. 

NICOLIS DE ROBILANT, S. Giuseppe Cafasso, Torino 1960, p. 

145. 

G. Bosco, Opere Alese, 17, «Coşaruly, LAS, Roma 1977. 

spirituală şi materială, a fost un lucru care m-a îngrozit peste 
măsură» (Memorii, p. 102). 

Revine la locul de detenţie singur sau însoțindu-l pe don 
Cafasso. Încearcă să stea de vorbă cu prizonierii nu numai când 
le predă cursurile obligatorii de catehism — supravegheați 
îndeaproape de temnicieri —, ci vorbind cu ei ca de la om la om. 
La început reacţiile sunt aspre. Trebuie să suporte insulte grele. 
Dar încetul cu încetul reticenţa unora slăbeşte şi li se poate 
adresa ca un prieten. 

Don Bosco ajunge astfel să cunoască povestea vieţii lor, felul 
cum au apucat-o pe un drum greşit, deprimarea, extrema 
umilință şi furia ce-i apucă uneori şi-i face periculoşi. 
«Delictul» pentru care sunt închişi este în general furtul: pentru 
a-şi astâmpăra foamea, din dorinţa de a avea mai mult decât 
acea simplă bucată de pâine cât să nu moară de foame, sau 
pentru că aparțin unor bande (cocche) conduse de adulți sau 
chiar de tineri ce-i trimit la furat şi le iau după aceea prada. 

Se informează despre condiţiile de detenţie. Ca hrană au doar 
pâine neagră şi apă. Tremură în faţa temnicierilor, care, speriaţi 
la rândul lor de puşcăriaşi, îi bat cu sălbăticie la cel mai mic 
pretext. Un lucru şi mai cumplit este însă acela că deţinuţii 
adulți, uneori adevăraţi criminali, ajung să le dea «lecţii de 
viață» colegilor de celulă mai tineri. 

Din închisori, uneori, don Bosco nu iese «singur». Baronul 
Bianco di Barbania, care îl invită într-o seară la cină, observă pe 
spatele lui un păduchi scârbos. Se trage repede înapoi şi spune: 
«Cina vreau să vi-o dau dumneavoastră, don Bosco, nu 
altcuiva!».! De când a cunoscut însă tragica situație a 
temniţelor, nici păduchii nu-l mai preocupă. Se împrieteneşte pe 
rând cu unii din băieții aceia, şi reuşeşte să le smulgă o 
promisiune: «Când veţi ieşi de aici, căutaţi-mă la biserica 
Sfântului Francisc. Eu am să vă ajut să găsiți o muncă cinstită. 
Suntem înţeleşi?» 

Îşi dădea seama că «mulţi ajunseseră în puşcărie pentru că 
fuseseră abandonaţi de familiile lor». Se gândea că «băieţii 
aceia trebuiau să găsească la ieşirea din temniţă un prieten care 


l FRANCESIA, Don Bosco, prieten..., p. 210. 

să aibă grijă de ei, să-i ajute, să-i instruiască, să-i însoţească la 
biserică în zilele de sărbătoare. Atunci poate nu şi-ar mai 
distruge viaţa în felul acesta» (Memorii, 103). 

Îi împărtăși părintelui Cafasso gândul său, şi se rugă 
Domnului să-l ajute să şi-l împlinească, «pentru că ştiam că fără 
ajutorul Lui, orice efort omenesc este zadarnic». 

21. Vărul se numeşte Bartolomeo 


Loviturile paracliserului 


Făcând înconjurul străzilor şi pieţelor torineze, don Bosco a 
cunoscut mulți tineri cu care s-a împrietenit. E un lucru 
obişnuit pentru el. ÎI urmează pretutindeni, când se duce la 
Fraţii Şcolilor Creştine ori când vizitează închisorile cu 
buzunarele pline de pâine şi nuci. Sunt fericiți să-l 
întovărăşească, pentru că este atent cu toţi, le ascultă păsurile, le 
zâmbeşte şi îi laudă când îi povestesc micile lor reuşite. Este un 
adevărat prieten. 

Don Bosco ar vrea să-i adune într-un loc, să refacă cu ei 
«Societatea Veselia», poate chiar mai mult decât asta. Dar nu a 
găsit încă acest «loc». 

În verile trecute, don Cafasso preda catehismul tinerilor zidari 
într-o sală mică de lângă sacristia bisericii Sfântul Francisc de 
Assisi. Dar este nevoit să renunţe, din pricina prea multelor sale 
îndatoriri şi don Bosco se gândeşte să reia el lecţiile de 
catehism, pentru a-i putea strânge la un loc pe băieți. Dar până- 
n vară mai este timp. 

Tocmai atunci se întâmplă însă ceva ce-l face să se decidă fără 
întârziere. 

Miercuri 8 decembrie este sărbătorită cu fast Zămislirea 
Neprihănită a Mariei Prihană. Don Bosco se pregăteşte să 
slujească Sfânta Liturghie când aude bufnituri şi strigăte lângă 
uşa sacristiei. Se uită să vadă ce-i şi-l zăreşte pe paracliserul 
Comotti cum dă afară în şuturi un tânăr zidar. Când un băiat e 
bătut lui don Bosco îi fierbe sângele în vine, aşa că, deşi este 
îmbrăcat de liturghie, se repede la slujitorul bisericii şi-i spune 
plin de mânie: «Ce ţi-a făcut băiatul, de-l loveşti aşa?y. 
Paracliserul începe să-i înjure pe toți băieții şi nepricopsiții de 
pe pământ care vin să-l deranjeze, poate chiar să fure, şi-şi 
sfârşeşte vorba zicând: «Dar dumitale ce-ţi pasă?», la care don 
Bosco răspunde indignat: «Îmi pasă, fiindcă e un prieten de-al 
meu. Cheamă-l imediat. Trebuie să-i vorbesc». 

30. 


Walter Nigg scrie cu un strop de poezie: «Don Bosco intonase 
melodia vieţii sale cu acele cuvinte, care-i veniseră spontan pe 
buze. Noua tonalitate pe care o dădea educaţiei se numea 
prietenie.  Vroia să recucerească tineretul cu ajutorul 
prieteniei».! 

Între timp, Comotti făcea tot posibilul să-l determine pe băiat 
să se întoarcă. «Acesta însă nu se lăsa convins, temându-se de o 
nouă bătaie şi nu credea de fel promisiunea țărcovnicului că n-o 
să i se întâmple nimic» (VBP, 93). 

Când don Bosco a ajuns lângă el, l-a văzut spăşit şi tremurând 
ca varga. Încercă să-l liniştească: «Vino să asculți liturghia. Îţi 
voi spune apoi ceva ce-o să-ți facă plăcere». Don Bosco 
recunoaşte că nu avea de gând să facă nimic special, vroia doar 
să înlăture proasta impresie pe care trebuie că şi-o făcuse 
băiatul despre preoţii acelei biserici. Poate doar în timpul 
slujbei i-a trecut prin cap ideea unui centru pentru băieţii cu 
probleme, unde ar fi putut să vină să-l caute coşarii şi foştii 
puşcăriaşi. 


Orfan şi analfabet 


Don Bosco a reprodus în Memoriile sale dialogul pe care l-a 
purtat cu băiatul de care vorbeam, după slujbă, în sălița de lângă 
sacristie. «Cu faţa plină de zâmbet l-am asigurat că nimeni n-o 
să-l mai bată şi l-am întrebat: 

- Dragul meu prieten, cum te numeşti? 

- Bartolomeo Garelli. 

-  Deunde eşti de loc? 

- Din Asti. 

-  Maitrăieşte tatăl tău? 
-  Nu,a murit. 

- Dar mama ta? 

-  Şieae moartă. 

- Câţi ani ai? 

-  Şaisprezece. 


"W.NIGG, Un sfânt al timpului nostru, Elle Di Ci, Leumann 1980, p. 

- Ştii să scrii şi să citeşti? 

- Nu ştiu carte. 

- Dar Prima Sfântă Împărtăşanie ai făcut-o? 

- Nu încă. 

- Te-ai spovedit vreodată? 

- Da, când eram mic. 

- Mergi la Catehism? 

- Nu îndrăznesc. 

- Dece? 

- Pentru că băieții mai mici decât mine ştiu să răspundă la 
întrebări despre care eu nu ştiu nimic. 

- Ai vrea să-ți dau lecţii de Catehism? 

- Foarte bucuros! 

- Chiar aici? 

- Numai să nu mă mai ia nimeni la bătaie! 

- Fii liniştit, nimeni n-o să-ți mai facă nimic. Dimpotrivă, 
acum eşti prietenul meu şi toţi te vor respecta. Când vrei să 
începem lecţiile de Catehism? Á 

- Când doriți dumneavoastră. 

În seara asta? 

Bine. 

- Chiar acum? 

- Cu plăcere. 

M-am ridicat şi am făcut semnul Sfintei Cruci, să pot începe. 

Mi-am dat seama însă că Bartolomeo nu şi l-a făcut: nu-şi mai 

amintea cum se face. În prima noastră lecţie de Catehism l-am 

învăţat să se închine, i-am vorbit de Dumnezeu şi de rostul 

Creaţiei» (Memorii, 105). 


Nucleul Oratoriului 


Dialogul acesta pare banal, dar este un examen al realităţii, un 
test exact. Don Bosco se informează despre cei trei factori 
determinanți în formarea unui adolescent: familie, şcoală, 
biserică. El află că părinţii lui Bartolomeo au murit, la şcoală 
nu s-a mai dus şi nu cunoaşte Catehismul — o situaţie 
dezastruasă care poate duce la ratare în viaţă. 

Într-un mod Simplu, rudimentar, don Bosco încearcă să-i 
redea băiatului aceste trei lucruri fundamentale: prin prietenia 
sa îl ajută să regăsească ceva din căldura familiei; propunându- 
i puțină şcoală îi redă încrederea în inteligenţa sa, îl face să-şi 
redescopere demnitatea: viaţa nu se reduce doar la var şi 
cărămizi; prin faptul că el însuşi, preotul, este învățătorul care 
îi predă tânărului Catehismul ca obiect de studiu îl determină 
pe acesta să se întoarcă în Biserica de unde îl alungase bătaia 
paracliserului. Această întâlnire este nucleul ce conţine 
întreaga originalitate a Oratoriului lui don Bosco: o prietenie 
care îi face pe băieţi să se simtă în familie, o şcoală ce le redă 
sensul demnității, o biserică care îi conduce la Dumnezeu şi le 
insuflă pacea şi mulțumirea spirituală de a fi copiii Săi. 

Don Bosco a povestit de zeci de ori acest dialog băieților şi 
Salesienilor săi. La întrebările de mai sus adăuga două: «Ştii să 
cânți? Dar să fluieri?». Bartolomeo poate că a răspuns «Nu» la 
prima şi a zâmbit la a doua. Don Lemoyne le-a înregistrat în 
MB 2,73. Dar ele nu există în manuscrisul lui don Bosco. 

(Când s-a observat că aceste două întrebări lipsesc din 
transcrierea «Memoriilor» lui don Bosco pe care am făcut-o, 
am fost acuzat de «manipulare», lucru ce s-ar fi putut evita la o 
mai atentă documentare.) 

La prima lor întâlnire, don Bosco i-a dăruit lui Bartolomeo la 
despărţire o efigie a Sfintei Fecioare şi i-a smuls promisiunea 
că va reveni la biserică duminica următoare, (adică peste patru 
zile), «Nu veni singur, mai adu câţiva prieteni. Am daruri 
pentru voi toţi» (MB 2,75). 


22. Fraţii Buzzetti 


Trei zidari adormiţi 


Tot în seara aceea, 8 decembrie 1844, în timpul vecerniei, don 
Bosco l-a cunoscut pe Carlo Buzzetti. (Aşa cel puţin îşi 
aminteşte Giovanni B. Francesia, cu care a fost multă vreme 
coleg la Oratoriu). Carlo aţipise lângă altar, împreună cu alți 
doi mici zidari. Don Bosco îl trezeşte şi-l întreabă în şoaptă: 

- Cine eşti ? Cum te cheamă ? 

- Sunt Carlo Buzzetti din Caronno-Ghiringhello (astăzi 
Caronno Varesino) din Lombardia. Ăştia de lângă mine 
sunt fratele şi vărul meu. 

- Sunteţi de multă vreme la Torino? 

- E primul an. Muncim ca zidari. 

- De ce nu asculți predica? 

- Am fost atent la început, dar cum nu înţeleg nimic, am 
aţipit aşteptând să se termine. 

-  Veniţi cu mine. De acum înainte vă spun eu predica (VBP, 
94; MB 2,76). 

În sacristie don Bosco vru să cunoască mai multe lucruri 
despre aceşti tineri. Aşa află că sunt şapte copii Buzzetti. Frații 
mai mari au venit la Torino în martie pe jos împreună cu câțiva 
consăteni care cunoşteau drumul, purtând pe spate desaga cu 
haine şi dormind pe unde apucau. Au muncit nouă luni pe 
şantierele de construcţii. larna, când nu se mai găsea de lucru 
pentru zidari, plecau acasă, urmând a se întoarce la Torino 
primăvara, când îl vor aduce cu ei şi pe mezin, pe Giuseppe. 

Don Bosco le vorbeşte frumos, îi invită să se întoarcă 
duminică dimineaţă şi le dăruieşte un medalion cu Sfânta 
Fecioară. 

Patru zile după aceea, în sacristie se iveşte Bartolomeo însoţit 
de şase prieteni, apoi sosesc frații Buzzetti în fruntea unui grup 
de veri şi consăteni. «Încă de la început — mărturiseşte unul 
dintre primii Salesieni —, grupul tinerilor lombarzi a fost 
numeros şi s-a remarcat prin buna înțelegere ce domnea între 
membrii săi, sinceri, deschişi, puţin cam gălăgioşi dar plini de 

amabilitate, trăsătură specifică a oamenilor din ţinutul lor 
natal.»! 


In căutarea băieţilor care muncesc 


Începe astfel existenţa primului Oratoriu. Dacă zilele sunt 
însorite, ies în curte. Nu au chef de zburdat, obosiţi după lunga 
săptămână de muncă, ci se aşează la soare, lângă don Bosco, cu 
care vorbesc despre familiile lor de departe, despre muncă şi 
altele. Câte unul se plânge de stăpân, de orele nesfârşite de 
trudă zilnică. Povestesc despre accidentele ce se întâmplă când 
sunt prea obosiţi, despre răutatea vreunui tovarăş de muncă, om 
în toată firea, care-i chinuieşte. «Am să vă caut în timpul 
săptămânii — promite don Bosco — voi încerca să aranjez 
lucrurile». 

Din acel moment, una dintre ocupațiile sale zilnice este să 
meargă la băieţii săi. Scrie: «În timpul săptămânii îi vizitam la 
locul de muncă, în ateliere sau fabrici. Aceste întâlniri îi 
bucurau mult pe băieţi, ce vedeau că un prieten se îngrijeşte de 
ei. Vizitele mele erau şi pe placul patronilor, care angajau 
bucuroşi tineri aflaţi în grija cuiva în zilele de sărbătoare. 

În fiecare sâmbătă mă duceam să-i văd pe puşcăriaşi cu traista 
plină de pâine, fructe şi tutun. Scopul meu era să mențin 
contactul cu tinerii deținuți care avuseseră nenorocul să ajungă 
într-un asemenea loc. Doream să-i ajut, să mi-i fac prieteni, să-i 
invit la Oratoriu când ieşeau din temniță» (Memorii, p.109). 


Oala coșarilor 


În lunile următoare au venit la Oratoriu coşarii, în număr 
mare căci necunoscând piemonteza erau nevoiți să meargă 
peste tot cu grupul. Ca să facă cu ei lecţii de Catehism, lui don 
Bosco i s-au alăturat peste ani preoți tineri: don Carpano, don 
Ponte, don Trivero. Un om de serviciu de la Cămin îşi amintea 


i C.M.BARATTA, D. Luigi Rocca, Torino 1910, p. 7. 

că în 1844 «în fiecare duminică sau zi de sărbătoare, îi vedea 
pe coşari în curtea Instituţiei odihnindu-se sau mâncând pâine 
albă cu o felie de salam». 

În decembrie 1847, devenind directorul celui de-al doilea 
Oratoriu deschis de don Bosco la Porta Nuova, don Carpano îi 
va aduna acolo pe coşarii din zona pieții Susina. Michele Rua, 
succesorul său, va fi prietenul şi confesorul multor tineri 
valdostani. 

Don Ponte, când va deveni capelanul Marchizei di Barolo, va 
deschide pentru a treia oară (după don Cocchi şi don Bosco) 
Oratoriul San Martino lângă Morile Dora, şi îi va primi acolo 
pe coşarii din zona Domului. «După Liturghie şi Catehism, 
micii coşari valdostani se adunau în jurul unei oale enorme 
unde primeau o raţie de supă».2 Bătrânul coşar Evariste Pariset 
şi-l amintea cu venerație pe «abatele Pierre Ponte», care la 
sfârşitul sezonului de muncă îi «dăruia fiecăruia dintre ei o 
cămaşă nouă». 

În Oratoriul lui don Bosco pe lângă zidari şi coşari încep să 
sosească băieți de prin mahalalele din nordul oraşului, aflate la 
o distanţă de vreo 600 de metri: Borgo Dora şi Vanchilia. Sunt 
băieţi foarte săraci. În cartierul lor mizerabil chiar şi aerul este 
nociv. Nu există canalizare iar deşeurile menajere şi gunoaiele 
se scurg prin mijlocul străzii înainte de a fi deversate în râul 
Dora. 

Chiria caselor costă puțin şi săracii se resemnează să trăiască 
în locuinţe pline de iegrasie care le distruge sănătatea. Pentru 
băieţii care locuiesc în această zonă nu există nici şcoală nici 
biserică. «Aşternutul multora este un sac umplut cu frunze sau 
paie aşezat pe pământ în cocioabe unde-i mai murdar şi mai 
umed decât în coteţul găinilor sau în cocina porcilor» (ST 
3,162) 

Aceşti băieți erau mai agresivi decât zidarii sau coşarii. De 
aceea don Bosco, «încă din primele zile, se îngrijea de 


l NICOLIS DE ROBILANT, o.c., p.446. 


? ib., p. 447 
3 MARTIN, o.c., p. 30. 

păstrarea disciplinei şi invita în acest scop tineri instruiți şi bine 
educați, pe care îi alegea din şcolile numite pe atunci ale Sfintei 
Barbara, conduse cu dragoste şi rezultate optime în numele 
municipialităţii de către Fraţii Şcolilor Creştine» (VBP, 97). 


Cântau pe drum cât îi ţinea gura 


Când se lăsa frigul şi ningea, nu se putea ieşi în curte. Atunci 
don Bosco îi distra pe băieţii înghesuiți în săliță ca sardelele 
într-o cutie cu tot felul de jocuri de iluzionism sau îi învăţa să 
cânte. De-abia se îmbunătățea vremea că ieşeau cu toţii din 
oraş şi cântau cât îi ţinea gura pe cărările dintre nămeți, 
aruncându-şi bulgări de zăpadă. Dar în biserică ştiau să cânte 
cu delicateţe. 

Pe 2 februarie 1842, de Întâmpinarea Domnului, pe atunci 
sărbătoare obligatorie, la îndemnul lui don Bosco, băieţii cu 
cântat în timpul Liturghiei primul şi cel mai simplu imn de 
slavă închinat Fecioarei Maria pe care îl învățaseră: 

Lăudaţi-o pe Maria, 
Voi oameni credincioşi, 
Să răsune în ceruri 
Cuvintele voastre 

Întru gloria Mariei. 

La sfârşitul cântării, băieții erau mândri ca după o reuşită 
extraordinară. Era uimită şi lumea adunată în biserică care până 
atunci îi privise cu neîncredere pe derbedeii «preotului de la 
ţară». 


Soseşte Giuseppe, în vârstă de 10 ani 


Fără planuri grandioase dar cu fapte concrete, don Bosco 
începe să-i ajute pe tinerii aflaţi în impas de care reuşeşte să se 
apropie. Unii îşi manifestă dorința de a învăţa să scrie şi să 
citească. Atunci el găseşte timpul şi oamenii potriviți să le fie 
profesori. 

În momentele cele mai grele, câte cineva îi mărturiseşte 
roşind că are nevoie de bani, şi don Bosco îşi răstoarnă 

portmoneul în mâinile acestuia. De cele mai multe ori are doar 
mărunțiş, căci şi don Bosco este sărac...Dar dragostea sa este 
mare. E] îi spune sărmanului tânăr: 

- Te iubesc atât de mult, că şi dacă aş avea doar o bucată de 
pâine aş împărţi-o cu tine. 

Una dintre preocupările sale este să-i ajute pe tineri să se 
apropie de Dumnezeu pentru a găsi bucuria şi pacea sufletească. 
În timpul săptămânii, şi mai ales în zilele de sărbătoare, 
confesionalul lui este înconjurat de băieţi ce vor să se 
spovedească, să obțină iertarea păcatelor. La Liturghie mulți se 
împărtăşesc. 

Când vorbesc în curtea căminului sau când hoinăresc prin 
împrejurimile oraşului Torino, don Bosco trece cu uşurinţă de la 
glume şi povestioare cu suspans la relatări despre 
Dumnezeu... Îşi priveşte băieții şi spune: 

-  Câtă frumusețe ne aşteaptă pe toți în Rai! Ce-o să mai 

petrecem! 

În primăvara anului 1842 se întorc de pe meleagurile lor fraţii 
Buzzetti, însoțiți de Giuseppe, fratele lor care de-abia a împlinit 
zece ani. Este un băiețandru palid, înspăimântat. Don Bosco îl 
priveşte cu tandreţe şi-i vorbeşte ca unui prieten. Giuseppe se 
ataşează de el ca un căţel. Nu se vor mai despărți niciodată. 
Chiar atunci când fraţii au sfârşit sezonul de muncă şi se 
pregătesc să se întoarcă acasă, în Caronno, mezinul doreşte să 
rămână cu don Bosco «al său»! Şi don Bosco îl vede cu durere 
în suflet purtând cărămizi grele pe şantierul de construcții. Se 
citeşte atâta bunătate în ochişorii lui...După câţiva ani îl va 
chema la sine şi îi va propune să rămână cu el. 

Michele Rua, ce va deveni al doilea don Bosco în cadrul 
Ordinului Salesian, este un copil de numai patru ani. Dar cel 
care va fi braţul său drept în constituirea Oratoriului a sosit 
deja. Este Giuseppe Buzzetti. 

23. În Palatul Regal 


Căi ferate şi execuţii capitale 


În vreme ce Oratoriul lui don Bosco îşi trăieşte primii ani plini 
de incertitudini (decembrie 1841 -— octombrie 1844) 
«evenimente noi, schimbări şi chiar suferințe se ivesc la 
orizont» (Memorii, 110). 

În primii zece ani ai domniei lui Carlo Alberto (1831-41) au 
avut loc reforme prudente. A fost abolită tortura, dările au fost 
repartizate mai echitabil, privilegiile vamale sfidătoare ale 
curtenilor şi membrilor curții regale au fost abolite (1832). Taxa 
vamală pe grâu (care garanta sărăcia pentru mase) a fost redusă 
în 1834. Exportul mătăsii a fost declarat liber şi Biella a devenit 
dintr-o dată centrul pieții europene (1834). 

Contele Camillo Cavour (24 ani), care niciodată nu s-a arătat 
partizanul lui Carlo Alberto, nota în 1834: finanţele regatului 
sunt «cele mai prospere din întreaga Europă» (PINTO,216). 

Păcat însă că aceste finanțe sunt în mare măsură risipite în 
inițiative nebuneşti de politică externă. Carlo Alberto susţine cu 
sume uriaşe toate cauzele pierdute: pe Burboni în Franţa, pe 
Carlişti în Spania, pe Michelişti în Portugalia. Se crede învestit 
de Providenţă şi de fapt este doar prost sfătuit de Solaro della 
Margarita, un ministru al afacerilor externe fanatic şi ignorant. 

Din fericire, banii publici şi privaţi nu sunt folosiți numai 
pentru a sprijini principi căzuţi în dizgrație. Din 1833 până în 
1843 este dublată reţeaua de canalizare (sunt investite circa 33 
de milioane de lire, adică corespontientul a 140 de miliarde 
astăzi). Sunt construite trei importante linii feroviare şi este 
autorizată magistrala  Genova-Novara. Proiectul cel mai 
ambițios este străpungerea masivului Frejus, între Bardonecchia 
şi Modane, în Alpi. Aceea galerie de 13,5 kilometri îl 
entuziasmează pe Cavour, care scrie: «Calea ferată de la Torino 
la Chambery, de-a lungul celor mai înalți munţi din Europa va 
fi o capodoperă a industriei moderne...va fi una dintre minunile 
lumii... Această linie va face din Torino un oraş european de 
primă mână» (PINTO, 219). 

Faţă de revoluționarii mazzinieni, Carlo Alberto continua însă 
să-şi arate severitatea. Pe 20 aprilie 1833 a fost descoperită o 
conjurație la Genova cu ajutorul mărturiei unor «pocăiţi». Într-o 
scrisoare, regele rezumă represiunea astfel: «Cincisprezece 
condamnări la moarte, dintre care 12 vor fi executate, una în 
contumacie şi două schimbate în închisoare pe viață» (PINTO, 
192). Nouă conspirații eşuează în 1834 şi au loc două execuţii 
capitale. 

În sfârşit, în 1835, Carlo Alberto face două acte de curaj. 
Scapă de ministrul de interne, Lascarena, care l-a făcut să 
semneze condamnările la moarte ce i-au murdărit numele, şi-l 
alungă din regat pe Regno Tiberio Pacca, comandantul poliţiei, 
care «fabricase» dovezile conjuraţiei. 


Se dansează pentru Radetzky 


Anii 1842 şi 43 (când primii membrii ai Oratoriului lui don 
Bosco se joacă în curtea bisericii Sfântul Francisc d" Assisi) 
aduc o schimbare profundă în persoana şi politica regelui. 

11 aprilie 1842. Principele ereditar Vittorio Emanuele se 
căsătoreşte cu Maria Adele, fiica lui Ranieri, viceregele austriac 
al Lombardiei. Gazeta Piemonteză se referă la acest eveniment 
în termeni pompoşi şi elogioşi: «Alteţele lor Regale şi 
Imperiale, Viceregele şi Viceregina Regatului Lombardo- 
Veneţian, Auguştii Părinți ai Serenisimei Logodnice...au sosit 
ieri la Castelul Regal Stupinigi, pe la orele două după-amiaza. 
Regele Carlo Alberto a ieşit în întâmpinarea Excelenţelor lor 
Iluştrii Oaspeți, care erau însoțiți de Feldmareşalul Radetzky, 
comandantul şef al forțelor imperiale îi în Italia» (AL GR, 10). 

Acest Radetzky (care peste şase ani va deveni omul cel mai 
detestat din Piemont) se află în centrul atenției, al plecăciunilor 
şi reverenţelor. De-abia sosit este primit de rege cu mare pompă 
şi cum trebuie să se întoarcă în grabă la Milano şi nu poate 
asista la turnirul organizat în cinstea auguştilor soţi la poarta 
oraşului, Carlo Alberto ordonă să aibă loc o avanpremieră a 
spectacolului, în cinstea feldmareșalului, în grădina palatului 
regal. 


106 


Vittorio Emanuele (22 de ani) este un tânăr necioplit, bădăran, 
cu temperament sangvinic. Faţa sa veselă este împodobită de 
mustăți impunătoare şi o pereche de ochi plini de viaţă. A arătat 
deja că nu-i potrivit pentru studiu sau meditaţie, şi de-a lungul 
existenţei îşi va demonstra vitalitatea extraordinară mai mult pe 
câmpul de luptă decât guvernând. 

În ziua nunţii, Carlo Alberto amnistiază revoluționarii din 
1821. Puţini au supravieţuit celor 21 de ani de închisoare sau 
exilului. Liso, Caraglio şi căpitanul Ferrero sunt întâmpinați cu 
bucurie de societatea torineză. 


Opt nume şi o sută de lovituri de tun pentru un nou născut 


După petrecerea nupțială, proaspăta soţie a lui Vittorio 
Emanuele «a fost cuprinsă de o mare curiozitate, de a vedea 
magazinele cu arcade de pe malurile Padului; i s-a adresat 
reginei: aceasta i-a răspuns că aşa ceva nu s-a mai văzut şi că ea 
nu risca să o însoţească prin acele locuri. Ducesa i-a cerut 
atunci permisiunea regelui, care însă a refuzat-o. (...) În ciuda 
tuturor piedicilor, ea s-a învăluit bine într-o mantie şi împreună 
cu soțul său au ieşit din palat, spun unii pe la opt dimineaţa, 
alţii, pe la opt seara. Bieţii de ei! Când s-au întors la palat, 
regele a pus să-l aresteze pe Vittorio» (Marchiza d” Azeglio, în 
PINTO, 236). 

În anul 1843 s-au publicat două cărți celebre: Despre 
superioritatea morală şi civilă a italienilor de Vicenzo 
Gioberti şi Speranțele Italiei de Cesare Balbo. Ele marchează 
începutul «neoguelfismului» — mişcare ce va milita pentru 
unificarea Italiei, «sub sceptrul Regelui şi sub oblăduirea 
Papei». Carlo Alberto pare să consimtă la asta doar în anturajul 
său, căci în public neagă totul şi se declară prietenul Austriei. 

În martie 1844, se naşte primul fiu al lui Vitiorio Emanuele. 
Primeşte numele de Umberto Ranieri Carlo Emanuele Giovanni 
Maria Ferdinando Eugenio. Artileria cetății salută cu 100 de 
lovituri de tun «mult aşteptatul eveniment». Vicarul oraşului, 
Michele Benso di Cavour (tatăl lui Camillo) pune să se afişeze 
peste tot următorul anunţ: «Îi invităm pe toţi locuitorii să facă 
tot ce le stă în putință pentru iluminarea oraşului în această 

seară memorabilă». Printre miile de lumini aprinse la ferestre şi 
balcoane, Carlo Alberto mândru de-a fi «bunic regal» străbate 
străzile din Torino aclamat de mulţime. 

Principele creşte — notează Alfassio Grimaldi — mai mult 
alături de bunică decât de mama sa, veşnic bolnavă. 


In spatele uniformei militare se ascunde un rege bătrân 


Capii mişcării liberale italiene fac eforturi în două direcţii: se 
străduiesc să obţină de la regii absoluți Constituţia şi să 
cucerească libertatea şi unitatea Italiei într-un război împotriva 
Austriei. Massimo d'Azeglio, romancier şi pictor, a făcut 
înconjurul Italiei în 1845, a umplut caiete de desene şi schițe, 
mergând să se întâlnească sub această acoperire cu lideri 
liberali. Întors la Torino, este primit de Carlo Alberto la ora 6 
dimineaţa. După ce-şi expune ideile cu sinceritate, regele îi 
răspunde: «Daţi-le de ştire domnilor acelora să stea liniștiți şi să 
nu acționeze, căci încă nu se poate face nimic, dar să fie siguri 
că atunci când se va ivi ocazia, viaţa mea şi a fiilor mei, armata 
şi comorile mele, totul va servi cauzei italiene».! 

Regele nu este liberal, dar crede în necesitatea de a face totul 
pentru a evita revoluția şi sfârşitul dinastiei. La un an după 
aceea, îi va spune ambasadorului austriac Buol: «veninul 
revoluționar s-a împrăştiat pretutindeni, nici o ţară nu a fost 
scutită, chiar la voi poporul nu mai gândeşte ca acum douăzeci 
de ani. Duşmanul nu poate fi combătut cu cărțile pe față» 
(PINTO, 260). 

Carlo Alberto are doar 47 de ani dar e foarte îmbătrânit. Faţa 
sa prelungă e brăzdată de riduri adânci, corpul său înalt este 
adus de spate şi merge clătinându-se. E îmbrăcat mereu cu 
uniforma militară pentru a-şi da un aer marțial, dar nu poate să 
înşele pe nimeni. 


l M. D'AZEGLIO, Amintirile mele, în Amintiri-Opere Diverse, Mursia, 
Milano 1969, p. 503. 

«Trebuie să-mi plătesc datoriile faţă de dezmoşteniţii 
soartei» 


Printre nobilii torinezi un loc de frunte este ocupat la acea 
vreme de marchiza Giulia Viturnia Francesca Colbert, văduva 
lui Falletti di Barolo. Ea îl are ca secretar pe unul dintre cei mai 
faimoşi scriitori italieni ai timpului, Silvio Pellico, autorul 
romanului Închisorile mele (1832). Marchiza a fugit împreună 
cu familia sa din Franța cuprinsă de revoluţie, pe când era copil. 
S-a căsătorit la Torino cu marchizul Carlo Tancredi Falletti di 
Barolo, care a fost primarul oraşului în 1825. Carlo Tancredi, 
bolnav de multă vreme, a murit în timpul unei călătorii într-o 
localitate foarte săracă de lângă Chieri. 

Moartea soțului a tulburat-o profund pe marchiză. A doua zi 
după acest tragic eveniment, ea notează în jurnalul său: «Viaţa 
îți dă uneori avertismente cumplite. Copil fiind, am auzit 
povestindu-se despre faptele îngrozitoare ale strămoşilor mei 
din Franţa, care şi-au lăsat capetele pe eşafod, sub ghilotină. Ieri 
mi-a fost răpită orice rațiune de a trăi şi într-un ceas de adâncă 
tăcere, în faţa misterului măreț al morţii, în acele momente 
tragice ale veghii funebre, am simţit cum sufletul meu se 
transforma. În numele celui care şi-a sfârşit viaţa terestră ca un 
cerşetor, trebuie să-mi dedic întrega existență celor sărmani, să 
mă revanşez pentru privilegiile seculare ale familiei mele şi să- 
mi plătesc datoriile față de dezmoşteniţii soartei; trebuie să-mi 
liniştesc conştiinţa... Bunule Dumnezeu, în Numele Tău voi 
schimba lacrimile disperării pe cele ale speranţei» (din Memorii 
citat din PINTO, 223). 

Nu sunt vorbe goale. Din acea clipă marchiza se dăruieşte 
trup şi suflet cauzei femeilor şi fetelor fără căpătâi. Pentru a 
vedea cu claritate care sunt condiţiile de viaţă ale deţinutelor, 
petrece vreme de mai multe luni trei ore pe zi închisă în celulele 
lor. Este umilită, insultată, lovită. La sfârşit, demersul său pe 
lângă autorități este atât de convingător încât obține pentru 
puşcăriaşe condiţii de viață mai umane la locul de detenţie. 

Din acea experiență făcută pe pielea ei şi cu ajutorul bogăției 
sale considerabile iau ființă multiple activităţi filantropice. În 
cartierul Valdocco, pe lângă lucrările de la Cottolengo, 
construieşte «Refugiul» — un institut în care sunt primite 

prostituatele ce vor să-şi refacă viaţa. În apropiere deschide «o 
casă a Tinerelor Magdalene» pentru fetele sub 14 ani aflate în 
pericol. Le culege ea însăşi de pe stradă ori i le aduce poliţia. În 
1844 (la vârsta de 59 de ani) începe o a treia construcție Micul 
Spital al Sfintei Filomena, pentru fetiţe handicapate şi bolnave. 

Don Bosco nu o ştie încă dar peste puțin timp va deveni 
capelanul acestui spital, şi va avea în persoana Marchizei o 
prietenă şi uneori o inamică a Oratoriului său. 

24. Şapte luni în preajma marchizei 


Micul preot 


Trecuseră trei ani de când don Bosco «învățase să fie preot». 

În toamna anului 1844, don Cafasso îl chemă la el şi-i spuse: 

«Faceţi-vă bagajele şi mergeţi la don Borel, la Refugiu. Veţi fi 
directorul Spitalului Sfânta Filomena şi veţi lucra şi la Opera 
Refugiului. Între timp, Dumnezeu vă va arăta ce trebuie să 
faceţi pentru tineri». 

«La prima vedere — comentează don Bosco — hotărârea aceea 
era în discordanţă cu intenţiile mele. Trebuia să-mi asum 
sarcina de a conduce un Spital şi în plus de a predica şi spovedi 
într-un Institut ce adăpostea 400 de fete. Cum mai puteam găsi 
timpul necesar pentru Oratoriu? Şi totuşi aceasta era dorinţa 
Domnului. Viitorul mi-o va arăta» (Memorii, 112). 

Don Giovanni Borel, care în anul acela devenise directorul 
Refugiului, era un personaj proeminent al oraşului Torino. Se 
bucura de favorurile curţii regale de mai bine de 20 de ani. În 
1824 fusese admis la palat ca «preot al încăperilor şi capelei 
regale». În 1831 fusese promovat la rangul de «capelan al 
regelui». De 20 de ani don Borel (numit din pricina staturii sale 
«micul preot») cunoştea personal nobilimea şi oamenii cei mai 
de vază din Torino şi putea cu uşurinţă să se apropie de principi, 
de puternicile regine şi chiar de regele însuşi. 

Don Cafasso îl trimite la el pe don Bosco mai ales pentru a-i 
găsi tânărului său prieten o slujbă şi un salariu, garantate de 
Marchiza de Barolo, ca să fie mai liber să se dedice tinerilor, şi 
pentru a pune Oratoriul sub protecţia lui don Borel. Atâta vreme 
cât «micul preot» promova acţiunea şi îl lua sub aripa sa pe 
tânărul din Becchi, găsindu-i sprijinul financiar de care avea 
nevoie, existau mulți sorți de succes. 

Prietenia lui don Bosco cu capelanul regal, pe de altă parte, se 
cimentase în ultimii ani. El scrie: «În cei trei ani pe care i-am 
petrecut la Cămin, don Borel mă invitase în repetate rânduri să 
predic şi să spovedesc la Refugiu, unde îşi îndeplinea excelent 
misiunea de preot. (...) I-am cerut sfatul deseori pentru a-mi 
îmbunătăți munca în închisoare (unde şi el făcea apostolat) şi 

pentru a fixa normele de bază ale unei activităţi eficace de 
ajutorare a tineretului. Problema băieţilor abandonaţi şi în 
pericol de a o apuca pe un drum greşit în viață necesita tot mai 
multă atenție din partea noastră» (Memorii, 112). 

În anii ce-au urmat, don Bosco va fi sufletul Oratoriului. 
Tinerii se vor îngrămădi în jurul său. Nu spuneau «mergem la 
Oratoriu» ci «la don Bosco». Dar don Borel este directorul 
«oficial», cel care a cerut permisul de funcționare autorităților 
civile şi ecleziastice, cel căruia i se aduc la cunoştinţă ordinele 
de expulzare sau concesiile. Timp de câțiva ani după 1844, mă 
asigura profesorul Giuseppe Bracco, «pentru a-l găsi pe don 
Bosco în registrele arhivelor municipale, trebuia să-l cauţi pe 
don Borel» 


Visul revine 


12 octombrie 1844 a căzut într-o sâmbătă. A doua zi, don 
Bosco trebuie să le comunice băieţilor că Oratoriul se mută la 
periferia cartierului Valdocco. Sunt doar 600 de metri distanță 
şi mulţi dintre ei vor fi aproape de casă (cei ce locuiesc în 
Borgo Dora). Şi totuşi don Bosco e neliniştit: nu ştie în ce loc îi 
va strânge laolaltă, cum vor fi primiți şi câţi dintre ei îl vor 
urma. 

«În acea noapte — scrie el — am avut din nou un vis care mi s- 
a părut a fi continuarea celui din Becchi». Revede turma 
nesfârşită, pe Doamna îmbrăcată ca o păstoriţă care îl invită să 
«se aşeze în fruntea turmei». Ajung în locuri felurite şi se 
opresc de trei ori. În timp ce poposesc pe o pajişte, Giovanni 
simte că l-a ajuns oboseala, dar Doamna îl roagă să meargă 
înainte. 

«După ce am parcurs încă o porțiune scurtă de drum, iată-ne 
ajunşi la o curte întinsă. Era înconjurată de arcade şi la capătul 
ei se afla o biserică. Numărul mieilor crescuse enorm. Veniseră 
numeroşi păstori să-i păzească. Dar se opreau puţin şi plecau 
degrabă. Atunci se întâmplă o minune: mulţi miei se 
transformară în mici păstori, care crescând se îngrijeau ei de 
turmă. (...) 

Doamna mă invită să privesc spre sud. Am văzut un câmp 
semănat cu porumb şi cartofi... « Mai uită-te o dată », îmi 
spuse. Am privit din nou şi am văzut o biserică impunătoare şi 
minunată. (...) În interiorul ei se afla o panglică albă pe care era 
scris cu litere enorme: «Aceasta este casa mea. De aici îmi va 
veni gloria». (...) Visul acela a durat aproape toată noaptea, cu 
atâtea amănunte că nici nu mai ştiam cum să le descriu în 
cuvinte. Atunci nu mă încredeam prea mult în cele văzute în vis 
şi cu atît mai puţin le pricepeam semnificaţia. Dar am înţeles 
totul încetul cu încetul pe măsură ce evenimentele au început să 
se producă. Mai mult chiar, visul acesta împreună cu un altul pe 
care l-am avut mai târziu mi-au servit ca program în luarea 
deciziilor» (Memorii, 113). 


Sfântul Francisc de Sales la ușă 


În primele duminici, don Bosco şi băieții au trebuit să se 
descurce singuri. Refugiul nu dispunea de spaţii libere, în afara 
dormitoarelor lui don Bosco şi don Borel. De jur împrejurul 
clădirii se întindeau pajişti şi Marchiza le promisese «două 
camere spațioase în incinta edificiului» în construcție. 

8 decembrie 1844. Este sărbătoarea Preacuratei Fecioare, ca 
atunci când don Bosco l-a întâlnit pe Bartolomeo Garelli. Scrie: 
«Este foarte frig şi ninge într-un mod cu adevărat impresionant. 
Cu permisiunea Arhiepiscopului am binecuvântat mult dorita 
capelă (în cele două camere puse la dispoziție de marchiză). 
Oficiez Sfânta Liturghie şi plâng de mulţumire pentru că 
Oratoriul mi se pare un lucru ca şi făcut. Voi putea în sfârşit să-i 
adun pe băieții cei mai nevoiaşi şi în pericol de a-şi irosi viața. 
Le voi da posibilitatea să devină prietenii Domnului» (Memorii, 
117). 

Oratoriul care a luat ființă în biserica Sfîntul Francisc d” Assisi 
se va numi din acest moment «al Sfântului Francisc de Sales». 
De ce? Răspunde don Bosco însuşi în Memoriile sale: pentru că 
imaginea acestui sfânt savoiard fusese pictată din ordinul 
marchizei la intrarea sălii unde se adunau băieții, şi pentru că 
Francisc de Sales era faimos pentru bunătatea sa, şi cu tinerii 
trebuia să te porţi ca el. 

Pe vremea aceea, Sfântul Francisc de Sales era pentru 
piemontezi ceea ce Sfântul Carol era pentru lombarzi: sfântul 
familiei. Fusese timp de 20 de ani episcop la Annecy, în regatul 
Savoia. 


Luni de fericire şi şcoli serale 


«În capela de lângă spitalul Sfânta Filomena, Oratoriul 
funcționa foare bine. În primele zile de sărbătoare băieţii 
soseau în număr mare să se spovedească şi să se cumenice. 
După Liturghie le explicam pe scurt Evanghelia. După-amiaza 
era vremea Catehismului, al cântecelor sacre şi al unei scurte 
predici despre doctrina creştină (...) 

Alternam aceste îndeletniciri cu jocuri şi întreceri sportive, 
distractive pentru băieţi. Se țineau într-un spaţiu cuprins între 
drumul public şi mânăstirea Magdalenelor. 

Aşa au trecut şapte luni. Ni se părea că suntem în Rai. Şi 
totuşi a trebuit să plecăm şi de acolo» (Memorii, 118). 

Giovanni B. Francesia, care a fost prietenul multor băieţi ce 
veneau la Oratoriu în perioada aceea, scrie: «Bucurându-se de 
acel timp de linişte, don Bosco s-a gândit să le predea cursuri 
serale. Mulţi nu ştiau să scrie şi să citească, şi muncind ziua nu 
se puteau duce la şcolile publice. (...) Era frumos să-i vezi pe 
acei dragi băieți cum veneau la Spital, unde locuia don Bosco, 
uneori direct de la muncă, murdari de funingine din cap până în 
picioare, ca să studieze puţin» (VBP, 105). 

25. Într-un cimitir 
şi într-o moară 


Oratoriul printre morminte 


Pe măsură ce timpul trecea şi primăvara îşi intra în drepturi, 
numărul tinerilor creştea. Vara, spitalul urma să se termine de 
construit şi trebuiau să părăsească cele două «camere spaţioase» 
pe care le ocupaseră până atunci. 

În luna mai, don Bosco şi don Borel încep să caute un alt 
spaţiu pentru Oratoriu. În apropiere se află cimitirul S. Pietro in 
Vincoli: cu o capelă de circa 100 m?, un câmp întins unde nu 
mai este îngropat nimeni de cinsprezece ani şi o galerie 
dreptunghiulară. Să transformi un cimitir într-un loc de joacă 
pentru 100 de băieți nu pare o idee strălucită, dar câteodată 
nevoia te împinge la soluţiile cele mai disperate. 

Don Tesio, capelanul cimitirului în vârstă de 68 de ani, îşi dă 
încuviințarea. 

Pe 25 mai 1845, ca în orice altă zi, băieţii se îngrămădesc să 
asculte Liturghia, apoi înfulecă repede o bucată de pâine şi se 
dezlănţuie la joacă printre arcadele porticului. Femeia de 
serviciu a capelanului, care are nişte coteţe de găini sub portic, 
îşi pierde cumpătul, şi începe să ţipe cât o ține gura, să alerge 
de colo colo şi să-şi învârtă mătura amenințătoare, lovind în 
care apucă, în vreme ce găinile speriate cotcodăcesc printre 
morminte, fugărite de băieți. Don Bosco notează cu un zâmbet: 
«Împreună cu ea ţipau la noi o fetiță, un câine, o pisică şi o 
ceată de găini. Părea sfârşitul lumii». 

Don Bosco înțelege că cel mai bun lucru este să plece. Îi 
opreşte pe băieți din joacă şi se îndreaptă cu toţii spre ieşire. Un 
incident banal. Dar în vreme ce dau să iasă, doi băieţi, Buzzetti 
şi Melanotte, îl aud pe don Bosco spunând liniştit că nu pleacă 
doar ei ci din păcate nu va trece o săptămână că «se vor duce şi 
slujnica şi capelanul». 

Aflăm din Memoriile lui don Bosco că don Tesio, capelanul, 
chiar în seara aceea a trimis Primăriei o scrisoare formulată în 

termeni foarte aspri contra Oratoriului, dar atât el cât şi slujnica 
au murit peste câteva zile (Memorii, 123). 

Istoricul Francesco Motto a analizat în peste 21 de pagini 
semnificația istorică a întâmplării şi a tras următoarele 
concluzii: 

1. Don Tesio a murit cu adevărat la trei zile după aceea, cum se 
arată în două certificate de deces (unul aflat în arhiva parohială 
şi celălalt în cea comunală); 

2.  Slujitoarea, Margherita Sussolino, a cerut «permisiunea să 
mai rămână câteva zile în casa respectivă până îşi rânduieşte 
lucrurile». Dar peste o săptămână n-a mai fost nici urmă de ea. 
(Nu s-a găsit însă vreun certificat de deces). 

3. Deoarece odată cu moartea lui don Tesio postul de capelan 
rămăsese vacant, don Borel, don Bosco şi don Pacchiotti l-au 
cerut, «înştiințând de marea lor dorinţă ca locul să fie ocupat de 
preotul Bosco». Dar cum opera Oratoriului, «nobilă şi sfântă» a 
fost considerată de municipalitate ca nepotrivită cu «pacea 
mormintelor», cererea le-a fost respinsă. 


Morile şi cea de-a treia evacuare 


Situaţia  Oratoriului este disperată. Pe 10 august se 
inaugurează Spitalul. Trebuie să elibereze de urgență camerele 
ocupate până atunci. Nu departe se află capela Morilor Dora, şi 
don Bosco împreună cu don Borel doresc să o folosească ca nou 
sediu al Oratoriului. 

Fac din nou cerere la Administrația municipală şi primesc de 
data asta un răspuns pozitiv. 

«Administraţia îi acordă teologului Borel dreptul de a folosi 
Capela pentru catehismul băieţilor, cu interdicţia de a se intra în 
incinta Morilor şi de a se stânjeni în vreun fel liturghia slujită în 


l F. MOTTO, «Oratoriul lui don Bosco la cimitirul S. Pietro in Vincoli», 


în Cercetări Istorice Salesiane, LAS, Roma, iulie-decembrie 1986, p. 
199. 

zilele festive pentru toți muncitorii, orele de catehism fiind 
fixate între 12.00 şi 3.00 după amiaza» (sublinierea autorului).! 
„Municipalitatea considera după cum se vede Oratoriul un 
curs de Catehism. Deci trei ore pe zi erau în opinia lor mai mult 
decât suficiente. Don Bosco îl gândea însă într-un mod diferit: 
Catehism, Liturghie, Cuminecare şi jocuri distractive pentru 
băieţi. Trei ore după-amiaza nu ajungeau (din moment ce 
liturghia trebuia să se ţină dimineaţa). Dar oricum era mai bine 
decât nimic: se supravieţuia. «Şi astfel, într-o duminică a lunii 
iulie 1845, am mers să ne luăm în primire noul nostru cartier 
general. Fiecare ducea cu sine ce putea şi era o gălăgie, un râset 
şi o hârjoneală de nedescris. Prin cartier defilau copii şi tineri 
purtând bănci, scăunele de închinăciune, sfeştnice, scaune, cruci 
şi tablouri. O adevărată emigrare veselă, dar în adâncul 
sufletelor eram înlăcrimaţi» (Memorii, 119). 

La scurt timp după aceea, don Bosco scrie: «Existau însă 
dificultăți. Nu ne era permis să ţinem slujba religioasă... Astfel, 
băieţii nu se puteau împărtăşi, elementul esenţial al Oratoriului 
nostru. Chiar ceasurile de recreație nu erau lipsite de 
inconveniente. ..băieții erau nevoiţi să se joace pe stradă...unde 
treceau cai şi căruţe» (Memorii, 120). 

Dificultăţile nu se făceau simţite doar de don Bosco. 
Locuitorii caselor vecine cu Morile credeau că era vorba de un 
catehism liniştit în biserică, nicidecum de joaca unei cete 
gălăgioase de tineri, care se zbenguiau pe malul canalelor ce 
duceau la mori. Don Bosco scrie: «Au început să se împrăştie 
zvonuri neliniştitoare despre noi. S-a dus vorba că întrunirile 
din cadrul Oratoriului sunt periculoase» şi câteva rânduri mai 
încolo: «Secretarul Morilor...a ajuns chiar să afirme că 
Oratoriul nostru este un centru de imoralitate». 

Profesorul Giuseppe Bracco transcrie într-o exegeză de-a sa 
decizia Administraţiei: «Domnul Director (al Morilor) afirmă 
că băieții aflaţi sub conducerea d-lui Teolog, Borel abuză de 
permisiunea Municipalităţii de a folosi pentru catehism 
Capela morilor în zilele festive, intrând în incintă, deranjând 
munca lucrătorilor, făcând neajunsuri şi chiar murdărie, etc. 


l Tb., p.215. 


117 


[Declară că] respectiva concesie care le-a fost făcută trebuie 
să înceteze în prima zi a lunii următoare (ianuarie) (ACT 
Administraţie 1845 vol. 62 p.388). Caracterele cursive sunt 
sublinierea mea. 

Băieţii care urinează în canalele Morilor «fac murdărie» 
după cum se exprimă cei ce acuză şi sunt «imorali» în 
interpretarea celor acuzați. Chestiune de susceptibilitate sau 
poate doar de oboseală. 

Don Bosco era într-adevăr obosit (voi vorbi despre asta în 
paginile următoare). Dar căutarea unui nou sediu pentru 
Oratoriu nu se sfârşise. 


«Ia, Michelino, ia» 


În acele luni de provizorat pe care Oratoriul le petrece la 
Mori, Sfânta Fecioară îi trimite lui don Bosco un dar preţios. 
În vreme ce împărțea medalioane ştrengarilor săi, el vede un 
băieţandru palid, cum sta deoparte şi-l privea în tăcere. Are 
opt ani, tatăl i-a murit de două luni, şi se numeşte Michele 
Rua. Ce i-a trecut prin cap lui don Bosco în acel moment? 
Ştim doar că după împărțirea medalioanelor, el s-a apropiat de 
băiat şi întinzându-i mâna stângă a făcut semn cu dreapta că o 
taie pe jumătate şi i-a spus zâmbind: «la, Michelino, ia!». 

Băiatul l-a privit fără să priceapă. Ce să ia? Preotul acela nu-i 
dădea nimic. Atunci don Bosco i-a spus calm, apăsând 
cuvintele: «Noi doi o să facem totul pe din două» (MB 8,195). 

Băiatul acela, care alergă acasă să-i povestească mamei cele 
întâmplate, va deveni primul succesor al lui don Bosco în 
fruntea Salesienilor. 

Michele îl va întâlni din nou pe don Bosco la Fraţii Şcolilor 
Catolice. După aproape 50 de ani îşi aminteşte: «Când don 
Bosco venea la Institutul nostru, nici nu apuca bine să intre că 
un freamăt trecea printre bănci. Ne ridicam cu toții, ne 
părăseam locurile pentru a-l înconjura cu căldură, bucuroşi să- 
i sărutăm mâna. Clericii încercau să oprească dezordinea: dar 
se istoveau degeaba». 


l A. AUFERAY, Preacuviosul Michele Rua, Torino 1972, p. 10. 

26. Un preot plin de praf 
şi o grămadă de băieți 


«Cu cât vom fi mai mulţi, cu atât ne vom distra mai bine» 


Pentru a evita incidentele neplăcute cu vecinii, don Bosco îi 
adună pe băieți la Mori, după care îi conduce la un alt loc de 
joacă, pe câmpiile necultivate din jur. Fluviul, plin de meandre 
se desparte acolo în trei braţe care formează două insule şi 
numeroase insulițe. 

Câteodată îi duce la plimbare pe coline. «Mergeam până la 
Sassi, la sanctuarul «Madonna del Pilone», la «Madona di 
Campagna», pe Muntele Capucinilor şi până la Superga. În 
aceste biserici, slujeam pentru ei Liturghia şi le explicam 
Evanghelia, după-amiaza făceam puţin catehism sau le 
povesteam câte ceva şi cântam unele imnuri sacre. Apoi ne 
plimbam până seara, când fiecare se ducea într-ale sale. Părea 
că dificultățile or să ne scoată din cap ideea cu Oratoriul, şi 
totuşi numărul băieţilor crescu şi mai mult» (Memorii, 124). 

Un tânăr care a luat parte la acele plimbări, îşi amintea că 
seara, când se desprțeau, don Bosco le anunţa locul următoarei 
întâlniri. «Ne explica drumul şi ne dădea ora întrunirii, după 
care adăuga: “Dacă aveţi prieteni chemaţi-i. Cu cât vom fi mai 
mulți, cu atât ne vom distra mai bine”. În timpul săptămânii, 
băieţii nu-şi mai luau gândul de la asta şi Oratoriul ajunsese 
subiect de vorbă în multe familii». Se discuta şi după aceea. 
Când ajungeau la Superga, «rareori» sau la «Madonna dei 
Laghi di Avigliana », băieții povesteau despre călătoria aceea ca 
despre un eveniment extraordinar şi aşa se ducea vorba. « Erau 
zile de neuitat pentru noi care ne umpleau sufletul şi memoria 
cu măreție ».! Lumea vedea trecând cetele de băieţi, în frunte cu 
preotul cu sutana prăfuită. Nu era un spectacol obişnuit, în 


! FRANCESIA, Don Bosco şi plimbările sale autumnale, Torino 1901, 


p.14. 

vremea aceea când preoții ţineau mult la înfăţişarea lor, la 
«demnitate». Unii clătinau din cap, alţii îl compătimeau. 

Începe să se răspândească un zvon care creşte din ce în ce mai 
mult şi-l va afecta profund pe don Bosco : « Sărăcuţul, are idee 
fixă cu băieții aceia. O să ajungă la balamuc de atâta zarvă !». 


Iluzionism în casa Moretta 


Când a sosit toamna, don Bosco îl convinge pe un preot, don 
Moretta, să-i închirieze trei camere într-o casă proprietatea sa în 
cartierul Valdocco. 

Spaţiul este strâmt şi băieții stau înghesuiți ca sardelele într-o 
cutie, dar sunt voioşi şi plini de veselie. De-abia iese puţin 
soarele că au şi pornit la plimbare. Dar când e frig şi sunt 
nevoiţi să stea în casă cu toţii, don Bosco îi distrează cu jocuri 
de iluzionism. ÎI pune pe câte un mic spectator să deschidă gura 
de unde scoate zeci de biluțe colorate, ori culege de pe nasul 
impunător al vreunui tânăr o grămadă de monede, în vreme ce 
toți râd şi aplaudă. 

Din când în când don Bosco întrerupe jocul şi le vorbeşte cu 
afecțiune despre cele mai frumoase fapte ale lui Isus sau din 
vieţile sfinţilor. 

În cele trei camere, duminică după-amiază toţi se joacă, dar 
seara se pun pe învățătură. Au reînceput cursurile serale, iar 
băieţii îşi răpesc din orele de somn ca să vină în mici grupuri la 
şcoală, cu un pled pe umeri, să nu le fie frig. Câte unul adoarme 
în timpul lecţiilor, dar l-a rugat dinainte pe don Bosco să-l 
trezească, căci vrea cu tot dinadinsul să înveţe să scrie şi să 
citească. . 

Sănătatea lui don Bosco este însă şubredă în iarna lui '45. E 
tânăr dar munceşte prea mult. E capelanul Spitalului unde sunt 
adăpostite fete handicapate. Are îndatoriri la închisoarea din 
Cottolengo şi în institutele educative ale oraşului. Munceşte 
pentru Oratoriul său, merge să-i viziteze pe băieţi la locul de 
muncă, le predă cursuri serale. Aceştia sunt murdari şi 
neglijenţi, încălțați cu bocanci sau saboți plini de noroi, au 
hainele zdrenţuite şi urât mirositoare, unde foiesc ploşnițele şi 
păduchii, prilej de a se îmbolnăvi de boli de piele ori 

pneumonie» (ST 3,162). Chiar plămânii lui don Bosco sunt 
foarte slăbiți în lunile acelea. 

Teologul Borel îi recomandă să nu mai muncească atât de 
mult, să-şi mai reducă din îndatoriri. Marchiza îl cheamă la ea îi 
dă 100 de lire pentru Oratoriu (Lit 400.000 în1986) şi îi 
poiunceşte să plece într-o scurtă vacanţă. Don Bosco îşi ia 
concediu de la Spital, renunță la unele sarcini, dar nu-l lasă 
sufletul să-i părăsească pe băieți. Avea însă nevoie de mai multă 
odihnă şi îşi va da în curând seama de asta. 


Oratoriul sub cerul liber 


Odată cu revenirea timpului frumos, în camerele din casa 
Moretta, băieții fac o gălăgie de nedescris (vecinii protestează şi 
se plâng proprietarilor de zgomot). La 50 metri distanță don 
Bosco reuşeşte să închirieze o pajişte de la doi fraţi pe nume 
Filippi. Amplasează în mijloc un fel de hangar pentru a păstra 
în el echipamentele de joacă. În jurul acestuia, în fiecare 
duminică, aleargă şi se distrează peste 300 de băieți. 

«Pentru spovedanie procedam astfel: dis de dimineaţă, în 
zilele de sărbătoare, mergeam pe câmp, unde eram deja aşteptat 
de o sumedenie de băieţi. Mă aşezam pe malul vreunui şanţ şi-i 
ascultam pe toţi cei ce vroiau să se mărturisească. Restul se 
pregăteau pentru spovedanie sau, după săvârşirea tainei, îi 
mulțumeau lui Dumnezeu » (Memorii, 128). 

Pe la zece, un băiat bate cu mândrie într-o tobă militară. 
Tinerii se încolonează. Apoi sună trompeta lui Brosio, un 
bersalier prieten cu don Bosco. Şi pornesc : spre sanctuarul 
«Consolata» sau Muntele Capucinilor. Acolo don Bosco 
oficiază Liturghia, împarte Euharistia, după care le dă micul 
dejun. 

Don Lemoyne, în cel de-al doilea volum al Memoriilor 
Biografice, face referinţă la lunga mărturie a lui Paolo C., care a 
frecventat Oratoriul «pe câmpul Filippi», şi a mers cu grupul la 
Muntele Capucinilor. Reproduc un fragment : 

«Se slujeşte Liturghia şi numeroşi tineri se înghesuie să 
primească Sfânta Împărtăşanie. După o scurtă predică şi câteva 
cuvinte de mulțumire Domnului, merg cu toții în curtea 

mânăstirii să mănânce. Eu m-am retras aşteptând să mă alătur 

lor la plecare, când don Bosco s-a apropiat de mine şi mi-a 

vorbit astfel : 

- Pe tine cum te cheamă? 

- Paolino. 

- Aimâncat? 

- Nu, domnule. 

- Dece? 

- Pentru că nici nu m-am spovedit nici nu m-am Împârtaşit. 

- De nici una nu-i nevoie ca să poți mânca. 

- Atunci ce trebuie să fac ? 

- Nimic altceva decât să ai poftă de mâncare şi voinţă să vii 
să-ţi iei porţia. 

Acestea fiind spuse mă conduse la coşul! cu merinde din care 
mi-a dat pâine şi fructe din belşug. 

Când ne-am coborât de pe munte, am prânzit iar după-amiaza 
ne-am întors pe câmp unde am luat parte cu bucurie la toate 
jocurile până noaptea. Ani de zile după aceea, n-am mai părăsit 
Oratoriul şi pe minunatul don Bosco, care a făcut atâta bine 
sufletului meu...Câte neplăceri a înfruntat, câtă răbdare a 
trebuit să aibă...pentru a-i reda Domnului unele suflete...ce 
aveau înclinații rele, grosolane, poate chiar periculoase. lar 
când reuşea să-i facă pe băieţi mai buni, se bucura enorm, căci 
nu-i păsa de nici o suferință în efortul lui de a face binele » 
(MB 2,387). 

27. Spitalul de nebuni 
pentru don Bosco 


Indoielile lui don Borel 


Sănătatea şubrezită a lui don Bosco, repetatele evacuări ale 
Oratoriului, i-au făcut pe unii dintre prietenii săi să creadă că 
eforturile sale erau zadarnice şi se lupta cu morile de vânt. De 
ce să nu aştepte timpuri mai bune? Exista apoi un element care 
îi deruta pe cei ce avuseseră încredere fără margini în preotul 
din Becchi: acesta îşi povestea visurile ca fapte reale. Îi asigura 
pe băieți că în curând or să aibă un Oratoriu măreț, biserici şi 
şcoli, ateliere şi locuri de joacă... Toate acestea erau însă greu 
de crezut când se mutau cu tot calabalâcul dintr-un cimitir la o 
moară şi dintr-o căsuţă pe un câmp. Don Bosco descrie situația 
fără ocolişuri: «Se zvonea că am înnebunit». 

Iată ce povesteşte: «Văzându-mă preocupat şi veşnic în 
mijlocul băieţilor, lumea începu să vorbească că am înnebunit. 

Într-o zi, când erau prezenți don Sebastiano Pacchiotti şi alți 
preoți, don Borel mă luă de o parte în camera mea şi îmi spuse: 
- Dacă nu ne hotărâm să alegem, riscăm să pierdem totul. Să 
desființăm Oratoriul şi să păstrăm lângă noi doar vreo 20 de 
băieți mai mici... Între timp Domnul ne va arăta pe ce drum mai 
potrivit să mergem înainte... 
- Nu renunțăm la nimic — am răspuns — . Avem deja un sediu, 
cu o curte mare şi spațioasă, o casă pregătită să adăpostească 
mulți băieți, o biserică şi o vastă galerie cu arcade. Există de 
asemenea o sumedenie de clerici şi preoţi gata să muncească 
pentru noi. 
- Dar unde se află toate lucrurile astea? — mă întrerupse don 
Borel. 
Nu ştiu. Dar sunt sigur că există şi se află la dispoziția noastră. 

Atunci don Borel a izbucnit în plâns, exclamând: 

-  Săracul don Bosco, e nebun de legat. 

M-a luat de mână, m-a sărutat şi a plecat împreună cu don 
Pacchiotti şi ceilalți preoți. Am rămas singur în cameră» 
(Memorii, 133). 

Don Pacchiotti s-a exprimat însă în termeni mai vehemenți. 
G. B. Francesia povesteşte: «Auzindu-l pe don Bosco spunând 
că va face o biserică, don Pacchiotti ieşi din încăpere 
exclamând: “Dacă dumneata vei construi o biserică, eu voi 
mânca un câine”. Eu l-am văzut pe fostul incredul în ziua când 
s-a pus prima piatră la fundaţia bisericii S. Francesco di Sales; 
s-a apropiat de don Bosco şi i-a spus: “Particip din tot sufletul 
la sărbătoarea dumitale, dar sper că mă vei dispensa de 
rămăşagul ce-am făcut”. 

- Ce rămăşag? — întrebă don Bosco. 
- Să mănânc un câine! — replică râzând acel drag preot, şi 
adaugă: “Acum cred totul”» (VBP, 113). 


Marchiza este impresionată 


G. F. Francesia continuă: «Însăşi pioasa Marchiză di Barolo, 
care îl ajutase pe don Bosco în atâtea feluri, văzându-l acum 
atât de obsedat de Oratoriu, Biserică, Clerici şi Preoţi, îşi puse 
oamenii să se roage pentru sănătatea lui, spunând mâhnită: “Să 
ne rugăm pentru sărăcuțul de don Bosco! Dragul de el care este 
bunătatea întruchipată, dă acum semne de nebunie!”. 

Această doamnă miloasă, în încercarea de a-l ajuta, se adresă 
unor preoți torinezi să-l ducă cu frumosul la spital, unde ea 
dorea să-l vadă vindecat, oricât ar fi s-o coste» (VBP, 114). 

Cei doi «venerabili preoţi» erau don Vincenzo Ponzati, 
parohul bisericii Sfântul Augustin şi don Luigi Nasi. Spitalul 
era de fapt o casă de nebuni. «Au sosit, m-au salutat cu politeţe 
— scrie don Bosco — apoi au vrut să ştie cum mă mai simt cu 
sănătatea, ce se mai aude cu Oratoriul, casa cea mare şi biserica 
pe care eu le vedeam în vis ca fiind noul sediu al creaţiei mele. 
La sfârşit au suspinat adânc şi au murmurat: 

- E chiar adevărat... 

Mi-au arătat trăsura cu care veniseră şi m-au invitat la o 
plimbare cu dânşii. Au spus: 

“Un pic de aer curat o să-ți facă bine. Avem timp să vorbim 
puţin. 

Mi-am dat seama imediat de “gluma” pe care mi-o pregăteau 
şi prefăcându-mă că nu bănuiesc nimic, i-am însoţit până la 

trăsură. Am insistat să intre ei primii. Când au fost înăuntru, în 
loc să-i urmez, am închis repede portiera şi i-am zis vizitiului: 
“La balamuc, repede! Aceşti doi preoţi sunt aşteptaţi”» 
(Memorii, 136). 

Trăsura sosi într-adevăr la spitalul de nebuni şi cei doi preoţi 
care «vroiau să-l vindece pe don Bosco» au fost ei înşişi 
internați. Vestea despre această glumă a trecut din gură în gură 
şi a fost de pomină în tot oraşul. Cu toate acestea zvonul că don 
Bosco ar fi nebun nu se domolea. Michelino Rua, devenit unul 
dintre băieţii săi cei mai apropiaţi şi plini de afecţiune, îi 
povestea peste ani lui G. B. Francesia, care relatează. «De abia 
ajutase la slujirea Liturghiei în biserică şi se pregătea să iasă 
grăbit că un capelan îl opri şi-l întrebă unde se duce. 

- La don Bosco, răspunde tânărul, e duminică. 

- Cum, m ştii? E tare bolnav. 

- Dar l-am văzut nu de mult... 

- Şi totuşi e cum îţi spun, bolnav, şi încă de-o boală fără 
leac... 

Îmi spunea Michelino că această veste l-a cutremurat din cap 
până în picioare: 

- Dacă aş fi auzit că e bolnav tatăl meu, poate că nu aş fi 
suferit atât de mult. 

Mare i-a fost însă uimirea când ajunse la Oratoriu şi-l găsi pe 
don Bosco vesel ca întotdeauna. “Îi sunt atât de dragi tinerii că 
s-a ţicnit” — se spunea pe atunci cu răutate în Torino». 


Don Bosco concediat 


Nu ştim dacă Marchiza, după ce proiectul ei eşuase atât de 
lamentabil, continuă să se îndoiască de integritatea mentală a lui 
don Bosco. În orice caz ea nu a încetat să fie îngrijorată de 
starea sănătății preotului, într-atât încăt dorindu-i binele, ajunse 
chiar să aibă o răfuială cu el. Don Bosco ne-a păstrat în 


l FRANCESIA, D. Michele Rua, Torino 1911, p. 14. 

Memoriile sale dialogul pe care l-a avut cu ea, din care transcriu 
aici ideile principale: 

« Sunt mulțumită de munca dumitale în slujba operelor mele 
caritabile...dar inima mi-e grea gândindu-mă că munceşti prea 
mult şi-ţi strici sănătatea. Nu se poate ca d-ta să fii în continuare 
directorul Aşezămintelor şi să te ocupi în acelaşi timp de băieţii 
abandonaţi. Numărul lor a crescut peste măsură în ultima 
vreme. Îţi propun să-ți faci doar datoria: să conduci spitalul. Un 
timp nu te mai gândi la băieți. Care-i răspunsul? 

- Nu aveţi grijă... Împreună cu don Borel şi don Pacchiotti 
putem să ne ocupăm de toate. 

- Dar eu nu pot permite ca dumneata să te omori. Trebuie să 
alegi, ori Oratoriul ori Refugiul. Gândeşte-te bine, apoi dă-mi 
un răspuns. 

- Răspunsul meu e gata de multă vreme. Dumneavoastră aveți 
bani şi puteţi găsi mulți preoți pe care să-i numiţi în locul meu. 
Băieţii nu au însă pe nimeni...Am să mă dedic lor cu toate 
forțele de care dispun. 

- Cum vă veţi descurca fără salariu? 

- Dumnezeu m-a ajutat întotdeauna şi mă va ajuta. 

-  Acceptă un sfat pe care ţi-l dau ca şi cum aş fi mama 
dumitale. Eu voi continua să te plătesc chiar mai mult decât 
până acum dacă vrei. la banii şi mergi să te odihneşti. Dacă 
refuzi sfatul meu care-i spre binele dumitale, voi fi nevoită să te 
concediez. Gândeşte-te bine. 

- Vă repet că m-am gândit deja foarte bine, doamnă 
Marchiză...Nu pot să părăsesc drumul pe care mi l-a ales 
Divina Providenţă. (...) 

- Foarte bine atunci — conchise Marchiza —. Peste trei luni, dacă 
nu vă veţi schimba poziţia, vă voi găsi un înlocuitor ca director 
al Spitalului» (Memorii, 134). 

28. Ultima evacuare 


«Eram singur, sfârşit de muncă» 


La începutul lunii martie, don Bosco a primit de la fraţii 
Filippi o scrisoare ce-l umplu de îngrijorare. «Tinerii 
dumneavoastră — scriau ei —, ne transformă câmpul într-un 
deşert. Până şi rădăcina ierbii este distrusă de atâta du-te-vino. 
Vă scutim bucuroşi de plata chiriei restante, însă trebuie să 
părăsiți locul în cel mult 15 zile. Nu putem face nici un fel de 
prelungire a termenului» (Memorii, 133). 

Don Bosco încercă să-i convingă pe fraţi, se duse să vorbească 
cu mama lor. Nu fu însă nimic de făcut. Se zbătu să închirieze 
un alt câmp, dar cine îşi dă proprietatea pe mâna unui nebun? 

«Sosi ultima duminică în care mai puteam reuni Oratoriul pe 
pajiştea fraţilor Filippi. În seara dinainte, am privit îndelung 
mulțimea băieţilor ce se jucau. Erau “recolta bogată” a 
Domnului. Dar nu se găsea cine să o culeagă, eram doar eu, 
plugar sleit de puteri, cu sănătatea dusă de râpă. Voi mai putea 
oare să-mi adun băieţii într-un alt loc? Dar unde? 

M-am retras şi am început să mă plimb, în vreme ce lacrimi 
îmi curgeau pe obraji. 

- Dumnezeul meu — am exclamat —, de ce nu-mi arăţi încotro 
să o apuc? Fă-mă să înţeleg unde este locul menit pentru 
Oratoriul meu sau măcar spune-mi ce să fac. 

De-abia spusesem aceste cuvinte, când sosi un anume 
Pancrazio Soave, care bâlbâindu-se îmi spuse: 

- Este adevărat că sunteți în căutarea unui loc pentru a face un 
laboratoriu? 

- Nu laborator ci oratoriu. 

- Nu ştiu care-i diferenţa. Însă locul există. Veniţi să-l vedeţi. 
Îi aparţine d-lui Francesco Pinardi, un om de treabă. Veniti şi o 
să vă facă un contract bun” (Memorii, 137). 

( În Memoriile sale, scrise în mare parte între 1873 şi 1875, don 

Bosco încurcă puţin datele. Ultima zi pe pajiştea fraţilor Filippi 

nu a fost 15 martie, cum scrie el, nici 15 aprilie, cum a corectat 

don Bonetti, ci 8 martie, prima duminică a Lăsatei Secului. 

Aflăm acest lucru dintr-o scrisoare adresată Primăriei de don 
Bosco, care a fost regăsită de puțină vreme). 

Însoţit de Pancrazio Soave, am ajuns în faţa unei magazii cu 
un singur etaj, cu scări şi balcoane de lemn ros de carii. În jur 
se aflau grădini de zarzavat, livezi şi câmpuri. Mă pregăteam să 
urc pe scară când domnul Pinardi mă opri şi-mi spuse: 

- Nu, locul pentru d-voastră e în spatele casei. 

Era un fel de acoperiş (75 metri pe 6) ce se sprijinea într-o 
parte de casă şi în cealaltă cobora până la un metru aproape de 
pământ. Putea sluji ca depozit de lemne dar nicidecum pentru 
altceva. Am intrat plecându-mi capul, să nu mă lovesc de 
acoperiş. 

Francesco Pinardi, proprietarul casei, era un emigrant venit 
din Arcisate (provincia Varese). Cumpărase casa cu mai puţin 
de un an înainte, pe 14 iulie 1845. Pe 10 noiembrie o închiriase 
(cu excepţia adăpostului de care vorbeam) lui Pancarzio Soave, 
emigrat şi el din Verolengo (Torino), ce încercase să amplaseze 
acolo o fabrică de amidon. 


Ultima rugăciune pe iarbă 


« - E mult prea joasă, nu-mi foloseşte — am spus. 

- Am să-i aduc orice îmbunătăţire vreţi — a răspuns Pinardi 
politicos —. Voi coborâ podeaua, voi face scări, voi schimba 
duşumeaua. Dar țin neapărat să faceţi aici laboratoriul. 
- Nu este un laborator, ci un oratoriu, o mică biserică unde să- 
mi adun băieții. 
- Cu atât mai bine. (...) 

Omul acela cumsecade era cu adevărat fericit să aibă o 
biserică în propria casă. 
- Dragă prietene — i-am spus — vă mulțumesc pentru 
bunăvoință. Dacă îmi promiteți că veți cobori terenul cu 50 de 
centimetri, pot să accept. Dar cât costă chiria? 
- Trei sute de lire. (...) 
- Vă voi da trei sute douăzeci cu condiţia să-mi închiriați şi 
bucata de teren - din jur, ca să aibă băieții unde se juca. (...) 
- De acord. Batem palma.(...) 

M-am întors în goană la băieţi, I-am strâns în jurul meu şi am 
început să strig: 

- Fiți fericiți, copiii mei! Avem un loc pentru Oratoriu de unde 
n-o să ne mai alunge nimeni. Vom avea biserica, şcoala, curtea 
pentru jocuri şi întreceri sportive. (...) Este acolo. E casa lui 
Francesco Pinardi! — şi cu o mână le-am arătat locul. 

Cuvintele mele au fost primite cu o bucurie de nedescris. (...) 
Am îngenunchiat pe iarbă pentru ultima oară şi am făcut 
mătănii (Memorii, 140). 

Giovanni B. Francesia, tovarăşul băieţilor care au mers de pe 
câmpul Filippi la casa lui Pinardi, scrie că «toţi până la unul, 
băieții, don Bosco şi vechiui proprietar, au pus mâna la treabă 
să transforme adăpostul acela într-o capelă» (VBP, 118). După 
ce-şi sfârşeau ziua de muncă, micii zidari şi meseriaşi se 
duceau să-l ajute pe don Bosco. Aduceau roabe, cazmale, 
lopeţi, găleți cu var. Feţele le erau obosite dar radiau de 
fericire, că puteau să-şi construiască propria biserică, Oratoriul 
lor. Munca băieţilor era ca o muzică măreaţă». 

29. «Moare don Bosco!» 


Câmpuri verzi printre fabrici 


«Când au fost terminate lucrările de adaptare a construcţiei 
inițiale scopurilor noastre — scrie don Bosco — Arhiepiscopul 
ne-a îngăduit să o binecuvântăm şi să folosim ca biserică acel 
sărman edificiu. Aceasta s-a întâmplat în duminica Paştelui, pe 
12 aprilie 1846. Noua biserică era o construcție rudimentară, 
dar reprezenta pentru noi cu ajutorul lui Dumnezeu sfârşitul 
peregrinărilor. Această mică biserică era pentru mine locul 
unde văzusem scris în vis: “Aceasta este casa mea. De aici mi 
se va înălța gloria”. Voia Domnului era însă alta. 

Noul sediu al Oratoriului nostru era din păcate vecin cu o casă 
locuită de femei uşoare, unde se petrecea până noaptea târziu. 
Acolo îşi dădeau întâlnire beţivii din oraş, în zilele de 
sărbătoare. În ciuda acestor vecini de o moralitate îndoielnică, 
noi începuserăm cu regularitate să ne ţinem întrunirile» 
(Memorii, 143). 

Don Bosco îi spovedea pe tineri, le predica, îi hrănea, se juca 
cu ei, îi învăţa, îi îndruma la Catehism pe care îl preda în 
cursuri serale şi vorbea cu fiecare în parte despre problemele 
ce-i frământau. 

În noul sediu, băieţii vin în număr tot mai mare, uneori 
duminica ajung la câteva sute. Aceasta se datorează fascinaţiei 
pe care o exercită don Bosco asupra lor dar şi noului sediu al 
Oratoriului, pe care după atâtea evacuări au reuşit să-l 
găsească. 

Zona Valdocco, aflată la periferia oraşului, cuprinde câmpii 
întinse. În Borgo Dora (numit astfel după fluviul ce curge la 
nord-estul regiunii) încep «să fie amplasate fabricile de maşini 
unelte, atelierele meşteşugăreşti ale căldărarilor, dogarilor şi 
ale altor meseriaşi, pentru a elibera centrul oraşului de 
zgomotul lor insuportabil». În zona «Balonului» se află nouă 
tăbăcării, multe manufacturi de mătase, mori publice. În marea 
piaţă Emanuele Filiberto, care uneşte Borgo Dora cu oraşul, se 

ține târgul cel mare unde atâţia băieţi stau şi aşteaptă zilnic să 
vină cineva să le dea de lucru (ST 3,72). 

Să iasă din acest cartier, din mijlocul fabricilor şi al străzilor 
pline de miasme şi să-l regăsească pe don Bosco pe pajiştile 
verzi din afara oraşului era pentru mulți băieţi paranteza de 
lumină ce-i consola pentru restul săptămânii plin de obidă. Tot 
astfel simțeau atâția alți băieți din zona Martinetto, aflată în 
vestul cartierului Valdocco, unde se aflau filaturile de mătase, 
de cărămizi şi de ţigle. Pentru aceşti băieţi muncitori, don 
Bosco făcea tot ce-i stătea în putere, dar era şi el om, şi într-o 
după-amiază de iulie, cum scrie «am fost cuprins de o mare 
pboseală. Şi au trebuit să mă poarte pe brațe până la pat». 


«Voi muri vegheat de voi» 


«Eram foarte bolnav: bronşită, tuse, febră foarte mare. În opt 
zile starea mea s-a înrăutățit mult şi am ajuns la pragul dintre 
viață şi moarte. Mi s-a dat ultima împărtăşanie şi am fost miruit 
pentru ultimul drum. Eram pregătit pentru moarte. Îmi părea 
însă rău că-i părăsesc pe băieții mei». 

Giovanni B. Francesia îşi aminteşte că în acele zile «veni să 
vegheze la căpătâiul bolnavului şi mama sa» (VBP, 123). 

«Când se împrăştie printre tineri zvonul că boala mea era 
gravă — continuă don Bosco — fură cu toții cuprinși de o durere 
profundă...În fiecare clipă, la uşa camerei unde zăceam 
bolnav, veneau grupuri de băieți. Plângeau şi se interesau de 
starea în care mă aflam. Nici nu mai vroiau să plece » 
(Memorii, 157). 

Medicii interziseseră orice vizită, nimeni nu era lăsat să intre. 
Dar Francesia îşi aminteşte: «El însuşi ne spunea că atunci 
când doctorii au dat sentinţa că nu erau speranţe de vindecare, 
el întrebă: “Acum putem să-i lăsăm să intre pe băieţi?” “Faceţi 
cum vreţi”. Atunci el a cerut să se deschidă larg uşa şi să fie 
lăsaţi să intre toți cei ce vroiau să-l viziteze. “Măcar aşa voi 
muri vegheat de voi. Dar n-aveţi teamă, dacă eu mor, Domnul 
va trimite un altul să-mi ia locul” — le spunea don Bosco» 
(VBP, 124). 

Afecţiunea lui don Bosco i-a făcut pe băieţi să se roage cu şi 
mai multă devoțiune decât până atunci, să facă tot felul de 
sacrificii eroice pentru a obţine îndurarea Domnului şi 
însănătoşirea lui don Bosco. “Mulţi i-au promis Sfintei 
Fecioare să facă mătănii zilnic, luni de zile, alţii timp de un an, 
iar câte unii toată viața. Sunt sigur că mulţi tineri zidari au ținut 
post cu pâine şi apă săptămâni în şir, continuând însă să 
muncească din greu de dimineaţa până seara. Scurta pauză pe 
care o aveau într-o zi de lucru era dedicată rugăciunii Sfintelor 
Taine. 

Dumnezeu i-a ascultat. 

«Era sâmbătă seara, medicii m-au consultat şi au conchis că 
mi se apropie sfârşitul, poate chiar în noaptea aceea Şi eu 
credeam asta, pentru că mă simţeam sleit de puteri şi scuipam 
sânge. Într-un târziu am simţit o nevoie cumplită de somn şi 
am adormit, iar când m-am trezit, eram în afara oricărui 
pericol. Medicii Botta şi Cafasso m-au vizitat dimineaţa şi mi- 
au zis să dau acatist pentru minunea de a mă fi însănătoşity» 
(Memorii, 158). 


Florile de la Porta Palazzo 


Vestea despre însănătoşirea lui don Bosco le-a adus multă 
bucurie băieţilor. La puţine zile după aceea, el le-a promis că se 
va întoarce la Oratoriu cât de curând. Francesia îşi aminteşte: 
«În dimineaţa aceea, am cumpărat atâtea flori că aproape nu le 
puteam duce şi le-am împrăştiat pe drumul de la Cămin la 
Oratoriu. Vânzătoarele din Porta Palazzo se minunau de atâția 
tineri ce veneau să cumpere flori şi întrebau dacă-i ziua vreunui 
sfânt sau vreo sărbătoare anume. 

- Ce sfânt! Ce sărbătoare! Sunt pentru don Bosco — spuneam — 
el vine astăzi la Oratoriu. A fost bolnav pe moarte şi azi se 
întoarce... 

Cine este don Bosco? 

Preotul acela care adună băieți şi-i învață de bine. 

A fost bolnav? 

- Destulă vreme, dar astăzi vine la Oratoriu şi o să organizăm o 
petrecere pe cinste» (VBP, 125). 

«Sprijinindu-mă într-un baston, m-am dus la Oratoriu. Băieţii 
m-au întâmpinat cântând şi plângând de bucurie. Au cântat un 
imn de mulțumire lui Dumnezeu şi m-au aclamat plini de 
entuziasm» (Memorii, 158). 

Cei mai mari l-au obligat să se aşeze pe un scaun şi l-au 

purtat pe umeri ca pe un rege în triumf, iar cei mai mici săltau şi 
țipau în jurul lor, aruncând cu flori. Au intrat în capelă şi s-au 
închinat Domnului, mulţumindu-l că l-a salvat pe don Bosco al 
lor. Giovanni Bonetti a transcris cuvintele pe care don Bosco a 
reuşit să le rostească printre lacrimi micilor săi prieteni: 
- Vă mulțumesc...Sunt încredințat că Dumnezeu mi-a redat 
viața mulțumită rugăciunilor voastre, şi îmi voi arăta 
recunoştinţa dedicându-mi viaţa vouă. Promit să fac asta câtă 
vreme voi viețui pe acest pământ cu îngăduinţa lui Dumnezeu. 
Şi voi...ajutați-mă (CL 113). 

Imediat după aceea, don Bosco a făcut un gest de mare 
pedagog: “M-am îngrijit de un lucru important. Mulţi dintre 
voi, cât aţi fost bolnav, aţi făcut împinşi de dragoste şi de 
emoție legăminte pe care cu greu le veți putea respecta. Eu le- 
am transformat în promisiuni mai uşor de ținut» (Memorii, 
159). 

Medicii i-au prescris câteva luni de convalescenţă şi- el s-a 
dus să le petreacă în familie, la Becchi. Dar a promis: «Înainte 
să cadă primele frunze ale toamnei, mă voi întoarce printre 
voi». 

30. O mamă şi o casă 
pentru cine nu are 


Intoarcerea la Valdocco 


Plimbându-se pe câmpuri şi prin vii unde strugurii se coceau 
în aşteptarea culesului, don Bosco şi-a făcut cu calm planurile 
de viitor. Se va întoarce la Torino, deşi don Cafasso şi don 
Borel îl sfătuiau să-şi prelungească convalescenta în altă parte. 
Acolo el va merge să locuiască în Oratoriu, în cele trei camere 
pe care le subînchiriase de la Soave începând din 5 iunie. 

O să reia (cu calm pentru a nu-şi risca iarăşi sănătatea) 
proiectul pe care boala îl întrerupsese temporar: să acorde 
ospitalitate băieților săraci şi orfani. 

Zona Valdocco, însă, era umbrită de prezenţa acelei «case 
unde locuiau femei uşoare». Nu era locul potrivit pentru un 
preot care locuia singur şi ţinea la bunul său renume. 

Din această cauză, într-o bună zi don Bosco îşi luă inima în 
dinţi şi-i spuse mamei sale: 
«— Mamă, trebuie să merg să locuiesc la Valdocco. Ar fi nevoie 
să angajez o femeie de serviciu. Dar în casa vecină trăiesc 
oameni imorali în care un preot nu poate avea încredere. 
Matale eşti singura persoană care mă poate feri de bănuielile 
gurilor rele. 

Mama înţelese seriozitatea cuvintelor mele şi răspunse: 

- Dacă crezi că asta este voința Domnului, sunt gata să vin. 

Acesta era un mare sacrificiu din partea ei. Nu era bogată dar 
în mijlocul familiei avea locul unei regine. Mari şi mici toţi o 
iubeau şi o ascultau întru totul» (Memorii, 160) 

Au plecat din Becchi dimineaţa pe 3 noiembrie. Margherita a 
mângâiat la despărțire creştetele celor patru nepoți pe care îi 
părăsea cu mare tristeţe, a privit casa, câmpurile sale. Văzuse 
cum uraganele scoteau copacii din rădăcini. Acum viaţa o 
dezrădăcina şi pe ea, ducând-o la 58 de ani într-un oraş pe care 
nu-l cunoştea. 

«Am făcut popas la Chieri — scrie don Bosco —, şi seara am 
ajuns la Valdocco. Văzând camerele acelea lipsite de orice, 
mama zâmbi şi spuse: 
- La Becchi aveam atâtea griji ca să conduc gospodăria, ca să 
spun fiecăruia ce are de făcut. Aici voi fi mult mai liniştită» 
(Memorii, 161) 

Opt noiembrie cădea într-o duminică şi pentru băieţii 
Oratoriului s-a încins o petrecere pe cinste. Don Bosco şi 
mama sa, aşezaţi în mijlocul câmpului, au ascultat cântecele şi 
urările de bine ale acelei armate de tineri care îi înconjura cu 
dragoste. 

Prima preocupare a lui don Bosco a fost să reia cursurile 
serale şi să le prelungească pe cele duminicale. Pe 1 decembrie 
a subînchiriat de la Soave toată casa Pinardi pentru 710 lire 
anuale. (Actul notarial nu poartă semnătura lui don Borel, ca 
cele dinainte, ci a lui don Bosco). Cu ajutorul lui don Carpano, 
don Nasi, don Trivero, don Pacchiotti se făcea şcoală peste tot: 
în camere, în bucătărie, în biserică. Cu cât se măreau mai mult 
posibilitățile de instruire — îşi aminteşte don Bosco — cu atât 
creştea numărul băieților. 

«În iarna lui 1846 şi '47, şcolile noastre serale au dat rezultate 
optime. Aveam în medie 300 de elevi în fiecare seară. 
Materiile pe care le predam erau limba maternă şi aritmetica, 
cântecele dar şi muzica, care îi atrăgeau în mod deosebit pe 
tineri. Dar printre elevi existau şi mici derbedei care făceau 
mare tărăboi» (Memorii, 162). 

Era un adevărat spectacol să vezi seara camerele luminate 
pline cu copii şi tineri în picioare, în bănci sau aşezaţi pe 
pământ, cu o carte în mână, pregătiţi să scrie ori să deseneze 
literele mari pe caiete. 


Băiatul adus de ploaie 


Chiar duminica numărul băieților era în continuă creştere. 
Ajunseseră între 400 şi 500. În biserică încăpea doar o mică 
parte. «Iarna — îşi aminteşte Pietro Stella — podeaua capelei 
Oratoriului era acoperită de noroi». Vara aceeaşi capelă se 
transforma «într-o seră urât mirositoare, în care stăteau 

înghesuiți băieţi cu răsuflarea grea şi haine murdare, dar 
miresmele nu erau diferite de acelea pe care le respirau tinerii 
în propriile case sau pe străzile oraşului. Să spovedeşti atâta 
lume acolo era o adevărată penitenţă pentru un preot, oricât și- 
ar fi schimbat băieţii lenjeria» (ST 3,163). 

Dar don Bosco nu se gândeşte doar să-i spovedească . El ştie 
că printre aceşti tineri se află unii care noaptea nu au nici 
măcar un acoperiş deasupra capului sau un culcuş oricât de 
sărăcăcios (un sac umplut cu frunze sau cu paie) pe care să 
doarmă. Proiectul său era să le dea găzduire acestor săraci între 
săraci în casa pe care o subînchiriase. 

Primul băiat soseşte în luna mai 1847, adus de Providenţă şi 
de o ploaie torențială. Don Bosco povesteşte întâmplarea cu 
multă simplitate: 

«Într-o seară ploioasă de mai, a bătut la uşa noastră un băiat 
ud leoarcă şi îngheţat de frig. Ne-a cerut pâine şi ospeţie. 
Mama l-a poftit în bucătărie lângă vatră. În vreme ce băiatul se 
usca ştergându-se cu un prosop, i-a dat pâine şi ciorbă. Eu l-am 
întrebat dacă merge la şcoală, cine-i sunt părinţii şi cu ce se 
ocupă. Mi-a răspuns: 

- Sunt un biet orfan. Vin din Valsesia să caut de lucru. Aveam 
3 lire, dar le-am cheltuit şi nu am găsit de lucru. Acum nu mai 
am nimic şi sunt singur pe lume. 

- Te-ai împărtăşit? 

- Nu. 

- Te-ai spovedit vreodată? 

- Uneori. 

- Şi acum unde te duci? 

- Nu ştiu. Faceţi-vă pomană, în numele Domnului, şi lăsați-mă 
să petrec noaptea într-un colt. 

În tăcere începu să plângă. Chiar şi mama plângea iar eu eram 
profund tulburat. 

- Dacă aş şti că nu eşti un hoţ te-aş ţine la noi. Dar alți băieți 
mi-au furat păturile, şi poate că tu vei face la fel. 

- Nu, Domnule. Fiţi liniştit. Eu sunt sărac, dar n-am furat 
niciodată. 

- Dacă eşti de acord — spune mama — noaptea asta îi aştern să 
doarmă aici. Mâine vom vedea ce facem, cu ajutorul Domnului. 
- Aici unde? 

- În bucătărie. 
Și dacă fură oalele? 
- O să fac în aşa fel ca asta să nu se întâmple. 

Atunci sunt de acord. 
Ajutată de băiat, mama ieşi afară şi luă nişte cărămizi, le aduse 
înăuntru şi făcu patru suporturi pe care sprijini nişte scânduri 
unde puse aşternutul şi pregăti astfel primul pat al Oratoriului. 
Buna mea mamă îi ținu atunci băiatului un mic discurs despre 
nevoia de a munci şi binefacerile muncii şi ale credinţei. Apoi 
îl invită să se roage. 
- Nu ştiu să mă rog — spuse el. 
- Atunci te vei ruga împreună cu noi. 

Pentru a preîntâmpina orice pericol, bucătăria a fost închisă 
cu cheia până a doua zi dimineaţa. Acesta a fost primul băiat 
oaspete al casei noastre» (Memorii, 168). 

31. Giuseppe, Carlino: 
băieţii speranţei 


Promemoria variate 


După băiatul de la Valsesia (care nu a furat oalele) au sosit şi 
alți tineri rămaşi orfani, emigranți în căutarea primului lor loc 
de muncă. Ei au fost găzduiţi în «casa de lângă Oratoriu» (pe 
care o voi numi «Cămin») împreună cu câţiva preoţi şi un 
cleric ce locuiau la don Bosco şi contribuiau cu banii pentru 
chirie la supraviețuirea financiară a institutului şi la bunul mers 
al gospodăriei. 

Nu există un registru al oaspeţilor, ne asigură Pietro Stella. S- 
au păstrat doar însemnările lui don Bosco, un fel de 
promemoria diverse. Don Bosco făcea binele cum putea şi nu 
lua notițe pentru uzul istoriei. Dar potrivit mărturiei lui Bonetti 
şi Francesia, în primul an (1847) au fost găzduiţi şapte băieți. 

Pentru ei, don Bosco a transformat două camere vecine într- 
un mic dormitor unde a pus paturi şi a agăţat pe perete un mic 
crucifix, o icoană a Maicii Domnului şi un dicton pe care scria: 
«Dumnezeu te vede». 

Dimineaţa devreme, don Bosco ţine pentru ei o scurtă 
Liturghie, după care mănâncă şi merg la lucru. Unii sunt 
ucenici la ateliere de tâmplărie sau de fierărie, alţii băieţi de 
prăvălie ori chelneri. Don Bosco merge şi el în oraş: pentru a 
cere de pomană oamenilor înstăriți ca să-şi poată întreține 
băieții, să le cumpere haine şi mâncare, pentru a-şi scrie cărțile 
în biblioteca Căminului, pentru a preda catehismul în Şcoala 
Fraţilor şi în închisori, pentru a-i întâlni la tocul lor de muncă 
pe băieţii care frecventează Oratoriul. 

Când oaspeţii revin acasă la căderea nopţii, «ei găsesc masa 
pusă, paturile aranjate, camerele curate şi lenjeria cârpită de 
mama lui don Bosco» (ST 3,177). 

Pentru a pune pe picioare prima mică comunitate, don Bosco 
avea nevoie de un tânăr asistent în care să aibă încredere 
deplină, nelimitată. Dar nu numai atât: îi trebuie un băiat care 
să rămână cu el pentru totdeauna şi să fie primul «miel ce 

devine păstor», primul dintre acei clerici şi preoți pe care 
Maica Domnului i-i promisese de atâtea ori în vis. 


Adolescentul luat de mână 


De câţiva ani, don Bosco îl urmărea pe Giuseppe Buzzetti, 
băiatul ataşat de Oratoriu ca şi cum ar fi fost casa lui, cu o fire 
dulce, un caracter blând, care de curând împlinise 15 ani. Don 
Bosco îşi pusese multe speranţe în el. 

Într-o seară a anului 1847, îl puse la încercare. lată cum 
povesteşte însuşi Giuseppe: «Era într-o duminică seara şi eu îi 
priveam pe colegii mei cum se zbenguiau în recreaţie. Ziua de 
sărbătoare era pentru noi o adevărată zi de odihnă şi profitam 
de ea de dimineaţa până seara. Mă împărtăşisem împreună cu 
fratele meu şi eram bucuros nevoie mare. Don Bosco stătea cu 
noi şi ne povestea întâmplări de prin lume auzite. Se lăsase 
noaptea şi mă pregăteam să plec acasă. Frații mei se duseseră 
mai devreme să prepătească cina. Când m-am apropiat de don 
Bosco să-l salut în vreme ce vorbea cu cei ce plecau, el m-a 
oprit, prinzându-mă de mână...Rămas singur cu el după un 
timp mi-a spus: 

- Sunt mulțumit că pot să vorbesc cu tine. Spune-mi, ai vrea să 
stai cu mine? 

- Să stau cu dumneavoastră? Nu înțeleg. 

- Tu eşti zidar, nu-i aşa? Ei bine eu vreau ca tu să mă ajuţi să 
fac atâtea alte lucruri... 

- Dar tot nu înţeleg! 

- Trebuie să strâng pe lângă mine tineri care vor să mă urmeze 
în acţiunile Oratoriului. Tu ai putea fi unul dintre ei... Aş începe 
prin a te învăţa unele lucruri şi cu timpul dacă Dumnezeu vrea, 
ai putea ajunge preot. 

Priveam faţa lui don Bosco şi mi se părea că visez. Apoi el 
adăugă: 

- Voi vorbi cu fratele tău, Carlo, şi vom face totul cu voia şi pe 
placul Domnului».! 


l FRANCESIA, Giuseppe Buzzetti, S. Benigno Canavese 1898, p. 7. 

Carlo a fost de acord, şi Giuseppe a venit să locuiască cu don 
Bosco şi mama Margherita. Don Bosco i-a încredinţat banii şi 
i-a dat casa pe mână cu toată încrederea. După doi ani de 
studiu, l-a pregătit pentru a îmbrăca haina neagră a clericilor. 
Era numit “clericul Buzzetti” şi toată lumea îl considera 
adjunctul lui don Bosco. El l-a luat de-o parte pe Michele Rua 
(cu 5 ani mai tânăr) şi l-a muştruluit bine îndemnându-l să nu 
neglijeze învățătura. 

Dar după o vreme nu se mai simți potrivit pentru destinul de 
preot. Profitând de nişte probleme de sănătate, lepădă hainele de 
cleric: cu don Bosco mereu dar preot nu. Rămase omul de 
încredere şi braţul forte al lui don Bosco, stâlpul casei, salesian 
de frunte, deşi intră în ordin doar la 45 de ani, când Michele 
Rua (băiatul căruia îi dăduse lecţii de comportament) era deja 
Prefectul General al Salesienilor. 


Un bacşiş şi o casă pentru Gastini 


După Buzzetti veni Carlo Gastini. Povestea sa (repetată de el 
de zeci de ori oricui vroia să-l asculte) este descrisă cu lux de 
amănunte atât de Francesia cât şi de Bonetti. 

Într-o zi a anului 1843 (pe când se afla încă la Cămin) don 
Bosco a intrat într-o frizerie. S-a apropiat de un ucenic şi i-a 
cerut să-l bărbierească. 

- Cum te cheamă? 

- Carlino. Am unsprezece ani. 

- Bravo Carlino, săpuneşte-mă bine. Cu ce se ocupă tatăl 
tău? 

- A murit. O am doar pe mama. 

- Oh, dragul de tine, îmi pare tare rău —. Băiatul îi terminase de 

săpunit barba. — Acum fă bine şi mă bărbiereşte. 

La aceasta interveni frizerul alarmat. 

- Sfinţia ta, pentru numele lui Dumnezeu, băiatul nu se pricepe. 
El e doar pentru săpunit. 

- Mi sun don Bosc (Eu sunt don Bosco) şi el sigur că poate 
rade a un c'a lé d'bosc (pe unul care-i de lemn).'Curaj, Carlino. 


! «Bosco» pe italiană înseamnă pădure, lemn. (N.t.) 

Carlino îi rase barba tremurând ca o frunză. Transpirase. Îi 
tăie ici şi colo, mânuind cu energie briciul, dar reuşi să termine 
treaba începută. 
- Bravo, Carlino! — zâmbi, don Bosco —. Şi acum că ne-am 
împrietenit, să vii să mă cauţi când vrei. 

Gastino începu să frecventeze Oratoriul şi deveni prietenul 
apropiat al lui don Bosco. Şi don Bosco continuă să-l viziteze 
sîmbăta la frizerie. Tânărul îi povestea lui Francesia că don 
Bosco pătimea sub briciul lui ca Bartolomeo, sfântul jupuit de 
viu...Dar în parte era şi vina sa, căci nu vroia să stea niciodată 
liniştit şi-i punea întrebări cu duiumul: «De când nu te-ai mai 
spovedit? Vii mâine la Oratoriu? Ce mai face mama ta?» «Într- 
un cuvânt nu mă slăbea de loc, şi cum nu eram decât un ucenic, 
tremuram ca varga, urmărit îndeaproape de ochiul vigilent al 
patronului. În schimb don Bosco era mereu calm. Plătea, îmi 
lăsa un mic bacşiş şi pleca după ce mă făcea să-i promit că a 
doua zi voi merge să-l vizitez». 
În vara anului 1847, don Bosco îl găsi pe Carlino plângând 
lângă frizerie. 
- Ce ţi s-a întâmplat? 
- A murit mama mea şi patronul m-a dat afară. Fratele mai 
mare e soldat, în - armată. Nu ştiu unde am să mă duc. 
- Vino cu mine. Eu sunt un preot sărac. Dar chiar atunci când 
voi avea doar o bucăţică de pâine am să o împart cu tine. (Este 
fraza pe care atâţia băieți au auzit-o din gura lui don Bosco şi au 
păstrat-o în suflet ca pe o comoară. Don Bosco va fi mereu 
pentru ei siguranţa zilei de mâine.) 

Gastini este un băiat în care don Bosco îşi pune mari speranţe. 
Dar Carlini la început este împrăştiat şi inconsecvent, 
nestatornic ca un fluturaş, nu-i prea place să înveţe. În şorţul lui 
a pus don Bosco acel faimos bilet: «Dacă mori la noapte, unde 
se duce sufletul tău?» E o atenţionare bine venită. Chiar în 
seara aceea, Gastini se duce la don Bosco să se spovedească.? 
Devine mai sârguincios la învățătură. Don Bosco îl pune să 
studieze alături de Buzzetti, şi îl determină să îmbrace 


l FRANCESIA, Don Bosco prieten..., S. Benigno Canavese 1908, p. 33. 
` Ib., pp. 34-35. 

veşmântul preoţesc pe 2 februarie 1851, de Întâmpinarea 
Domnului. Trei ani după aceea, însă, clericul Gastini simte din 
nou chemarea primăverii, ca un fluture atras de lumina lămpii. 
Cuvintele Sfântului Filippo Neri, pronunţate adesea de don 
Bosco, «Fiţi veseli, numai să nu păcătuiți», implică o prezență 
drăgăstoasă dar continuă a asistenților printre băieții găzduiţi 
de don Bosco. Dar uneori, chiar aceşti asistenţi îl dezamăgesc 
pe don Bosco. În primăvara anului 1854, el scrie în registrul de 
bună purtare: «Viale, Olivero, Luciano, Gastini, au ieşit fără 
voie în seara zilei de 7 mai şi s-au întors acasă târziu, când 
toată lumea se culcase deja, drept pentru care au trebuit să sară 
peste poarta deja încuiată». Carlini, pe atunci de douăzeci şi 
unu de ani, avusese o escapadă nocturnă împreună cu alți trei 
băieți. În vara următoare va participa curajos la ajutorarea 
bolnavilor de holeră dar în 1855 va lepăda veşmântul de preot 
şi se va retrage din Oratoriu. Don Bosco scrie doar şase cuvinte 
în dreptul numelui acestuia: «A mers să locuiască la sine». 
Carlini se va simți mereu legat de don Bosco şi de casa din 
Valdocco. Fire veselă, el va fi întotdeauna prezentatorul 
strălucit al oricărei petreceri. Dar cele şase cuvinte ale lui don 
Bosco cuprind un vis spulberat. 


Cele câteva bijuterii ale mamei 


Odată cu sosirea primilor băieți, începură problemele 
economice pentru don Bosco şi mama sa. Banii cu care puteau 
contribui micii muncitori găzduiți de Oratoriu erau foarte 
puțini. Un mic zidar câştiga 40 de centime pe zi iar pâinea 
costa 37 de centime kilogramul. 

«Cum poţi să trăieşti, să mănânci, să plăteşti chiria? — scrie 
don Bosco —. Şi asta nu este totul. Mulţi băieți îmi cereau tot 
timpul pâine, pantofi, cămăşi, haine. Aveau nevoie de toate 
acestea ca să plece la lucru» (Memorii, 161). 

Don Bosco începu să meargă pe la casele nobililor şi ale celor 
bogaţi. Prima binefăcătoare a Oratoriului nu a fost însă o 
contesă ci chiar mama sa. El scrie: «Ne sosise de acasă vin, 
grâu, porumb, fasole. Pentru a face faţă primelor cheltuieli, 
vândusem o vie şi ceva pământ. Mama a trimis după zestrea sa 

pe care până atunci o păstrase cu grijă. Unele dintre lucrurile ei 
au servit la făcut patrafire, iar rufăria ca feţe de masă în altar. 
Mama mai avea un mic lanţ de aur şi câteva inele. Le-a vândut 
ca să cumpere obiecte necesare bisericii» (Memorii, 161). 

Giovanni Bonetti îşi aminteşte: «Oricât era de dezinteresată 
de cele lumeşti acea bună doamnă, totuşi nu i-a fost uşor să se 
despartă de suvenirurile prețioase. O dată am auzit-o zicând: 
“Când am văzut obiectele acelea pentru ultima oară în mâna 
mea, m-am simţit profund tulburată şi plină de păreri de rău. 
Dar imediat mi-am venit în fire şi am spus: mergeţi cu 
Dumnezeu, căci nu puteți avea o soartă mai bună decât să 
hrăniți şi să îmbrăcaţi nişte bieţi băieţi, şi să faceţi cinste 
bisericii”» (CL, 125). 

Don Bosco s-a întremat, a întărit opera Oratoriului, ce număra 
500 de tineri în fiecare duminică şi câteva sute la cursurile 
serale, a găzduit în casa sa primii băieți care-l ajutau să 
privească optimist şi plin de speranţă viitorul. Îşi poate trage 
puţin sufletul înainte de evenimentele politice ce se dezlănţuie 
la Torino şi cuprind întreaga Italie ca o boală virulentă şi 
periculoasă. 

32. Politică la tensiune înaltă 


Patru ani de război urmaţi de înfrângere 


În Piemont, preoții făceau politică de când lumea. O politică 
ce se poate caracteriza cu două cuvinte: fidelitate şi 
colaborare, faţă de duce, de principe sau de guvernul la putere. 
Formula «tron şi altar» (adică consensul dintre Stat şi Biserică) 
era sinonimă cu ordine şi pace. Bună înţelegere şi supuşi fideli, 
iată o garanţie a păcii, în schimb, în vreme de război, se nutrea 
doar speranța că pacea se va restabili curând. Şi ea era pentru 
țăranii piemontezi binele suprem: în vreme de pace nimeni nu 
le smulgea copiii de lângă ei şi tot aşa nimeni nu le bătătorea 
pământul sub bocancii militari. Se putea munci pentru pâinea 
zilnică. 

Dar la un timp ceva n-a mai mers. 

În septembrie 1792 (trei ani de la începutul Revoluţiei 
Franceze) o armată a Franţei pune stăpânire pe Nisa şi Savoia 
şi dă semnalul luptei contra Piemontului. Trupe austriece vin în 
sprijinul acestuia. În timpul celor patru ani de război, în biserici 
au loc rugăciuni publice ca Dumnezeu să «apere patria de 
duşmanul ce calcă în picioare orice religie, ultragiază bisericile 
şi pe preoţi». Dar în 1796 războiul ia sfârşit cu o înfrângere. 
Regele pleacă. La Torino şi în zonele rurale, revoluționarii 
ridică «arbori ai libertăţii». Mulţi preoţi merg să îi 
binecuvânteze. Chiuso, în cel de-al doilea volum al cărții sale, 
Biserica în Piemont, din care am extras informaţiile, scrie: «O 
parte însemnată a preoţilor nu a stat în cumpănă şi a trecut de 
partea patrioţilor». Arhiepiscopul de Torino, monseniorul 
Buronzo, le scrie patrioţilor şi fidelilor (care până atunci 
fuseseră îndemnați să se roage împotriva revoluţionarilor): 
«Iată-ne declarați în mod solemn liberi, egali, republicani. Să 
fie lăudat de mii de ori numele Domnului Preaputernic. Marea 
naţiune triumfătoare este recunoscătoare şi în mod prietenesc 
doreşte să se unifice cu Piemontul» (p. 44). 

În biserici, în locul Te Deum-ului, imnul de recunoştinţă 
considerat reacţionar, se cântă Magnificat, care cu refrenul său 

«i-a dat jos pe cei puternici de pe tron» este considerat mai 
potrivit cu tonul revoluționar. 

Trei ani după aceea, în 1799, în vreme ce Napoleon se află în 
Egipt, austriecii şi ruşii cotropesc din nou Italia de Nord. 
Torino este cucerit şi pe străzi se aud strigăte cu «Trăiască 
regele, moarte revoluționarilor». În Catedrală i se aduc 
mulțumiri Domnului cu reacționarul Te Deum. Arhiepiscopul 
Buronzo le scrie preoților şi enoriaşilor fideli: «Care dintre voi 
s-ar fi gândit că vom vedea cu bucurie şi uimire venind de la 
miazănoapte două armate puternice să ne elibereze de jugul 
tiraniei, să ne zdrobească lanţurile şi să revendice drepturile 
suveranului nostru legitim» (p. 120). 


Controverse şi curente de opinie în incinta Seminarului 


În anul următor, 1800, Napoleon se întoarce. Torino este 
ocupat din nou de francezi. Monseniorul Buronzo fuge din 
oraş. Toată lumea e dezorientată. Preoţii de la San Giovanni şi 
teologii de la Corpus Domini trimit oferte administraţiei 
patriotice. Din nou se cântă magnificat în biserici. Monseniorul 
Buronzo se umileşte în fața lui Napoleon în castelul Moncalieri 
şi se declară dispus să-i jure credință. Pentru biserică sunt ani 
de mare umilință. Papa Pius al VII-lea încearcă să încheie o 
alianță, făcîndu-i împăratului concesii enorme. Napoleon nu 
este însă mulțumit şi adaugă noi articole de lege. Se ajunge la 
introducerea în cărțile de Catehism a unor întrebări şi 
răspunsuri referitoare la obligația de supunere în faţa «Marelui 
Împărat Napoleon»! 

Când în 1809, Pius al VII îl excomunică pe Napoleon, 
tensiuni grave apar în dioceze şi seminarii, care se scindează în 
partide şi curente opuse: pe de o parte cei în favoarea Papei, pe 
de alta cei ce-l sprijină pe Napoleon. Creştinii sunt scandalizați. 

1813, bătălia de la Lipsia. 1815, cea de la Waterloo. Napoleon 
este definitiv înfrânt. Încă o răsturnare de poziţii. În biserici se 
cântă din nou Te Deum. În scrisorile pastorale ale episcopilor 
piemontezi se pot citi fraze de tipul: «Gratiile au fost rupte şi 
noi suntem liberi!». Restauraţia monarhiei este «doar opera lui 
Dumnezeu». 

Episcopi ca niște giruete 


O dată cu revenirea regelui la Torino, «vechiul regim» pare că 

s-a restabilit definitiv. Dar doar după şase ani, în martie 1821, 
izbucnesc revoltele în favoarea Constituţiei. Ele îl obligă pe 
Vittorio Emanuele I să plece în exil, îl aduc pe tron pe Carlo 
Felice şi îl fac pe tânărul regent Carlo Alberto să semneze 
Constituţia. Primul secretar de Stat, Dal Pozzo, le cere 
episcopilor să «le recomande enoriaşilor rugăciuni publice de 
mulțumire aduse lui Carlo Alberto». Dar de abia se pun aceştia 
pe treabă, că din Modena unde se afla, Carlo Felice îl trimite pe 
prinţ în exil. 

Încă o dată preoțimea este pusă în încurcătură. Carlo Alberto 
pleacă şi în fruntea guvernului constituțional este pus un 
canonic, don Marentini. Dar Carlo Felice, revenit la Torino, îşi 
dezlănţuie ura faţă de acesta şi arhiepiscopul Chiaverotti le 
scrie credincioşilor că «numai Divina Providenţă are meritul 
dispariției ca praful în vânt a noului guvern ce vroia să 
înlocuiască monarhia» (Chiuso, 3,72). 

Aceşti episcopi cu fundul în două luntrii, cum vine vorba, i- 
au dezamăgit pe mulți buni creştini. Păreau adevărate giruete 
ce se întorceau după cum bătea vântul. Dar dacă examinăm cu 
atenţie acţiunile lor, ne apare un alt aspect: ei fac parte din 
categoria celor fideli principiului care de peste o mie de ani 
reglementează relaţiile dintre Biserică şi Stat: fidelitate şi 
colaborare, alianţă între tron şi altar. 

Naşterea copiilor, educarea lor, căsătoriile, organizarea vieții 
colective, totul se desfăşurase întotdeauna în armonie cu 
cerinţele binomului Stat-Biserică. Distrugerea legăturii dintre 
aceste două puteri, a relației dintre ele, nu putea să ducă decât 
la anarhie şi dezordine. 

Din această cauză şi nu din josnicie sau superficialitate, 
episcopii se aliniaseră de fiecare dată autorității constituite, 
trecând dintr-o extremă în alta ca nişte adevăraţi acrobaţi. 

Politica lui «Tatăl Nostru» 


Dar politica a luat o nouă întorsătură. Curând, cu atâtea 
Constituţii şi Parlamente, guvernele devin adevărate balanţe cu 
echilibru instabil, sfâşiate între tendințe opuse. Dacă episcopii 
şi preoții continuă să facă politică, consecinţele vor fi grave: se 
vor folosi de numele Domnului ca de un stindard, ceea ce nu-i 
va uni Ci-i va dezbina pe creştini. 

În anii aceştia plini de politică la înaltă tensiune, don Bosco 
înţelege că preoții trebuie să se țină departe de ea. 

Va avea mari probleme din cauza acestei atitudini, dar va 
repeta cu hotărâre: «preotul catolic nu are o altă politică decât 
pe aceea a Evangheliei» (MB 6,679). 

Preoţii, clericii şi Salesienii săi trebuie să-şi demonstreze 
întreaga capacitate de acţiune într-un mod mai eficient decât 
prin aderarea la partide şi curente politice: mântuirea sufletelor, 
hrănirea şi educarea tinerilor săraci, instaurarea pe pământ a 
Împărăției Cerurilor. Don Bosco denumeşte toate acestea: 
politica lui «Tatăl nostru». 

Nu a fost o atitudine exclusivă a lui don Bosco. Şi don 
Cafasso le spunea preoților, elevii săi: «Nu puneţi la inimă 
lucrurile politice. Politica preotului este aceea a Evangheliei şi 
a carității» (MB 6,222). 

În vreme ce răsună la orizont primele tunete ale marii furtuni 
ce se va dezlănţui în 1848, mai mulți episcopi piemontezi au 
aceeaşi atitudine. Din păcate nu este cea predominantă, nici 
măcar printre elevii lui don Cafasso. În timpul revoluției 
paşoptiste, preoții vor fi divizați şi seminarişii se vor îmbăta cu 
politica romantică. Chiar marele don Cocchi va merge să 
fluture steagul tricolor pe străzi şi va încerca să participe la 
război împreună cu băieții săi. 

Dar după primul val al exaltărilor, episcopii piemontezi 
reuniți la Villanovetta de Saluzzo (în iulie 1849) vor hotărâ să 
le interzică preoților participarea la reuniuni cu caracter politic 
şi luarea oricărei atitudini pro sau contra vreunui candidat 
politic» (Chiuso 3,293). 

Este începutul timid şi resemnat al unei separări între Stat şi 
Biserică, sciziune ce se va adânci în pofida unor reveniri 
temporare. Aşadar don Bosco nu adoptă o poziţie originală şi 

neobişnuită. El urmează (şi întrucâtva anticipează) poziția 
epocii sale. 

Dar înainte ca episcopii să se pronunțe se dezlănțuie 
evenimentele ce marchează anul 1848. 

33. 1848: cocarda tricoloră 


Aplauzele lui Carlo Alberti şi Garibaldi 


Anul 1848 este ca un copac cu rădăcini adânci înfipte în 
istorie. În iunie 1846, a fost ales Papă în mod surprinzător 
tânărul cardinal Mastai-Ferretti (54 de ani), care a luat numele 
de Pius al IX-lea. În Italia era aşteptat un eliberator. Fusese 
căutat la Torino, Napoli, Modena. În schimb, el se ivi la Roma, 
oraşul în care nimeni nu credea să apară. «La orice mă 
aşteptam mai mult decât la un Papă liberal», spune dezolat 
puternicul cancelar austriac Metternich, de 34 de ani, care 
veghează cu străşnicie absolutismul monarhic. 

Se înşela însă la rându-i. Papa Pius al IX-lea făcea totul ca să- 
l inducă în eroare pe el şi pe atâţia alţii. Nu avea idei liberale. 
Dar nu-i convenea ca Austria să-şi bage nasul în treburile 
Italiei, şi să trimită războinici în orice colț al peninsulei. Şi-şi 
susținu convingerile din înaltul Scaunului Pontifical. Era uman 
şi de aceea îi eliberă pe prizonierii politici ce fuseseră închişi 
pentru că făcuseră ceva agitaţie prin oraşe. I se păru drept ca 
locuitorii comunelor să-şi aleagă singuri conducătorii (că doar 
nu-l alegeau pe Papă) şi ca în ziare să se scrie ce se gândeşte, în 
limitele bunului simţ şi al respectului față de autorități. Toate 
aceste lucruri, normale pentru Papa Mastai, au dezlănțuit 
scandalul. Toată lumea striga sus şi tare că sosise Papa neo- 
guelfist anunţat în profeţiile lui Gioberti, sau că Pius al IX-lea 
va ajunge primul preşedinte al federaţiei statelor italiene. 

Papa îşi avea şi el slăbiciunile sale. Îi plăceau aplauzele, de 
aceea le acceptă de la mulțimea ce organiza procesiuni cu torţe 
în cinstea lui, de la Carlo Alberti care îi oferi spada sa, de la 
Garibaldi ce-i puse la dispoziție pe luptătorii săi, «cămăşile 
roşii», şi oarecum mai puţin de la Mazzini, care luă tonul sfătos 
şi protector al Sfântului Duh. 

Nu-şi dădu repede seama că toate duceau în mod inevitabil la 
războiul cu o altă naţiune catolică, Austria, şi mai devreme sau 
mai târziu la dispariţia Statului Pontifical. 

Pius al IX-lea era un preot foarte bun, dar un politician naiv, 
ceea ce nu nu se poate spune despre liberalii care hotărâseră să 
se folosească de el pentru a declara război Austriei iar în caz că 
se va dovedi greu de manipulat, să-l părăsească şi să-l expună 
oprobriului public. Faptul că Papa a fost primul care a acordat 
libertăţi îngrădite vreme de 34 de ani a avut efectul scânteii 
într-un depozit de praf de puşcă. Europa a explodat. Marile 
oraşe au văzut baricade pe străzi, au simțit ropotul 
împuşcăturilor şi s-au aprins de mânia sacră în faţa sângelui 
primilor martiri ai libertăţii. Revoluţia a incendiat Parisul (23- 
24 februarie), Viena (13 martie), Berlin (15 martie), Budapesta 
(15 martie), Veneţia (17 martie), Milano (18 martie). 

De ce liberalii, burghezii patrioți şi muncitorii se luptau cot la 
cot pe baricade? 

Vroiau în primul rând ca regii absoluţi, stăpâni deplini pe 
viaţa şi moartea supuşilor lor, creatorii unor bariere vamale 
ucigătoare pentru comercianți, apărătorii interdicției de a 
organiza greve şi sindicate (şi deci cauza vieţii inumane din 
fabrici) să nu mai fie atotputernici. Orice rege trebuia să fie 
secondat de un Parlament care să facă legile, trebuia să jure 
credință față de Constituţie (legea fundamentală care 
garantează drepurile cetățenilor). 

Apoi se luptau pentru ca Austria să nu mai fie jandarmul 
monarhiilor absolute, impuse prin Congresul de la Viena. 

Revoluţiile au avut un succes fulgerător: regii au fost 
răsturnaţi de la putere, Austria zdruncinată. La un moment dat, 
Radetzky, generalul şi şeful preaputernic al armatei austriece în 
Italia, se lupta pentru un împărat ce fugise împreună cu curtea 
sa din capitală, pentru un cancelar ce-şi dăduse demisia şi se 
refugiase în Anglia, şi împotriva unei revoluţii care triumfase 
deja în capitala imperiului austro-ungar, Viena, unde ministrul 
de Război fusese spânzurat de un felinar. 


Se bat pentru un 2 % 
În Italia, muncitorii nu participă la revoluţie, (cu excepția 


celor din Milano). Constituţiile pe care liberalii vor să le 
impună monarhilor absoluţi sunt scrise de burghezi şi apără 

drepturile burgheziei. Se cere dreptul la vot pentru un doi la 
sută din totalul populaţiei (respectiv pătura cea mai bogată) şi 
desfiinţarea barierelor vamale care împiedică comerțul dar nu 
se spune un cuvânt despre dreptul la grevă şi sindicate. 
Proletarii trebuie să rămână proletari. 

De aceea, în Italia anul 1848 este dominat de liberali şi trece 
prin trei faze: Constituţiile, insurecţiile împotriva Austriei, 
războiul cu Austria condus de Carlo Alberto. 


Don Bosco lipseşte de la petrecere 


Împins de atitudinea Papei (şi de insurecția de la Palermo) 
regele celor Două Sicilii este primul care acordă Constituţia (pe 
29 ianuarie). 

Cel de-al doilea este Leopoldo, marele duce al Toscanei (17 
februarie). 

Apoi a venit rândul lui Carlo Alberto. Nehotărât ca 
întotdeauna regele era neliniştit să încălce jurământului solemn 
făcut lui Carlo Felice cu 24 de ani în urmă. Se pare că l-a 
chemat dinaintea sa pe Arhiepiscopul de Vercelli, d“ Angennes, 
pentru a şti dacă putea acorda Constituţia cu jurământul acela 
pe conştiinţă sau trebuia să abdice. În mod sigur pe 2 februarie 
se gândea să părăsească tronul, şi cinci zile după aceea promise 
în mod solemn Constituţia, pe care o semnă pe 4 martie. 

Între 7 februarie şi acest 4 martie, a avut loc prima 
confruntare dură între don Bosco şi politică. 

Pe 27 februarie, liberalii pregătiseră la Torino o mare 
«petrecere de mulțumire» pentru faptul că regele le promise 
Constituţia (numită «Statut»). Marea piaţă Vittorio era 
arhiplină, ticsită de delegații sosite din toate părţile 
Piemontelui, Liguriei, Sardiniei şi Savoiei. Toate organizaţiile 
fuseseră invitate să participe. Aproape 50.000 de persoane au 
defilat în faţa regelui călare, în drum spre piaţa Vittorio. 

Arhiepiscopul Fransoni (duşman al ideilor liberale) refuzase 
să slujească Liturghia şi să cânte Te Deum în biserica 
Preacuratei ce se înalță în centrul oraşului. A permis doar să 
fie dată binecuvântarea euharistică. Le interzisese chiar 

seminariştilor să participe, dar aceştia s-au opus ordinului şi au 
mărşăluit cu cocarda tricoloră pe piept, 

Au fost invitați şi membrii Oratoriului. Don Bosco notează în 
Memoriile sale cuvinte legate de acest eveniment, ce ne ajută 
să-i desluşim modul de a gândi: 

«Marchizul Roberto d'Azeglio, principalul promotor al 
acestor manifestări, ne-a făcut o invitaţie formală să 
participăm. (...) În piaţa Vittorio se pregătise un loc pentru noi 
lângă celelalte institute din Torino. Ce să fac? Să refuz era ca şi 
cum m-aş fi declarat duşmanul Italiei. Să particip însemna să 
accept nişte principii pe care eu le consideram periculoase. (...) 

- D-le marchiz, între convingerile mele se află şi reținerea de a 
mă amesteca în treburile politice, niciodată pro niciodată contra. 
Atunci ce vreţi să faceţi? 

- Tot binele posibil pentru băieții abandonaţi. Să-mi folosesc 
toată priceperea pentru ca ei să devină nişte buni creştini, în 
ceea ce priveşte religia şi nişte buni cetățeni pentru 
societate.(...) 

-  Greşiţi, dacă veţi continua să vă ţineţi de acest principiu, veți 
fi părăsit de toți şi opera dumneavoastră nu se va putea realiza. 
(735) 

- Vă mulțumesc pentru bunăvoința şi sfaturile bune pe care 
încercaţi să mi le daţi. Invitaţi-mă să particip la ceva unde un 
preot să poată să-şi arate în mod concret dragostea față de 
aproapele său şi mă veţi vedea gata să-mi sacrific chiar şi viaţa 
pentru acea cauză. Dar eu vreau să rămân acum şi întotdeauna 
departe de politică. 

(...) După acea întâlnire, marchizul a rupt relaţiile cu noi. 
Mulţi oameni ai bisericii şi laici m-au părăsit... Am rămas 
practic singur» (Memorii, 183). 


Vânătoarea de preoți 


După semnarea Constituţiei la Torino (4 martie) nu au mai 
avut loc petreceri, ci s-a dezlănţuit vânătoarea de duşmani ai 
Constituţiei, consideraţi de liberali a fi Arhiepiscopul, lezuiţii, 
Căminul lui don Guala şi don Cafasso, şi maicile învățătoare de 
la Sacre Coeur. 

«În acele zile, scrie don Bosco, un fel de frenezie s-a 
răspândit printre tineri. Se adunau în diferite locuri din oraş, în 
pieţe sau pe străzi, luau cu asalt biserici şi maltratau preoți. 
Orice ofensă adusă religiei era considerată o ispravă pe cinste. 
Eu am fost atacat de mai multe ori pe stradă şi acasă. Într-o zi, 
în timp ce predam catehismul glonţul unei archebuze a spart 
fereastra, m-a atins, rupându-mi haina în mai multe locuri între 
braţ şi torace, şi s-a oprit în perete unde a făcut o gaură mare. 
Altă dată, în vreme ce mă aflam în mijlocul unui grup de băieți, 
ziua în amiaza mare, o persoană, pe care de altfel o cunoşteam 
bine, a sărit la mine cu un cuţit. Am scăpat ca prin minune, 
fugind în camera mea şi închizând uşa cu zăvorul. 

Don Borel a scăpat şi el de un glonte ce-i era destinat şi de un 
cuţit ucigaş care viza de fapt pe altcineva. Era greu să-i calmezi 
şi să le schimbi ideea acelor tineri dezlănţuiţi.(...) În anul 
1848, atâtea idei şi acțiuni au fost pervertite, încât nu mai 
puteam avea prea multă încredere nici în coiaboratorii cei mai 
apropiaţi. Orice treabă casnică trebuia făcută de mine şi de 
mama» (Memorii, 173ss). 


Sciziune şi între preoţi 


Dezbinarea preoților «politici» în acel timp turbulent este 
deosebit de gravă. Chiuso povesteşte fapteie mai importante în 
douăzeci de pagini ale celui de-al treilea volum de operele ale 
sale. Eu voi face referință la aspectele deosebite. 

Fenomenul cel mai grav este revolta din Seminarul mare. 
Deja în timpul Sfintei Liturghii de Crăciun, slujită de 
arhiepiscop în Catedrală, seminariştii s-au aşezat în prezbiteriu 
cu concarda tricoloră pe piept. Repetă gestul de la «sărbătoarea 
de mulțumire» din 7 februarie, opunându-se astfel oricărei 
interziceri formale. În zilele următoare organizează «o serată 
patriotică». Aduc în salon o statuie a libertăţii, o împodobesc 
cu steaguri tricolore şi declamă pe rând compoziții romantice 
închinate Italiei şi lui Carlo Alberto, între torţe aprinse şi 
imnuri patriotice. Părintele Marcantonio Durando, auzind toată 
forfota aceea, deschide uşa şi-i admonestă cu un oftat: «Rugaţi- 
vă Celui de Sus, copii mei». Arhiepiscopul are idei reacționare 

şi ca atare partea lui de vină. Nu poate însă tolera această 
provocare continuă. Închide Seminarul şi îi trimite pe toţi 
acasă. 

Pentru a sărbători Statutul preoţii de la Sfântul Dominic pun în 
seara de 9 februarie pe uşa bisericii o pancardă cu aceste 
cuvinte edificatoare scrise pe ea: «Fie ca Dumnezeu PreaÎnaltul 
să te binecuvânteze, slăvite rege Carlo Alberto, cel mai mare 
binefăcător al neamului şi poporului tău». De la Muntele 
Capucinilor un călugăr exaltat trimite Camerei Deputaţilor o 
Invitaţie Sacră în care cere ca ordinele religioase să fie 
desființate, neexistând alte mijloace mai bune pentru 
reformarea lor. Printre «Preoţii Misiunii», câteva «spirite 
uşoare şi imprudente, tulburate de cursul evenimentelor» vor să 
instaureze un regim popular, se răzvrătesc faţă de superiori, fac 
corespondenţă clandestină în care urzesc comploturi şi pun la 
cale conspirații. 

Părintele Perini a făcut poate Alea cea mai josnică din 
acea perioadă. Atunci când pe 29 martie, monseniorul Fransoni 
a plecat în exil în Elveţia, Perini a acceptat sarcina propusă de 
Administrația Statului de a merge în persoană să pună 
sechestru pe bunurile superiorului său. 

În acele vremuri de proaspătă libertate, poporul era adesea 
provocat în modurile cele mai diferite să-i urască pe preoți şi 
pe oamenii bisericii. Domenico Bongiovanni, fratele unuia 
dintre primii preoți salesieni, îşi aminteşte că în acele luni «era 
avid să meargă la teatrele populare din Cetăţuie». Acolo vedea 
«scene impresionante cu bandiți şi poveşti înspăimântătoare 
despre Inchiziţie... Călugări şi preoți erau înfățişați cum tăiau 
capetele unor bieți oameni şi se jucau după aceea mingea cu 
testele lor sângerânde». El comentează: «Era o artă perversă 
dar din păcate convingătoare. Fantezia mi se punea în mişcare 
şi simţeam că plesnesc de furie şi de ură față de preoţi!» 


i FRANCESIA, Amintiri biografice ale Salesienilor Defuncţi, S. 


Benigno Canavese 1903, p. 14. 

Liberalismul — Notă 


În 1846, roadele Revoluţiei Franceze se puteau vedea în noul 
sistem ideologic, liberalismul. Ar fi o prostie să considerăm 
evenimentele secolului al XIX-lea ca o primă tentativă a 
umanităţii de a cuceri libertatea. Întreaga istorie umană — îl 
citez pe Pietro Scoppola — este o istorie a libertății, de cucerire 
a ei sau de luptă pentru libertate. Dar aspirația către aceasta, ce 
marchează cumpăna veacului al XIX-lea şi a fost botezată 
liberalism, are o serie de trăsături caracteristice. Este strâns 
legată de Constituţia franceză din 179], care afirmă în 
introducere: «Oamenii se nasc liberi şi rămân liberi şi egali în 
drepturile lor...Aceste drepturi sunt libertatea, proprietatea, 
siguranța şi rezistența la opresiune. Națiunea este izvorul 
esențial al oricărei suveranități ». 

Rădăcinile istorice ale acestui liberalism — afirmă Guido De 
Ruggero — este negarea autorităţii ecleziastice, impulsionată de 
opera reformei protestante care la rândul său a evoluat prin 
iluminismul voltairian către deplina afirmare a autonomiei 
absolute a omului, care nu recunoaşte altă lege decât pe aceea a 
propriei raţiuni. Aceste libertăţi sunt deci însoţite de o totală 
indiferență față de religie şi de revelaţia creştină. 

Un liberalism astfel conceput nu putea să nu se declare 
anticlerical şi era combătut de biserică nu atât pentru 
concluziile sale cât pentru premisele, rădăcinile sale ideologice. 

Dar alături de liberalismul anticlerical, în Italia a apărut şi un 
liberalism catolic, ai cărui reprezentanți de seamă sunt 
Rosimini, Manzoni, Lambruschini, Capponi. Pentru aceştia 
libertatea proclamată de Revoluţie (ce cuprinde libertatea 
civilă, politică, de conştiinţă şi de presă) este o valoare creştină, 
oricare ar fi posibilele ei rădăcini istorice. Libertatea umană îşi 
are adevăratul izvor în demnitatea interioară, religioasă, 
spirituală a fiecărui om. 

În Piemont, în 1846, existau aşadar două forme de liberalism, 
una anticlericală şi cealaltă catolică. Amândouă apelau la Carlo 
Alberto pentru a obține două obiective: constituția care 
garantează libetăţile civile şi politice ale cetățenilor şi războiul 
cu Austria pentru a înfăptui mult dorita unitate a Italiei. 

În acei ani, în fruntea mişcării liberale, se afla Vicenzo 
Gioberti, care în cartea sa Superioritatea civilă şi morală n 
italienilor a încercat să-i dea liberalismului o înfăț.zare 
moderată şi catolică, denumită “neo-guelfism” (cf P. 
SCOPPOLA, «Biserică şi Liberalism în secolul al XIX-lea» in 
Studiul şi Învăţămintele istoriei, AVE-UCIIM, Roma 1963). 

34. Război în Lombardia 
şi pe pajişti 


La Torino e o liniște ce umple sufletul de spaimă 


18 martie 1848. La Milano începe revolta împotriva trupelor 
austriece ale lui Radetzky. O zi după acea, contele Arese 
ajunge la Torino trimis de milanezi. Cere ca trupele 
piemonteze să intervină în ajutorul lor, înainte ca feldmareşalul 
austriac să treacă la contraatac. 

Carlo Alberti este luat pe nepregătite. O mare parte a armatei 
a fost trimisă în Savoia, unde se teme de un atac al Franţei din 
nou revoluţionare. Consiliul de miniştri tergiversează luarea 
unei decizii, dar în dimineaţa zilei de 21 iunie, soseşte un mesaj 
urgent din Milano, «în care se arată că lucrurile stau prost 
pentru cetățeni»(PINTO, 287). 

23 martie. Regele pune capăt şovăielilor şi declară război. O 
mare de oameni se adună noaptea în fața palatului regal. Carlo 
Alberti se arată în balcon «în luminile torțelor purtate de 
valeți». Răspunde strigătelor mulțimii fluturând tricolorul (care 
din acest moment va înlocui steagul albastru al casei de 
Savoia). 

În noaptea dintre 24 şi 25 martie, regele şi principele ereditar 
pleacă spre graniţa de la Ticino în fruntea a 60.000 de oameni. 
Pe 8 şi 9 aprilie, are loc prima bătălie dintre austrieci şi 
avangarda piemonteză. 

Regimentele, adunate în grabă din Savoia, poposesc câteva 
ore la Torino, după care încă obosite şi pline de praf îşi 
continuă drumul spre front. Sunt sechestraţi toți caii pentru 
transportul artileriei. La Torino nu mai circulă nici o trăsură. S- 
a aşternut o tăcere înspăimântătoare. 

Membri ai Oratoriului pleacă pe front 


Francesia îşi aminteşte de acele zile trăite la Valdocco. 
«Atunci când a izbucnit războiul din 1848 şi regele nostru 
Carlo Alberto a plecat în fruntea armatei, mulți dintre tinerii 
care frecventaseră printre primii Oratoriul cu şase, şapte ani în 
urmă au trebuit să meargă pe front. Don Bosco, ca un tată plin 
de afecțiune, i-a strâns laolaltă şi le-a dat sfaturi bune, 
asigurându-i că se va ruga pentru ei. Toţi i-au scris în repetate 
rânduri, promițându-i că se vor întoarce repede la Torino şi la 
dragul lor Oratoriu (...). 

Între timp, don Bosco încerca să le urmărească mişcările pe 
hartă, însemna locurile unde aveau bătălii, înfigând ace ici şi 
colo, apoi ne dădea veşti nouă celorlalți despre colegii aflați 
departe (...). Tinerii mai maturi, înflăcărați de don Bosco, 
veneau aproape în ficare duminică să se spovedească şi să se 
roage pentru soldați. Şi cu câtă dragoste aşteptam veştile! Dacă 
don Bosco ne anunţa că a primit scrisori, fie direct fie prin 
intermediul rudelor, se făcea linişte în jurul lui pentru a fi 
numai ochi şi urechi la ce ne spunea» (VBP, 146). 


Trompeta bersalierului 


Dar veştile de pe front nu-i îndemnau pe băieţi numai la 
rugăciuni. Pieţele din Torino, câmpiile de la periferie 
deveniseră adevărate câmpuri de luptă. După şcoală ori de abia 
ieşiţi din atelierul sau fabrica unde lucrau, se împărțeau pe cete 
înarmate cu bâte şi alte arme artizanale, şi se năpusteau în 
joacă unii asupra celorlalți. Începeau lupte periculoase, în care 
unii erau chiar grav răniţi. Mai ales în zilele de sărbătoare, 
pieţele şi străzile de prin mahalale erau luate cu asalt de aceşti 
războinici improvizați. 

În vreme ce toată lumea se plângea de această nouă năpastă, 
don Bosco s-a folosit de climatul de război pentru a inventa un 
nou joc. Prietenul său Giuseppe Brosio fusese bersalier şi se 
pricepea la bătălii. Don Bosco l-a invitat să vină la Oratoriu cu 
uniforma militară şi trompeta, să formeze un mic regiment din 
tinerii cei mai năbădăioşi şi mai isteți. În acelaşi timp, a cerut 

de la guvern 200 de puşti vechi de antrenament, la care țeava 
era înlocuită cu un băț mai gros. 

«Era o distracție nemaipomenită — îşi aminteşte Francesia — 
când după masa de prânz, mergeam în camerele unde se ținea 
echipamentul de joacă. Să fi văzut furia cu care ne aruncam 
asupra puştilor din lemn masiv, şi cu ce aer bătăios ne luam la 
trântă, umflându-ne în pene ori de câte ori făceam acele 
exerciţii marţiale» (VBP, 141). 

Lumea venea întins chemată de trompeta bersalierului şi de 
strigătele combatanţilor. Cele două batalioane se aşezau de o 
parte şi de alta a pajiştei, iar când se dădea startul, scoteau 
strigăte de ura şi luau poziţia de tragere. Apoi băieții porneau la 
atac cu baioneta, sau se pregăteau de lupta corp la corp, atenți 
să nu îşi lase flancurile descoperite. Spre sfârşit, generalul 
arunca în luptă ultimele rezerve. Era nevoie de toată autoritatea 
lui Brosio şi a lui don Bosco pentru a se declara pace în 
aplauzele publicului şi ale participanţilor, după care acesta 
trecea printre învinşi şi învingători cu un cornet plin de 
caramele (CL 310). Bersalierul primea felicitările spectatorilor 
şi, îşi aminteşte Francesia cu un zâmbet, «vroia cu tot 
dinadinsul să ne povestească pentru a mia oară aventurile 
sale». 


In Biserică înveți distrându-te 


` Să-i aduci pe băieţi în Biserică după asemenea isprăvi nu era 
treabă uşoară. Şi totuşi don Borel şi don Bosco reuşeau cu 
ajutorul unei predici îndrăgite de tineri. 

«Începură să ţină predica duminicală sub formă de dialog». 
Don Bosco se amesteca printre băieți şi îi punea lui don Borel 
(urcat în amvon) nişte întrebări atât de hazlii, încăt îi făcea pe 
toți să prăpădească de râs. Don Borel răspundea cu tonul unui 
bătrân paroh supărat foc, care-l dojenea pe «tinerelul» ce-l 
descosea astfel. Apoi, încetul cu încetul, conversaţia ajungea la 
aspecte practice. Se vorbea de injurie şi blestem, de 
participarea la Sfânta Liturghie, despre bucuria sufleteasc: a 
celui cu conştiinţa curată şi iubitoare de Dumnezeu. Dar 
întotdeauna replicile erau vesele şi ironiile înțepătoare dar pli 12 


159 


de voiciune. Această metodă, adoptată în zilele de război, n-a 
mai fost părăsită în cadrul Oratoriului. Tinerilor le-a plăcut 
întotdeauna. Era de ajuns să se spună că predica de duminică 
va fi sub formă de dialog, şi o grămadă de mici spectatori se 
înghesuia în capelă» (CL 191). 


Pe 29 aprilie situaţia se schimbă 


Războiul Piemontului cu Austria a devenit aproape spontan 
războiul Jtaliei împotriva Imperiului Austro-Ungar. 

Pius al IX-lea trimisese 17.000 de oameni sub comanda 
generalului Durando «la granița Statului Pontifical». Trebuiau 
«să apere» hotarele sau să i se alăture lui Carlo Alberto? Papa 
nu dăduse nici un ordin în acest sens, dar Durando trecu granița 
şi îi dispuse în linie de luptă pe soldaţii pontificali. 

Zece zile mai târziu, urmând exemplul papei, Ferdinand de 
Napoli trimite la rându-i 16.000 de soldaţi, şi însuşi Leopold le 
acordă permisiunea să plece voluntarilor toscani. 

La început se înregistrează victorii una după alta (Radetzky e 
pus în încurcătură: guvernul său este oare acela al cancelarului 
Metternich care a fugit în străinătate sau cel al revoluționarilor 
care au ocupat Viena şi au ridicat pe clopotnița cea mai înaltă a 
oraşului steagul negru, roşu şi albastru? Austriecii vor victoria 
lui sau pe cea a insurgenţilor?). 

Soseşte ziua de 29 aprilie. Pius al IX-lea, prins la strâmtoare, 
trebuie să se hotărască: pace ori război. Preţul este foarte mare: 
o schismă între Austria catolică şi Papă. Într-un discurs public, 
Suveranul Pontif declară solemn că fiind părintele tuturor 
popoarelor el nu se poate transforma în promotorul războiului 
împotriva vreunuia dintre fii săi. Deziluzia este enormă în 
Italia. Popularitatea Papei Pius al IX-lea scade vertiginos. Presa 
pentru cei ce ştiu să citească şi teatrul pentru analfabeți sunt 
instrumentele prin care se incită oamenii să ia atitudine contra 
Papei, numit «trădător şi duşman al Italiei». În vinietele satirice 
ale ziarelor umoristice, preoţii sunt înfățişaţi ca şobolani 
respingători care rod şi devoră Italia. 

Chiar don Bosco este atacat în fel şi chip. Grupuri de tineri 
dansează pe pajiştea din fața Oratoriului şi îi împroaşcă cu 

sudălmi pe băieţii care îl frecventează. Cânturile din mica 
biserică sunt acoperite de râsete. Uneori acoperişul şi ferestrele 
devin ţinta preferată a pietrelor aruncate cu mânie de tinerii 
revoluționari. 

De pe front sosesc veşti despre un şir nesfârşit de înfrângeri. 
Trupele Papei, ale regatului napolitan şi toscan se retrag. 
Rămân doar voluntarii. La Custoza, în timpul unei bătălii ce a 
durat trei zile, Radetzky îi înfrânge pe piemontezi. Chiar 
Milano este abandonat (Milano care-l consideră pe Carlo 
Alberto «trădător» şi ar vrea să-l ştie în bătaia puştilor). Pe 9 
august se semnează armistițiul Salasco cu austriecii aflați acum 
la hotarele Piemontului. 

Marile speranțe pe care şi le făcuseră primăvara erau 
spulberate deja în zilele toride ale verii. Regele Neapolelui a 
retras Constituţia. La Milano se întorc austriecii. Parisul şi 
Praga văd reinstaurarea ordinii cu ajutorul tunurilor. Împăratul 
se înapoiază la Viena adus de trupele dictatorului militar, 
principele Windischgrătz, care cândva ordonase spânzurarea a 
13 generali trecuţi de partea revoluţionarilor. Pius al IX-lea 
fuge din Roma după asasinarea Primului său Ministru, 
Pellegrino Rossi. 


Exerciţii Spirituale ca un izvor binefăcător 


Don Bosco este un preot simplu, practic. Dar el meditează 
asupra evenimentelor. Scrie: «in anul acela, 1848, un spirit 
ameţitor s-a ridicat contra ordinelor religioase şi a 
congregaţiilor, în general împotriva clerului...».! 

Nu îl înspăimântă faptul că există oameni care se ridică 
împotriva preoţimii, mereu au existat şi dintre aceştia. Caută în 
schimb cauza pentru a găsi un remediu. I se pare că vina o 
poartă faptul că mulţi dintre preoți nu sunt din popor. Ei provin 
din familii înstărite, chiar nobile. Dacă se doreşte ca oamenii 
de rând să-i simtă pe preoţi ca fiind «de-ai lor», trebuie ca 


la BOSCO, Referințe istorice despre Congregația Sfântului Francisc 
de Sales, Roma 1874, în OP ED 25, 231. 

aceştia să fie căutaţi «nu în familii de vază ci printre cei ce 
mânuiesc sapa şi ciocanul». Ajuns la această concluzie, don 
Bosco trece imediat la fapte. (Nu-şi va irosi nici o clipă din 
viață lamentându-se că timpurile sunt neprielnice). «Cu aceste 
gânduri am început să invit pe câte unul (dintre tineri) să-mi 
țină tovărăşie la prânz sau cină. Veneau să citească, să scrie, să 
studieze şi între timp vorbeam despre curentele de opinie 
înveninată care circulau în zilele acelea contra 
religiei... Făceam toate acestea cu gândul să observ, să cunosc, 
să aleg unele persoane adaptate vieţii în comun şi să le propun 
să rămână cu mine. Acţionând mereu în această direcție, în 
1848 am organizat un mic curs de Exerciţii Spirituale. Am 
adunat vreo 50 de băieți. Luau prânzul şi cina cu mine, dar cum 
nu dispuneam de paturi pentru toți, unii mergeau să doarmă la 
ei acasă. Aceste exerciții au dat rezultate foarte bune. Câţiva 
băieți cu care părea că până atunci am muncit degeaba, au 
început o viaţă creştinească plină de demnitate» (Memorii, 
176). 

Felul în care don Bosco, în mijlocul cutremurelor politice şi 
anticlericale din 1848, cheamă 50 de mici muncitori să facă 
Exerciţii Spirituale într-o casă de pe maluriie Dorei este un 
spectacol tulburător. La fel, zece ani mai târziu, în Franţa 
devastată de revoluţie şi sfâşiată de legi anticlericale, o fetiţă, 
Bernadette, se va apuca să sape cu mâinile în colţul plin de 
noroi al unei grote din Pirinei. 

Două gesturi aparent nesemnificative, ridicole pentru 
profesioniştii politicii şi programatorii ştiinţifici ai societății. 

Şi totuşi, din acea grotă noroioasă va porni un izvor de apă 
miraculoasă ce va reda sănătatea şi speranța unei mulțimi 
nesfârşite de oameni. 

Din acea săptămână de Exerciţii Spirituale vor izvorî mulți 
tineri preoți, cu fețele luminate de zâmbetul credinţei şi hainele 
pline de praf, preoţi pe care oamenii simpli îi vor simţi ca fiind 
«de-ai lor». În Oratoriile de la periferie îi vor vedea bucuroşi 
cum se joacă şi cum se roagă împreună cu fiii lor, şi vor 
accepta să primească de la ei cuvântul Evangheliei, spus cu 
simplitate şi voioşie. 

35. Cu linguriţa în buzunar 


Nefasta Novara 


Armistițiul cu Austria a durat şapte luni şi la Torino a fost 
timp suficient să fie răsturnate patru guverne. Ură, tensiune, 
acuzaţii pluteau în aer. Puternicul vremii era Gioberti, capul 
democraţilor, un om vanitos la culme. Se purta cu regele 
precum cu un şcolar greu de cap şi folosea toate prilejurile în 
Parlament ca să-şi impună cuvântul de ordine: reînceperea 
războiului cu Austria. Nimeni nu îndrăznea să i se opună. 
«Dacă vrem să salvăm monarhia, trebuie să pornim din nou la 
război», scria resemnat ministrul Perrone, care ca general ştia 
cum ar fi urmat să se sfârşească lucurile. 

Erau însă cu toţii de acord să nu-l mai dorească pe Carlo 
Albero în fruntea armatei. Generalul La Marmora plecă la Paris 
să angajeze un «general adevărat). Francezii Bugeaud, 
Lamoricicre, Bedeau, Chagarnier au refuzat. Într-un sfârşit 
acceptă polonezul  Chrzanowsky, contactat la Dresda. 
Piemontu! semăna cu o echipă de fotbal în căutarea centrului 
înaintaş. Războiul începu din nou pe 20 martie 1849 şi 
austriecii trecură imediat granița, amenințând Novara şi 
Vercelli. A doua zi, Chrzanowsky dădu semnalul luptei şi 
angajă trupele într-o bătălie ca la carte de puse pe fugă 
regimentele austriece în cantonul Vigevano. 

Pe 23 martie, toate forțele piemonteze erau concentrate la 
Novara şi austriecii au pornit atacul. Au fost respinşi de două 
ori, dar a treia oară au reuşit să spargă linia frontului. Spre 
seară, Carlo Alberto trimise în contraatac toate batalioanele 
împreună cu rezervele. Luptele s-au dat pe un front de patru 
kilometri şi doar concentrându-şi repede toate forțele, generalul 
austriac a reuşit să respingă asaltul. În trei zile, Radetzky 
câştipase totuşi şi bătălia şi războiul. Dar recunoscu sincer: 
«Dracii de piemontezi sunt greu de învins, în ciuda oboselii 
marşurilor îndelungate şi a numărului mic de soldaţi. Nu o dată 
am crezut că mă vor obliga să bat în retragere» (PINTO, 309). 


163 


La ora unu noaptea, în palatul Bellini din Novara, Carlo 
Alberto abdică. Îi încredințează tronul şi Statul fiului său 
Vittorio Emanuele. Urcat într-o trăsurică strâmtă şi incomodă, 
făcută pentru plimbări în grădinile regale, fostul monarh o 
porneşte pe un drum fără întoarcere. Nimeni nu ştie unde 
pleacă. Unii vorbesc de o mânăstire a trapiştilor, unde ar vrea 
să se călugărească. A ajuns în schimb la Oporto, după 27 de 
zile, sfârşit de oboseală şi cu sufletul zdrobit. A tras mai întâi la 
un han, după care a fost găzduit într-o casă particulară. Le-a 
interzis membrilor familiei sale să-l urmeze. Se pare că a murit 
trei luni mai târziu, asistat doar de un preot ce murmura 
rugăciuni la căpătâiul lui. Principele Umberto, care avea pe 
atunci cinci ani, va păstra mereu în amintire imaginea palidă a 
acelor zile: uniforme militare şi zarvă de cavaleri înarmați, 
neliniştea mamei (fiica viceregelui austriac al Lombardiei şi 
soţia noului rege al Piemontului) şi gustul ultimelor bomboane 
fondante de ciocolată pe care le primiseră de la bunic, el şi sora 
sa Clotilde. 


Sărăcie pentru toți 


Războiul şi înfrângerea au slăbit micul regat al Piemontului. 
«Finanţele s-au dus de râpă, datoriile de război depăşesc 
şaptezeci de milioane, visteria statului este goală şi nu se mai 
găsesc fondurile necesare pentru a plăti salariile la sfârşitul 
lunii. Poporul e stors de taxe.» 

Primul Război de Independenţă a costat în cifre rotunde 295 
de milioane de lire, adică tot atât cât cheltuia Statul în doi ani şi 
jumătate de pace. Transcris în lire de astăzi înseamnă circa 
1180 miliarde (Clough, p. 43). 

Viaţa pentru primii băieți găzduiți de don Bosco era plină de 
sărăcie, ca pentru toți. La ora prânzului, se înghesuiau cu un 
blid în mână în jurul ceaunului unde fierbea mâncarea pregătită 
de mama Margherita. Fiecare primea un polonic de orez şi 
cartofi sau mai des mămăligă, fiartă cu castane uscate («o 


1 RUGGIERO, /storia Piemontului, Torino 1983, p. 913. 

mâncare de să te lingi pe buze» — îşi amintea Bonetti cu 
optimism). În zilele de sărbătoare, aveau la masă şi felul doi: o 
bucăţică de salam sau de peşte. După aceea, fiecare se ducea cu 
farfuria în mână să caute un loc unde să se aşeze, pe vreo 
grindă sprijinită de zid, pe câte un bolovan sau chiar pe trepte. 
De băut, aveau apă limpede de izvor, care ţinea loc de orice» 
(CL 180). La sfârşitul mesei, fiecare îşi spăla atent strachina, o 
punea la loc, după care îşi îndesa lingura în buzunar. 

Acesta a fost multă vreme un obicei sfânt printre băieţii lui 
don Bosco. Paolo Conti, un tânăr care mergea ia şcoală în oraş, 
scoțându-şi batista din buzunar a făcut să cadă lingura cu 
zgomot pe pardoseala clasei. Sub privirea severă a profesorului 
şi nicidecum tulburat de râsetele colegilor lui, Paolo a cules-o 
de pe jos şi-a spus: «E lingura mea, doar nu aţi vrea să vin la 
şcoală fără lingură» (CL 180). 


Pâinea cea de toate zilele 


După ce îşi puneau la loc blidul şi lingura, băieții îşi petreceau 
timpul ce le mai rămăsese înainte de a se întoarce la muncă sau 
la şcoală adunaţi în jurul lui don Bosco (care avea mereu atâtea 
de povestit, de întrebat, de comunicat). Cei mai mulți îl 
ascultau mestecând pâine, hrana de bază nu numai pentru 
aceşti tineri ci şi pentru toți muncitorii din oraş. Costa 0,37 lire 
kilogramul (1480 de lire în 1986). Preţul a rămas mai mult sau 
mai puţin neschimbat vreme de douăzeci de ani. Fiecare băiat 
consuma în medie un kilogram pe zi. O dată cu creşterea 
numărului tinerilor, cumpărarea pâinii zilnice a devenit pentru 
don Bosco cea mai ridicată dar şi mai necesară cheltuială 
cotidiană. Prima scrisoare în care cere ajutor material pentru a 
achita nota de plată a brutarului este datată 5 ianuarie 1854 şi-i 
este adresată contelui Solaro della Margarita (fost ministru al 
Afacerilor Externe sub domnia lui Carlo Alberto): trebuia să 
achite 1600 de lire pentru ultimul trimestru al lui 1853. Un an 
mai târziu îi va mărturisi canonicului Gastaldi: «Nu am bani de 
ajuns să cumpăr pâine». În anii ce au urmat, le va adresa celor 
bogaţi repetate rugăminți să fie ajutat «să plătească pentru 
pâinea mâncată de băieții săi». 

Băieţii care munceau în oraş câştigau însă un mic salariu, ce 
mergea de la 0,40 la 0,80 de lire pe zi. Cel al unui muncitor era 
între 2 şi 2,50 lire. (Pentru a vedea cât înseamnă astăzi, trebuie 
să înmulțim cu 4000.) Unde ajungeau banii băieţilor? Pietro 
Stella răspunde: «În unele vechi registre administrative ale 
casei, era notat că tot ceea ce băieţii câştigau peste 0,80 de lire 
pe zi, intra în fondul comun, ai cărui beneficiari erau toți tinerii 
găzduiţi de don Bosco. Cei care nu câştigau încă atât, primeau 
jumătate din plata unei zile de muncă pe săptămână pentru 
diverse cheltuieli» (ST. 3,375). Pensiunea zilnică era calculată 
deci la 80 de centime. Ceea ce depăşea i se dădea tânărului. 
Dacă acesta nu câştiga însă atât (şi era cazul multora) 
pensiunea se considera plătită şi don Bosco îi dădea o sumă 
modică (1/2 din salariui pe o zi) ca bacşiş săptămânal. 

Cum reuşea să se descurce don Bosco în condiţiile acestea 
este un adevărat miracol zilnic al Oratoriului.Pe atunci, notează 
Stella, cei 76 de elevi ai Colegiului Naţional plăteau o taxă 
lunară de 55 de lire şi cei 60 de interni ai Institutului patern de 
educaţie, 100 de lire lunar (Institutul având un capital social de 
100.000 de lire) (ST 3,376). 


«Zdreanța aceea de cămaşă» 


În afară de pâine, una dintre problemele primilor băieți 
găzduiți de don Bosco era igiena personală. Mama Margherita 
a adus în Oratoriu un spălător. Schimbarea lenjeriei intime 
avea loc probabil o dată la 15 zile (pentru cei care dispuneau de 
aşa ceva). Pe ceilalți, mama Margherita şi mai târziu alte 
doamne cu inimă bună şi dare de mână îi ajutau cum puteau. 
Erau unii băieţi, îşi amintea don. Bosco, ale căror izmene şi 
pieptare erau numai zdrențe. lar alții nu aveau cu ce să-şi 
schimbe cămaşa peticită din spinare şi erau atât de murdari că 
nimeni nu vroia să le dea de lucru în propriul atelier. Mama 
Margherita considera de datoria ei, atunci când băieții mergeau 
la culcare, «să ia toate boarfele acelea ferfenițite şi 
respingătoare, să le curețe, să le cârpească, să le aranjeze, să 
spele rufăria care nu văzuse apă în viaţa ei, şi doar aşa înnoite 
să le înapoieze hainele bieților băieților» (MB 3,254). 

Veşmintele lor erau de cele mai multe ori culcuş pentru 
purici, în paturi foiau ploşniţele, iar în păr li se aciuiau păduchi 
cu duiumul (şamponul va intra în uz doar 100 de ani mai 
târziu!) Mama Margherita obişnuia să le taie pletele, purtate 
lungi în acea vreme. Doctorul Federico Cigna îşi amintea că 
această tunsoare din foarfecă îi lăsase o grămadă de «scăriţe», 
fapt pentru care i se plânsese mamei Margherita, dar ea 
răspunsese: «Lasă, că scările astea te vor duce în Rai». O 
ajutau pe mamă la munca asta Carlino Gastini, care fusese 
ucenic frizer, şi însuşi don Bosco, ce o făcuse altădată pe 
coaforul seminarului. El îi sfătuia aşa pe tineri: «Pieptănaţi-vă 
bine că vine primăvara şi prea se înmulţesc gângăniile astea». 


Mama Oratoriului 


Margherita era numită «mamă» de băieţi şi era într-adevăr ca 
o mamă a Oratoriului şi a tuturor celor ce căutau pâine şi 
afecțiune. 

Unui băiat ce vine să se aşeze lângă ea pe un scăunel şi i se 
plânge de necazurile pricinuite de tovarășii de muncă, îi toarnă ` 
puţin vin şi-i spune: «Niciunde pe pământ nu-i aşa de rău ca pe 
lumea asta». 

Când îl ceartă pe altul că a transformat o carte într-o mingie 
de fotbal, văzându-l ruşinat de fapta sa, murmură: «peste rană e 
nevoie de ulei», şi-i dă un măr din buzunarul şorțului. 

Unui tânăr care nu găseşte nici un preot pe placul lui să se 
spovedească îi spune vechiul proverb piemontez: «femeia 
leneşă nu găseşte nici o piatră pe gustul ei să-şi spele rufele» 
(«Na cativa lavandera treuva mai na bona pera»). 

Un băiat, în bucătărie, încearcă să sustragă o bucată de brânză 
ca să dea gust mâncării. Mama curăță verdeaţa pentru ciorbă 
dar vede totul cu coada ochiului şi-i spune severă: «Bravo ţie. 
La tine conştiinţa e ca gâdilatul: unii se gâdilă şi alţii nu». 

Alt băiat trece printr-un moment dificil. Este agresiv, obaznic, 
indisciplinat. Margherita îl cheamă în bucătărie, unde atunci 
cînd nu face de mâncare coase sau cârpeşte haine şi cămăși. Îl 
pune să se aşeze lângă ea şi fără să ridice ochii, murmură: «De 
ce te-ai schimbat atât de mult? Nu-ţi dai seama că devii soi 

rău? Nu ştiu de ce nu te mai rogi. Dacă Dumnezeu nu te ajută, 
ce mai poți face bine pe lume? la mărul ăsta şi mai gândeşte- 
te» (MB 3,371). 


Grădina de zarzavat călcată în picioare de combatanți 


Ziua cea mai grea pentru Margherita era duminica, când 
veneau membrii Oratoriului, sute de tineri plini de voie bună şi 
mai ales de dorința de joacă de-a războiul sau de-a hoţii şi 
vardiştii. «Margherita, ca o bună gospodină, îşi făcuse în 
fundul curţii o mică grădină de zarzavat pe care o cultivase cu 
hămicie şi pricepere şi unde creştea salată verde, ceapă, 
usturoi, mazăre, fasole, morcovi, tutun... În sfârşit, într-o zi de 
sărbătoare, Bersalierul, după ce i-a împărţit pe tineri în două 
cete, a vrut să-şi distreze spectatorii cu o bătălie 
închipuită... Pentru a proteja grădina de zarzavat, le recomanda 
combatanţilor să se oprească de îndată ce ajungeau la gardul 
viu ce-o împrejmuia. A dat apoi semnalul luptei» (CL 310). În 
vâltoarea ei, ațâțați de ţiuitul trâmbiței şi de aplauzele 
publicului, războinicii au uitat de toate. Bătălia s-a încheiat 
tocmai în grădina de zarzavat a mamei. 

«Gardul viu e smuls cu totul din rădăcini; unii cad, alții se 
ridică; în scurtă vreme toate legumele şi plantele sunt călcate în 
picioare de nu mai rămâne nimic întreg. Bersalierul strigă, 
sună din trompetă, dar în zadar...» (ib.) Dezastrul a fost 
complet şi mama foarte supărată. 

Poate că în acea noapte, Margherita a simțit mai mult ca 
oricând povara celor 61 de ani ai săi. Ca de obicei, împreună cu 
don Bosco, cosea pantaloni zdrențuiți şi cămăşi pe care băieții 
le lăsaseră la marginea patului înainte de a merge la culcare 
pentru a le avea gata de dimineaţă (n-aveau haine de schimb). 
La un moment dat, lăsă acul jos lângă lampa cu ulei şi spuse: 

- Giovanni am obosit. Lasă-mă să mă întorc la Becchi. 
Băieţii îmi aruncă pe jos lenjeria curată, întinsă la soare să 
se usuce şi îmi calcă în picioare grădina dezarzavat. Sunt o 
biată bătrână. Nu mai pot. 

Don Bosco se uită la mama sa şi simţi ca un nod în gât. Nu 
spuse o vorbă, doar ridică mâna, arătând spre crucifixul agăţat 


168 


pe perete, şi bătrâna sa mamă înțelese. «Orice faceţi pentru 
micuţii aceştia, lucraţi pentru mine», parcă le spunea 
Dumnezeu. 

Dacă există sfinţenia extazului şi a viziunilor, există şi aceea a 
vaselor de spălat şi a ciorapilor de cârpit. Mama is a 
fost o astfel de sfântă. 

36. Primul salesian: 
Michele Rua 


Cravata 


Michelino, orfanul de opt ani ce-l întâlnise pe don Bosco la 
Moara Dora, va deveni succesorul său în fruntea salesienilor. 
Nu fusese atras de o voce misterioasă ci de o cravată. 

I-a relatat el însuşi întâmplarea prietenului său Francesia, care 
. povesteşte: 

«Într-o luni dimineața, Michelino îl văzuse pe colegul său, 
mândrindu-se nevoie mare cu o cravată nouă. A exclamat: 

- Cine ţi-a cumpărat-o? 

- Am câştigat-o ieri la loteria organizată la Oratoriul lui don 
Bosco. 

- Cine este don Bosco? 

- Un preot de treabă, care în fiecare duminică adună la el acasă 
o mulțime de băieţi, îi instruieşte, îi distrează şi în plus le face 
câte un mic cadou. leri mi-a venit mie rândul şi am primit 
cravata asta. 

- Dacă vin şi eu, aş putea să câştig lucruri dintr-astea? 

- Cu siguranță! E de ajuns să iasă numărul tău... 

Cine s-ar minuna aşadar că în duminica următoare, cu 
îngăduința mamei, Michelino a luat drumul Oratoriului? 

Mie îmi era gândul numai şi numai la cravată — ne mărturisea 
el mai târziu, zâmbind (...). 

Tânărul Michele a aşteptat degeaba loteria, în schimb l-a 
văzut pe don Bosco».. 

Băieţandrul acela era născut pe 9 iunie 1837 în Borgo Dora, 
lângă fabrica de armament. Acolo, pe malurile Dorei, la 400 de 
metri de casa Pinardi, se făceau ţevi de puşcă şi de tun. Tatăl lui 
Michelino, Giovanni Battista, era controlor, postul cel mai înalt 
la care putea ajunge în fabrică un muncitor. Îi murise prima 
nevastă, de la care avea trei copii, şi pentru a nu-i lăsa orfani, se 

căsătorise a doua oară cu Giovanna Ferrero. Şi cu această soție 
avusese trei băieți, Giovanni, Luigi şi Michelino. 


«Şi acum, ce te gândeşti să faci?» 


În august 1850, Michelino absolvise cursul primar la institutul 
Fraţilor Şcolilor Creştine. Devenise între timp prietenul lui don 
Bosco, pe care îl întâlnea în fiecare duminică la Oratoriu şi 
adesea chiar la şcoală. În luna aceea, povesteşte Francesia, «don 
Bosco, care în mod misterios cunoştea viitorul acestui elev 
iubit, îl chemă la sine şi-l întrebă: 

- Michelino, ce vrei să faci acum că ai terminat clasele 
primare? 

Aş lua locul tatălui meu, să o ajut pe mama care se sacrifică 
pentru noi. 

- Nu ţi-ar face plăcere să continui studiile? 

- Şi încă cum! Deocamdată însă mi-ajunge. 

- Dar dacă ar fi să înveţi latina şi Domnul te-ar chema să intri în 
rândul preoților săi...nu ti-ar plăcea? 

- Moult de tot! Dar cine ştie dacă mama ar fi mulțumită de 
asta... 

Vorbeşte cu ea, apoi o să-mi spui dacă este de acord sau nu cu 
planul meu. 

Când Michelino ajunse acasă şi-i spuse mamei, buna femeie 
fu mişcată până la lacrimi: 

- Măcar de-ar fi aşa! Mult aş mai vrea să te văd preot! Dacă 
Domnul mi-ar face binele ăsta, apoi n-aş avea cuvinte să-i 
mulțumesc îndeajuns. Spune-i lui don Bosco că bucuroasă te las 
să mai stai la şcoală un an, să vedem dacă reuşeşti să ajungi 
cineva»(ivi, 16). 

Vara acea, împreună cu alți «recruți» pe care îi făcuse don 
Bosco la Şcolile Fraţilor, Michelino îşi petrecu vacanţa la 
Oratoriu, studiind. «Puteai să-i vezi adunându-se în fiecare 
dimineaţă — scrie Francesia — şi după ce-l ajutau pe don Bosco 
să slujească liturghia, se retrăgeau să înveţe (...). Don Bosco le 
spusese să încerce să termine un curs întreg în vacanţă, şi noii 
şcolari răspundeau grijii ce le-o purta, neacordându-şi nici o 
clipă de răgaz» (ivi, 18). 

Michelino a simţit puternic în primele zile căldura lunii lui 

cuptor şi s-a descurajat puţin. Atunci l-a luat de-o parte 
«clericul» Giuseppe Buzzetti, îndrumătorul grupului şi l-a 
muştruluit puţin. Michele l-a ascultat cu capul plecat şi s-a 
apucat de învăţătură cu toată sârguinţa. (ivi, 18). 


Curăţei şi recunoscători 


Doamna Giovanna Ferrero, cu mica pensie de urmaş după 
moartea soțului său, reuşea să ţină casa modestă cu demnitate. 
Luigi şi Michele se deosebeau de ceilalți băieţi de la Oratoriu 
pentru că «erau curaţi şi atât de bine îmbrăcaţi cum rareori se 
întâmpla chiar şi cu cei ce veneau din familii mai înstărite” (ivi, 
11). 

În februarie 1851, moartea a lovit din nou familia Rua. L-a 
luat cu sine pe Luigi, de 17 ani. «Nu mi-am văzut niciodată 
prietenul atât de trist ca atunci!...Ploua şi era o zi foarte urâtă. 
Făcusem ceva lecţii şi dându-mi seama cât era de trist, nu m- 
am putut abține să nu-l întreb: 

- Ce ţi s-a întâmplat? Arăţi de parcă ți s-au înecat toate 
corăbiile. 

El mi-a răspuns printre lacrimi: 

- A murit fratele meu! 

Ce-aş fi putut să-i spun să-l mângâi? Ne aflam în sacristia 
Oratoriului. Am lăsat cărțile de-o parte şi ne-am dus la biserică 
să ne rugăm. A fost o rugăciune lungă! Cât de bine îmi 
amintesc ziua aceea!» (ivi, 28). 

Seara don Bosco le vorbi băieților cu afecțiune de Luigi. Le 
spuse că era un băiat model, plin de virtuți. S-au rugat cu toții 
pentru sufletul lui, plini de tristețe, datorită dragostei ce-o 
purtau lui Luigi şi Michele. 

Don Bosco a vrut ca Michele să stea un timp cu familia sa, să- 
şi ajute mama, dar la începutul anului şcolar 1851-52 îl trimise 
cu cei mai buni dintre elevi la şcoala profesorului Bonzanino, 
pe lângă biserica Sfântul Francisc d'Assisi. Michele pleca de 
acasă dimineața devreme, se aşeza în fruntea trupei de şcolari 
(câte unul încă mai ronțăia o bucată de pâine de la micul dejun, 
altul îşi repeta cu glas tare lecțiile) şi îi ducea la cursuri. 

La sfârşitul anului, au dat examen ca elevi particulari la şcoala 
ce-a devenit mai târziu Gimnaziul şi Liceul Cavour. A fost un 
mic triumf — îşi aminteşte Francesia — dar şi o deziluzie pentru 
don Bosco, căci doar «Michele Rua a mai rămas la Oratoriu. 
Ceilalţi elevi l-au părăsit». 


În modesta capelă şi în vie 


Don Bosco, totuşi, nu s-a descurajat. «Îi spuse să îmbrace 
veşmântul preoţesc chiar din acel an, să vină să stea cu el la 
Oratoriu». Fratele lui bun, Giovanni, şi frații vitregi, din prima 
căsătorie a tatălui, n-au fost prea entuziasmați. O întrebau pe 
mamă: «Cine-i acest don Bosco? Ce garanții poate să ne dea? 
Oare fratele nostru nu se lasă legat la ochi? Dacă nu reuşeşte 
după toate eforturile? Dacă o să-l vezi într-o bună zi venind cu 
coada între picioare, fără titluri şi fără slujbă?» (ivi, 28). 

Doamna Giovanna, însă, a avut încredere în don Bosco şi în 
Michelino al ei. Îi îngădui să meargă toamna la don Bosco, să 
îmbrace veşmântul preoţesc. La sfîrşitul lui septembrie, don 
Bosco îi ducea cu sine la casa fratelui său Giovanni pe băieții 
cei mai merituoşi, pentru o scurtă vacanţă, să respire aer curat, 
să aibă mai mult spor la învățătură când se vor reîntoarce în 
oraş. «Aşteptam cu nerăbdare asfințitul — îşi aminteşte 
Francesia — pentru că atunci, după mai multe ore de studiu, 
ieşeam la plimbare cu don Bosco, care ne ducea la o mică vie 
din apropierea casei să mâncăm struguri, şi ne delectam 
auzindu-i vorbele, aşteptate aproape cu sfinţenie (...). 

- Acolo, în micuța capelă din Becchi, în duminica Fecioarei, 
3 octombrie 1852, înaintea Liturghiei, tânărul Michele Rua a 
îmbrăcat... hainele de preot» (ivi, 31). 

În aceeaşi seară s-au întors cu toţii la Torino. Părintele Rua 
(cum a fost numit de colegii lui de aici înainte), găsind prilejul 
să vorbească între patru ochi cu don Bosco, l-a întrebat: 

- Când m-aţi întâlnit prima oară, aţi făcut un gest ciudat: ca şi 
cum v-aţi fi tăiat mâna stângă şi mi-aţi fi dat o parte. Ce vroia să 
însemne? 

- N-ai înțeles încă? — zâmbi don Bosco — în viață noi o să 
facem totul pe din două: dureri, răspunderi, bucurii: o să 
împărțim totul.! 

La început Michele a colaborat cu don Bosco la scrierile 
acestuia, în vremea aceea, Istoria Italiei pentru tineret. «Don 
Bosco nu era niciodată mulțumit de lucrul său. Începea să 
scrie, apoi recitea şi ştergea sau adnota pe margine, astfel încât 
paginile scrise de el păreau adevărate câmpuri de luptă cu 
condeiul. Câte ştersături! Câte trimiteri! Ce de semne diferite, 
împrăştiate care încotro! Nu o dată venea în mijlocul nostru cu 
una sau două din foile de hărtie de protocol şi ni le punea sub 
ochi. Era mare cel ce putea să-i descifreze scrisul! Şi dragul de 
don Bosco, tot numai un zâmbet, i se adresa părintelui Rua, 
spunând: «E mult de lucru aici!» Rua lua foile «fără să 
clipeascăy», se ducea în birou şi cu răbdare descâlcea textul 
scris de don Bosco (FRANCESIA, 33). 


Garanţie pentru 50 de ani 


În luna martie 1853, moartea a bătut din nou la uşa familiei 
Rua. L-a luat pe fratele mai mare, Giovanni, de 23 de ani. Mare 
a fost deznădejdea mamei şi a mezinului. Michelino spunea: 
«Acum e rândul meu», dar don Bosco îi răspunse cu siguranță: 
«Anul acesta sărbătorim cel de-al patrulea centenar al minunii 
Sfintei Taine de la Torino. Cărticica pe care am scris-o face 
mult bine. Peste o jumătate de secol vom comemora 450 de 
ani. Eu de mult nu voi mai fi pe lumea asta. Tu însă da, şi vei 
retipări cartea». În 1903, don Rua era într-adevăr bine sănătos 
şi în putere şi publică din nou cartea lui don Bosco 
(AUFFRAY, 15). 

După moartea lui Giovanni, doamna Rua părăsi casa din 
apropierea fabricii de armament şi veni să locuiască lângă 
Oratoriu, pentru a fi mai aproape de Michele al ei. A cunoscut- 
o pe mama Margherita, pe care a ajutat-o deseori la treabă, şi 
când bătrâna mama a lui don Bosco a murit trei ani mai târziu, 


l AUFFRAY, Beato Michele Rua, SEI, Torino 1972, p. 18. 

ea i-a luat locul, muncind de dimineaţă până seara pentru 
băieții cei mai săraci. Don Bosco îl considera pe Michele 
«primul său cleric», piatra de căpătâi a Oratoriului pe care 
vroia să-l fondeze pentru tinerii săraci şi orfani. Încetul cu 
încetul l-a îndrumat spre viața monacală. Francesia un spirit 
curios care le observa pe toate, îşi aminteşte: «Se vedea cu 
uimire cum preotul Rua, îşi întrerupea dintr-o dată orice altă 
preocupare, lua o carte veche şi după ce-şi făcea pios semnul 
crucii se apuca să citească ceva, apoi rămânea cu ochii aţintinți 
într-un punct, cufundat în meditaţie» (FRANCESIA, 36). 


După consacrare, servirea mesei în refector 


Camera preotului Rua era chiar sub acoperiş, îngheţată iarna 
şi sufocantă vara. Mama sa, mereu neliniştită pentru sănătatea 
fiului ei, i-a dăruit un pat de fier, ca măcar să se odihnească 
cum trebuie. «Într-o zi, don Bosco conduse un domn florentin, 
căruia îi arăta Oratoriul, până la mansarda unde locuia Rua. În 
cămăruţa acestuia se putea vedea un pat, o masă cu doar o 
călimară pe ea, şi un vraf de cărți şi caiete pe o scândură 
sprijinită de patru cărămizi aproape de podea. Ordinea ce 
domnea în atâta sărăcie îl impresionă mult pe domnul acela. 
Îmi amintesc că a spus: «Ce suflet frumos are preotul acesta, 
care ştie să păstreze atâta curățenie într-o sărăcie lucie» (ivi, 
43). 

Pe 25 martie 1855, Michele Rua a devenit primul salesian. 
«Îmi amintesc de seara aceea, care va rămâne de pomină în 
modesta noastră Societate», scrie Francesia. Şi Auffray: «În 
seara Bunei Vestiri, pe 25 martie 1855, preotul Rua, student în 
anul al doilea la filosofie, a rostit primele jurăminte anuale în 
camera lui don Bosco. O ceremonie simplă: Don Bosco asculta 
în picioare cuvintele de consacrare ale preotului îngenunchiat 
în faţa crucifixului. Nici un martor nu era prezent între acele 
ziduri unde se năştea unul din marile Institute religioase ale 
Istoriei Catolicismului din secolul al XIX-lea” (0.c.,21). 

Nu a urmat nici o petrecere pentru a sărbători evenimentul, 
cum ne-am aştepta. În schimb Francesia îşi aminteşte cum 

după ceremonie, Michele se duse să servească masa în refector. 
Timpuri cu adevărat salesiene. 

Don Bosco spuse într-o zi: «Dacă Dumnezeu mi-ar fi zis: 
“Imaginează-ți un tânăr înzestrat cu toate calitățile şi virtuțile 
pe care ţi le-ai putea dori, cere-mi-l şi ţi-l voi da”, nu mi-aş fi 
putut închipui să găsesc pe cineva ca don Rua» (MB 4,488). 
Pare o formulă de canonizare. 

37. «Salut, don Bosco!» 


In vreme ce încerca să fugă 


Giovanni Battista Francesia nu s-a întâlnit cu don Bosco pur 
şi simplu, ci s-a ciocnit literalmente de el, în vreme ce încerca 
să fugă pentru că sosise momentul rugăciunilor zilnice (una 
dintre tradiţiile cele mai bine păstrate ale Oratoriului). Aşa a 
nimerit din fugă drept în braţele deschise ale preotului. Acea 
norocoasă întâlnire a durat 38 de ani, până la moartea lui don 
Bosco. Băiat, tânăr cleric, profesor «licenţiat» (cum îi plăcea 
mult să se recomande), preot salesian, uneori chiar duhovnicul 
lui don Bosco, Batistin îşi întipărea în memorie tot ceea ce 
vedea şi auzea de la el, cu dragoste pe care o avusese în viață 
doar pentru mama sa. 

A scris de zeci de ori istoria Oratoriului, a lui don Bosco, a 
primilor salesieni. El scria despre evenimentele istorice ca un 
clasic, în maniera lui Plutarh, cu dialogurile, discursurile (dacă 
nu existau documente el le reconstituia cu atenţie) maximele, 
cugetările memorabile şi loviturile de teatru. Nu mergea 
desigur să consulte registrele pentru a controla o dată. Dar 
istoria scrisă de Plutarh nu este grandioasă şi adevărată? Aşa 
scria şi Francesia. Cu atât mai rău pentru noi dacă nu mai ştim 
astăzi să o apreciem la justa valoare. 

Francesia a descris faptele istorice de trei ori: într-o 
monumentală Autobiografie, încă inedită, în volumul Don 
Bosco prietenul sufletelor şi în Viaţa lui don Bosco pe scurt şi 
pe înțelesul tuturor. Sărind de la una la alta şi condensând mai 
multe pagini, încerc să redau cele scrise de Francesia cu 
cuvintele sale. 


Faliment şi emigrare 


«M-am născut la S. Giorgio Canavese, pe 3 octombrie 1838. 
Bunicul meu făcea cuie şi negoț cu fierărie şi reuşise să strângă 
ceva avere. A murit însă când tatăl meu era foarte mic şi soția 

sa, o femeie cam slabă de înger şi nepricepută într-ale 
negustoriei, a rămas să se ocupe de copil şi de afaceri. 

Nu-mi place să-l vorbesc de rău pe tatăl meu, dar educaţia sa 
prea liberă i-a fost nefastă şi ne-a adus şi pe noi la sapă de 
lemn. Nu era nici chivernisit, nici obişnuit cu munca. Mama 
alerga de la o prăvălie la alta să vândă bumbac, lână, stofă,dar 
tata cheltuia totul fără măsură. 

Era în 1848 şi eu aveam zece ani. Nu visam decât unificarea 
Italiei şi să ne facem soldați. Un tovarăş de joacă, care a intrat 
mai apoi în armată şi a devenit căpitan, era îndrumătorul nostru 
şi după şcoală sau în vacanță ne adunam cu toţii şi ne jucam 
de-a războiul, ori ne antrenam la arte marţiale. 

În 1850, cum afacerile părinţilor mergeau din ce în ce mai 
prost, am închiriat puţinul ce ne mai rămăsese şi ne-am gândit 
să venim la Torino. Mai întâi au plecat părinţii. Biata mama cu 
greu a putut să se despartă de mine. Îmi amintesc cum mergea 
de colo colo şi nu se mai oprea din plâns. Pe atunci singurul 
mijloc de transport era diligența, care făcea naveta între S. 
Giorgio şi Torino de două ori pe săptămână. 

Eu am mai rămas în oraş câteva zile, dar inima mi se dusese cu 
ai mei la Torino. Până când într-o bună zi, dis de dimineaţă mi- 
am spus: «Merg la mama». 

Am petrecut noaptea cocoțat pe car, alături de mătuşa mea, 
care se ducea la Torino să fie fată în casă. Ea a ştiut să mă 
îndrume spre casa unde se mutaseră părinții mei. Pe la şapte, 
mă aflam în piața Consolata. Priveam neliniştit în dreapta şi în 
stânga, când iată că o văd ieşind pe mama din biserică. Oh, 
cine ar putea descrie dragostea cu care mi-a venit în 
întâmpinare şi m-a strâns la piept. Nu se mai sătura, biata 
mama, să mă îmbrăţişeze şi să mă sărute: «Vai, ce bine că ai 
venit!». Aş fi vrut să-l văd imediat pe tata, dar el plecase la 
muncă. Îmi amintesc că vorbele ei mi-au strâns inima, căci nu-l 
ştiam pe tata să fi muncit vreodată altundeva decât pe lângă 
casă. Spre amiază, cunoscând locul pe unde urma să sosească, 
l-am aşteptat, şi de cum l-am zărit, i-am alergat în întâmpinare. 
Mi-a strâns mâna cu putere, apoi şi-a întors fața de la 
mine...plângea. Cine ştie la ce se gândea? Că purta vina 
acestui exil? 

«Astăzi se dau castane» 


«Găsisem o slujbă la unul dintre cei mai vestiți turnători în 
metal din vremea aceea şi încă din prima sau din a doua lună 
aduceam acasă două lire pe săptămână (33 de centime pe zi, în 
vreme ce pâinea costa 37 de centime kilogramul). Pe atunci nu 
era un lucru obişnuit să primeşti atâţia bani, căci îndeobşte 
patronii nu plăteau ca să te înveţe meserie ci cereau bani pentru 
asta. Încă din primele zile, mă împrietenisem cu un vecin de 
casă, vărul meu de departe, tâmplar de meserie. 

De ziua sfinţilor (în 1850) mă găseam singur acasă. Mama se 
dusese în sat şi tata plecase singur nu se ştie pe unde. În vreme 
ce ne jucam de-a învârtita lângă zidul casei de nebuni, care dă 
acum în strada Giulio (pe atunci strada Gheţăriei), verişorul 
meu m-a întrebat: 

- Vrei să mergem la don Bosco? 

- Ce să facem acolo? 

- Azi se dau castane. 

- Cine este don Bosco? 

- Un preot bun care adună la el mulți tineri în zilele de 
sărbătoare şi toți se distrează pe cinste. Astăzi împart castane. 
Vino. 

Şi eu m-am dus. 

Toţi tinerii aceia claie peste grămadă, lipsa lor de griji, cheful 
lor nebun de joacă, totul era pentru mine un lucru nou la care 
priveam cu curiozitate, minunându-mă, că aproape mi se tăia 
răsuflarea, în vreme ce ei se distrau, nebăgându-mă în seamă. 
Cucerit de dorinţa de a mă distra la rându-mi m-am aruncat cu 
entuziasm în vârtej şi repede am devenit îndemânatec la joacă, 
uitând de ameţeala ce mă cuprinsese la început. Când îmi era 
însă lumea mai dragă, a sunat clopoțelul ce chema la biserică 
şi-am avut o altă surpriză. Ca prin farmec, s-au oprit toți din 
joacă şi dintr-o dată i-am văzut pe cei care săreau coarda cu 
mine cum o rup la fugă de mâncau pământul. L-am căutat pe 
vărul meu, dar ia-l de unde nu-i. Neştiind ce să fac, am dat să 
fug şi eu, crezând că aşa trebuia. În vreme ce dădeam bir cu 
fugiţii, am nimerit în braţele unui preot tânăr, care căuta să-i 
oprească pe tinerii aceia. Zâmbind m-a întrebat: 

-  Cumte chemă? 

- Batistin! 

- Ştii cine sunt eu? 

- Ca să spun drept...Cred că sunteți don Bosco. 
- Chiar el. Şi vreau doar binele sufletului tău. 

Clipa aceea m-a rămas pe veci întipărită în memorie. 
- Acum vino cu mine. 

M-a luat de mână şi m-a condus în biserică unde se aflau 
foarte mulți băieți. M-am aşezat sub fereastra de lângă amvon 
şi am rămas nemişcat în tot timpul vecerniei, predicii şi 
binecuvântării, fără să mă mai gândesc nici o clipă la castane, 
pe care de altfel nici nu le-am văzut, căci fuseseră împărțite 
dimineaţa. L-am auzit pentru prima dată predicând pe teologul 
Borel, care m-a făcut să plâng la gândul bietelor suflete din 
Purgatoriu. 


Salutul din piaţa Rondò 


Era pentru prima oară când eu ascultam liniştit o slujbă 
religioasă, care a durat foarte mult. Când am ieşit din capelă, se 
făcuse noapte. Am văzut mai mulți dintre adulţi, care mai 
târziu au devenit prietenii mei, cum stăteau în jurul lui don 
Bosco. M-am apropiat şi eu. O forță misterioasă mă atrăgea 
spre el şi fără să-mi pot explica, chiar fără să înţeleg tot ce 
spunea, stăteam acolo şi-i sorbeam cuvintele. 

Dispăruse deja luna de pe cer şi noaptea devenise întunecoasă. 
Don Bosco se ridică şi mulţimea din jurul lui îl însoţi spre 
ieşire. Ce puteam să fac. M-am alăturat lor. Cântau cele mai 
frumoase coruri pe care le auzisem în satul meu, şi-mi plăceau 
foarte mult. Dar ochii mi se pironiseră pe don Bosco, pe acest 
don Bosco care îmi vorbise cu atâta bunătate. Micul grup trecu 
de poartă şi merse pe strada Cigna, până la piaţa Rondò, din 
Corso Valdocco. Acolo se aşezară în cerc. Cântecul se 
terminase şi don Bosco împărțea sfaturi şi salutări...Eu mi-am 
luat inima în dinți, m-am apropiat de don Bosco, stânjenit la 
culme, şi spre uimirea tuturor i-am spus: 

- La revedere, don Bosco. 

Toţi au zâmbit de naivitatea mea, unii chiar au râs de mine, dar 
don Bosco m-a salutat cu bunătate. 

«La don Bosco ne jucăm de-a soldaţii» 


Traversam o perioadă agitată. Muncitorii erau corupți. Îşi 
manifestau cu orice prilej ura faţă de orice practică a religiei. În 
1851 a fost puţin de lucru, iar eu trebuia să înlocuiesc un 
salahor, într-un atelier uriaş. Eram trist, şi-mi venea mereu să 
plâng. 

Înainte să intru la lucru imediat după prânz, mergeam la 
Porta Palazzo unde se sfârşea oraşul şi începea o zonă de 
prundiş. Acolo ne distram suindu-ne pe grămezile de pietre. 

Duminicile mă duceam să ascult Liturghia în biserica «del 
Carmine». Îmi amintesc că un preot, poate chiar vice-parohul, 
preda Catehismul în sunetul palmelor pe care le dădea peste 
ceafă elevilor în stânga şi-n dreapta. Răbdarea nu era principala 
sa virtute. Băieţii erau nestâmpăraţi şi gălăgioşi iar eu nu 
vroiam să mă las mai prejos. Apoi hoinăream plictisit de colo 
colo. Odată, pe când ne jucam lângă statuia lui Siccardi, fiul 
portăresei mi-a spus: 

- Hai la don Bosco să ne jucăm de-a soldaţii. 

M-am dus din nou în Valdocco. Am intrat şi eu în vâltoarea 
jocului, m-am învârtit o mulțime cu puşca mea de lemn, am 
alergat atât pe câmpurile din Valdocco deschise până la fabrica 
de armament, că seara m-am întors acasă cu pantofii rupți. Am 
ascultat Catehismul pe care-l preda preotul Gastini. Seara, de 
abia mă mai puteam mişca, dar sufletul îmi era plin de o 
imensă satisfacţie, nerăbdător să vină cât mai repede duminica 
următoarea. Ne distram pe cinste la jocurile acelea soldăţeşti. 
Îmi făcusem câţiva prieteni, printre care Michele Rua. Îmi 
amintesc că, întors la atelier, i-am povestit unui ucenic despre 
minunile de la Oratoriu şi despre afişele cu chipul Papei, 
atârnate pe pereţi, el însă a ripostat: «Dacă eşti în stare să le dai 
foc, primeşti bani frumoşi de la mine». Am rămas cu gura 
căscată: «Şi de ce ai vrea să fac o atare nelegiuire?y, am 
întrebat cu uimire. 

«Când vrei să vii să studiezi?» 


Între mine şi don Bosco se stabilise o legătură trainică, plină 
de afecţiune, ce ne va uni toată viața. De cum a aflat că 
învățasem latina vreme de doi ani, mi-a spus: 

- Nu ai vrea să-ţi continui studiile şi să le termini? 
- Şi încă cum!.....am răspuns eu. 

De mai multe ori în 1851 m-am întâlnit cu don Bosco pe 
stradă. Îmi cerea să-l însoțesc până acasă, apoi mă invita să iau 
prânzul cu el. Mergeam în continuare la slujba pe care o aveam 
şi unde soarta îmi era pecetluită, dar vroiam să renunţ şi să mă 
apuc de studiul latinei în cadrul Oratoriului. 

În timpul postului Crăciunului, m-am dus 'să mă mărturisesc 
cu don Bosco. După spovedanie, m-a luat deoparte. 

- Când vii să începi lecţiile de latină. 
- Chiar acum aş veni, dar avem greutăţi în familie. 
- Spune-i tatălui tău că vreau să-i vorbesc. 
l-am spus. 
- Ai fi făcut vreo boacănă — mă dojeni tata. 

În schimb totul a ieşit bine, pentru că nu peste multă vreme, 
don Bosco mi-a spus cu un aer şiret: “Tatăl tău e bucuros ca tu 
să-ți reiei studiul. Poţi veni când vrei.” 

Aşa s-a întâmplat că mi-am lăsat slujba şi am intrat la 
Oratoriu». 

Batistin se trezea dis-de-dimineață şi se ducea cu grupul de 
elevi condus de Michele Rua la şcoala profesorului Bonzanino. 
Dar înainte de asta, asista zilnic la liturghia ținută de don Bosco. 
«Ne spovedeam înainte de Slujbă, apoi o ascultam în linişte, 
după care ieşeam repede din biserică, căci de-abia aveam timp 
să înşfăcăm o bucată de pâine să ne țină de foame, să ne luăm 
cărțile şi să mergem la şcoală. Cine ar putea şti câte sacrificii 
făceau bieții copii care îşi repetau pe stradă lecţiile, îmbucând 
pâinea ce le servea drept mic dejun? Dar toate greutățile păleau 
la gândul că ne împărtăşisem!»' 


' FRANCESIA, Don Bosco prieten..., p. 32; FRANCESIA, D. 
Giovanni Bonetti, S. Benigno Canavese 1894, p. 30. 

Veşmântul preoţesc pentru micul coşar 


În octombrie 1853, de sărbătoarea Fecioarei, băieţii merg din 
nou la Becchi. Don Bosco i-a spus lui Batistin: «Anul acesta o 
să îmbraci şi tu hainele negre de cleric». Stabilisem ca 
ceremonia să aibă loc dimineaţa, dar parohul din Castelnuovo, 
care trebuia să-l învestească, nu a putut să vină. Aşa că au lăsat- 
o pe după-amiază, după vecernie, dar nici atunci parohul nu se 
arătă. Trimise însă vorbă: «Spuneţi-i lui Francesia să vină 
mâine la mine în Castelnuovo». 

Între timp, după masă, se puse în scenă o mică piesă de teatru 
pentru mulțimea venită la serbare. Pe o estradă înjghebată cum 
se putea mai bine, s-a recitat comedia Coșarul scrisă de don 
Bosco. Batistin Francesia era protagonistul cu fața mânjită de 
funingine. I-a făcut pe ceilalți să plângă şi să râdă şi a fost 
răsplătit cu un ropot de aplauze. 

După o cină frugală, s-au aprins focuri de artificii. Batistin nici 
n-a avut timp să se spele pe față. «Mersesem să mă bucur la 
vederea artificiilor, care se aprindeau pe o pajişte netedă unde 
altădată don Bosco dădea spectacole pentru a distra lumea». 

lată însă că soseşte parohul din Castelnuovo. Se apropie de 
don Bosco şi-i spune: «Deşi e târziu, vreau să-ți fac pe plac şi 
să-i înmânez veşmântul preoţesc acestui tânăr». Dar ia-l pe 
Batistin de unde nu-i. Între timp, în Capelă se intonează Veni 
Creator, parohul e deja la altar, şi tânărul tot nu-i de găsit. In 
sfârşit iată că soseşte...cu faţa lui frumoasă plină de funingine, 
ca un coşar. «Când l-a văzut aşa, don Bosco a zâmbit şi ceilalți 
nu s-au putut abţine să nu facă la fel». 

Când s-a sfârşit ceremonia, Batistin a ieşit din nou să privească 
focurile de artificii, de data asta îmbrăcat în hainele de preot, 
ceea ce i-a uimit pe mulți dintre spectatori... 

- Ce s-a întâmplat? Când ai primit hainele astea? 

-  Adineauri! 

- Unde? 

- În biserică. 

- De la cine? 

- De la paroh!».! 
Multe lucruri lipseau pe vremea aceea, dar veselia şi buna 
dispoziție erau mereu prezente. 


l FRANCESIA, Don Bosco şi plimbările sale anuale prin Monferrato, 
Torino 1901, p. 32. 


184 


38. Un băiat în coşul de grizine 


Lângă amvon, în haine de cleric 


În 1851, intră în Oratoriu un băiat ce va deveni episcop şi 
cardinal, Giovanni Cagliero. lată cum povesteşte că l-a 
cunoscut pe don Bosco. 

«L-am văzut pentru prima oară în 1850, pe dealurile de la 
Morialdo, în satul meu, Castelnuovo d"Asti: aveam 12 ani. 
Împreună cu mine era domnul paroh, domnul învățător, alți 
preoți din împrejurimi, şi mi-am dat seama că toţi îi dădeau 
multă atenţie. 

Simplitatea, zâmbetul deschis, amabilitatea lui m-au uimit, 
căci niciodată nu întâlnisem aşa ceva. 

Parohul, don Antonio Cinzano, care ţinea la mine, mi l-a 
prezentat pe don Bosco, care mi s-a adresat imediat: 

- Domnul paroh mi-a zis că tu vrei să înveţi cu adevărat. 
- Da, domnule don Bosco. 

- Şi mi-a mai spus că vrei să te faci doctor. 

- Nu, domnul, nu vreau să fiu doctor. 

-  Bada,bada-—a replicat el — doctor al sufletelor. 

În toamna anului următor, se întoarse la Castelnuovo, însoțit 
de mulţi tineri, pe care îi adusese de la Torino, de Ziua 
Fecioarei. M-am apropiat de el şi mi-a spus zâmbind: 
- Ah, tu eşti micul Cagliero. Vrei să vii cu mine la Torino şi 
bine faci. Fii băiat bun în continuare şi o să ne revedem curând. 
Deocamdată îți dau un sfat, pregăteşte-te şi du-te să te 
spovedeşte, ca sufletul tău să fie frumos şi iubit de Domnul. 

De ziua tuturor sfinţilor, fusese invitat să ţină discursul despre 
Morti, şi eu l-am însoţit la amvon, în haine de novice. După 
predică, am intrat în sacristie: 

- Aşadar — îmi spuse —, chiar vrei să vii cu mine la Torino? 

- Da, domnule. 

- Foarte bine, atunci spune-i mamei tale să treacă în seara 
asta pe la parohie să vorbim despre plecarea ta».. 


i Buletin Salesian, «Memoriile Cardinalului», 1916, p. 69. 

Giovanni era orfan de tată şi pe mama sa o chema Teresa. 
Când femeia aceea simplă veni să-l vadă, don Bosco o întrebă 
în glumă: 

- Este adevărat, Teresa, că vrei să mi-l vinzi pe fiul tău? 

- Ah, nu — răspunse ea —, la noi se vând viţeii. Fii se 
dăruiesc. 

- Cu atât mai bine. Pregăteşte-i puțină lenjerie, şi mâine îl 
iau cu mine (MB 17,289). 


Trăistuţa și diligenţa 


«A doua zi, m-am urcat în diligența modestă ce mergea la 
Torino, ducându-mi lucrurile într-o mică traistă, pe umăr, şi m- 
am aşezat lângă don Bosco, în spatele vizitiului. 

În timpul călătoriei, priveam cu curiozitate câmpiile, 
dealurile, străzile, şi-mi arătam uimirea în faţa atâtor lucruri noi 
pentru mine; iar când, odată ajunşi pe Pino, am văzut colina 
Superga, majestuasă, pe care se aflau biserica şi palatul regal, 
am exclamat: 

- Oh, cât este de frumos! Ce de monumente! Cât sunt de 
mari! 

- Don Bosco m-a lăsat să privesc liniştit. Când ziua se 
apropia de sfârşit, m-a întrerupt, spunând: 

- Până acum ai vorbit tu, acum, dacă vrei, aş vorbi eu de 

lucruri mai importante. Tu te-ai spovedit după ce ne-am văzut, la 

începutul toamnei? 

- Nu, domnule. 

- Totuşi ar fi fost bine dacă de Ziua Morților ai fi dăruit o 

Împărtăşanie bietelor suflete din Purgatoriu. 

- Vai! Dar nimeni nu mi-a spus niciodată nimic! Învățătorul 

nici nu mi-a vorbit despre asta. Am fost la biserică...se 

spovedeau mulți oameni, dar noi, băieţii ne opream în paraclis 

Şi nimeni nu ne-a chemat şi pe noi. 

- Vezi, eu gândesc altfel în privința voastră, bieţi tineri, şi te 

voi ajuta să-ți vindeci cu adevărat sufletul. Dar, ia să vedem: te 

simţi în stare să-mi povesteşti faptele tale? Se înțelege, pe cele 

mai frumoase! 


186 


Eu îmi făcusem deja o părere despre bunătatea lui don Bosco 
şi simțeam o mare încredere față de el. I-am povestit aventurile 
mele de şcolar, de seminarist şi de căpetenie a ştrengarilor în 
jocurile noastre de copii, câteodată cântăreț la biserică sau 
pedagog al celor mai mici decât mine. l-am vorbit despre 
plimbările noastre...Lui don Bosco i-a plăcut sinceritatea mea 
şi mi-a spus: 

- Sunt mulţumit. Când vom fi la Torino, te voi învăţa să spui 
nu numai lucrurile din afară ci şi pe cele dinăuntru” (BS 1916, 
p. 70). 


«Câtă sărăcie în căsuţa aceea» 


«Era spre seară şi ne simțeam obosiţi. Don Bosco mi-a 
prezentat-o pe Mama Margherita. 

- Mamă, ţi-am adus un băiat din Castelnuovo. 

Ea a răspuns: 

- Tu nu faci altceva decât să cauţi băieţi şi eu nu ştiu unde 

să-i mai pun. 

- Ăsta e aşa de mic — glumi don Bosco —, că putem să-l 
culcăm în coşul de grizine şi să-l agăţăm sub grindă, ca într-o 
colivie de canari. 

Mama Margherita începu să râdă şi îmi căută un loc de dormit. 
Într-adevăr nu era liber nici un ungher, şi în seara aceea a 
trebuit să mă culc la picioarele patului unuia dintre băieţi. A 
doua zi am văzut câtă sărăcie domnea în casa aceea. Camera lui 
don Bosco era joasă şi strâmtă. Dormitoarele noastre, la parter, 
erau înguste, cu podeaua din pietre de caldarâm. În bucătărie se 
aflau puţine castroane de cositor, şi tot atâtea linguri. 
Furculiţele, cuţitele şi şervețelele vor apărea mult mai târziu. 
Sala de mese era un simplu acoperiş susținut de câteva bârne 
de lemn. Don Bosco ne servea prânzul, ne ajuta să facem 
ordine în dormitor, ne curăța şi peticea hainele şi făcea cele 
mai umile munci. Trăiam în comun. Mai mult decât la un 
internat ne simțeam ca într-o familie, îndrumați de un părinte 
care ne iubea din tot sufletul. Veneau diverşi domni să-l 
viziteze pe don Bosco şi se minunau să-l găsească aşezat pe un 
trepied de lemn, sau chiar pe jos, aproape ascuns privirilor de 

un grup numeros de băieți, în vreme ce ne povestea ceva sau se 
juca cu noi» (MB 4,291). 

«Duminica, am văzut curtea plină de tineri externi, mai înalți 
decât mine ce se spovedeau cu don Bosco în capelă, după care 
reveneau în curte şi aşteptau slujirea Liturghiei şi Sfânta 
Cuminecăturăy. 


Un sărut pe obraz 


«Urmând exemplul lor şi atraşi de bunătatea şi dulceaţa lui 
don Bosco, mergeam şi noi să ne spovedim. După aceea ne 
simțeam sufletul împăcat şi plin de mulţumire. 

În anii ce-au urmat, tinerii interni şi externi îşi sporiră mult 
numărul, şi în fiecare duminică veneau alți preoți să le asculte 
spovedaniile. Dar eu nu mi-am schimbat niciodată duhovnicul. 
În zilele când nu era acolo, îi simțeam puternic lipsa. Într-o 
astfel de zi, am mers să mă mărturisesc la biserica Consolatei. 
Am îngenunchiat lângă confesionalul unui preot, şi parcă 
vorbele mi-erau trase cu cleştele, căci nu eram obişnuit să mă 
spovedesc în felul acela. Am primit nişte răspunsuri la obiect, 
dar seci. 

Altă dată era în timpul unei mari sărbători şi o mulțime de 
oameni veniseră să se mărturisească cu don Bosco. Eu a trebuit 
să mă spovedesc unui preot pe care don Bosco îl chemase din 
afară. Totul a mers bine, dar la sfârşit duhovnicul a crezut că 
face un lucru nemaipomenit strângându-mă în braţe şi udându- 
mi obrazul cu un sărut apăsat. N-am ripostat, dar nu mi-a 
plăcut gestul lui. “Don Bosco îmi vrea binele, dar niciodată nu 
a făcut asta!”», am zis în gândul meu (BS 1916, p. 70). 

Temperamental, entuziast, Giovanni Cagliero a trăit viața 
săracă de la Oratoriu, îmbogățind-o cu o dragoste desăvârşită 
faţă de don Bosco şi cu fantezia sa exuberantă. Dimineaţa, 
mergea împreună cu colegii săi la şcoala profesorului 
Bonzanino. Michele Rua era ghidul grupului de elevi, un tânăr 
silitor, predispus la meditație. Lui Giovanni în schimb nu-i 
plăcea să facă drumul în linişte. De abia plecau că o rupea la 
fugă şi ajungea într-o clipită în piața Castello, la trei cvartale 
depărtare de şcoală, unde se oprea încântat să privească. Apoi 

tot într-o fugă ajungea transpirat la cursuri, în acelaşi timp cu 
colegii săi. Michele Rua nu era de acord, dar nu putea spune 
nimic, căci Giovanni era punctual. 


Minunile din piaţa Castello 


Ce vedea Cagliero în Piaţa Castello? 

În fața Palatului Madama (unde se află acum statuia 
Infanteristului Piemontez) îl întâlnea pe omul cu maimuța, ce 
dădea un mic spectacol, acompaniat de muzica unor clopoței 
pe care îi mişca cu măiestrie, în vreme ce împărțea bilete de 
horoscop şi loterie. La stânga lui, un elegant iluzionist uimea 
spectatorii cu îndemânarea sa. Altundeva, un grup de 
saltimbanci şi clovnul Toni atrăgeau publicul să le privească 
acrobaţiile, iar de cealaltă parte a bisericii San Lorenzo o 
marionetă anunța bătând din clopot că Gianduia urma să se 
producă într-un program de excepţie. 

La alte ore ale zilei (dar cine ştie dacă Cagliero reuşea să fie 
prezent) piaţa Castello oferea noi spectacole. La trei după- 
amiaza se auzea trompeta corpului de gardă şi imediat ieşea din 
Palatul Regal un sol călare în uniformă roşie, după care apărea 
regele, rigid şi serios, însoţit de o mică escortă. Traversa piața, 
în plecăciunile şi saluturile respectuase ale mulțimii, pe strada 
Navona (azi strada Roma), se îndrepta spre Porta Nuova, şi 
după o plimbare de un ceas încheiat, revenea la palat. Tot în 
piaţa Castello aveau loc demonstrații şi parăzi militare cu 
ocazia plecării şi întoarcerii trupelor. 

În luna iunie, în ajunul zilei de Sfântul Ion (patronul oraşului), 
se înălța în fața Palatului Madama o estradă înaltă de lemn. La 
căderea nopţii, toată lumea se aduna în piaţă. Soldaţii se aliniau 
în jurul estradei şi la un semnal dădeau foc unui rug; lemnele 
uscate amestecate cu paie se aprindeau repede, ridicându-şi 
flăcările spre înalt, în strigătele entuziaste ale mulțimii şi în 
salvele şi loviturile de tun ale gărzii naționale. Odată stins 
focul, ştrengarii luau tăciunii aprinşi şi îi duceau acasă, făcând 
o gălăgie de nedescris. 

39. «Minunile» lui don Bosco 


«Invierea» lui Carlo 


Unul din episoadele cele mai faimoase ale vieţii lui don 
Bosco este cel cunoscut în biografia sa ca «învierea lui Carlo», 
care a iscat multe controverse printre istorici, până ce unii l-au 
inclus în rândul «legendelor pioase». 

Cea mai veche relatare a faptului se datorează medicului din 
Nisa, Charles d'Espiney, care a publicat în 1881 o cărticică 
«Don Bosco» ce cuprinde o serie de scurte episoade atinse de 
aripa miraculosului. «Învierea lui Carlo» a avut loc, potrivit lui 
d'Espinay, la Roma, şi don Bosco sosise în oraşul etern de la 
Florenţa. Don Bosco a protestat de multe ori împotriva acestei 
publicații şi i s-a plâns însuşi autorului. Cartea lui d'Espinay nu 
s-a bucurat de o bună primire la Valdocco. 

Redactând cel de-al doilea volum al Memoriilor Biografice 
(editat în 1903), Giovanni B. Lemoyne a reluat povestirea 
faptului, adunând mai multe mărturii cu valoare istorică diferită 
şi o seamă de detalii, deseori incerte în privinţa veridicității. 

Istoricul Pietro Stella a analizat critic această povestire în 25 
de pagini ale lucrării sale Don Bosco în istoria Religiei 
Catolice, Vol. I: Viaţa şi Operele, editat în 1968. La pagina 
282 a cărţii, reluând tema, Stella conchide: «În ceea ce priveşte 
faptele obiective ale acestei povestiri despre don Bosco, ar fi de 
preferat să se adopte poziţia lui Fassati şi cea propusă de 
Documente III, chiar dacă nu se cunosc cu exactitate 
precedentele acestora din urmă ». 

În concluzie, Stella ne indică relatarea lui Fassati ca fiind cea 
mai sigură şi mai demnă de crezare. Este vorba de mărturia 
marchizei Maria Fassati, scrisă în franceză. Am fost ajutat de 
însuşi Pietro Stella să traduc în italiană textul, pe care îl prezint 
în continuare. lată-l. 

Povestită de don Bosco 


«Am auzit această povestire chiar de la don Bosco şi am 
încercat să o reproduc cu maximă fidelitate. 

Într-o zi a venit să-l caute pe don Bosco un tânăr care 
frecventa Oratoriul şi se pare că era foarte grav bolnav. Don 
Bosco lipsea din oraş şi nu s-a întors la Torino decât două zile 
mai târziu. A putut să ajungă la bolnav doar în după-amiaza 
zilei următoare, pe la patru. Sosind la locuinţa aceluia, a văzut 
prapurele negru la uşă, înscris cu numele tânărului la care 
venise. Urcă totuşi scara pentru a-i vedea părinţii şi a le aduce 
câteva cuvinte de mângâiere. Îi găsi scăldaţi în lacrimi. Îi 
povestiră că fiul lor murise în acea dimineaţă. Don Bosco 
întrebă cum putea ajunge în încăperea unde odihnea mortul. O 
rudă îl însoți până acolo. 

- Intrând în cameră — povesteşte don Bosco —, mi-a trecut prin 
minte că n-ar fi mort, m-am apropiat de pat şi l-am strigat pe 
nume: “Carlo!”. Atunci el a deschis ochii şi m-a salutat cu un 
zâmbet uimit. “Ah, don Bosco — spuse cu voce tare —, m-ai 
trezit dintr-un coşmar!” 

În acel moment oamenii care se mai aflau în odaie au fugit 
speriaţi, ţipând şi răsturnând lumânările. Don Bosco s-a grăbit 
să smulgă giulgiul ce învelea trupul tânărului, care spuse: 
“Parcă eram împins de la spate într-o peşteră întunecoasă şi 
fără sfârşit, dar atât de strâmtă că de-abia mai puteam să respir. 
La capătul ei vedeam un fel de luminiş, unde sufletele erau 
judecate. Neliniştea şi spaima mea creşteau într-una, căci mulți 
erau cei condamnaţi. În vremea asta mi se apropia rândul la 
judecată şi aveam inima cât un purice că nu m-am spovedit 
bine ultima oară, când ai venit dumneatale şi m-ai trezit!” 

Între timp, tatăl şi mama lui Carlo veniseră grăbiţi în odaie, 
aduşi de vestea că fiul lor era viu. Tânărul îi salută amabil, dar 
le spuse să nu spere în însănătoşirea lui. După ce i-a îmbrățișat, 
a cerut să fie lăsat singur cu don Bosco. 

I-a povestit că avusese nenorocul să cadă într-un păcat pe care 
îl crezuse mortal şi simțindu-se foarte rău trimisese după el cu 
intenţia fermă să se împărtăşească. Cum nu a fost găsit, au 
chemat un preot necunoscut căruia însă n-a avut curajul să-i 

spună acel păcat. Apoi Dumnezeu l-a ajutat să vadă că merita 
Iadul pentru spovedania sa nelegiuită. 

Se mărturisi îndurerat, şi, după ce primi Sfântul Maslu, 
închise ochii şi îşi dădu liniştit sufletul». 


Povestea unui mic zidar 


Don Bosco făcea însă altfel de minuni. lată o mărturie a lui 
Giovanni B. Francesia: 

«Într-o zi — ne povestea un coleg ce-a ajuns profesor şi 
Director al Şcolilor Tehnice din Ivrea —, eu venisem la Torino 
să-mi câştig existența ca ucenic zidar. Aveam 10 ani. Îmi 
murise tatăl şi mama, sărăcuţa de ea, nu avea cu ce să mă 
crească. M-a sărutat pe frunte şi m-a încredinţat unui stăpân 
care trebuia să mă ducă la Torino, la muncă. Aici am avut 
norocul să-l găsesc pe don Bosco, care m-a invitat la Oratoriul 
său. În acest om minunat, generos şi bun, am regăsit-o pe 
mama. El ne vorbea despre Dumnezeu, despre mântuirea şi 
nemurirea sufletului, şi ne ajuta să ne câştigăm mai bine pâinea 
cea de toate zilele. Am mers la şcoala lui şi am învăţat să 
citesc, să scriu şi să socotesc. Într-o zi însă era să o păţesc rău 
de tot. Dusesem o găleată de var la etajul al doilea al casei în 
construcţie şi am căzut de acolo. M-au crezut mort iar când mi- 
am revenit mi-am dat seama că aveam braţul rupt. Să nu mai 
vorbesc de dureri. Am fost dus la spital şi lăsat acolo, fără ca 
cineva să se mai preocupe de soarta mea. Din fericire exista 
don Bosco. A aflat de nenorocirea mea şi spre seară m-am 
pomenit cu el la picioarele patului. Zâmbind, m-a încurajat, mi- 
a spus să nu mă tem de nimic, că el va avea grijă de tot. 

Din ziua aceea, viața mea s-a schimbat. Am anunţat-o pe 
mama de ce mi se întâmplase şi ea s-a mângâiat la gândul că 
don Bosco are grijă de mine: Fiul meu, mi-a spus mama, să-i 
mulțumeşti lui Dumnezeu că te-a ajutat să găseşti un tată! Cum 
nu mai aveam puterea dinainte în braţul rupt, a trebuit să mă las 
de meseria de zidar. Am făcut cursul primar, muncind ici şi 
colo câte puţin, apoi când don Bosco a considerat că a sosit 
timpul, m-a luat la sine, să mă îndrume spre învățătură. 
Datorită lui, nu mi-am irosit viaţa. Şi acum, la şcoala asta, 


192 


înconjurat de cărți, gândindu-mă la binele ce mi s-a făcut, 
mulțumesc Divinei Providenţe că m-a ajutat să-l întâlnesc pe 
don Bosco!» (VBP 163). 


Don Bosco: o enigmă? 


E cazul cred să facem o precizare şi anume că d'Espiney, care 
relata cu dezinvoltură despre «învierea lui Carlo» este primul 
reponsabil de-a fi transformat cuvintele pronunţate se pare de 
don Cafasso «don Bosco este un mister», în afirmaţia că «don 
Bosco este o enigmă» , devenită unul din caii de bătaie ai 
denigratorilor moderni ai lui don Bosco. 

lată aşadar ce ar fi spus don Cafasso, potrivit acestor biografi 
moderni: «Dacă n-aş fi sigur că munceşte pentru gloria lui 
Dumnezeu, aş spune că e un om periculos, mai mult pentru 
ceea ce nu lasă să se întrevadă din personalitatea sa, decât 
pentru ceea ce afişează. Don Bosco, într-un cuvânt, este o 
enigmă!». Şi tot unul dintre aceşti biografi continuă: «Sunt 
tulburat. Mai există încă multe aspecte ale vieţii lui don Bosco 
care ascund abisuri greu de explorat, ce pot fi doar intuite». 
Rămânem uimiţi de felul în care doi «scriitori înţelepţi» au 
ciuntit cuvinte incerte, reproduse cu naivitate de bietul 
d'Espiney. Istoricul Francesco Motto scrie: «lată textul exact şi 
integral al citatului din Cafasso într-o traducere din 1890: Don 
Bosco de doctorul Carlo Despiney, prima versiune italiană 
după cea de-a unsprezecea ediție franceză, p. 11: «Ştiţi voi bine 
cine este don Bosco? Pentru mine cu cât îl studiez mai mult, cu 
atât îl înțeleg mai puţin. Îl văd simplu şi extraordinar, umil şi 
măreț, sărac şi preocupat de proiecte uriaşe, în aparenţă greu de 
înfăptuit. Pentru mine don Bosco este un mister. Dacă n-aş fi 
sigur că munceşte spre gloria Domnului şi că doar Dumnezeu îl 
călăuzeşte şi este singurul ţel al tuturor eforturile sale, aş spune 
că este un om periculos mai degrabă prin ceea ce lasă să se 
întrevadă, decât prin ceea ce arată deschis. Vă repet, don Bosco 
este pentru mine un mister. Lăsaţi-l să lucreze în pace» (Buletin 
Salesian, | iulie 1987, p. 40). Aici Motto-ul expune contextul 
în care don Cafasso ar fi făcut această afirmaţie «unor prieteni 
foarte dragi», atunci când persoane influente din Torino îl 

criticau pe proaspătul preot don Bosco pentru zelul nemăsurat 
pe care îl arăta în munca sa excesivă pentru mulțimi de tineri 
vagabonzi, în activitățile sale diverse pentru misiunea 
sacerdotală. Criticile se încheiau cu o întrebare nedumerită: 
«dar cine e de fapt don Bosco ăsta al dumneavoastră?». 
Afirmația lui Cafasso e răspunsul la acestă întrebare. 

Motto-ul continuă cu întrebări pe care orice biograf serios ar 
trebui să şi le pună: «Şi cine ne garantează că don Cafasso a 
spus cu adevărat aceste cuvinte? Ş chiar dacă le-a spus, când s- 
a întâmplat aceasta? Cu siguranţă atunci când don Bosco era un 
preot tânăr la începutul carierei sale şi în orice caz înainte de 
1860, anul morţii lui don Cafasso. Ori, de la acea dată don 
Bosco a mai trăit 28 de ani şi în tot acest timp a muncit în 
Italia, Franţa şi Spania, a scris mii de pagini şi a ţinut zeci şi 
zeci de conferinţe şi de discursuri. Nu a dat oare alte ocazii 
care să-i permită unui cercetător atent să înțeleagă mai bine 
misterul vieții sale?» 

Şi eu sunt tulburat. Ignoranţa sau reaua credinţă a anumitor 
biografi lasă deci să se întrevadă «abisuri greu de explorat». 

40. Spovedania birjarului 


20 de bani şi o grămadă de blesteme 


Pentru don Bosco era un chin să meargă cu diligența. 
Legănarea ei îi provoca greață şi dureri de burtă. De aceea, ori 
de câte ori trebuia să călătorească într-un mijloc de transport 
public (pe vremea aceea existau puţine trenuri) îi cerea 
birjarului să-l lase să stea alături de el pe capră. 

Într-o zi, se întorcea cu diligența de la Ivrea la Torino şi îl 
auzea pe vizitiu cum înjura la fiecare şfichiuire a cailor. Dacă 
mersul cu trăsura nu era pe gustul lui, apoi cu atât mai puţin îi 
plăceau lui don Bosco blestemele şi înjurăturile. 

- Îmi permiteţi să stau lângă dumneavoastră? Înăuntru, mi se 
face rău la stomac. 

- Cu plăcere. Păcat însă că bate vântul tare aici sus. 

- Aş mai avea o rugăminte la dumneavoastră... 

-  Vreţi să ajungeţi mai repede la Torino? Bine. 

Şi  vizitiul începu să dea bice cailor, înjurând de mama 

focului. 

- Nu, nu e asta. Aş dori să nu mai înjurați. 

- Ah, dacă-i doar atât...Nu mai zic nimic. Sunt un om de 
cuvânt. 

- Pentru plăcerea pe care mi-o faceţi, aş vrea să vă dau un mic 
bacşiş... 

- În nici un caz. Că doar nu sunt obligat să înjur. 

Don Bosco a insistat şi într-un sfârşit birjarul a acceptat 20 de 
bani ( adică o liră, respectiv 5000 de lire în 1986). 

Dar cum a pocnit din bici, a mai slobozit o înjurătură. Bietul 
om îşi muşcă limba de necaz. 

- Chiar că sunt un netrebnic, cum se vede nu merit nici un 

bacşiş. 

Don Bosco îi răspunse: 

- Să facem un joc. Eu vă dau 20 de bani, dar la fiecare 
înjurătură, iau înapoi patru. 

- S-a făcut. Fiți fără grijă că o să câştig fiece bănuţ. 

«După încă o vreme — povesteşte don Bosco —, caii încetinesc 
şi vizitiul îi biciuieşte şi înjură din nou: 16 bani, prietene, îi 
spun pe dată.» 
Bietul om se ruşina, bodogănind supărat pe sine. După încă o 
vreme, mai dă bice cailor, şi mai înjură de două ori: au rămas 
opt bani prietene, îi zic. 
- Blestemat obicei care m-a făcut să pierd 12 bani. 
- Nute întrista pentru atât de puţin, mai degrabă să-ți pară rău 
pentru ce-i faci sufletului tău. 
- E adevărat. Dar sâmbătă mă duc să mă spovedesc negreşit. 
Sunteţi din Torino? 
- Da, de la Oratoriul Sfântului Francisc de Sales. Mă numesc 
don Bosco. 
- Foarte bine, o să ne revedem. 

Călătorind până la Torino, a mai înjurat el o dată, aşa că-i 
datoram doar 6 bani, dar l-am rugat să accepte 20, pentru 
efortul pe care îl făcuse...L-am aşteptat în fiecare sâmbătă. În 
cea de-a patra săptămână, l-am văzut venind şi amestecându-se 
printre tineri. Când i-a venit rândul, mi-a zis: mă recunoaşteţi? 
Sunt cutare. Ştiţi...n-am mai înjurat. Mi-am propus să ţin post 
cu pâine şi apă de fiecare dată când spun blestemăţii, şi mi s-a 
întâmplat doar o dată...». 

Giovanni B. Lemoyne scrie: «Don Bosco însuşi ne povestea 
această întâmplare», ea se află în MB 3,83. 


Oboseala nu-l împiedecă să-i ajute pe ceilalți 


Dar don Bosco nu spovedea doar vizitii. Giovanni B. 
Lemoyne îşi aminteşte: «Nu era niciodată obosit. Nu l-am auzit 
zicând nimănui: “Vino altădată!” Chiar după zece, 
douăsprezece ore de spovedit, lucru obişnuit în timpul 
Exerciţiilor Spirituale, căci toți vroiau ca el să le asculte 
mărturisirea, se întâmpla ca cineva să-l roage atunci când era 
atât de obosit încât ar fi fost normal să spună: “vino mâine”, 
totuşi el îi îndemna pe toți: “vino acum!”. Îmi amintesc că într- 
o seară, câțiva tineri îl însoțeam în camera sa, după ce 
spovedise peste zece ore, când cineva veni să-l roage să-i 
acorde puţin tim. Toţi ne-am privit în ochi siguri că don 

Bosco o să-l amâne pe a doua zi, căci se vedea că-i frânt de 
oboseală. În schimb, bunul părinte a luat opaițul din mâna celui 
ce-l ţinea şi a spus: “atunci vino”. 

«Dacă cineva se ducea la el în cameră să-i arate ce lucrează — 
continuă acelaşi Francesia —, sau să-şi exprime o îndoială, ori 
să-l întrebe dacă poate sau nu să facă ceva, don Bosco îl lăsa să 
vorbească, apoi întreba: 

- Şi altfel ce mai faci? 

- Bine, don Bosco. 

- Dar cu sufletul? 

Iar dacă interlocutorul era tulburat, el spunea imediat: “Şi cine 
te împiedică să găseşti pacea?”. După care îi arăta un scăunel 
de rugăciune lângă perete, îl ruga să-şi ia un scurt răgaz de 
meditație, să-şi facă un examen de conştiinţă şi ieeiiai se 
apuca să-l spovedească» (ivi, 51). 

Niciodată nu a întrerupt această sfântă îndatorire, căreia îi 
dedica două, trei ore pe zi. În ocazii speciale era gata să asculte 
spovedania toată ziua şi toată noaptea (MB 3,73). 


Bărbaţi cu feţe întunecate, noaptea târziu 


Francesco Dalmazzo povesteşte că a văzut des venind seara 
târziu la Valdocco bărbaţi «cu feţele întunecate». Auziseră de 
sfințenia lui don Bosco şi veneau să i se mărturisească. «Puteau 
fi văzuţi adesea cum intrau neîncrezători şi după un timp ieşeau 
din încăperea unde se afla don Bosco cu chipul strălucind de 
bucurie» (MB 3,73). 

Pentru mulţi care îl cunoşteau, numele lui don Bosco se 
confunda cu acela de duhovnic al sufletelor. Când întâlnea pe 
cineva, era un lucru obişnuit să-l întrebe după salutul de 
rigoare: «Şi cu sufletul cum mai stai? Ai postit? De când nu te- 
ai spovedit?». 

Un fost elev al lui don Bosco, intrat în Oratoriu deja adult, 
dus la ruină de propriile năravuri, când află că don Bosco a 


! FRANCESIA, Don Bosco prieten..., S.Benigno Canavese 1908, p. 
29. 

murit, scrise cu umilință: «Calmul şi seninătatea lui don Bosco, 
detaşarea cu care asculta orice, limbajul său ce comunica o 
dragoste sfântă şi o mare şi vie compasiune, felul cum nu-şi 
pierdea niciodată cumpătul şi îşi pleca urechea față de oricine 
avea să-i mărturisească vreun păcat, sau să se plângă de un 
necaz, toate calităţile acestea şi încă multe altele, mi-au insuflat 
curajul şi încrederea că pot să-mi înving slăbiciunile. Câte 
suflete s-ar mântui, dacă ar găsi întotdeauna la duhovnicul lor 
amabilitatea şi receptivitatea promptă ce-l caracteriza pe don 
Bosco» (MB 18,23). 

41. După pietrele vii şi pietrele moarte 


Cumpărarea propriei case 


În anii 1850-52 au sosit la Oratoriu tinerii care vor fi, 
împreună cu Giuseppe Buzzetti, primele pietre vii puse la 
temelia operei salesiene: Michele Rua, Giovanni B. Francesia, 
Giovanni Cagliero. 

În aceiaşi ani, don Bosco încearcă să consolideze din punct de 
vedere material sediul operei sale: să devină proprietarul casei 
Pinardi şi să construiască o biserică demnă de acest nume. În 
zona Valdocco nu se mai văd doar cele câteva case pe jumătate 
rustice în mijlocul câmpurilor şi al grădinilor de zarzavat. 
Peisajul e tot de ţară, în spatele Oratoriului curge un canal de 
irigație şi pe pajiştile dimprejur pasc cirezi de vite şi turme de 
oi (un păstor îi aduce lui don Bosco urdă proaspătă pentru masa 
băieților), dar au început să apară case ca la oraş şi fabrici. 
Trebuie să fie consolidată reşedinţa Oratoriului, să fie 
cumpărate pajiştile din jur pentru o extindere viitoare, altfel vor 
fi sugrumați de creşterea oraşului. 

În primul rând, don Bosco se gândeşte să cumpere casa unde 
se află Oratoriul. lată ce povesteşte: 

«Cei ce pierduseră găzduirea (în casa Pinardi) nu vroiau să se 
resemneze. Se plângeau oricui îi asculta: 

- Era o casă a bucuriei şi a destinderii şi acum priveşte: a 
sfârşit în mâinile unui preot, care e şi fanatic pe deasupra! 

Lui Pinardi i se oferi o chirie de două ori mai mare decât îi 
dădeam eu, dar era un om de treabă şi nu vroia să câştige din 
folosirea casei sale în scopuri necurate. De mai multe ori mi-a 
propus să o cumpăr în întregime, ca să se încheie odată cu toate 
discuţiile. Dar cerea un preț exagerat de mare: optzeci de mii 
de lire pentru o clădire care nu valora nici o treime din suma 
aceea» (Memorii, 190). 

Lucrurile s-au accelerat însă (şi din pricina unei «întâmplări 
sângeroase» despre care nu se cunosc amănunte, ce l-a convins 
pe Pinardi de urgenţa de a vinde casa) şi atunci don Bosco i-a 
făcut o ofertă: 


199 


« - L-am rugat pe un prieten comun să evalueze casa... În 
stadiul în care se află, valoarea sa este între 26 şi 28 de mii de 
lire. Ca să facem târgul, eu vă dau 30 de mii de lire». 

Afacerea a fost pecetluită cu o viguroasă strângere de mână. 

«Dar de unde să găsesc 30.000 de lire în 15 zile? A avut grijă 
Providența. În aceeaşi seară, don Cafasso (lucru neobişnuit în 
zilele de sărbătoare) a venit în vizită şi mi-a spus că o persoană 
pioasă şi milostivă, contesa Casazza-Riccardi, îi dăduse 2000 de 
lire pentru mine să le cheltuiesc cum voi crede mai bine, în 
folosul Domnului. A doua zi, un cleric rosminian (P. Carlo 
Girardi) veni la Torino cu 20.000 lire. Mi-a cerut sfatul cum să 
le cheltuiască. l-am propus să mi le împrumute cu o dobândă de 
4 la sută pentru a plăti casa Pinardi. Suma era completă. 
Celelalte 3000 de lire cheltuieli suplimentare au fost donate de 
cavalerul Cotta, în a cărui bancă a fost emis mult-doritul act de 
vânzare cumpărare» (Memorii, 191). 

Actul public a fost redactat de notarul Turvano pe 19 februarie 
1851. Preţul nu s-a ridicat la 30.000 lire, ci la 28.500 lire (don 
Bosco e deseori neclar în privinţa cifrelor). 


Băieţii leșinau 


«Acum era nevoie să ne gândim la o biserică mai potrivită 
pentru slujbele religioase şi mai încăpătoare pentru numărul 
sporit de tineri. 

Capela şopron fusese mărită puţin, dar tot era prea mică şi prea 
joasă. Cine intra trebuia să coboare două trepte şi când afară 
ploua, podeaua se acoperea de apă. Vara în schimb, muream de 
căldură şi eram sufocați de mirosul neplăcut de transpiraţie. Se 
întâmpla deseori, mai ales de sărbători, ca vreun băiat să leşine. 
Trebuia să-l duceam afară pe braţe» (Memorii, 193). 

La Valdocco, spălătoresele întindeau pe câmp şiruri lungi de 
lenjerie spălată pentru orăşeni, dar se vede treaba că tinerii 
oratorieni nu prea erau obişnuiţi cu spălatul, deoarece 
aparțineau claselor foarte sărace, ce locuiau în cocioabe 
murdare, pline de iegrasie. 

Discursul lui Barrera şi sceneta băieţilor 


«Era aşadar necesar — continuă don Bosco — să construim o 
clădire spațioasă, salubră, potrivită cu numărul mare de tineri 
ce frecventau Oratoriul. Planul a fost făcut de cavalerul 
Blachier...S-a săpat fundația. Prima piatră a fost 
binecuvântată pe 20 iulie 1851 de canonicul Moreno, 
economul general al diocezelor şi aşezată de cavalerul 
Giuseppe Cotta». A luat parte şi primarul Torinoului, avocatul 
Giorgio Bellono. «Faimosul părinte Barrera, emoționat la 
vederea unei mulțimi atât de mari de oameni veniți să vadă 
ceremonia, s-a urcat pe o ridicătură de pământ şi a improvizat 
un discurs minunat» (Memorii, 193). 

În afara discursului, a fost prezentată o scenetă scrisă de don 
Bosco şi recitată de băieți. Francesia şi-o aminteşte pentru că 
a fost actorul principal: 

«Mi-aduc aminte ca şi cum s-ar fi întâmplat chiar ieri. Don 
Bosco ne-a adunat după Liturghie în sălița de la parter şi ne-a 
spus că seara se va sfinți piatra de temelie (a noii biserici), şi 
că însuşi primarul oraşului Torino urma să participe, împreună 
cu abatele Moreno. “Trebuie să ne gândim cum să-i primim 
mai bine pe aceşti înalți oaspeţi. Cine crede că poate învăţa pe 
de rost un dialog pe care-l voi termina de scris imediat?”». 

Ne-am privit unii pe alţii şi eu am avut curajul să mă ofer 
voluntar, fără însă a şti bine ce trebuia să fac. Între timp don 
Bosco s-a fâcut nevăzut şi noi am stat să-l aşteptăm în 
încăperea unde de atâtea ori venise să-l caute Surul, câinele 
lui iubit. Puțin timp după aceea, don Bosco a reapărut ținând 
în mână nişte foi scrise de el şi acoperite de adnotări şi 
corecturi din belşug. Era prima oară când apăream în public. 
Ne-a instruit clericul Buzzetti, căruia însă îi era destul de greu 
să descifreze scrisul neciteţ al lui don Bosco. În afara miilor 
de corecturi, notele de pe margini, comentariile şi adnotările îl 
puneau la grea încercare pe omul cel mai răbdător».! 

Totul a mers însă şnur: discursul, dialogul şi serbarea. 


i FANCESIA, Giuseppe Buzzetti, S. Benigno 1898, p. 17. 


201 


«Petrecerea aceea veselă a atras tineri din toate părțile. Mulţi 
veneau de-acum la Oratoriu la orice oră din zi, alţii mă rugau 
să le dau ospitalitate ca interni. Numărul lor a depăşit anul 
acela cincizeci de mii» (Memorii, 194). 


Printre feţe albe, una oacheşă 


Mulțimea aceea de tineri, care mişunau prin curte şi pe 
câmpul din jur ca un furnicar plin de voie bună, era o 
comunitate eterogenă. Copiii unor oameni săraci stăteau 
alături de vreun tânăr tocmai ieşit de la casa de corecție sau 
recomandat de Ministerul de Interne. Copii de meşteşugari se 
aflau laolaltă cu fii de ţărani. Unii tineri erau îmbrăcaţi cu 
mantale militare incomode şi rupte, de culoare tutunului, alții, 
veniţi de la ţară, purtau pantaloni şi haine rămase de la fraţii 
mai mari. Era o comunitate de fii din popor, ce nu dădeau nici 
o importanţă esteticii vestimentare. 

Din când în când, printre feţe cu tenul deschis la culoare 
apărea câte una tuciurie. Aşa era în 1849 Alessandro Bachir, 
supranumit de toți «maurul». Un an mai târziu a venit 
marocanul Moysa, şi la câţiva ani după aceea, algerianul 
Atnes. Un grup numeros de elveţieni încerca să înveţe cu 
rapiditate piemonteza, limba maternă a Oratoriului, alături de 
mulțimea de fii de emigranţi născuţi la Richmond, Baltimore, 
Havana sau Rosario în Argentina. ý 

Cât despre tinerii ieşiţi din închisori sau aduşi de poliție, don 
Bosco nu-i primea pe loc, nu vroia ca obiceiurile lor urâte, 
limbajul plin de imprecaţii, să transforme Oratoriul într-o casă 
de corecție. Îi accepta doar dacă îi erau prezentaţi de cineva 
diin familia lor sau garantau pentru ei persoane milostive şi cu 
frica lui Dumnezeu,. 

«Amestecul de tineri de orice vârstă şi condiţie socială — 
scria S. Biffi —, acel du-te-vino permanent de oameni ce 
frecventează fără oprelişti institutul este un spectacol ciudat». 
Acest spectacol îşi avea însă momentele culminante în timpul 
recreaţiilor. După 1855, când a crescut numărul 
preadolescenţilor găzduiți zi şi noapte, don Bosco a căutat să 
intensifice asistența pentru ca băieţii să nu rişte pericole fizice 

sau morale. Uneori trimetea câte un cleric (căruia îi stătea de 
altfel mintea mai mult la joacă, fiind şi el copil) să-i scoată din 
cotloaneie ascunse ale casei, sau din pivniţă, pe cei ce se 
îndeletniceau cu jocurile de noroc pe bani (cf. STELLA, 
3,189). 


Prima loterie 


Munca cu tinerii n-a reprezentat niciodată o problemă pentru 
don Bosco. Banii i-au dat însă multă bătaie de cap. 
«Construcţia bisericii era de-abia la nivelul solului, când mi- 
am dat seama că nu mai aveam bani. Vânzând case şi terenuri 
adunasem 35.000 de lire ce s-au dus ca apa la soare. 
Administratorul oraşului Torino ne-a acordat un ajutor de 
9000 de lire, pe care însă urma să-l primim la terminarea 
lucrărilor. Pentru că la Oratoriu erau găzduiţi şi ajutați mulți 
tineri muncitori bielesi, episcopul din Biella a trimis o 
circulară la parohii, invitând preoţii să strângă oferte de la 
enoriaşi. Aşa s-au adunat o,mie de lire. Dar au fost ca 
picăturile de apă pe un teren uscat de secetă. Atunci mi-a 
trecut prin cap să organizez o loterie publică» (Memorii, 194). 
În fața celor 50 de pagini dedicate de Lemoyne acestei loterii 
(MB 4), mulţi au strâmbat din nas. Părea că se acordă o 
importanță excesivă unei întâmplări banale. Şi totuşi nu este 
nici pe departe aşa. Loteriile aveau pe vremea aceea o 
rezonanță extraordinară în oraşe. Cine reuşea să obţină toate 
premiile şi să aibă o listă impunătoare de obiecte de bună 
calitate pentru a putea organiza o loterie, îşi câştiga un bun 
renume în oraş. Şi subvenţionarea unei loterii publice îi 
aducea titularului un statut de invidiat printre ceilalți cetăţeni. 
Stella notează: «Loteriile nu erau un element secundar al 
comportamentului colectiv torinez în perioada cuprinsă între 
restauraţie şi unificare...De la 1830 la1840 unele loterii 
mânuiseră sume considerabile: 28.000 lire în favoarea 
sinistraţilor dintr-un incendiu la Sallanches din Savoia de Sus, 
32.500 de lire pentru Spitalul “Sfântul loan Botezătorul” din 
Torino, 41.000 lire în beneficiul unei case de nebuni» (ST 
3,86). Între 1852 şi 1858, două loterii grandioase în favoarea 

Misiunilor, organizate de canonicul Ortalda, vor fi sprijinite 
cu scrisori pastorale de episcopi, de comitete filantropice, de 
nobili, de presă şi de guvernul însuşi. 

Şi don Bosco a făcut lucrurile în stil mare. A adunat 3251 de 
donaţii. «Papa, Regele, Regina Mamă, Regina Consoartă şi 
toată Curtea Regală şi-au trimis ofranda!», a scris cu bucurie. 
Atât curtea, cât şi primăria i-au pus la dispoziție spaţii 
potrivite pentru expunerea acestor donaţii. 

Decretul regal ce a autorizat deschiderea loteriei a fost 
semnat pe 9 decembrie 1851. Calculând valoarea obiectelor 
oferite au fost emise 99.999 de bilete a câte 50 de centime 
fiecare. Extragerea a avut loc la Palatul Municipal, între 12 şi 
13 iulie. «Cheltuielile au fost enorme — scrie don Bosco — dar 
sumea netă obţinută a ajuns la 26 de mii de lire» (Memorii, 
196). 


Paisprezece loterii de-alungul vieţii 


Mari sau mici, don Bosco a organizat nouă loterii între 1853 
şi 1870 şi cinci între 1873 şi 1887. Se poate spune că în aceşti 
primi ani de funcţionare ai Oratoriului său, don Bosco a 
descoperit două metode pe care nu le va părăsi niciodată: 
Exerciţiile Spirituale pentru membrii Oratoriului externi şi 
interni, bune pentru descoperirea vocației religioase, şi 
loteriile, care aduc bani. Amândouă sunt greu de înfăptuit, dar 
don Bosco considera dificultăţile o taxă ce trebuie plătită. E 
poate interesant de observat faptul că după loteria din 1865, 
care se va tergiversa timp de trei ani, don Bosco va arăta mai 
puţin entuziasm în promovarea acestui mijloc de 
subvenţionare a operelor sale caritabile. În schimb de 
Exerciţiile Spirituale se va ocupa întotdeauna cu acelaşi avânt. 

42. Lecturi catolice şi atentate 


«Eu nu semnez asta» 


În primele luni ale lui 1848, Carlo Alberto dăduse «drepturi 
civile egale» evreilor şi protestanților, care până atunci fuseseră 
doar «toleraţi». 

«Protestanţii — scrie don Bosco — dispuneau de multe mijloace 
financiare şi erau pregătiți să înceapă o campanie de 
propagandă a religiei lor. Catolicii în schimb erau încrezători în 
legile civile care până atunci îi apăraseră, aveau puţine ziare 
sau opere culturale. Nici o revistă, nici o carte pentru oamenii 
de rând... 

Era nevoie să li se dea oamenilor, mai ales tinerilor, o metodă 
de apărare. Trebuia să se inventeze un mijloc la îndemâna 
tuturor, prin care să se răspândească în masele largi 
cunoaşterea adevărurilor fundamentale ale religiei catolice. Am 
tipărit deci o carte cu titlul Avertisment pentru catolici, cu 
scopul de a-i preveni pe aceştia în legătură cu uneltirile 
protestanților. Difuzarea acestei cărțulii a fost extraordinară: în 
doi ani s-au publicat mai mult de 200.000 de exemplare. 
Această reuşită le-a fost pe plac celor drepți dar i-a supărat pe 
protestanți... 

Mi-am dat seama că era urgent să tipărim cărți pentru popor: 

astfel am elaborat proiectul Lecturilor Catolice» (Memorii, 
205). 
Programul acestei colecții se reducea la câteva puncte 
esenţiale: cărţi simple, pe înțelesul tuturor, cu apariţii lunare, în 
ediții de buzunar, de cel mult 100 de pagini fiecare volum, la 
preţul de 15 centime (600 de lire în 1986). 

Am vrut să public imediat primele numere redactate, dar s-a 
ivit o piedică pe care nu o prevăzusem. Nici un episcop nu 
vroia (...) să-şi pună numele pe carte (...) ca revizor 
ecleziastic. Canonicul Giuseppe Zappata, pe atunci Vicar 
General (Arhiepiscopul Fransoni se afla în exil la Lyon), a citit 
şi a revăzut jumătate din primul volum. Apoi mi-a restituit 
manuscrisul zicând: 

-  Refaceţi lucrarea. Eu nu pot să-mi pun semnătura pe un 
asemenea text. Dumneavoastră vă sfidaţi duşmanii. Îi atacați în 
mod direct». 

-Doi ziarişti catolici fuseseră asasinați la Roma cu puțin timp 
înainte. Să girezi demersul curajos al lui don Bosco în sprijinul 
catolicismului însemna să-ţi rişti pielea, aşa cum i s-a întâmplat 
chiar lui, la puţină vreme după aceea. Într-un târziu — spune 
don Bosco — cărțile au fost aprobate şi revizuite de episcopul 
din Ivrea, monseniorul Moreno. 

«Lecturile catolice au fost primite cu aprecieri favorabile. 
Numărul cititoriul a întrecut toate aşteptările. Dar toate acestea 
au trezit mânia protestanților» (Memorii, 208). În 1861, fiecare 
ediţie a ajuns la 10.000 de exemplare. Din 1870 numărul mediu 
de exemplare s-a ridicat la 15.000 (MB 4,534). 

«Părea că există o conspirație împotriva mea. Pot fi luate 
drept fabulaţii atentatele despre care vorbesc, dar, din păcate, 
nu-i decât tristul adevăr şi există numeroşi martori care să o 
confirme» (Memorii, 211). 


Câinele misterios 


«Pe vremea aceea, pentru a ajunge de la Torino la Oratoriu, 
străbăteai un drum lung de ţară, mărginit de salcâmi şi tufişuri. 

Într-o seară întunecoasă, mă îndreptam spre casă singur 
singurel, când s-a ivit lângă mine un câine uriaş, care m-a 
îngrozit la prima vedere. Dar nu a lătrat la mine, dimpotrivă, s- 
a gudurat de parcă eu eram stăpânul lui. Ne-am împrietenit şi 
m-a însoţit până la Oratoriu. Lucrurile s-au repetat şi-n alte 
dăţi. Pot spune că Surul (aşa l-a numit don Bosco pe câinele 
acela) m-a ajutat de multe ori într-un mod extraordinar. lată 
câteva exemple. 

Pe la sfârşitul lui noiembrie 1854, într-o seară ceţoasă şi 
ploioasă, veneam de la oraş. La un moment dat, am observat 
doi oameni mergând la o mică distanţă în spatele meu. Grăbeau 
pasul sau încetineau în ritm cu mine... Am vrut să mă întorc din 
drum, dar era prea târziu: când nu mă aşteptam mi-au aruncat o 
pelerină pe cap. M-am zbătut să mă eliberez, dar n-a fost chip. 
Unul dintre ei a încercat să-mi pună un căluş în gură. Vroiam 

să strig, dar nu reuşeam. Atunci a apărut Surul. Urlând s-a 
repezit cu ghearele la unul dintre cei ce mă atacaseră, apoi sări 
pe celălalt. Acum le era gândul mai mult cum să se apere de 
câine, decât cum să mă prindă pe mine. 
-  Cheamă-ţi odată câinele! — strigau tremurând de frică. 
- ÎI chem dacă mă lăsaţi să plec în pace. 
-  Cheamă-l odată! — implorau. 

Surul continua să urle ca un lup mânios. Plecară nevătămațţi şi 
Surul mă însoţi până acasă. 


«Este câinele lui don Bosco» 


«Ori de câte ori veneam singur seara acasă, vedeam la un 
moment dat cum apărea pe drum dintre copaci Surul. Şi tinerii 
din oratoriu l-au văzut adesea. Într-o bună zi a intrat în curte şi a 
fost eroul unei scene neobişnuite. Unii vroiau să-l alunge cu 
parul, alții cu pietre, atunci a intervenit Giuseppe Buzzetti: 

- Nu-i faceţi rău. Este cîinele lui don Bosco. 

Atunci au început toți să-l mângâie şi să se joace cu el. L-au 

însoţit până la mine. Mă aflam în sala de mese şi cinam 

împreună cu mama şi câțiva preoţi. L-au privit plini de frică şi 
de uimire: 

- Nu vă temeţi — am spus —, este Surul, câinele meu. Lăsaţi-l 

să se apropie. 

De fapt, dând un mare ocol mesei, a venit lângă mine, 
gudurându-se plin de bucurie. L-am mângâiat şi i-am dat să 
mănânce păine şi supă. Dar a refuzat totul. 

- Ce vrei, atunci? — am murmurat. El şi-a mişcat urechile şi a 
dat din coadă. Dacă nu vrei să mănânci, mergi în pace —, i-am 
spus. 

Surul, vesel nevoie mare, şi-a sprijinit capul în poala mea, ca 
şi cum ar fi vrut să-mi vorbească şi să-mi ureze noapte bună. 
Apoi s-a lăsat dus afară de tinerii din oratoriu ce-l priveau 
uimiți, minunându-se de inteligenţa lui. Îmi amintesc că în 
seara aceea venisem acasă târziu, adus de un prieten cu 
trăsura» (Memorii, 216-218). 

Batistin Francesia, care pe atunci avea 16 ani, l-a văzut de mai 
multe ori pe Sur. Iată ce scrie: 

“Ocolea masa, apoi se întindea puţin la picioarele lui don 
Bosco, după care pleca. Parcă-l văd şi acum, sărind cu labele 
pe uşă, să i se deschidă, apoi intra în micul salon, unde don 
Bosco prânzea cu ai lui. Odată portarul speriat a ridicat 
bastonul şi l-a lovit, animalul a primit lovitura, a schelălăit 
puţin, după care a fugit» (VBP 179). 

Gândul să descopere proveniența acelui câine l-a preocupat 
ades pe don Bosco. Dar nu a reuşit să găsească nici un indiciu. 
În 1870, baroneasa Azelia Ricci des Ferres născută Fassati l-a 
întrebat ce crede despre Sur, şi don Bosco i-a răspuns zâmbind: 
«Să spun că-i un înger, v-aş face să râdeţi. Dar nici nu se poate 
spune că este un câine obişnuit» (MB. 10,386). 


Asasin cu cuţit 


În Memoriile sale don Bosco povesteşte despre multe 
atentate îndreptate împotriva lui în acei ani. lată un exemplu. 

Într-o seară, se afla în mijlocul curții, înconjurat de tineri, 
când s-au auzit strigăte: 

- Asasinul! Asasinul! 

Un tinerel în cămaşă, pe nume Andreis, ţinând ridicat în aer 
un cuţit de măcelar, înainta printre băieţi, strigând ca un nebun: 
- Îi vreau pe don Bosco! ÎI vreau pe don Bosco! 

Toţi au rupt-o la fugă, ţipând. În învălmăşală, asasinul l-a 
văzut pe clericul Reviglio, îmbrăcat în straie negre preoțești ca 
don Bosco, şi luându-l drept acela, a început să-l urmărească cu 
cuțitul. Victima fugi țipând ca din gură de şarpe. Dându-și 
seama de greşeală, delicventul se opri o clipă ca să vadă unde 
se află cel pe care dorea să-l ucidă. Acest moment de 
nehotărâre a fost salvarea lui don Bosco. A alergat în sus pe 
scara casei Pinardi, a tras zăvorul porții şi s-a pus la adăpost. 

Ucigaşul ajunse la poartă şi încercă să o deschidă, bătând cu 
pumnii săi mari şi cu picioarele, după care căută să taie 
zăbrelele cu cuțitul, ţipând ca un nebun. A stat aşa mai mult de 
o oră, până a văzut venind doi jandarmi, ce fuseseră chemaţi de 
tineri. 

«Pare de necrezut — scrie don Bosco — şi totuşi a doua zi, la 
aceeaşi oră, netrebnicul acela mă aştepta din nou, la mică 
distanță de casă. 

Un prieten (comandorul Giuseppe Dupré), văzând că 
autoritățile nu vroiau să mă protejeze, a încercat să-i vorbească. 
Omul a răspuns : 

- Sunt plătit să fac asta. Daţi-mi tot atât cât mă plătesc cei ce 
m-au trimis, şi-l voi lăsa în pace pe don Bosco. 

I s-au dat 80 de lire avans şi alte 80 de lire ca să se încheie 
acea tristă comedie, care doar aşa a luat sfârşit » (Memorii, 
213). 

Ceea ce a primit Andreis este echivalentul al 650.000 de lire 
de astăzi. 


43. Salvaţi micii muncitori 


O enormă nedreptate 


În fiecare an, bătea la poarta lui don Bosco un grup tot mai 
numeros de mici muncitori. De la zece în 1853, numărul lor 
creşte la 120 în 1866. Sunt striviți sub povara unui munte de 
nedreptăţi. Până în 1844 relaţiile dintre ucenici, băieţi de 
prăvălie şi patroni au fost reglementate în Piemont de norme 
precise care apărau drepturile tinerilor şi-l! obligau pe stăpân să- 
i înveţe bine meserie şi să nu-i exploateze. 

Un edict regal din 1844 (smuls regelui de «liberali» în numele 
progresului) a abolit aceste norme. Din acel moment, ucenicii 
şi tinerii muncitori au rămas la cheremul patronului.'La opt- 
nouă ani copiii erau puşi la munci extenuante câte 12-15 ore pe 
zi în mediul dăunător din fabrici şi uzine, într-un climat de 
exploatare, abuzuri şi scandaluri. 

Camillo Cavour, care de altfel se pronunţa pentru libertatea 
absolută a industriei şi comerțului, a declarat în 1850 în 
Parlament: «Poate că prea puţin ne interesează să aflăm că la 
noi, în fabrici şi uzine, femeile şi copiii muncesc aproape cu o 
treime mai mult, dacă nu chiar dublu, față de semenii lor din 
Anglia Y 

Don Bosco (precum don Cocchi şi don Morialdo) apără din 
răsputeri drepturile copiilor muncitori. El le cere patronilor să 
întocmească contracte de muncă regulamentare pe formulare 
oficiale, în care să reia vechile norme abolite în 1844. În 
numele «legăturilor libere între oamenii liberi» (cum spun 
liberalii) el cere ca aceste contracte să fie respectate, adaptate, 
îmbunătăţite potrivit noilor condiţii de muncă. Aceste 
contracte (păstrate în arhivele salesiene) stipulează că micii 
muncitori nu trebuie să fie folosiţi ca servitori şi rândaşi în 
casele patronilor, ci învățați bine meserie. Este cu desăvârşire 


! Cf CASTELLANI, S. Leonardo Murialdo, |, Roma 1960, p. 468. 
2 CAVOUR, Discursuri Parlamentare, 1, Bologna 1955, p. 302. 
3 CASTELLANI, o.c., p.468. 

interzis să fie bătuţi, sunt cerute asigurări de sănătate, odihnă în 
zilele nelucrătoare şi în sărbătorile anuale, răgazul necesar 
pentru a învăța să scrie şi să citească. În primii trei ani, micii 
muncitori nu sunt plătiți cu scuza că «doar învaţă». Uneori se 
întâmplă ca părinţii să-l plătească pe stăpân, ca să le ţină copii 
în slujbă. Don Bosco reacționează puternic la această formă de 
exploatare. În cel de-al doilea şi de-al treilea an, tinerii 
muncesc cu adevărat şi le aduc câştiguri considerabile 
stăpânilor. Pentru aceşti ani el cere un salariu progresiv. Primul 
contract de muncă semnat de don Bosco cu sticlarul Carlo 
Aimino, în favoarea tânărului Giuseppe Bordone, este datat 
noiembrie 1851. 


O măsuţă de cizmărie şi patru băieți 


Dar don Bosco nu este încă mulțumit. În uzine şi în ateliere, 
micii muncitori lucrează cot la cot cu adulți deseori necinstiţi, 
care vorbesc şi se poartă urât, şi-i cheamă la băutură «ca să uite 
de necazuri şi să fie veseli». Tinerii sfârşesc astfel distrugându- 
şi deopotrivă sufletul şi sănătatea. 

Un băiat care pe atunci avea 14 ani, Pietro Enria, descrie 
situația cu candoare şi cu mici greşeli gramaticale: «Seara, don 
Bosco ne vorbea câte puţin întotdeauna înainte de a merge la 
culcare, ne atrăgea atenţia să ne ferim de oamenii cu purtări 
urâte sau de  flecarii cu gânduri  ascunse...Nouă, 
meşteşugarilor, în mai mare pericol se pare, ne spunea nu-i 
ascultați pe cei ce vorbesc urât: mai bine ieşiţi din încăperea 
unde se află...Îmi amintesc cum a trebuit să fug chiar eu din 
atelierul unde lucram să nu mai aud vorbele murdare ale 
celorlalți, căci aveam doar 14 ani şi ei erau ditamai oamenii în 
toată firea, fără ruşine când vorbeau de rău religia şi bunele 
moravuri, ca nişte animale ce erau» (ST 3,503). 

În toamna anului 1853, don Bosco (care are buzunarele goale 
ca de obicei) face un act de curaj: construieşte o nouă clădire 
alături de casa Pinardi şi deschide ateliere meşteşugăreşti 
pentru elevii interni. Începu cu cizmarii şi croitorii, pentru că 
se pricepea să dea lecţii chiar el în meseriile acelea, şi nu era 

nevoit să angajeze instructori externi. Dar s-a hotărât să nu se 
oprească aici. 

Amplasează atelierul de cizmărie într-o încăpere îngustă de 
lângă biserica S. Francisc de Sales. Se aşează în faţa unei mese 
de cizmărie şi sub privirile uimite ale patru băieți pingeleşte o 
gheată după toate regulile artei, aşează căputa şi finisează. După 
aceea îi întreabă pe ucenici dacă au înțeles cum se face. Atunci 
când aceştia se arată nedumeriţi, don Bosco reia lucrul cu 
răbdare, căutând să-i facă să înţeleagă secretele meseriei. 
Croitorii au fost aşezaţi în bucătărie, iar tigăile şi cratiţele au 
fost duse în casa cea nouă. Don Bosco le este şi lor dascăl, căci 
nu degeaba îi spunea Giovanni Roberto din Castelnuovo «să o 
mai slăbească cu cărțile», căci era tare meşter la cusut. 


De partea celor mai săraci 


În 1854 deschide cel de-al treilea atelier, legătoria de cărți. 

În 1856,al patrulea, tâmplăria. 

Al cincilea atelier a fost cel mai dorit : tipografia. Pe atunci, 
era nevoie de kilograme de acte şi de sute de garanții ca să obţii 
licenţa de tipărit, semnată pentru ei de prefectul Pasolini pe 31 
decembrie 1862. Atelierul începe să funcționeze cu două maşini 
cu roată şi presă acționată manual. 

Atelierul numărul şase, fierăria, se deschide în anul următor şi 
le precede pe cele de mecanică. 

Băieţii nu mai sunt nevoiţi să meargă la muncă în oraş. 
Lucrează acasă, sub îndrumarea plină de dragoste a lui don 
Bosco şi a asistenţilor săi. La Oratoriu vin din ce în ce mai 
mulți băieţi ce vor să înveţe o meserie ajutaţi de don Bosco, 
pentru a nu mai fi nevoiţi să meargă să se îngroape în fabricile 
din oraş. Numărul lor se ridică la 300. Dar don Bosco îi 
selectează pe băieţi: îi alege pe cei mai săraci, mai umili, pe 
aceia care au nevoie de o mână întinsă pentru a nu eşua în viață. 
În regulamentul de înscriere stă scris: « Este acceptat tânărul 
muncitor orfan de tată şi de mamă şi cu desăvârşire sărac şi 
abandonat. Dacă are frați şi unchi care pot să-şi asume educaţia 
lui, atunci nu corespunde scopului acestei case» (MB 4,736). 

44. Holera 


Teroarea « licorii » 


Vara lui 1854 a adus un flagel cumplit: holera. Epidemia, care 
o dată la câţiva ani pustia sate şi oraşe, a cuprins mai întâi 
Liguria, unde a făcut 3000 de victime. Pe 30-31 iulie s-au 
înregistrat primele cazuri la Torino. 

Bacteria responsabilă pentru această boală contagioasă, vibrio 
cholera, a fost descoperită de Robert Koch de abia în 1884. În 
lipsa unor date ştiinţifice, cum se întâmplă adesea, s-au 
răspândit în oraş obişnuitele zvonuri alarmante, alimentate de 
ignoranță, necunoaştere şi frică. Iată ce scrie Bonetti, care a fost 
martorul acelor zile: «Oamenilor din popor le intrase în cap idea 
că medicii le dădeau bolnavilor o băutură otrăvitoare, numită la 
Torino licoarea, cu scopul de a le grăbi moartea şi a înlătura 
astfel pericolul pentru ei înşişi şi pentru ceilalți». Frica dusese 
«la închiderea magazinelor şi la un fel de exod din locurile 
atinse de molimă». (Un exemplu de lipsă de curaj în fața 
pericolului a fost dat de însăşi familia regală, care a fugit în 
trăsuri închise din oraş, şi s-a adăpostit în castelul Caselette). 
«În unele locuri, atunci când cineva se îmbolnăvea, vecinii şi 
rudele erau cuprinși de spaimă..., şi îl părăseau pe bolnav...S-a 
întâmplat chiar ca groparii să trebuiască să forțeze uşile şi 
ferestrele pentru a putea intra în case şi a scoate afară 
cadavrele» (CL 420). 

Formele bolii erau binecunoscute: vomă şi diaree, 
dezhidratare, sete intensă, crampe musculare violente. În peste 
50 la sută din cazuri boala era incurabilă, sfârşindu-se prin 
moarte. 

Zona cea mai puternic afectată din Torino a fost, după cum era 
uşor de prevăzut, Borgo Dora, cartierul cel mai poluat şi mai 
murdar, care se afla lângă Valdocco. Într-o lună s-au înregistrat 
800 de bolnavi şi 500 de morţi. În casele vecine cu Oratoriul, îşi 
aminteşte Bonetti, «unele familii dispăreau în întregime în 
scurtă vreme» (CL 422). 

Paisprezece tineri, apoi treizeci 


Don Bosco a luat măsurile necesare într-un astfel de caz. «S- 
au ţinut examenele înainte de data stabilită — îşi aminteşte 
Francesia — şi şcolile s-au închis pe la mijlocul lui iulie (adică 
cu o lună înainte de termen)» (VBP 183). Băieţii care vroiau au 
putut să plece pe la casele lor. Au fost curățate camerele, sălile, 
paturile şi s-a îmbunătățit hrana. 

Pe lângă igiena rudimentară din timpul său, don Bosco s-a 
folosit de credință în combaterea răului: «Într-o seară, auzind 
cum toți vorbeau despre boala care făcea ravagii la Torino şi în 
jurul nostru, ne-a cerut să avem încredere în Sfânta Fecioară, 
spunând: “Dacă voi dragii mei îmi promiteţi să nu păcătuiţi de 
bunăvoie, cred că pot să vă asigur, că nici unul dintre voi nu se 
va îmbolnăvi de holeră” » (VBP 184). 

Două spitale de carantină au fost improvizate în cartierul S. 
Donato, la vest de Valdocco. Dar puţini erau cei curajoşi care se 
ofereau să îngrijească bolnavii. Atunci don Bosco, după ce 
muncise acolo mai multe zile împreună cu alți preoți, li s-a 
adresat tinerilor. Le spuse că primarul făcea apel la oamenii cei 
mai buni din oraş să devină infirmierii bolnavilor de holeră. 
Dacă vreunul vroia să i se alăture în acea operă milostivă, îi 
mulțumea în numele Domnului. «Paisprezece tineri s-au oferit 
voluntari, gata să-i împlinească dorința. ..după câteva zile le-au 
urmat exemplul alți treizeci» (MB 5,87). 

Au fost zile toride, pline de oboseală, de pericole, în care se 
respira un aer încărcat de miasme. 

Francesia îşi aminteşte: «De multe ori, eu însumi, tânăr preot 
pe atunci, trebuia să-i conving pe bătrâni să meargă la spital. Or 
să mă omoare! — exclamau speriați. Ce spuneţi ? Dimpotrivă. 
Vă veţi simţi foarte bine. Şi apoi eu am să fiu acolo să vă ajut —. 
Aşa spui ? Atunci du-mă unde crezi că-i mai bine». Şi adaugă 
cu un strop de ironie amară : « Aşa zişii liberali au dat înapoi şi 
au rămas doar preoții... » 


! FRANCESIA, Memorii biografice ale salesienilor decedați, S. 
Benigno Canavese 1904, p. 103. 

O mamă şi douăzeci de orfani 


Dar bietul Batistin n-a prea avut timp de ironii, în acele zile. S- 
a îmbolnăvit de holeră chiar mama lui. Atunci când a aflat, a 
lăsat totul la o parte şi a fugit acasă. A găsit-o într-o stare foarte 
gravă. S-a întors în grabă la Oratoriu şi l-a implorat pe don 
Bosco să se ducă să o împărtăşească. Locuia în fața bisericii 
Consolatei. Don Bosco, trecând prin faţa statuii Preacuratei care 
se înălța în mijlocul pieţei, i-o arătă lui Batistin şi îi spuse: «Ea 
o va vindeca fără doar şi poate pe mama ta dacă îi promiţi să-ți 
consacri viața Ei, atunci când vei fi preot, să ajuţi lumea să O 
cunoască, să O cinstească şi să O iubească». Francesia a 
acceptat pactul. Au urcat împreună scara ce ducea spre camera 
bolnavei. Don Bosco a împărtăşit-o şi i-a adus alinare. Apoi 
veni medicul, şi ca singur tratament a scos sânge de cinci sau de 
şase ori din vinele acelei sărmane femei. «În ciuda acestui 
leac», mama lui Batistin s-a vindecat şi a mai trăit încă 21 de 
ani. 

Când holera a luat sfârşit, odată cu ploile toamnei, au putut fi 
numărați morţii: 1248 la Torino, 320.000 în Italia. În capitala 
Piemontului «enoriaşii de la San Vincenzo au mers prin 
cocioabe şi au cules din culcuşuri mudare şi de pe drumuri 
copiii pe care epidemia îi lăsase orfani şi fără rude apropiate» 
(ST 3,163). Sfârşitul stării de necesitate a fost declarat pe 21 
noiembrie. 

Din cei 44 de volunari de la Oratoriu, nici unul nu s-a 
îmbolnăvit de holeră. Un rezultat care frizează miraculosul. Şi 
totuşi don Bosco nu s-a oprit să-i contemple meritele. O nouă 
dramă lovea oraşul: cea a copiilor orfani. Erau peste o sută, 
îngrămădiți în «magazia» de la San Domenico. Într-un act de 
sale materiale, don Bosco a luat 20 de orfani pe care -a adus la 
Oratoriu. 

45. Povestea lui Pietro Enria 


Douăzeci şi patru de pagini pline de greşeli gramaticale 


Din zilele holerei avem o mărturie emoţionantă. Pietro Enria 
este unul din băieții orfani pe care i-a întâlnit don Bosco la 
«depozitul» de la San Domenico şi i-a adus la Oratoriu. Enria se 
afla acolo împreună cu fratele său şi a lăsat 24 de pagini scrise 
cu talent, candoare şi multe greşeli gramaticale. Voi reproduce 
aici câteva fragmente, lăsând unele greşeli dar adăugând 
puctuaţia, fără de care textul este aproape de neînțeles. Cred că 
este una din cele mai frumoase mărturii despre viața şi iubirea 
fără seamăn a preotului din Valdocco pentru copiii săraci din 


popor. 

' Enria Pietro Giuseppe, născut pe 20 iunie 1841 în parohia S. 
Benigno Canavese, fiu al lui antonio şi al pasqualinei pe numele 
ei de fată cappirone, amândoi născuţi în ținutul montanaro...La 
vârsta de 7 ani am m-am cumenicat şi la puţină vreme după 
aceea murea biata mea mamă. Aşa că de adormirea maicii 
domnului a rămas tata văduv cu trei copii. Eu cel mai mare de- 
abia împlinisem şapte ani. Tata s-a însurat a doua oară cu o 
doamnă virtuoasă, care s-a purtat cu noi ca o mamă adevărată. 

În 1852 tata a vrut să se mute la Torino, unde-i erau fraţii. A 
luat cu chirie o casă de la fabrica de ceramică, pe malul râului, 
pe drumul spre mânăstire... 

(...) În 1854, holera a cuprins toată Italia, dar mai cu seamă 
regiunea noastră, pentru că ne aflam lângă râu, unde aerul era 
nesănătos. De aceea, holera a făcut la noi multe victime şi 
familia noastră a fost cumplit lovită. A murit fratele mai mare al 
tatălui meu. La puţine zile după aceea s-a îmbolnăvit mama 
vitregă. Eu nu aveam încă 12 ani. A trebuit să-l ajut pe tata, căci 
mama a murit nu după multă vreme. Nici nu pot să descriu 
chinurile prin care am trecut. 

Pe atunci, tata ne avea pe noi, cinci copii. E drept că bunica 
venea să ne ajute cu gospodăria, dar şi ea sărmana era bătrână şi 
bolnavă. Ce puteam să facem? Ne-am încredințat din suflet 
Domnului şi Sfintei Fecioare. Eram pe cale să cădem în cea mai 
neagră mizerie... 

...Au venit doi...domni, al căror nume nu mi-l amintesc, 
fuseseră trimişi de un comitet de domni care deschiseseră un 
orfelinat provizoriu la Torino pentru a-i strânge laolaltă pe copii 
celor atinşi de holeră. Domnii aceia doi au vorbit cu tata, 
întrebându-l dacă vroia să-şi lase toți copii la orfelinat. Tata m-a 
chemat pe mine şi m-a întrebat dacă aş fi mulțumit. Eu am 
răspuns da pe loc şi i-am mulțumit Domnului şi Sfintei 
Fecioare. Aşa s-au înțeles să fim duşi peste câteva zile la 
mânăstirea dominicanilor din Torino. 


pagina 6 

Asta se întâmpla, dacă nu greşesc, pe la sfârşitul lunii august. 
Acolo lumea s-a purtat frumos cu noi, cu dragoste. Eram peste 
100 de copii, băieţi şi fete, fără a-i mai număra pe sugari, cărora 

bieţii de ei li se dădea o îngrijire specială...Noi eram bine 
hrăniţi şi îngrijiţi, dar asta nu putea dura multă vreme. Băieții 
veniţi mai de mult duceau vorba că o să fim trimişi fie la 
cottolengo, fie la d. cochis, fie la d. Bosco. Unul m-a întrebat 
unde îmi place mai mult. Eu nu cunoşteam nici Torino, nici pe 
D. Bosco, nici cottolengo, nu cunoşteam pe nimeni... 

...-D. Bosco în 1854 când molima făcea ravagii a aceptat mai 
mult de 50 de tineri (în realitate au fost 20) în casa sa, toţi 
orfani de tată sau de mamă: mai mult încă, mergea chiar el să-i 
îngrijească pe cei bolnavi de holeră şi i-a trimis să facă asta pe 
unii din tinerii săi mai în etate şi nimeni din casa lui nu a pățit 
nimic. În primele zile ale toamnei, înainte de Sânta Maria (8 
septembrie), don Bosco a venit în vizită la copii celor loviți de 
boală, ce se aflau în orfelinatul din mânăstirea dominicanilor. 
Eram adunaţi acolo mai mult de 100 de copiii, băieţi şi fete. Eu 
Enria pietro giuseppe stau chezaş, căci am fost unul dinte acei 
norocoşi care au fost ajutați de don Bosco; mă aflam de mai 
multe zile, împreună cu frații mei în acel spital provizoriu 
aşteptând veşti despre sănătatea tatălui nostru, fie el viu sau 
mort 

când providenţa ne-a venit în ajutor. Toţi băieții erau aşezaţi în 
rând de un asistent, când am văzut venind un preot însoțit de 
directorul orfelinatului. Preotul acela zâmbea şi avea un aer de 
bunătate care te făcea să-l iubeşti chiar înainte de a-l cunoaşte. 
Trecând pe lângă băieți le zâmbea tuturor, apoi îi întreba cu 
dragoste părintească numele şi prenumele, locul naşterii, dacă 
cunosc rugăciuni şi catehismul, dacă s-au spovedit ori s-au 
împărtăşit. Toţi răspundeau cu încredere până ce într-un târziu a 
ajuns aproape de mine. Am simţit că-mi bate inima mai cu 
putere nu de frică ci din dragostea şi afecțiunea pe care o aveam 
deja față de el. Simţeam că-l voi iubi mereu pe omul acela sfânt 

M-a întrebat cum mă cheamă şi de unde sunt de loc. I-am 
răspuns cu mare drag că mă numesc Enria pietro Giu. Mi-a spus 
vrei să vii cu mine o să fim foarte buni prieteni până vom 
ajunge în Rai eşti bucuros? Oh, da, domnule, am răspuns, sunt 
foarte bucuros. Şi acesta de lângă tine este fratele tău? Da 
domnule. Bine, o să vină şi el. I-am sărutat mâna cu încredere şi 
dragoste filială. Ne-a salutat cu iubire de tată şi a trecut mai 
departe să vorbească cu alții şi pentru toți avea o vorbă bună sau 
o mângâiere. Eu l-am însoțit cu privirea şi simţeam în adâncul 
sufletului un nu ştiu ce, de-mi ziceam cât este de bun preotul 
ăsta, cum se poate să-l iubeşti chiar înainte de a-l cunoaşte. Nu 
prea înțelegeam însă cine era el cu adevărat, pentru că nimeni 
nu-mi spusese numele lui. 

După câteva zile de la vizita aceasta am fost duşi la oratoriul 
sfântului francisc de sales, era pe 6 sau 7 septembrie 1854, o zi 
foarte norocoasă pentru mine. (...) Vorbind eu peste o vreme cu 
unii dintre colegii mei de la oratoriu, am aflat despre groaznica 
boală pe care a avut-o d. Bosco în 1848 (în realitate în 1846). 
S-a aflat în pericol de moarte şi a fost salvat de rugăciunile 
tinerilor săi care au cerut pentru el îndurare domnului ce l-a 
vindecat pe bunul preot 

atunci am simţit că inima mi se umplea de lacrimi. (...) 


Intrând în oratoriu am fost foarte bine primiţi de don Bosco şi 
de minunata sa mamă (...) 

D. Bosco mi-a spus aminteşte-ți Enria că vom fi de-a pururi 
prieteni, dar pentru asta trebuie să fii mereu bun şi virtuos. 
Mama lui ne iubea mult, de parcă am fi fost copii ei cu 
adevărat, iar pentru noi era mama noastră bună...don Bosco 
era pentru noi toţi un tată adevărat şi noi ne simţeam fericiţi în 
preajma lui... Uneori când stăteam de vorbă ne povestea despre 
visurile pe care le avea noaptea. Nu erau însă 

visuri obişnuite, ci adevărate viziuni, în care se vedea că 
Domnul răsplăteşte virtutea lui don Bosco, făcându-i să poată 
vedea viitorul ordinului său spre binele atâtor tineri sărmani... 

... [mi amintesc că însuşi don Bosco m-a angajat ucenic la un 
meşter fierar la care m-am simţit foarte bine. Am rămas acolo 
trei ani apoi a trebuit să renunţ din motive de sănătate... 

„..Între timp, don Bosco continua să muncească pentru noi. 
Dimineaţa devreme era primul care se trezea şi intra în 
biserică, şi iarna lui 1854 a fost foarte geroasă, iar în biserică 
era foarte frig că uneori, când slujea liturghia...avea mâinile 
atât de îngheţate încât abia putea să ţină potirul în mână. Şi 
totuşi don Bosco nu s-a plâns niciodată, era mereu vesel şi 
mulţumit, se gândea mai mult la noi decât la el însuşi, şi multe 
mai trebuia să îndure pentru noi, câte umilinţe atunci când se 
ducea pe la casele bogaţilor să ceară bani pentru tinerii lui şi 
era respins cu cuvinte grele 

şi înjositoare. Dar el nu a dat înapoi în fața acestor 
umilinţe...D. Bosco accepta în continuare noi tineri în oratoriul 
său. Îmi amintesc că uneori mama lui îl certa, spunându-i, de 
ce primeşti 

atâţia tineri, unde o să-i culci dacă nu mai e loc ? şi nu-s paturi 

nici pături îndeajuns, şi cum o să reuşim să-i îmbrăcăm şi să-i 
hrănim dacă şi noi de-abia ne ducem zilele de azi pe mâine? 
(de altfel eu şi fratele meu a trebuit să dormim un timp într-o 
încăpere ce era depozit de hârtie, culcați pe baloturi, cu o 
singură pătură pentru amândoi şi nimic altceva. Şi totuşi eram 
bucuroşi ca şi cum ne-am fi odihnit pe patul cel mai moale. 
Încetul cu încetul însă am avut paturi haine camere 
comode...De obicei seara, când toţi băieţii se duceau la 
culcare, d. Bosco şi virtuoasa sa mamă mergeau 

prin camere, luau hainele ce se rupseseră în timpul zilei, şi 
stăteau uneori până la ziuă să le cârpească, să le ducă înapoi de 
unde le luaseră. (...)» (Enria, autogr., cit. în ST 3,494). 

În paginile următoare, Pietro Enria povesteşte cum a muncit 
într-un atelier şi a trebuit să fugă de mai multe ori din pricina 
«cuvintelor mizerabile» pe care le auzea în jurul lui (aşa cum 
am relatat în capitolul 43). Şi afirmă că acesta a fost motivul 
care l-a determinat pe don Bosco să organizeze ateliere de 
producţie în incinta Oratoriului. 


Recunoștinţa oraşului 


Cotidianul «Armonia», în numărul său din 16 septembrie 
1854, scria: «Don Bosco a putut să prezinte comisiei sanitare o 

notă de la 14 din tinerii săi, care s-au oferit voluntari să 
presteze orice muncă necesară atât în spitalul celor bolnavi de 
holeră cât şi în case particulare (...) alţi treizeci din elevii 
bunului preot sunt deopotrivă instruiți să ajute sufletul şi trupul 
bolnavilor, fiind gata să sară în ajutorul colegilor lor» (ST 
3,263). 

Scriitorul Nicolo Tommaseo, care locuia în acei ani pe strada 
Dora Grossa (astăzi strada Garibaldi) la numărul 22, i-a scris 
pe 3 octombrie: «Sunt la curent cu generosul ajutor caritabil pe 
care l-aţi dat împreună cu tinerii dumneavoastră celor aflaţi în 
nevoie, din pricina bolii ce amenința mai ales sărăcimea 
oraşului... Ca bun creştin vă datorez cele mai vii mulţumiri» 
(MB 5,118). 

Chiar şi primarul i-a mulțumit pe data de 7 decembrie pentru 
asistența acordată bolnavilor de holeră şi pentru ospitalitatea 
dată orfanilor (CL 444). 

46. Băiatul şi uriaşii 


«Vei ajunge departe, departe, departe...» 


În timpul cumplit al holerei, don Bosco a avut una dintre 
acele experienţe care ne pun pe gânduri. Giovanni Cagliero, 
devenit cardinal, le-a vorbit despre asta sacerdoților de la 
Roma în 1916. 

«Holera făcea ravagii la Torino în 1854 şi eu zăceam bolnav 
în infirmeria Oratoriului. Aveam pe atunci 16 ani şi medicii 
jurau că mă aflam la un pas de moarte. În casă se vorbea că eu 
ajunsesem atât de rău, pentru că făcusem imprudența să-l 
însoțesc pe don Bosco la spitalul holericilor. Medicii i-au cerut 
lui don Bosco să mă viziteze şi să-mi dea ultima împărtăşanie. 
El s-a apropiat de patul meu şi parcă-l văd cum m-a întrebat: 

- Ce preferi, să te vindeci sau să mergi în Rai? 

- Mai bine merg în Rai — i-am răspuns. 

- Foarte bine — adăugă el —, dar de data asta Sfânta Fecioară te 
vrea sănătos; te vei face bine, vei îmbrăca hainele de preot şi-ţi 
vei lua Breviarul, după care vei ajunge departe, departe, 
departe... 

În fața ochilor bunului părinte părea că se perindă o splendidă 
viziune. Apropiindu-se de patul meu — cum mi-a povestit 
treizeci şi cinci de ani mai târziu —, el l-a văzut înconjurat de 
sălbateci înalţi la trup şi cu înfăţişare fioroasă, cu pielea 
roşiatecă şi părul negru lung şi bogat, strâns cu o legătură 
aşezată pe frunte. Nici măcar nu ştia pe atunci cărei rase îi 
aparțineau acele făpturi ciudate ce i-au populat viziunea, şi abia 
târziu răsfoind în secret un manual de geografie a păsit că 
semănau cu băştinaşii din Patagonia şi Ţara de Foc. Atunci a 
avut Părintele extraordinara viziune a imensei regiuni pe care 
el a profeţit-o bogată în zăcăminte şi industrie, fabrici şi căi 
ferate, binecuvântată de darul credinţei creştine adus cu trudă şi 
sânge de familia sa spirituală. 

M-am vindecat cu totul în clipa aceea; febra mi-a trecut ca 
prin minune şi nu m-am mai împărtăşit, pentru că simţindu-mă 
mai bine am dorit să o fac când voi fi din nou pe picioare. 


223 


Trebuie însă să vă spun că don Bosco mi-a vorbit despre 
viziunea sa de abia când eu începusem evanghelizarea 
Patagoniei şi devenisem deja Vicar apostolic. De frică să nu se 
ia după o impresie subiectivă, don Bosco n-a vrut niciodată să 
intervină cu inițiative personale în viața şi în cariera mea, ci a 
lăsat totul în seama Divinei Providenţe, care aranjă lucrurile 
exact aşa cum i le arătase într-o străfulgerare, în viziunea ce-o 
avusese despre viitor» (BS 1916, 138). 


Studenţi, copii, meşteşugari 


Prin sosirea la Oratoriu a celor 20 de orfani în timpul 
holerei, numărul băieţilor găzduiți de institut a crescut 
considerabil. 

Studenţii din clasele «superioare» plecau dis-de-dimineaţă la 
cursurile profesorilor Bonzanino şi Picco. 

Elevii din cursul primare erau adunaţi în clasa învățătorului 
Rossi. Cei mai mici erau încredințați învățătorului Miglietti, un 
om bun ca pâinea caldă. «De-a lungul zilei — scrie Lemoyne — 
în sălița de lângă intrare, Miglietti îi învăţa să scrie şi să 
citească pe ei şi pe alți copii pe care-i culegea de prin 
împrejurimi, iar seara veneau la el tineri din popor, să-i înveţe 
alfabetul şi aritmetica» (MB 7,54). 

Meşteşugarii, în număr de şaptezeci în 1854-55, erau 
încredinţaţi lui don Alasonatti, un preot serios şi de treabă, care 
abia venise din Avigliana să-i dea o mână de ajutor lui don 
Bosco. «Pe vremea începuturilor — scrie Francesia — mulți 
tineri mergeau încă să muncească în afara Oratoriului. D. 
Alasonatti îi supraveghea, ca să-şi spună rugăciunile şi să 
asculte Liturghia, înainte să plece la fabricile unde 
munceau... Vara era nevoie să ne trezim la ora patru dimineaţa, 
deoarece la cinci mulţi trebuiau să fie în ateliere. El se ducea la 
ei în cameră, îi scula din somn...nu-i scăpa o clipă din ochi. 
Trezitul acesta foarte de dimineață îl obosea pentru toată ziua. 
Ades îl surprindeam moțăind pe scăunelul lui, cu peniţa în 
mână. Îl strigam şi el se trezea şi-şi continua netulburat 

activitatea. Patul său se afla în birou, căci pe atunci eram 
strâmtoraţi, dar niciodată nu l-am văzut dezordonat».. 


«Cu totul în grija casei» 


Anul 1855 a fost greu pentru Piemonte. Războiul Crimeei şi 
trimiterea a 15.000 de soldaţi împotriva Rusiei — îşi aminteşte 
Bonetti —, mana ce-a distrus cele mai bune vii din Monferrato 
şi Langhe, izbucnirea unei noi epidemii de holeră în Sardinia 
au adus sărăcia în ţară. Şi Oratoriul «s-a aflat într-o situaţie 
critică» (CL 471). Pentru a-i întreţine pe cei 49 de studenți şi 
70 de meşteşugari, don Bosco a fost nevoit să cerşească de la 
prietenii şi cunoscuţii săi, înfruntând toate umilinţele şi chiar 
ducând pe câte unii la exasperare, atunci când se aflau şi ei în 
dificultate. 

Din nişte notări rapide ale lui don Bosco despre câştigurile şi 
cheltuielile acelui an, s-a aflat că din 70 de meşteşugari doar 8 
plăteau câte ceva, între 5 şi 26 de lire pe lună. Ceilalţi erau «în 
grija casei». Din 49 de studenţi, doar 20 dădeau pentru 
pensiune între 8 şi 35 de lire pe lună. Ceilalți se aflau «în grija 
Oratoriului». Este impresionant să citim lângă numele unor 
viitori mari salesieni cuvinte ce vorbesc despre sărăcia 
începuturilor: 

Bongiovanni. Gratuit. Mătuşa Musso îl îmbracă. 

Cagliero. Va plăti puţin. Rudele îl îmbracă. 

Francesia. În grija casei. Câteva haine de la rude. 

Rua. Mama lui îi dă câteva haine. 

Savio Domenico. Rudele îl îmbracă. 

Buzzelti. În întregime în grija casei. 

Enria. În întregime în grija casei (ST 3,586). 


! FRANCESIA, D. Vittorio Alasonatti, S. Benigno Canavese 1893, 
p. 28. 

47. Domenico Savio 


«Veniţi cu mine» 


Într-o zi don Bosco lucra în camera sa, când a intrat un băiat 
în fugă, cum povesteşte el însuşi: 
- Repede, veniţi cu mine. 

- Unde vrei să mă duci? 
- Mai repede, grăbiţi-vă. 

Dacă ar fi fost un băiat oarecare, don Bosco ar fi crezut că-i 
vorba de o glumă. Dar tânărul acela de paisprezece ani era 
Domenico Savio. Şi don Bosco a lăsat lucrul la o parte şi l-a 
urmat. 

«Am ieşit din casă, am mers pe o stradă, apoi pe alta, şi tot 
aşa, fără să ne oprim sau să schimbăm vreo vorbă; în sfârşit am 
ajuns pe o uliţă unde l-am însoţit din poartă în poartă până a 
deschis una, a urcat pe o scară la etajul al treilea unde a sunat 
cu putere clopoțelul de la uşă. “Trebuie să intraţi aici”, mi-a 
spus, şi a plecat îngândurat» (OP ED 11,246). 

Uşa se deschide. O femeie îl vede pe preot şi exclamă uşurată: 
«Veniţi repede. Soţul meu a avut nechibzuința să se facă 
protestant. Acum e pe moarte şi îmi cere să-i aduc un preot 
care să-i dea iertatea păcatelor». 

Don Bosco se apropie de patul bolnavului şi îi redă pacea întru 
Domnul, la timp, căci moartea stătea la pândă şi-l ia imediat 
pe bietul om. 

Don Bosco se întoarce acasă preocupat. Cum a ştiut 
Domenico despre muribundul acela? «Într-o zi — scrie — am 
vrut să aflu..., el m-a privit cu un aer îndurerat şi a izbucnit în 
lacrimi» (ib., 247). 

Don Bosco nu i-a mai pus astfel de întrebări. Înţelesese că 
băiatul acela vorbea cu Dumnezeu. 


Întâlnirea cu Minòt 


Domenico Savio a fost cel de-al doilea tânăr despre viața 
căruia a simţit nevoia să scrie (primul fiind Luigi Comollo). Il 

întâlnise în mod aproape întâmplător. Don Giuseppe Cugliero, 
prietenul său, era profesor la Mondonio şi descoperise la el în 
clasă minunea aceea de băiat cu sănătatea cam şubredă, dar 
inteligent şi foarte bun la inimă. Întâlnindu-l pe don Bosco în 
anul holerei, i-a vorbit despre el: 

- Se numeşte Domenico, dar noi îi spunem toți Minor. Familia 
lui este foarte săracă, tatăl face o mie de munci ca să o scoată la 
capăt. Dar Minor este un adevărat San Luigi. Aici la Oratoriu e 
posibil să ai băieți din aceeaşi stofă, dat cu greu ai putea găsi pe 
cineva care să-l depăşească. 

Au rămas înțeleşi ca don Bosco să-i întâlnească pe Minor şi pe 
tatăl lui la Becchi, când se va duce acolo de sărbătoarea Sfintei 
Fecioare. (În timpul holerei era periculos să vii la oraş). 

lată cum descrie don Bosco prima întâlnire cu Domenico, în 
capitolul 7 al scurtei biografii a acestuia: 

«Era în prima zi de luni a lui octombrie (2 octombrie 1854), 
dimineața, când am văzut că se apropie de mine un băiat însoțit 
de tatăl său. Aerul său surâzător dar respectuos mi-a atras 
privirile. 

- Cine eşti — l-am întrebat — şi de unde vii? 
- Mă numesc Savio Domenico, şi sunt cel de care v-a vorbit 
don Cugliero, învățătorul meu. Venim de la Mondonio. 

Atunci l-am chemat deoparte... Am văzut în tânărul acela de 
12 ani un suflet ce aparţinea cu totul Domnului şi am rămas 
uimit. Înainte să vorbesc cu tatăl său, Domenico m-a întrebat: 

- Mă veți duce la Torino să studiez? 

- Se pare că stofa este bună. 

- Şi la ce poate să folosească stofa aceasta? 

Să facem o haină frumoasă pe care să i-o dăruim Domnului. 
- Deci eu sunt stofa: iar dumneavoastră sunteţi croitorul: luați- 
mă deci cu dumneavoastră şi o să-i faceţi o haină frumoasă 
Domnului. 

- Mi-e teamă că sănătatea ta firavă nu te ajută prea mult la 
studiu. (Don Cugliero trebuie că-i spusese despre cei doi fraţi 
ai lui Domenico morți la puțină vreme după naştere, iar cei 
care Supraviețuiseră, Raimonda, de şapte ani, Maria, de cinci 
ani, şi Giovanni de doi ani nu erau nici ei prea sănătoşi). 

- Nu vă fie teamă de asta. Domnul mă va ajuta. 

- Când vei termina cu studiul latinei, ce vrei să devii? 

- Dacă Domnul îmi va îngădui, doresc cu aprindere să mă fac 
preot. 

- Bine, acum vreau să te pun la încercare, să văd dacă eşti bun 
pentru studiu; ia cartea, învață pagina asta şi mâine vino să mi-o 
spui pe de rost. 

M-am întors să vorbesc şi cu tatăl lui. Nu trecuseră nici opt 

minute, când Domenico s-a apropiat de mine râzând şi mi-a 
spus: “Dacă vreţi, vă spun acum pagina pe dinafară”. Nu numai 
că studiase textul, dar înţelesese foarte bine sensul cuvintelor şi 
al lucrurilor la care se referea. 
- Bravo — i-am spus —, tu ai învăţat lecţia înainte de termenul 
pe care ţi l-am dat, aşa că şi eu îți voi da înainte răspunsul. 
Vom merge împreună la Torino. Roagă-te lui Dumnezeu să te 
ajute să-i îndeplineşti sfânta voie» (OP ED 11,184). 


Ce a adus Domenico la Oratoriu 


Domenico a intrat în Oratoriu pe 29 octombrie 1854. Don 
Bosco avea 39 de ani, era în plină putere creatore şi începuse 
să-şi contureze proiectul fundamental al vieţii sale: Ordinul 
Salesian. Domenico i-a întâlnit pe Buzzetti, Rua, Cagliero, 
Francesia şi un an mai târziu pe Bonetti şi Cerruti: tineri pe 
care don Bosco îi pregătea pe nesimţite să fie pietrele de 
căpătâi ale viitoarei construcţii spirituale. 

Băieţii interni erau mai mult de o sută. Existau trei ateliere: 
de încălțăminte, croitorie şi legătorie de cărți. Duminica (şi 
chiar în după-amiezele zilelor festive) câmpurile din jurul 
Oratoriului erau pline de tineri de toate felurile: unii veneau să 
se joace, alţii să înveţe ceva, sau doar să stea cu don Bosco, 
uneori gata să o şteargă când era timpul să intre în biserică. 
Pentru tinerii aceştia, de cele mai multe ori murdari şi prost- 
crescuţi, Domenico a fost mai mult decât un prieten: «Se oferea 
voluntar să-i ajute la Catehism pe băieţii mai mici în biserica 
Oratoriului», îşi aminteşte Bonetti subliniid că a fost 
«condiscipolul său» (CL 445). 

Domenico a adus Oratoriului calda şi profunda sa devoțiune 
față de Sfânta Fecioară. 

Chiar înainte de Prima Împartaşanie îşi definise telul: 
«Prietenii mei vor fi lisus şi Maria». 

La Valdocco, ziua Neprihănitei Fecioare a fost sărbătorită cu 
mult entuziasm. La Roma, Papa Pius al IX-lea, declarase 
adevăr al credinței Zămislirea Neprihănită a Mariei (adică 
faptul că ea nu a fost fructul păcatului originar). Domenico, în 
după-amiaza acelei zile, a mers la altarul Fecioarei, în biserica 
Sfântului Francisc, şi i s-a consacrat cu aceste cuvinte simple: 
«Maria, vă dăruiesc inima mea să Vă aparţină pe veci. lisus şi 
Maria, fiți de-a pururi prietenii mei; dar, fie-Vă milă, faceți ca 
eu să mor mai bine decât să comit un singur păcat». 


Compania Preacuratei 


În 1856, Domenico a avut ideea să fondeze Compania 
Neprihănitei Fecioare. Pot exista controverse despre cum a 
luat ființă această asociaţie de tineret, care a fost una dintre 
pietrele de încercare ale Ordinului Salesian, reprezentând 
pentru institutele salesiene un izvor nesecat de tinere vocaţii 
câtă vreme a funcţionat. 

Fără a pretinde să ofer soluţii, reproduc pur şi simplu 
cuvintele lui Giovanni B. Francesia, care a făcut parte din 
asociaţie chiar de la început, după cum se vede din procesele 
verbale ale primelor întruniri. El a scris despre viaţa lui 
Giuseppe Bongiovanni, preot salesian, care înainte să intre în 
oratoriu a avut o existență aventuroasă. Era un om cu o 
imaginaţie fierbinte, cu aptitudini de actor şi de poet amator. 
La Oratoriu, după greutăţile inerente oricărui început, a devenit 
prietenul nedespărţit al lui Domenico Savio. Cu şase ani mai 
mare decât acesta, el a ştiut să traducă în fapte ideile entuziaste 
ale lui Domenico. 

«A fost un mare noroc pentru el (Giuseppe Bongiovanni) să 
fie alături de o persoană atât de plină de virtuți ca Domenico 
Savio şi să se pregătească împreună cu el pentru exemenele de 
intrare la gimnaziu — scrie Francesia —. Dacă se poate spune că 
Savio era mintea, Bongiovanni era mâna...S-au gândit la 
apostolatul tinerilor din Oratoriu. Domenico a vorbit despre 
asta cu don Bongiovanni şi au pus pe picioare Compania 

Preacuratei care a adus atâta bine salesienilor. Bongiovanni a 
redactat statutul (compus din 21 de articole, la care se adăugau 
7 apostile scrise de don Bosco), şi a fost secretarul ei direct şi 
aş putea spune permanent».| 

Una dintre activităţile principale ale Companiei a fost aceea de 
a «vindeca clienții». Băieţilor indisciplinaţi, care înjurau şi 
pălmuiau cu uşurinţă, li se repartizau membri ai Companiei, 
care să aibă grijă de ei ca un fel de «îngeri păzitori». În acei ani 
de început, când nu prea existau îndrumători, aceşti adevăraţi 
«îngeri» au făcut un mare bine Oratoriului: nu au îngăduit 
dezordinei şi neruşinării să triumfe în Institut în defavoarea 
binelui şi a cuminţeniei. 


Apa proaspătă a zidarilor 


Dar sănătatea lui Domenico s-a zdruncinat văzând cu ochii 
(cum s-a temut don Bosco din prima clipă). Don Bosco l-a 
trimis acasă întâia oară în luna iulie 1856, permițâdu-i să se 

. întoarcă în august pentru examenele şcolare. 

Domenico a reluat cursurile în octombrie 1856, dar la scurt 
timp a fost cuprins de o febră care nu scădea cu nici un chip, şi 
de o sfârşeală ce-l ţinea țintuit de patul infirmeriei. Don Bosco 
mergea des să-l vadă, şi-ntr-o zi l-a întrebat: «Există ceva ce ți- 
ar face plăcere acum?» Domenico îi privea pe zidarii care 
munceau pe acoperişul din faţa ferestrei şi ars de febră 
răspunse: «Mi-ar plăcea să beau apa proapătă a zidarilon». Don 
Bosco nu a râs de dorința ciudată a băiatului, dimpotrivă, a 
urcat pe acoperiş să ia găleata zidarilor, s-a întors la spital şi i-a 
dat să bea lui Domenico. 


i FRANCESIA, Memorii biografice ale Salesienilor defuncţi, S. 


Benigno Canavese 1904, p. 24. 


230 


De zece ori a ţâşnit sângele 


În februarie 1857, tusea a reînceput să-l chinuie pe Domenico 
şi don Bosco a hotărât să-l trimită din nou acasă: «Acolo vei 
sta lângă sobă, alături de mama ta, şi o să-ţi treacă tusea. 
Curând te va lăsa în pace şi febra asta urâtă». Domenico s-a 
uitat la el cu ochii mari şi a clătinat din cap: «Eu dacă plec, nu 
mă mai întorc. Don Bosco, este ultima oară că mai putem vorbi 
împreună. Spuneţi-mi: ce-aş putea face încă pentru Domnul?y. 
«Dă-i suferinţele tale». «Şi ce altceva?y». «Dăruieşte-l viaţa ta». 
Tonul lui don Bosco devenise grav: ştia că darul acela va fi 
acceptat. 

La Mondonio, unde mama şi tatăl său îl înconjurară cu 
dragostea şi grija lor părintească, medicii i-au pus diagnosticul 
de «infecție pulmonară» (pulmonită). S-a recurs la remediul 
considerat pe atunci panaceu universal: scoaterea sângelui din 
vene. De zece ori a extras chirurgul sânge cu siringa din corpul 
acela plăpând, până n-a mai rămas aproape nimic. 

A murit aproape pe neaşteptate pe 9 martie 1857, în timp ce 
vorbea cu tatăl său şi încerca în van să-şi amintească ce îi 
spusese parohul cu câteva ore înainte. 

Don Bosco a tipărit de mai multe ori viaţa lui Domenico, şi 
de fiecare dată când corecta ciornele nu reuşa să-şi oprească 
lacrimile. Papa Pius al XII-lea l-a declarat sfânt pe 12 iunie 
1954. Primul sfânt la 15 ani. 

48. Amintirile unui nonagenar 


Nu era cel locul cel mai potrivit pentru un preot 


Giovanni Roda nu se află printre cele 4800 de persoane de 
care se vorbeşte în Memoriile Biografice în 19 volume, scrise 
de don Bosco. I s-a luat un interviu când împlinise nouăzeci şi 
unu de ani, şi era «drept ca bradul, cu pasul ager, şi mişcările 
dezinvolte, lucid, comunicativ, simpatic». Aceasta se întâmpla 
în 1933. În anul acela, Domenico Savio a fost declarat «Sfânt», 
iar Roda îi fusese coleg şi prieten. 

Marco Bongioanni a tradus cele narate de Giovanni Roda într- 
o piemonteză curată, scriind trei pagini fermecătoare, pe care 
le-a inclus în frumoasa sa carte, Don Bosco, istorie şi aventură 
(pp.79-81). 

Reproduc aici cele trei pagini, pe care ar fi păcat să le rezum, 

dat fiind frumuseţea lor. 
«Mă găseam într-una dintre străduțele de lângă Porta Palazzo, 
în zona Molassi. Eram mai mulți băieţi, ucenici de prăvălie, sau 
pe la frizerii, cojocării, la şelari, pălărieri, oameni cu vază, pe 
care trebuia să-i numeşti monsă şi madama (domnule şi 
doamnă). Mergeam acolo să căutăm de lucru pentru că la 12- 
13 ani eram majori şi trebuia să ne câştigăm existenţa. (...) 

În fine, acela nu era locul cel mai potrivit pentru un preot, cu 
toată gălăgia şi zarva vânzătorilor ambulanți, a saltimbancilor, 
a panglicarilor şi cu atâtea marafeturi. Dar don Bosco îi 
cunoştea câte puțin pe toţi şi nu prea făcea caz de etichetă. Eu 
l-am întâlnit acolo, şi în el am găsit un adevărat rază. 

(...) Când m-a văzut mi-a venit în întâmpinare ţinând în mână 
o nucă şi privindu-mă fix în ochi. Avea un zâmbet şiret...şi 
buzunarele îi erau întotdeauna pline de arahide, castane, nuci, 
migdale şi alte bunătăți. Mergea să se aprovizioneze pe la 
negustori şi după aceea se învârtea printre bănci şi acrobaţi, în 
căutare de...tinere mierle. 

A venit la mine şi a spart nuca (nosăla), aşa, între două 
degete, apoi mi-a dat să mănânc miezul. 

- Ce faci aici? 

- Aştept să găsesc ceva de muncă. 

- Ce ştii să faci? 

- Câte puţin din orice. Învăţ repede. 
- Părinții tăi cu ce se ocupă? 

- Au murit de mult. 

Muriseră de holeră la puțină vreme după naşterea mea. Eu 
mă născusem pe 27 octombrie 1842. În anul acela holera a 
lovit din greu meleagurile noastre şi eu am rămas singur pe 
lume. Mă crescuse o familie prietenă, puţin rude de 
departe... Când a aflat de situația mea, don Bosco a rămas puţin 
pe gânduri, mestecând ceva, apoi m-a prins de umăr, cum am 
văzut că făcea şi cu alţii, şi m-a întrebat: 

Nu ti-ar plăcea să vii la mine? 

Ce să fac? 

Să stai: să înveţi ceva, o meserie. 

Şi încă cum, bineînţeles că aş fi bucuros. 

Atunci vino, nu-i departe. 

M-am luat după el ca un căţeluş. Îmi amintesc că vremea era 
destul de friguroasă, la mijlocul lui noiembrie 1854. Don 
Bosco locuia într-un fel de fermă, o casă mare cu o biserică 
nouă alături (biserica sfântului Francisc de Sales)». 


«Apoi l-a chemat pe Domenico» 


«Ajunşi la poartă, înainte de a traversa curtea, a strigat cu 
putere: 

- Mamă, vino repede. Vino să vezi cine e aici. 

A chemat-o ca şi cum ar fi fost vorba de o rudă, un fiu sau un 
prieten drag ce le sosise în casă. Apoi l-a strigat pe Domenico. 
În acele momente dragi eu i-am cunoscut pe mama Margherita 
şi pe Domenico Savio, cu care eram de-o vârstă şi venise cu 
trei sau patru săptămâni înaintea mea. 

Din clipa aceea, Oratoriul a devenit casa mea, şi don Bosco 
tatăl meu. 

Viaţa la Oratoriu! Câtă fericire! Ar fi imposibil să o pot uita! 
Mie mi-a mers foarte bine, mai bine decât multor altora şi vă 
voi spune imediat de ce. 

Don Bosco avea obiceiul să pună câte un băiat bun să facă 
pe îngerul păzitor pentru alt băiat mai neascultător şi «vioi», iar 
eu eram unul dintre aceştia, dacă am avut norocul să aibă grijă 
de mine tocmai Domenico. 

Ne împrietenisem atât de mult, că mergeam tot timpul să-l 
caut; mă ţineam după el, mă jucam şi învăţam cu el...lar 
Domenico mă ajuta în toate, îmi dădea sfaturi, cu condiţia să 
mă comport cum se cuvine, şi să nu mai fac ştrengării ca pe 
vremea când dădeam târcoale pe la Porta Palazzo. Eram ca doi 
frați. 

Domenico era foarte priceput la jocuri. Juca foarte bine şi ştia 
să iasă întotdeauna învingător. În puţinele dăţi când pierdea nu 
se supăra, ci făcea haz de necaz, glumea, era un băiat destul de 
vesel. La ciri-mela (jocul cu vergeaua) părea un hercule 
dezlănţuit. Cu bastonul acela pe care îl mânuia atât de bine, şi 
strângându-şi puţin limba printre dinţi, lovea vergeaua cu atâta 
forță că zbura hăt departe... 

Era destul de mic de înălțime.Aveam, cum am mai spus, 
aceeaşi vârstă, cu o diferență de câteva luni. Nici eu nu eram 
un uriaş, dar el era mai scund decât mine. Părea mai tânăr decât 
anii pe care-i avea, dar ne născusem amândoi în 1842. 

La Oratoriu erau mulți băieţi mai voinici şi mai puternici 
decât noi, numiţi destaca-salam, prăjini de 18-20 de ani, dintre 
care unii plecau în armată. Înalți şi robuşti, ei puteau să ne 
învingă de zeci de ori prin forța trupului. Domenico ştia însă să 
le ţină piept, să-şi impună părerea, binecrescut dar întotdeauna 
cu hotărâre. Nu se lăsa niciodată călcat în picioare de ceilalți. 

Câte unul era mai necioplit, păstra manierele de la Porta 
Palazzo, se purta într-un fel care nu-i plăcea de fel lui don 
Bosco. Domenico, cu gentileţe îl aducea pe respectivul băiat pe 
drumul cel bun, spunându-i: «Tu ai uitat de înțelegerea noastră, 
ai promis asta, dar te-ai luat cu altele, mai bine ne spuneai ce 
vroiai să faci, era mai bine dacă procedai aşa...». 

Nu era niciodată plictisitor, ci convingător, simpatic, avea un 
ascendent asupra tuturor. 

Obţinea ceea ce era drept, întotdeauna fără discuţii. Toţi îi 
datorau câte ceva, deci nimeni n-avea nimic de comentat când 
Domenico stabilea condiţiile, care de altfel erau corecte, dar 
pentru a fi ascultate, trebuia folosită puţină şiretenie. Rareori se 

întâmpla ca cineva să se poarte urât cu el. Atunci Domenico 
privea cu tristețe şi fără să spună nimic se retrăgea în 
biserică...». 


Spre Becchi, avangarda trupei 


«O dată don Bosco ne-a trimis împreună la Becchi, singuri, se 
înțelege, doar eu şi cu Domenico. Drumul acela peste văi şi 
dealuri a fost minunat. Făceam multe drumeţii ca asta, nu 
numai la Becchi, ci şi în alte părți. Nu ne grăbeam, uneori o 
luam pe scurtături, ori de-a dreptul, aveam picioare bune de 
rupt prin coclauri. 

Mama Margherita ne aştepta acolo. Plecase înaintea noastră 
(Don Bosco când îi ducea la Becchi de sărbătoarea Fecioarei 
pe băieţii cei mai buni, îşi trimetea înainte mama să 
pregătească dormitoarele şi masa). 

Aşadar în ziua aceea am pornit-o la drum. Am sărit, ne-am 
zbenguit, am glumit, am râs ca două mierle tinere. Dar nu 
pentru că eram afară, doar puteam ieşi din Oratoriu după placul 
inimii, că nu ne ţinea nimeni prizonieri. La don Bosco se trăia 
ca într-o familie, uşile erau deschise. Mergeam în oraş când 
vroiam. Îi spuneam, se înțelege, dar când doream, plecam la fel 
ca băieții externi, la şcoală, la cumpărături, făceam 
comisioane. ..Ne duceam chiar să vedem acrobaţii şi circarii de 
la Porta Palazzo, eram doar copii (masnà). 

În fine, ziua aceea petrecută cu Domenico a fost una de 
sărbătoare. Avea un fel amabil de a se comporta, de a vorbi, de 
a-şi face semnul crucii şi de a spune o rugăciune în orice loc s- 
ar fi aflat, în faţa bisericii sau doar a unor coloane. Apoi o lua 
repede din loc: mai prinde-mă dacă poţi... 

Am sosit la Becchi transpirați, roşii ca racul. Mama 
Margherita ne-a spălat pe faţă în bucătărie, apoi a mers în staul, 
a muls vaca şi ne-a dat să bem lapte pe săturate, atât de bun, că 
ne-am lins pe buze...Puţină pâine cu unt şi cu niţel zahăr, o 
bunătate... A fost o petrecere pe cinste, drumul acela la Becchi, 
cu Domenico... 

A doua zi, a venit şi don Bosco cu restul trupei. Noi fusesem 
doar avangarda...». 

49. Un caiet pentru lacrimi 


La cinci după-amiaza 


«Dacă ar trebui să-l numesc pe cel mai vrednic dintre 
Domenico Savio şi Francesco Cerruti, n-aş şti pe care să-l aleg. 
Sunt doi îngeri». După Giovanni Francesia, don Bosco a spus 
asta de multe ori, adăugând de fiecare dată: «Dacă Francesco ar 
muri înaintea mea şi i-aş scrie biografia cu lucrurile minunate 
pe care le ştiu despre el, ar fi o carte de căpătâi pentru toți 
tinerii». 

Francesco a intrat în casa lui don Bosco la unsprezece ani. 
Iată cum îşi aminteşte acele zile: «Când am intrat în Oratoriu 
ca student pe 11 noiembrie 1856, mai erau 169 de băieţi interni 
în afară de mine. Din sătucul meu din Saluggia veneam în 
capitala vechiului regat al Sardiniei; din grija unei mame 
iubitoare, care mi-a îndrumat paşii vreme de treizeci de ani pe 
drumurile vieții şi acum mă călăuzeşte din Rai, Divina 
Providenţă mă conducea în braţele unui al doilea tată, don 
Bosco. Primul meu tată murise înainte ca eu să împlinesc trei 
ani. 

M-am simțit puţin străin în primele zile petrecute la Oratoriu. 
Deşi stăteam de bunăvoie şi nesilit de nimeni, eram mereu cu 
gândul şi cu inima la mama, mai ales când se lăsa seara. De 
aceea, pe la cinci după-amiaza, când ajungeam în sala de studiu 
împreună cu colegii mei, la început vorbeam puţin cu mama, 
scriindu-i tot ce aveam pe suflet chiar pe caietul de teme. Mă 
adresam ei, ca şi cum ar fi fost prezentă, împărtăşindu-i toate 
gândurile mele. După care, îmi ştergeam lacrimile şi mă 
apucam de lecţii pe acelaşi caiet ce servea atât destăinuirilor 
inimii cât şi temelor. Şi povestea asta. ..a durat destul. 

M-a impresionat mult să-l cunosc pe don Bosco. Mi se părea 
că pot găsi într-însul ceva în plus față de ceilalți preoți. 


l FRANCESIA, Commentarius de Francisco Cerruti, Torino 1918, 
p.5. 

Convingerea mea era împărtăşită de mulţi dintre colegii mei, 
anume aceea că don Bosco este un om extraordinar şi sfânt 
(...). Îi admiram modestia fără margini şi faptul că se ocupa cu 
precădere în cadrul Oratoriului de băieţii cei mai săraci, mai 
lipsiţi de educaţie şi de maniere frumoase, adeseori murdari şi 
plini de purici sau de păduchi. Odată, când am mers să mă 
spovedesc, am fost tulburat văzându-l înconjurat de o grămadă 
de astfel de băieți, unii dintre care miroseau îngrozitor. Şi lui 
părea să-i placă foarte mult că se află în mijlocul lor. 

L-am văzut înconjurat în zilele de sărbătoare sau duminicile 
de sute de băieţi indisciplinaţi şi nebunateci pe care-i 
transforma încetul cu încetul în buni creştini. Îi plăcea să fie 
numit căpetenia ştrengarilor din Torino. Îi atrăgea la Oratoriu 
cu vorba bună, oriunde i-ar fi găsit. Îi îndruma către 
Dumnezeu, Spovedanie şi Sfânta Împărtăşanie cu ajutorul 
şcolilor serale, al muzicii, teatrului, cu daruri, dulciuri, jocuri 
de iluzionism şi de îndemânare făcute el însuşi. Era 
întotdeauna gata să spovedească. Niciodată nu se arăta plictisit 
sau obosit». 


«Mă numesc Savio Domenico» 


«Într-o zi, în timpul recreaţiei, pe când stăteam sprijinit timid 
şi gânditor de una dintre coloanele porticului, s-a apropiat de 
mine un coleg cu o înfăţişare modestă şi cu privirea dulce, 
senină. 

- Cine eşti? — m-a întrebat — cum te numeşti? 

- Mă cheamă Cerruti Francesco. 

- În ce clasă eşti? 

- A doua de gramatică (corespunzătoare clasei a doua 
elementară). 

- Ah, bine —a replicat — aşadar cunoşti limba latină. Ştii din ce 
derivă cuvântul Somnambul? 

- De la somno ambulare. Dar cine eşti tu de mă întrebi asta? — 
am spus - privindu-l drept în ochi. 

- Mă numesc Savio Domenico. 

- În ce clasă eşti? 

- A patra de liceu, la uman — şi fără să mai aştepte răspuns a 
continuat: o să fim prieteni, nu-i aşa? 
- Bucuros — am răspuns eu. 
Acestea fiind zise, ne-am despărțit, dar atitudinea şi înfăţişarea 
lui, locul însuşi unde am avut aceea întâlnire norocoasă, totul 
mi-a rămas profund întipărit în minte. Mai târziu am avut 
ocazia să mă apropii de Domenico, să-i vorbesc, să-i fiu alături 
în diferite ocazii, de-a lungul celor trei luni câte s-au scurs de la 
întâlnirea noastră până la plecarea sa dintre cei vii pe 1 martie 
1857. 

Parcă-l văd într-o seară de ianuarie a acelui an cum aduna 
bucățele de brânză şi de pâine aruncate pe jos de unii colegi, 
cum le curăța de murdărie şi le mânca liniştit, în locul porţiei 
sale, la care renunța pentru alții. 

Părerea pe care mi-am făcut-o despre el mi-a rămas de-a 
pururi întipărită în inimă, şi anume că Savio era un tânăr sfânt, 
un alt adevărat don Luigi» (BS 1917, p. 102). 


Don Bosco greşeşte pilulele 


Don Bosco l-a apreciat mult pe Francesco. Spunea despre el: 
«Din păcate există doar un singur preot Francesco Cerruti». 
Dar la un moment dat părea că nu mai ţine aşa mult la el, căci 
nouă ani după ce acesta intrase la Oratoriu, l-a trimis ca 
profesor de liceu în micul Seminar pe care don Bosco de-abia îl 
deschisese la Mirabello Monferrato. La jumătatea anului, din 
cauza extenuării, Francesco s-a îmbolnăvit. Directorul, don 
Michele Rua, l-a implorat pe don Bosco să-i mai ia din 
îndatoririle grele. Don Bosco însă a răspuns în mod ciudat, 
doar cu cinci cuvinte: «Cerruti va preda în continuare». 

Francesco Cerruti a ascultat, dar în aprilie, pe lângă extrema 
oboseală a făcut şi o gravă boală pulmonară. Scria: «Eram 
lipsit de putere şi începusem să scuip sânge din ce în ce mai 
des. Tusea nu-mi dădea pace, la fel şi febra care nu mă slăbea 
de loc, de-abia puteam să respir câteodată (...). Cam în perioada 
aceea, a venit la Mirabello don Bosco, care m-a întrebat cum 
îmi mai merge cu boala, şi mi-a sugerat nişte medicamente, ce 

mi-au făcut mai mult rău decât bine. Înainte de a pleca, mi-a 
spus: 

- Nuţi-a venit încă timpul, aşa că stai liniştit. Mai ai de muncit 
pe pământ înainte să cucereşti Raiul. 

Dar boala a progresat atât de mult că doctorul a început să nu 
mai creadă într-o posibilă vindecare. Îmi amintesc cum a spus 
de faţă cu mine: 

- Nu există nici un leac. Boala e prea gravă pentru trupul lui 
slăbit. De aceea are nevoie de foarte multă odihnă, de o linişte 
absolută, şi să lăsăm natura să-şi urmeze cursul». 

Don Michele Rua, în afară de faptul că i-a pus pe băieţi să se 
roage dimineaţa şi seara pentru sănătatea lui Francesco, s-a dus 
la Torino şi a vorbit cu don Bosco. Răspunsul acestuia a fost: 

- Nuia sosit încă ceasul. Cerruti trebuie să se gândească la 
vindecare. 

«În ziua când don Rua mi-a spus aceste cuvinte ale lui don 
Bosco — continuă Francesco — am fost cuprins de o tuse atât de 
puternică, încât, nemaiputând să rezist, m-am aruncat pe pat, şi 
credeam că o să-mi dau duhul dintr-o clipă într-alta. Cu toate 
acestea, a doua zi mi-am reluat activitatea de profesor la clasa a 
cincea de liceu, iar spre seară mă simţeam deja mai bine. Peste 
câteva zile eram pe deplin vindecat şi am continuat să predau 
până la sfârşitul anului» (BS 1917, p.104). 

Au mai trecut 52 de ani înainte ca Francesco «să 
cucerească Raiul». 


«Don Bosco nu a fost pe deplin înţeles» 


Francesco Cerruti a devenit director general al şcolilor 
salesiene şi a fost călăuzit în activitatea sa de vorbele rostite de 
don Bosco în 1885, pe când avea vârsta de şaptezeci de ani. 
Tocmai terminaseră de cinat împreună cu confrații şi avocatul 
Michel în casa salesiană din Marsilia. Conversaţia era centrată 
pe tema credințelor păgâne ce începuseră să pătrundă adânc în 
spiritul noilor generaţii. Francesco Cerruti îl simţi deodată pe 
don Bosco vorbind cu aprindere, pronunţând cuvintele cu 
«energie şi durere»: 

«De fapt care este cauza principală, mai mult chiar, adevărata 
cauză a acestui dezastru? Ea se află în educaţia păgână ce se dă 
în general în şcoli. Această educaţie, bazată în întregime pe 
clasici păgâni, plină de maxime păgâne, predate cu metode 
păgâne nu va forma absolut niciodată adevăraţi creştini. Toată 
viața am combătut această educaţie deformată, perversă, care 
strică mintea şi inima tineretului în anii săi cei mai frumoşi; 
idealul meu de o viață a fost educarea tinerei generaţii pe 
criterii profund şi sincer creştine. (...) Acesta este scopul spre 
care am tins dintotdeauna. Şi acum bătrân şi slăbit mor cu 
durere în suflet, resemnat e adevărat, dar cu inima îndurerată că 
nu am fost înțeles îndeajuns» (BS 1917, p. 105). 
Comunicându-le  salesienilor aceste cuvinte, Francesco 
Cerruti comenta: «Să-l iubeşti pe don Bosco înseamnă să-i 
înţelegi dorinţele, să-i pui în practică intenţiile, ideile» (ivi). 

50. O zi de libertate 


Închisorile de băieţi 


Pe strada Torino-Stupinigi se afla o casă care îi umplea 
sufletul de tristeţe lui don Bosco. Era «închisoarea pentru 
băieţi» numită «Generala». Un băiat în închisoare era un 
nonsens pentru don Bosco. Dacă făcuse o faptă rea nu trebuia 
să fie izgonit din societate, ci să i se acorde o atenţie atât de 
mare, să fie întâmpinat cu atâta căldură încât să spună: «Chiar 
că am fost un tâmpit». 

Don Bosco mergea des în aceea închisoare, era prietenul 
tuturor băieților-deţinuți. Şi-ar fi dat şi viaţa să-i vadă ieşiţi de 
acolo. 

Până în 1845, la Torino, băieţii «delicvenţi» sfârşeau în 
închisorile comune, alături de adulţi. Acolo îi găsise don Bosco 
ori de câte ori se dusese să-i vadă, pentru a le aduce mângâiere, 
pentru a le smulge promisiunea că odată eliberaţi îl vor căuta, 
ca el să-i poată ajuta să găsească o muncă cinstită. 

În 1845, pe strada ce ducea la Stupinigi, «o casă mare şi prost 
construită, bătrânească, plină de iegrasie şi incomodă» a fost 
transformată în închisoare de băieți. În două aripi ale 
edificiului, la etajul al doilea, au fost dispuse 300 de celule 
pentru separarea tinerilor pe timpul nopţii. La parter şi subsol 
au fost amenajate ateliere unde puteau lucra câte 30 de băieți. 
Acolo, ei puteau învăța meseriile de tâmplar-ebenist, cizmar, 
croitor, ţesător, sticlar. 

Exista o sală de mese comună. La primul etaj se aflau 12 
celule destinate izolării nocturne a noilor veniţi şi tinerilor 
răzvrătiți. Clădirea avea şi un post de control. 

În incintă mai exista o biserică şi o şcoală elementară. 

Pe pământurile din jur, tinerii care alegeau agricultura, puteau 
să se pregătească în domeniul cultivării câmpului, livezilor şi 
grădinilor de zarzavat. 

Din cei 135 de tineri intrați în primul an, 55 aveau tată şi 
mamă, ceilalți erau orfani sau nelegitimi. Doar 18 ştiau să scrie 
Şi să citească. Jumătate sufereau de vreo boală. 

În 1854, numărul lor era de 300, cu o vârstă cuprinsă între 8 şi 
18 ani. Anul acela, ajunseseră la închisoare pentru următoarele 
cauze: 270 pentru lene şi vagabondaj, 133 pentru furt, 12 
pentru diferite delicte şi 11 aduşi de taţii lor pentru «corecție». 

La conducerea «Generalei» fuseseră chemaţi preoţii de la 
Societatea San Pietro in Vincoli. Dar în anii dinaintea lui '54, 
preoţii au fost concediaţi şi conducerea preluată de laici. Sub 
direcţia acestora «Generala» s-a transformat din ce în ce mai 
mult din «institut de reeducare» în «loc de supraveghere şi 
muncă silnică». Cauza este subliniată de Biffi: «La Generală 
există inconvenientul că deținuții sunt păziţi cu străşnicie de 
adevăraţi paznici de puşcărie». Aşadar nu educatori ci 
temnicieri. (ST 3,164-171). 


«De câte gărzi aveţi nevoie?» 


În Postul Paştelui din 1855, don Bosco făcuse împreună cu 
micii prizonieri trei zile de Exerciţii Spirituale, adică de 
meditaţie asupra lucrurilor serioase ale vieţii terestre şi cereşti. 
A fost atât de mulţumit de munca băieţilor, încât la sfârşit i-a 
spus directorului: 
- Vă rog să-i lăsaţi pe băieţi să iasă cu mine la o plimbare până 


la Stupinigi. 
-  Vorbiţi serios, părinte? — întrebă directorul aruncându-i o 
privire preocupată. - Vă daţi seama că ăştia or să fugă numai 


ce ies pe poartă? 

- Nu va fugi nimeni. 

- - Uite ce-i — îi tăie celălalt scurt vorba —, cu mine vă pierdeţi 
timpul. Vorbiţi la Minister. 

Ministrul de Interne era Urbano Rattazzi, prieten şi admirator 
al lui don Bosco, chiar dacă se declara un adevărat mâncător de 
preoți. Don Bosco îi ceru audienţă şi fu primit. 

- Prea bine — spuse Rattazzi după ce îl ascultă —. O plimbare 
bună nu strică nimănui. De câte gărzi aveți nevoie? 

Don Bosco aproape că se enervă: 
- Trebuie să-mi daţi cuvântul de onoare că nu va fi nici una. 
Nu vor fugi, fiţi liniştit. Dacă însă va evada vreunul, voi intra eu 
în puşcărie în locul lui. 

Rattazzi izbucni în râs: 
- Şi bine i-ar mai sta acolo unui preot! Prea bine, accept, dar 
nu pentru că aş fi convins de spusele domniei voastre. Am cinci 
sute de gărzi. În câteva minute îi aduc înapoi pe oricare ar evada 
dintre derbedeii ăştia. 
Don Bosco s-a întors la băieţi: 
- Vom ieşi de aici! Vom merge la plimbare toată ziua, să 
vizităm castelul Stupinigi şi să ne jucăm pe malurile 
Sangonului. Nu va fi nici un paznic cu noi: mi-a dat cuvântul lui 
însuşi Ministrul. Dar acum trebuie să-mi promiteți voi că nu 
veţi încerca să fugiți, altfel eu o să fiu dezonorat. 
S-au consultat, apoi unul a vorbit serios, în numele tuturor: 
- Ne vom întoarce cu toții. Vă dăm cuvântul nostru. 
A fost o zi extraordinară: s-au jucat, au sărit, au alergat, s-au 
împroşcat cu apă, au râs, au strigat...au luat prânzul împreună, 
au ascultat Sfânta Slujbă şi au primit Sfânta Împartaşanie (care 
nu lipsea niciodată când era vorba de don Bosco!). Întorcându- 
se, băieții l-au urcat pe don Bosco pe un măgaruş ce purtase 
până atunci merindele. 
S-au întors spre seară. Gardianul i-a numărat preocupat, aşa 
cum se numără vacile când se întorc de la păscut. Erau toți. 
Rattazzi, atunci când a citit raportul, a dorit să-i vorbească din 
nou lui don Bosco: 
- Cum de dumneavoastră reuşiți să faceţi lucrurile acestea şi 
noi nu? 
- Pentru că eu le doresc binele şi voi nu. Pentru că spre 
deosebire de voi eu le vorbesc despre Dumnezeu şi despre Rai 
(cf CL 489; MB 5,217). 


Sistemul lui don Bosco 


De mai multe ori i s-a cerut lui don Bosco să-şi explice metoda 
pedagogică folosită în îndrumarea băieţilor. Don Bosco 
strângea din umeri şi răspundea: «Le doresc doar binele. În 
asta constă totul». La o întrebare directă a rectorului 
seminarului francez din Montpellier, don Bosco a murmurat: 
«Vreţi să vă expun sistemul meu? Dar nici măcar eu nu ştiu să- 
l explic! Am mers întotdeauna înainte fără metode specifice, 

călăuzit de inspiraţie de la Domnul şi de circumstanțe!» (MB 
18,127 şi 6,381). Ar fi putut să adauge: «li cresc aşa cum m-a 
crescut şi pe mine mama». 

Dar cine îi stătea alături în cele mai diverse situaţii dintr-o zi, 
îl auzea rostind expresii simple, care reflectau metoda sa 
educativă: 

«Dacă not vrem să-i umilim ca să ne simțim superiori, n-am 
reuşi decât să fim ridicoli» (MB 16,168). 

«Dulceaţă în toate şi biserica întotdeauna deschisă» (MB 
16,168). 

«Tinerii nu numai că trebuie să fie iubiţi, dar trebuie să simtă 
că sunt iubiţi» (MB 17,111). 

«Se prind mai multe muşte cu o farfurie de miere, decât cu un 
butoi de oţet» (MB 14,514). 

«Casa noastră este una adevărată. Trăim ca într-o familie» (MB 
16,168). 

«Sistemul meu? Caritatea şi frica de Dumnezeu» (MB 6,381). 
Iar tinerilor clerici neliniştiți că nu ştiau cum să procedeze, le 
spunea: 

«Petreceţi cu tinerii cât mai mult timp posibil» (MB 19.1043). 
«Vorbiţi-le! Daţi-le învățăminte!» (MB 4,567). 

«Țineţi-vă mereu privirea trează şi ascuţită» (MB 10,1022). 
«Cu cei obraznici, fiţi şi mai îngăduitori» (MB 9,357). 

«Rudele ni-i încredinţează spre a fi educați, dar Dumnezeu ni-i 
trimite să avem grijă de sufletele lor» (MB 6,68). 


Nouă pagini 


Într-o zi însă, cedând insistențelor, don Bosco scrise cu 
caligrafia sa neciteaţă nouă pagini de caiet, în care îşi numeşte 
metoda educativă «Sistem Preventiv». Nu este vorba de un 
«tratat ştiinţific», ci de o culegere de reguli de aur. Atât de 
simple încât oricine poate să spună: «La concluzia asta 
ajungeam şi eu». Diferenţa este că don Bosco a mers pe dumul 
acesta «toată viaţa», cu o constanţă şi cu o răbdare infinite. 
Atâţia alți educatori şi părinți procedează aşa doar câteodată, 
când sunt calmi şi bine odihniţi. 

lată câteva dintre cele mai frumoase rânduri ale acestor nouă 
pagini, pe care Salesienii le găsesc la baza Regulilor lor, pentru 
o confruntare cotidiană cu don Bosco: 

«Acest sistem se sprijină în primul rând pe rațiune, religie şi 
bunătate. Exclude orice pedeapsă violentă şi încearcă să țină 
departe chiar şi pedepsele uşoare... 

Directorul şi asistenții sunt aidoma părinţilor iubitori: le 
vorbesc tinerilor, le servesc drept îndrumători, le dau sfaturi şi 
îi corijează cu dragoste atunci când greşesc... 

Sistemul Preventiv îl face pe elev să devină prietenul 
profesorului, în care vede un binefăcător care...doreşte să-l 
facă mai bun, să-l elibereze de griji şi necazuri, de pedepse, de 
dezonoare. Educatorul, atunci când câştigă inima protejatului 
său...poate să-l îndrume, să-l sfătuiască... 

Practica acestui sistem se sprijină în întregime pe cuvintele 
sfântului Pavel: «Caritatea este binefăcătoare şi răbdătoare; 
suportă totul şi speră totul, sprijină orice neajuns». De aceea 
doar creştinul poate fi cu adevărat caritabil. Rațiunea şi religia 
sunt instrumentele de care trebuie să se folosească educatorul 
în permanenţă ... 

Să-i dea copilului o deplină libertate de a se juca, de-a alerga 
şi de-a se zbengui în voie. Gimnastica, muzica, recitarea, 
declamaţia, teatrul, plimbările sunt metode foarte eficace 
pentru a obține disciplina, pentru a păstra curăţenia morală şi 
sănătatea fizică... 

Spovedania frecventă, Sfânta Împărtăşanie, Liturghia zilnică 
sunt coloanele pe care se sprijină edificiul 
educaţiei...Niciodată tinerii nu trebuie să fie obligați să 
primească Sfintele Taine, ci numai încurajați, fiindu-le puse la 
dispoziţie toate facilitățile ce-i pot ajuta la înţelegerea 
acestora... 

Lauda pentru lucrurile bine făcute, dezaprobarea pentru treaba 
de mântuială, iată din start un premiu şi o pedeapsă... 

Mustrarea să fie făcută cu multă răbdare, pentru ca elevul să 
înţeleagă unde a greşit cu ajutorul raţiunii şi al religiei... bătaia 
trebuie evitată căci îi irită pe tineri şi îi înjoseşte pe educatori» 
(Constituţia Societăţii S. Francisc de Sales, Roma 1984, p. 
236). 

51. Valetul roşu între Stat şi Biserică 


Arhiepiscopul întemnițat 


24 martie 1848. Arhiepiscopul Fransoni se roagă solemn în 
Domul din Torino pentru regele Carol Alberto şi pentru 
principele moştenitor al tronului Vittorio Emanuele, care 
urmează să plece pe frontul primului Război de Independenţă. 
Atât regele cât şi principele participă la rugăciunea colectivă, 
în Domul plin de lume. La ieşire, Arhiepiscopul este huiduit de 
mulțime. Jandarmii îşi fac loc cu forța spre manifestanți şi 
grupurile de studenţi agitatori, care însă se împrăștie 
aruncându-i lui Fransoni insulte grosolane. 

În orele următoare, sub ferestrele casei arhiepiscopului, 
răzvrătiții încep să arunce din nou cu pietre şi sudălmi. 
Ministrul de Interne îi transmite politicos dar ferm lui Fransoni 
că nu-i poate asigura protecţia. Se ştie că Arhiepiscopul este 
împotriva războiului cu Austriei, şi reacţiile sunt imprevizibile. 
Este invitat să «plece într-o călătorie», în Elveţia. 

29 martie. Monseniorul Fransoni pleacă la Geneva, după ca-şi 
manifestă indignarea contra unui guvern care nu poate garanta 
protecţia cetățenilor săi. 

Este începutul unei dispute foarte dure ce se va adânci în 
următorii ani între Stat şi Biserică. 

Decembrie 1849. Primul Război de Independență este 
definitiv pierdut. Noul rege este Vittorio Emanuele al II-lea. 
Multe lucruri s-au schimbat, dar Monseniorului Fransoni încă 
nu i-a fost acordat dreptul de a se reîntoarce la Torino. O mie 
de preoţi şi zece mii de laici îi prezintă Primului Ministru 
D’ Azeglio o cerere privind dreptul arhiepiscopului de a reveni 
în oraş. Cu greu, D'Azeglio acceptă. În februarie 1850, 
Fransoni se întoarce la Torino, fără multă zarvă. 

În primăvara acelui an este discutat în Cameră proiectul de 
lege al ministrului Siccardi. Acesta propune să fie abolită 
«convenţia asupra imunității» stipulată în 1841 între Regatul 
Sardiniei şi Sfântul Scaun, ce prevede forul ecleziastic, prin 
care preoţii ce săvârşesc delicte comune sunt judecaţi de către 

tribunale speciale, posibilitatea de a spori bunurile Bisericii 
prin moşteniri şi donații, şi dreptul la azil, prin care nimeni nu 
poate fi arestat într-o biserică ori mânăstire. 

9 aprilie. Regele semnează legea aprobată de Camera 
Deputaţilor şi de Senat. 

Papa protestează vehement. Nunţiul Apostolic pe lângă 
Guvernul piemontez părăseşte Torino. Arhiepiscopii de Torino 
(Fransoni) şi de Cagliari (Marongiu) declară legea nedreaptă şi 
le interzic preoţilor să o respecte. Amândoi sunt arestaţi şi 
trimişi în detenţie. Fransoni este condamnat la o lună de 
închisoare, în Fortăreaţa din Torino. Este închis pe 4 mai şi 
eliberat pe 2 iunie. 


Doisprezece ani de exil la Lyon 


August 1850. Ministrul Agriculturii Pietro Derossi di 
Santarosa este pe patul de moarte. Cere Sfânta Împărtăşanie. 
Arhiepiscopul îi ordonă parohului să-i solicite retractarea 
publică a faptului că a aprobat legea Siccardi. Ministrul refuză 
şi moare neîmpărtăşit. 

Bandele anticlericale se dezlănţuie împotriva 
Arhiepiscopului, preoţilor, credincioşilor. Tensiunea creşte şi 
ajunge la cote periculoase în oraş. Ministrul de Război, 
Alfonso La Marmora, trimite carabinierii să-l aresteze pe 
Fransoni. 

7 august. Arhiepiscopul este dus la fortăreața Fenestrelle, 
aproape de frontiera franceză. De aici este condus la graniță pe 
29 septembrie, apoi pleacă la Lyon, unde va trăi în exil până la 
moartea sa, în 1862. 

1852. Primul Ministru d'Azeglio prezintă în Parlament un 
proiect de lege privind obligativitatea căsătoriei civile. 
Catolicii piemontezi (care reprezintă majoritatea, deşi nu sunt 
reprezentați în Parlament pentru care votează doar 2 % din 
populație) reacționează cu duritate. Regele declară că nu poate 
să semneze respectiva lege cu conştiinţa împăcată. D"Azeglio o 
retrage. 

«Legea blestemată» 


1854. Începe discutarea în Parlament a unui proiect de lege 
prezentat de ministrul Rattazzi. Este numită în mod peiorativ 
«legea călugărilor». Noul prim ministru Camillo Cavour a 
declarat de mai multe ori că principul care stă la baza politicii 
sale față de Biserică este: «O Biserică liberă într-un Stat liber». 
Legea pe care o prezintă Rattazzi (membru al guvernului său) 
este o flagrantă violare a acestui principiu. Ea propune 
suprimarea ordinelor religioase «ce nu se dedică instruirii 
maselor, predicilor şi asistenței sanitare în spitale», adică a 
jumătate din mânăstirile din Piemont. Statul va confisca toate 
bunurile congregaţiilor desființate. 

«Era un amestec al Statului în treburile Bisericii — scrie 
Francesco Traniello —, grav mai ales pentru că guvernul îşi 
aroga dreptul de a decide care dintre ordinele religioase puteau 
fi considerate în continuare utile societăţii, potrivit unui criteriu 
de aşa zisă productivitate a muncii. Cavour ajunsese chiar să 
afirme că ordinele suprimate nu îi mai erau folositoare nici 
măcar Bisericiiy.| 
Această lege a fost numită de Cavour «la loi maudite», «legea 
blestemată», datorită protestelor violente care au însoțit-o. 


Visurile despre valetul roşu 


Don Bosco a fost amestecat fără voia sa în această problemă 

de un vis «incomod» care «i-a dat dureri de cap» şi «l-a 

îndurerat peste măsură». De la casa regală, mai ales de la 

regina mamă Maria Tereza primise ajutoare importante. 
Ultimul îi sosise pe 14 noiembrie 1854. 

Şi iată cum, pe la sfârşitul acelei luni are un vis: parcă se află 

+ în curte lângă o cişmea zidită pe casa Pinardi, când se apropie 

de el «un valet regal îmbrăcat cu o uniformă roşie», care îi 

strigă: «Anunt:  Înmormântare  fastuoasă la Curte! 

Înmormântare fastuoasă la Curte!» Don Bosco se trezeşte din 


| TRANIELLO, Epoca contemporană, SEL, Torino 1974, p. 61. 
2 LEMOYNE, Viaţa Sfântului Giovanni Bosco 1, SEI, Torino, retipărită 
în 1977, p. 498. 

somn foarte tulburat. După prânz, în vreme ce în jurul său se 
află Rua, Buzzetti, Francesia, Enria, Angelo Savio şi alţii, le 
povesteşte visul şi conchide: «M-a obosit mult şi m-a făcut să 
mă simt rău». Găseşte că e de datoria sa să-i povestească visul 
regelui, dar nu are curajul. Clericul Savio se oferă să-i 
vorbească acestuia în locul lui. Atunci don Bosco îi dă o foaie 
de hîrtie pe care făcuse o ciornă, şi-i spune: «Să o copii şi să o 
trimiți». 
Cinci zile după aceea, visul se repetă. Dar «valetul în livrea 
roşie» se află chiar în camera sa şi-i strigă: «Anunţ: nu mare 
înmormântare la Curte, ci mari funeralii la Curte!» De data 
aceasta, foarte impresionat, don Bosco îi scrie în zori regelui. ji 
povesteşte visul «şi îl roagă să facă în aşa fel încât să evite 
traducerea în fapte a pedepselor cu care îi amenințase pe preoți, 
să împiedice cu orice chip promulgarea legii...Clericului 
Cagliero şi altora, Sfântul le spuse deschis că visul său era 
premoniţia «unor grave nenorociri ce se vor abate asupra casei 
Suveranului din pricina acestei legi», pentru că Domnul îşi 
arăta aşa supărarea (ivi, p. 499). 


Mânia regelui 


Chiar dacă regele n-ar fi fost atât de credincios şi superstițios 
pe cât era, scrisoarea lui don Bosco tot l-ar fi impresionat 
foarte mult. I-a cerut marchizului Fassati să se ducă la don 
Bosco şi să-i comunice mânia sa. Marchizul a ajuns la Oratoriu 
noaptea târziu, pregătit «să-l urechească pe don Bosco»: 

« - Vi se pare normal modul acesta de a da Curtea peste cap? 
Regele a fost mai mult decât tulburat de spusele dumneavoastră 
Şi a spumegat de mânie. 

- Dar ceea ce am scris este purul adevăr! — îi răspunse don 
Bosco —. Îmi pare rău că am pricinuit o asemenea neplăcere 
Suveranului; dar, în sfârşit, este spre binele lui şi spre binele 
Bisericii» (ivi, p. 500). 

Moartea celor două regine 


În ciuda mâniei regelui şi părerii de rău a lui don Bosco, 
visurile se vor adeveri. Iată ce scrie Alfassio Grimaldi: 

«Nefastă a fost iarna lui 1855, când tânărul prinţ Umberto, de 
unsprezece ani, a asistat la moartea rudelor sale. Mai întâi s-au 
dus dintre cei vii femeile: bunica Maria Teresa (văduva lui 
Carlo Alberto), vine de la Moncalieri la Torino să-şi asiste 
nora, ce stă să nască, răceşte în biserică şi moare de 
pneumonie, la vârsta de 53 de ani, pe 12 ianuarie, iar pe data de 
16, atunci când este dusă la Superga, mai mulţi soldați din 
escortă se îmbolnăvesc... Funeraliile Mariei Tereza au loc fără 
pompă, fără lovituri de tun şi fără a se trage clopotele, pentru a 
nu o alarma pe Maria Adelaida». Dar şi soţia lui Vittorio 
Emanuele II se află la sfârşitul vieţii. Slăbită de prea multele 
naşteri, jignită de viața dezordonată a soţului ei, chinuită de 
singurătatea în care acesta o lasă săptămâni întregi, ea dă 
impresia că se prăbuşeşte, ori de câte ori se ridică din pat sau 
din fotoliu. 

«În după-amiaza zilei de 18 ianuarie, regele trimite după 
Clotilde: “Mititico, vrei să-ți vezi mama?” Adelaide, cu un 
firicel de glas o întreabă cum merge cu învățătura şi îi face o 
înghețată de caise...Pe 20 ianuarie, regina îşi încredințează 
sufletul Domnului după o lungă suferință, când strigătele sale 
de durere se auzeau până în piața oraşului». La vârsta de 33 de 
ani, ea lasă în urma ei o mare de lacrimi. Pentru biata regină 
care a început să aibă copii la 21 de ani, doar moartea pune 
capăt naşterilor prea frecvente: opt copii, dintre care trei au 
murit înaintea ei. 

«Marchiza Costanza d'Azeglio îi scrie fiului său că această 

` fatalitate ce apasă familia regală aşterne un văl de tristeţe “aş 
spune chiar de groază” asupra populaţiei...Şi aripa morții 
continuă să facă ravagii în încăperile palatului. Pe 10 februarie 
regelui îi moare fratele, Ferdinando, duce de Genova, de 33 de 
ani, iar pe 16 mai se reîntoarce în ceruri ultimul său născut în 
vârstă de numai cinci luni: pentru a patra oară catacombele de 
la Superga se deschid “ca şi cum ar vrea să înghită cea mai 
veche stirpe din Europa”, cum scrie contesa Savio în jurnalul 

său...În câteva săptămâni regele a pierdut jumătate din 
greutatea corporală» (AL GR 20). 


Un loc comun stupid 


Unul dintre cele mai stupide locuri comune îl reprezintă pe 
«profetul amenințăton», în timp ce anunță pedeapsa lui 
Dumnezeu, cu degetul ridicat şi ochii scânteietori, şi 
«mulțumit» atunci când prevestirile sale se adeveresc. Pentru 
don Bosco nu a fost însă aşa. Avea o mare admiraţie pentru 
cele două regine, ca toată lumea din Torino de altfel. Le vedea 
în mod regulat la Sanctuarul Consolatei, amestecându-se cu 
femeile din popor, şi primise de la ele întotdeauna daruri 
generoase. Chiar din punct de vedere strict material, moartea 
lor punea la grea încercare finanțarea Oratoriului, cu ajutorul 
operelor filantropice. Dar înainte de toate, el ştia ce înseamnă 
să-ți intre Moartea în casă. Încercase pentru prima oară această 
suferință la vârsta de doi ani. Şi numai după un an şi jumătate 
de la moartea reginelor, pe 25 noiembrie 1957, mama 
Magherita se va stinge din viață, lăsându-l nemângâiat. lar 
micii principi chiar dacă erau fii de rege, tot copii fără mamă 
rămâneau, şi nimic pe lume nu-l înduioşa mai mult pe don 
Bosco decât copiii orfani. 


Daţi afară 5456 de oameni ai bisericii: preoți, călugări şi 
călugăriţe 


Oricare ar fi fost starea de spirit a regelui, 13 zile după 
moartea ultimului său născut, el semnă «legea blestemată». Au 
fost suprimate 35 de ordine religioase, închise 334 de case şi 
dați afară 5456 de oameni ai bisericii: preoți, călugări şi 
călugărițe. Acestora le-au fost negate drepturile civile de a se 
căsători, de a avea bunuri în posesie, de a moşteni şi de a face 
testament. Au pierdut chiar şi dreptul la vot politic şi 
administrativ, pentru a nu se constitui într-o «armată 
electorală» pentru «partidul reacționar». A fost o flagrantă 
violare a dreptului comun  cetățenesc. Călugărilor şi 

- călugăriţelor le-a fost acordată o pensie de1,50 de lire pe zi 
pentru bărbaţi şi o liră pentru femei, neimpozabile. Statul a 
revendicat chiar şi desemnarea episcopilor. Între Stat şi 
Biserică era război deschis." 

Să vrei să fondezi un nou Ordin religios în asemenea condiţii 
era echivalent cu a dori să construieşti case în timpul unui 
cutremur. Şi totuşi don Bosco a încercat. 


' CF BONFANTI, Politica ecleziastică la formarea Statului unitar, 
La Scuola, Brescia, 1977, pp. 11-58. 

52. Ordinul Salesian 


«E ca atunci când alungi păsările» 


Într-o zi, la Marsilia, don Bosco a spus zâmbind: «Suprimarea 
Ordinelor religioase este ca atunci când baţi din palme ca să 
alungi păsările ce vin să mănânce grăunţe...Ele îşi iau repede 
zborul, dar revin la fel de repede una după alta» (MB 14,437). 

Don Bosco era convins că poartă în suflet nu un simplu vis, ci 
chiar voința Cerului ca el să fondeze un Ordin religios. O 
voinţă căreia nu i se putea sustrage. Şi aceasta de pe când avea 
32 de ani. 

În 1847, de fapt, avusese un vis în care se făcea că Fecioara îi 
poruncise să meargă printr-o galerie boltită cu trandafiri 
splendizi ce asundeau spini ascuţiţi şi cruzi. Trebuia să o 
asculte pentru a ajuta o mulțime de băieţi aflaţi în pericolul de 
a merge pe căi greşite. Dar nimeni nu vroia să i se alăture. Până 
când tinerii ce crescuseră în preajma lui s-au hotărât să îl 
însoțească pe drumul său. Povestindu-şi visul primilor preoți 
formaţi de el, don Bosco a făcut textual această afirmaţie 
neobişnuită: «Fiecare dintre voi să aibă certitudinea că însăşi 
Fecioara Maria doreşte înfiinţarea Ordinului nostru»(MB 3,32). 

În 1848, în vreme ce un «spirit distrugător» se ridică 
«împotriva ordinelor religioase şi a  Congregaţiilor 
ecleziastice», el analizează pe toate părțile modalitățile de 
fondare a unui nou ordin. Şi scrie: «În vremea aceea, 
Dumnezeu ne-a arătat în modul cel mai clar ce fel de membri 
să alegem în ordinul nostru. ..nu din familiile înstărite, ci dintre 
cei ce mânuiesc sapa sau ciocanul, vrednici de statutul 
ecleziastic»). 

A considerat aşadar că Dumnezeu însuşi îi sugera caracterul 
fundamental al viitoarei Congregaţii: oameni din popor în 
serviciul oamenilor din popor. 


l Referinţă istorică în OP ED 25,233. 

Pentru întâia oară «Salesieni» 


În ciuda proiectelor sale, în 1850 don Bosco este un preot de 
dioceză din Torino ca atâţia alţii. Se află în fruntea a trei 
Oratorii: din Valdocco, de la Porta Nuova şi din Vanchiglia. 
Oratoriului din Valdocco i-a adăugat un internat menit să 
adăpostească băieții fără casă. Dar el dirijează aceste opere sub 
autoritatea Arhiepiscopului, mons. Fransoni. Preoţii care îl 
ajută (de la don Borel la don Carpano) constituie o societate, cu 
legături destul de vagi dar care se poate numi «Societatea 
Diocesană a Oratoriilory», depinzând de Arhiepiscopie. De abia 
în 1852, monseniorul Fransoni, aflat în exil la Lyon, îl alege pe 
don Bosco «Directorul Oratoriilon». 

Dar cu tenacitate, stăruință şi în tăcere don Bosco lucrează în 
continuare la proiectul “său”. 

26 ianuarie 1854. Don Bosco, în timp ce afară este un ger de 
crapă pietrele, adună în camera sa patru tineri. Doi au îmbrăcat 
deja veşmintele de preot, Rua şi Rocchietti, al treilea îl va 
primi la sfârşitul acelui an, Giovanni Cagliero. Le vorbeşte în 
felul următor: «După cum vedeţi, eu sunt singur în munca mea 
cu băieţii orfani şi abandonaţi, şi nu mai reuşesc să mă descurc 
cu toate. Trebuie strânşi de pe stradă aceşti nefericiţi, înmulțind 
numărul oratoriilor, deschizând şcoli, pentru a le da 
posibilitatea celor inteligenţi să-şi facă o cultură, e necesar să 
înființăm noi ateliere pentru băieții care sunt exploataţi în 
fabrici. Tuturor trebuie să le oferim catehismul şi prietenia cu 
Dumnezeu. Şi asta nu numai la Torino, ci în atâtea oraşe din 
Italia şi din lume. Pentru a face toate acestea eu am nevoie de 
ajutorul vostru, şi toți avem nevoie de ajutorul Celui de Sus. 
Dacă vă simţiţi în stare, vă propun să-mi promiteţi că vă veți 
dedica viaţa ca şi mine tinerilor celor mai săraci. Mâine această 
promisiune poate să devină un legământ. Eu văd în voi pe 
viitorii «don Bosco». 

Michele Rua ne-a transmis o relatare destul de amănunţită şi 
birocratică a acestei reuniuni: «Ni s-a propus să facem cu 
ajutorul Domnului şi al Sântului Francisc de Sales o proba 
practică a carităţii faţă de aproapele nostru pentru a ajunge apoi 
la o promisiune, şi dacă va fi posibil şi oportun, la un legământ 
de credinţă în fața lui Dumnezeu. În aceea seară s-a dat numele 

de Salesieni celor care vor să îndeplinească o astfel de 
practică» (MB 5,9). 


Toate la timpul lor 


Don Cafasso însuşi, văzând cum Oratoriul creştea tot mai 
mult fără însă a avea preoţii necesari pentru asistenţa şi 
educaţia creştinească a tinerilor, îi spunea în acei ani lui don 
Bosco: «Pentru a împlini opera domniei voastre este nevoie de 
un ordin religios» (MB 5,685). I-a sugerat-o chiar un cleric, 
Ascanio Savio, ce-l ajuta pe don Bosco pe vremea aceea, dar 
intenționa să se transfere la seminar: «l-am spus lui don Bosco: 
Fondaţi un ordin religios —. Şi el mi-a răspuns: Toate la timpul 
lor» (ivi). 

Toate la timpul lor. Pentru don Bosco era modul obişnuit de a 
acționa. Pe vremea aceea, cuvântul «sacerdot» sterpezea dinții. 
Nu mai era la modă. Părea un lucru depăşit pentru totdeauna, 
aidoma cuvintelor «călugăr» şi «călugăriță». Era nevoie să se 
acționeze cu prudență şi fără grabă. Pe de altă parte, să te 
angajezi la «ceva pe viaţă» nu era floare la ureche. Dar don 
Bosco nu se grăbeşte. Crede în planurile pe termen lung. Sunt 
singurele care nu dau numai roade, ci copaci. 

Între timp, fără zgomot, în martie 1855, Michele Rua îşi 
consacră viața Domnului, cu jurământul de sărăcie, castitate şi 
supunere. Este legat personal de don Bosco şi de misiunea 
acestuia. Câteva luni mai târziu, pronunţă acelaşi jurăminte de 
credință pentru a fi uns preot don Alasonatti. În 1856 este 
rândul lui Batistin Francesia. Are 17 ani, este băiatul care pe 
când încerca să fugă de la liturghie s-a ciocnit de don Bosco, şi 
mai târziu a ajuns un excelent profesor de latină. De la catedră, 
cu voce armonioasă şi sigură, ţine în frâu o clasă de şaptezeci 
de elevi. Ei sunt primii trei «salesieni», chiar dacă ordinul 
salesian nu a fost încă fondat. 


255 


Raza de lumină vine de la Rattazzi 


1857. Don Bosco este în biroul ministrului Rattazzi, care l-a 
rugat să accepte în Oratoriu doi băieți orfani. La un moment 
dat, acesta îi spune: 

«Don Bosco, sunteţi muritor ca noi toţi ceilalți. Dacă vă veţi 
stinge, ce se va alege din opera dumneavoastră? Ce măsuri 
intenţionaţi să luaţi pentru a asigura existenţa în continuare a 
Institutului pe care l-aţi creat?» (MB 5,696). 

Don Bosco e surprins. Îşi reţine cu greu un zâmbet. 
Anticlericalul Rattazzi, cel care cu doi ani înainte a făcut să 
intre în vigoare «legea preoților» şi a desființat 334 de case 
religioase, îi propune să fondeze un nou Institut ecleziastic. 
Mai în glumă mai în serios, răspunde: «Nu am intenţia să mor 
atât de curând. În orice caz, pentru a continua opera Oratoriilor, 
ce m-aţi sfătui?» 

Rattazzi îi dă următorul răspuns, dacă e să ne luăm după 
Lemoyne: 

«După părerea mea (...)trebuie să alegeți câteva dintre 
persoanele laice sau ecleziastice în care aveți deplină încredere 
şi să formaţi cu ajutorul lor o Societate guvernată de anumite 
norme, să-i educați în spiritul şi după criteriile sistemului 
dumneavoastră pentru ca ei să nu fie nişte simpli asistenți, ci 
continuatori ai operei pe care o meniţi durabilă şi după ce nu 
veţi mai fi». 

«Dar Guvernul — obiectează don Bosco — acum doi ani a 
desființat numeroase societăţi ecleziastice; şi poate că se 
pregăteşte să termine şi cu cele care au mai rămas. Va îngădui 
oare să se fondeze o alta?». 

«Cunosc legea despre care vorbiti — a replicat Rattazzi — (...) 
Ea nu vă va crea nici un inconvenient cu condiţia să instituiți o 
Societate...în care fiecare membru să-şi păstreze drepturile 
civile, să se supună legilor Statului, să plătească impozite şi aşa 
mai departe. Într-un cuvânt, noua Societate nu ar fi în fata 
Guvernului altceva decât o Asociaţie de cetăţeni liberi, care se 
unesc şi trăiesc în comun în scopuri filantropice. Nici un 
Guvern...nu va împiedica dezvoltarea unei astfel de Societăţi, 
după cum nu împiedecă, ci dimpotrivă promovează societăţile 

comerciale, industriale, de liber schimb... Orice Asociaţie de 
cetăţeni liberi este permisă». 

«Cuvintele lui Rattazzi — conchide Lemoyne — au fost ca o 
rază de lumină pentru don Bosco» (MB 5,696). 


Cuvântul Papei şi antrenamentul 


În martie 1858, însoţit de clericul Rua, don Bosco s-a dus 
pentru întâia oară la Roma. A trebuit să călătorească pe mare 
de la Genova la Civitavecchia. (Îşi va aminti: «Ce călătorie 
îngrozitoare mi-a fost dat să fac! D. Rua nu a avut nimic, dar 
eu n-o să o pot uita niciodată». A durat trei zile, şi don Bosco a 
suferit cumplit de rău de mare). 

Pe 9 martie este primit în audiență de Papa Pius al IX-lea, 
care a auzit deja vorbindu-se mult despre el de bine şi îl 
tratează cu mare bunăvoință. Don Bosco îi vorbeşte despre 
înfăptuirile sale, de băieţii săi, de Congregația pe care vrea să o 
creeze. Îi cere aprobarea. 

Pius al [X-lea tergiversează însă răspunsul. Îi spune că vrea să 
se mai gândească. Primindu-l din nou pe 21 martie, îi spune: 
«M-am gândit la proiectul domniei voastre, şi m-am convins că 
ar fi benefic pentru tineri. Trebuie dus la îndeplinire...Faceţi în 
aşa fel ca fiecare membru al viitoarei Congregaţii să fie un 
adevărat creştin, în ce priveşte religia, şi un adevărat cetățean, 
în societatea civilă» (MB 5,880). 

Întorcându-se acasă, don Bosco lasă să mai treacă opt luni. 
Între timp, îi antrenează în felul său pe cei ce vor fi pietrele 
fundamentale ale Congregaţiei. Îi pune să studieze în mod 
regulat şi tot aşa îi face să-şi dea examenele necesare carierei 
didactice. În acelaţi timp le încredințează şcoala, asistenţa în 
refector şi în curte. Îi doreşte activi, plini de imaginaţie, veseli, 
neobosiţi. Don Francesia îşi aminteşte: «Ne învăţa prin 
exemplul propriu să nu ne descurajăm niciodată şi să nu ne 
pierdem încrederea în nimeni, să nu ne aşteptăm la convertiri 
miraculoase, de la o clipă la alta şi să nu abordăm lucrurile 
frontal ci pe ocolite» (VBP, 7). Îi învăţa să se joace cu băieții 
vecini, dar să gândească «departe», şi la cei ce nu se află lângă 
ei. 

Duminica, pentru a încheia săptămâna, îi trimite la Oratoriile 
din Torino. Sunt «don Bosco» pentru sute de mici muncitori, 
zidari, coşari, tineri studenţi. Se întorc seara acasă morţi de 
oboseală. Înfulecă pe nerăsuflate merindele de la cină care îi 
aşteaptă calde încă, apoi se cațără la mansardă unde le sunt 
paturile. Acolo vara este o căldură sufocantă şi iarna un frig 
năpraznic. Dar ei nu suferă de insomnie. Michele Rua îşi 
amintea că adormeau cum puneau capul jos, ca trăsniţi. Puteai 
să tai lemne pe ei. Giovanni Cagliero s-a trezit într-o luni 
dimineaţa pe scaun cu un ciorap în mână. Nu mai ajunsese în 
pat. Adormise în timp ce se descălța. 


«Voi ați fost aleși de mine» 


9 decembrie 1859. Lui don Bosco i se pare că «răgazul» a 
durat îndeajuns. Este timpul să facă o propunere clară tuturor 
celor mai buni. Îi cheamă pe data de 19 la el în cameră şi le 
vorbeşte cam aşa: 

«De multă vreme mă gândesc să fondez un Ordin religios. 
Acesta este de mai mulți ani principalul obiectiv al eforturilor 
mele. Papa Pius al IX-lea mi-a lăudat proiectul. Într-adevăr 
acest Ordin nu se naşte acum... Putem spune că voi îi aparțineți 
deja în spirit. Acum însă trebuie să-l constituim în mod formal, 
să îi dăm un nume şi să-i acceptăm normele. Vor fi înscrişi 
doar cei care, după o matură chibzuinţă, vor dori să facă 
legământ de sărăcie, castitate şi supunere. Voi aţi fost aleşi de 
mine, pentru că vă consider apți să deveniți într-o zi membri 
efectivi ai Pioasei Societăţi ce se va numi în continuare 
Salesiană...Vă las o săptămână timp să vă gândiţi la 
propunerea mea.» 


CERIA, Analele Societăţii Salesiene 1, Torino 1941, p. 30. 

Primii douăzeci şi doi 


14 mai 1862. Adunați seara în aceeaşi cămăruţă a lui don 
Bosco, în fața Crucifixului, «Confraţii Societăţii Sfântului 
Francisc de Sales» au făcut legământ de sărăcie, castitate şi 
supunere pentru o perioadă de trei ani. Erau 22. Între ei, primii 
doi salesieni laici, Federico Oregiia di S. Stefano, cavaler, şi 
Giuseppe Gaja, bucătar. Michele Rua, hirotonisit preot deja de 
doi ani, citea cu voce tare formula consacrată, pe care toţi o 
repetau frază cu frază. 

După ce au terminat de rostit profesiunea de credință, don 
Bosco le-a adresat cuvinte de încurajare privind viitorul, pe 
care don Bonetti s-a străduit să le reproducă cu fidelitate: 

«În vreme ce voi rosteaţi în faţa mea jurămintele voastre de 
credinţă, eu juram dinaintea acestei Cruci să-mi dedic întreaga 
viaţă Domnului, să fiu gata pentru orice sacrificiu... întru gloria 
sa măreaţă şi mântuirea sufletelor, şi mai cu seamă spre binele 
tinerelor generaţii... Dragii mei, trăim vremuri tulburi. Dar nu 
contează. (...) Cine ştie dacă Domnul nu vrea să se folosească 
de această Societate a noastră pentru a face mult bine Bisericii 
sale! De acum în 25 sau 30 de ani, dacă Domnul continuă să ne 
ajute, cum a făcut până acum, Societatea noastră se va răspândi 
în diferite părți ale lumii şi va putea ajunge la o mie de 
membri» (MB 7,163). Greşea, din modestie: în 1887 (după 25 
de ani) salesienii au ajuns la 972 de membri, şi în 1892 (după 
30 de ani) la 1636. În 1967 numărul lor era de 22.810. 

Imediat după aceea, don Bosco, cu cuvinte foarte simple a 
trasat programul Ordinului abia înființat: 

- să instruiască cu predici oamenii din popor, 

- să educe tinerii abandonați, 

- să facă şcoală, 

- să scrie şi să difuzeze cărți bune, 

- să susţină cu toții...demnitatea Pontificelui Roman şi a 
miniştrilor Bisericii (MB 7,164). 

Secretul pâinilor și al peștilor 


În cuvintele scrise de don Bosco în 1848 şi în cele pe care le-a 
rostit pe 14 mai 1862 se află explicaţia dezvoltării foarte 
rapide, neobişnuită chiar, a Ordinului Salesian, care îi amintea 
monseniorului Fulton Sheen de înmulţirea biblică a pâinii şi 
peştilor. Don Bosco fondase o Congregaţie care nu “era 
îndreptată” spre popor, ci “făcea parte” din popor. 

Cu tinerii marginalizaţi ai primei revoluţii industriale, cu 
țăranii crescuţi pe un pământ pustiit de războaie şi foamete, cu 
aceste mijloace umane foarte sărace a construit un ordin şi a 
trasat un program perfect adaptate la timpurile de criză ce 
stăteau să înceapă, potrivite pentru mase, pentru pătura 
populară ce va fi protagonista noii ere, pentru Lumea a Treia. 

Plecând de la stima mare, absolută pe care o avea pentru 
oamenii din popor, el nu a încercat să-i transforme în nişte 
rafinaţi, în erudiți nobili, aristocratici, ci a valorificat 
elementele evanghelice ale căror purtător tradițional este 
poporul: simplitatea, solidaritatea, puterea de sacrificiu, veselia 
chiar şi zgomotoasă, calitatea omului simplu de a-şi împărți 
pâinea cu cei mai nevoiaşi decât el, putinţa de a găsi bucurie în 
lucrurile mici, de a asculta şi de a înțelege, de a se considera 
mici persoane fără importanță, de a spera într-o lume mai 
dreaptă pe care să o poată traduce în fapte, cu ajutorul lui 
Dumnezeu, dar şi cu munca propriilor mâini şi cu sudoarea 


frunţii. 


«Căluţii» lui don Bosco 


Don Bosco a demonstrat că se poate crea o sfinţenie eroică 
chiar cu elemente sărace şi fără cultură; că se poate vorbi cu 
Dumnezeu plini de praf şi de sudoare, după alergări şi 
zbenguieli în curte. Cardinalul Giovanni Cagliero a spus sub 
jurământ: «Îmi amintesc bine cum unii (şi îl citează pe abatele 
Tortone, reprezentant al Sfântului Scaun la Torino, şi mai 
putea să-l citeze pe Arhiepiscopul Gastaldi) vizitând Oratoriul 
nostru şi asistând la recreaţia băieţilor, cu jocuri, alergări şi 
sărituri, au zis că don Bosco îi educa pe tineri la întâmplare; 

alţii i-au numit chiar «căluţii, ii cavalass ‘d dun Bosc». Aceşti 
cavalass erau preoţii don Rua, don Francesia, don Cagliero, 
don Albera, don Lasagna, apostol al Braziliei, don Fagnano, 
apostol al Ţării de Foc...şi mii alţii care acum sunt misionari 
zeloşi, episcopi, arhiepiscopi, parohi, preoți». 

Don Bosco s-a simţit din «rasa» săracilor, şi a vrut ca 
Salesienii lui să aparțină tot «acestei rase». Aici stă specificul 
şi măreţia lor. 


! SACRA RITUUM CONGREGATIO, Posizio super dubio, Romae 
1921, p. 83. 

53. Cavour, Napoleon şi războiul 


Proiectul lui Napoleon şi cel al lui Cavour 


Pe 26 aprilie 1859 a început «cel de-al doilea Război de 
Independenţă». 

Napoleon al Ili-lea, împăratul Franţei, i-a promis lui Cavour 
să aducă în peninsulă o mare armată, care să înfrângă Austria şi 
să-i dea Italiei un nou chip: regatul Piemonte-Lombardia- 
Veneto la nord, sub conducerea casei de Savoia; regatul Italiei 
Meridionale condus de un descendent al generalului 
napoleonian Murat. Statele Pontificale urmau să fie reduse la 
regiunea Lazio. Papa trebuia să se mulțumească cu atât, şi îl 
numeau «preşedintele» Confederaţiei Statelor Italiene. Franța 
era recomensată cu decontarea cheltuielilor militare şi 
concesionarea Nisei (oraşul natal al lui Garibaldi) şi a 
provinciei Savoia (ţinutul natal al regelui Piemontelui) 

Cavour acceptă proiectul lui Napoleon, dar are un alt plan de 
rezervă: în regiunile centrale şi meridionale se află trimişii săi 
care în acel moment creează condiţiile pentru răscoale şi 
revoluţii în favoarea lui Vittorio Emanuele al II-lea. Italia se va 
unifica nu într-o confederație sub conducerea Papei, ci într-un 
regat condus de Vittorio. 


Ofensiva fulger a lui Gyulai 


Războiul începe cu o ofensivă fulger a austriecilor. Generalul 
Gyulai, succesorul «eternului» Radetzky, care murise cu un an 
înainte la vârsta de 92 de ani, încearcă să cucerească Torino 
înainte de sosirea francezilor. Ajunge la 25 de kilometri de 
capitală cu cei 160.000 de soldaţi în marş forțat. La Torino se 
pregătesc baricadele,. 

Dar Napoleon debarcă la Genova cu 150.000 de oameni, şi cu 
ajutorul nepreţuit al căilor ferate (pe care Cavour prevăzător 
pusese să fie construite) încearcă să-şi aducă oastea în spatele 
liniilor inamicului, constrâns să bată repede în retragere. 

A avut loc practic o singură bătălie, care s-a desfăşurat pe 
dealurile de la Solferino şi San Martino pe 24 iunie. Au 
participat un rege, Vittorio Emanuele, şi doi împărați, 
Napoleon al III-lea şi Franz Josef. Victoria i-a aparţinut lui 
Napoleon, dar pe câmpul de luptă au rămas 30.000 de soldați, 
în vreme ce alte mii mureau de tifosul care făcea ravagii în 
trupele franceze. 

Trimişii Guvernului piemontez au muncit cu spor lunile 
acelea. La Parma, Modena şi în Regiunea Pontificală cu centrul 
la Bologna, au avut loc insurecţii populare şi s-au constituit 
guverne provizorii filo-piemonteze. Se prăbuşea regatul Italiei 
Centrale, pe care Napoleon îl dorise pentru un principe francez. 

Preocuparea cauzată de vastitatea revoltei populare (care 
afectând şi Statele Pontificale îşi pierduse popularitatea în 
Franţa), pierderile mari de vieţi omeneşti, amenințările Prusiei 
de a interveni în război, în favoarea Austriei, l-au împins pe 
Napoleon să-i ofere un armistițiu țării cobeligerante. A fost 
semnat, fără ştiinţa lui Cavour, pe data de 8 iulie, la 
Villafranca. 


Ameninţări pentru Oratoriu 


Piemontului îi era cedată doar Lombardia, în afara 
Mantovei. Jocul echivocurilor între Napoleon şi Cavour a ajuns 
astfel la răfuială. 

Cavour s-a supărat cumplit. Ar fi trebuit să-i încredințeze lui 
Napoleon Savoia (asta îl afecta pe Vittorio Emanuele) şi Nisa 
(Garibaldi ar fi devenit cel mai neîmpăcat şi violent duşman). 
Războiul costase 400 de milioane (aproximativ 1500 de 
miliarde în 1986); o sumă care zguduia din temelii finanţele 
Statului. 

Dar în tumultoasele luni ce au urmat, Toscana, Parma, 
Modena şi Regiunile Pontificale s-au declarat de partea 
Piemontului. Pe 5 mai 1860, Garibaldi (în fruntea legendarelor 
«Mii» care de fapt numărau 1150 de oameni) plecă din Liguria 
pentru a învinge Regatul celor Două Sicilii. 

În acel moment, Don Bosco simți cea mai puternică 
ameninţare la adresa Oratoriului său. 

54. O «cârtiță» la Vatican 


18 poliţişti care să supraveghează curţile 


După-amiaza zilei de 26 mai 1860. 

Don Bosco se află în biroul său. E pe cale să primească în 
Oratoriu un băiat orfan de tată. Acesta este însoţit de mama sa, 
o femeie sărmană şi palidă, şi are o scrisoare de recomandare 
de la Ministerul de Interne. Don Bosco notează pe marginea 
scrisorii (aşa cum face întotdeauna) «A se ţine seama». 
Solicitarea aceea îi va folosi ca să ceară la rândul lui o 
subvenție sau pentru a se apăra de vreun atac al guvernului 
anticlerical. Nici nu bănuieşte măcar că un atac extrem de dur 
se pregăteşte chiar atunci. 

18 gărzi ale securităţii coboară din câteva trăsuri şi 
inspectează în linişte curțile şi scara. Trei funcţionari de la 
Ministerul de Interne intră în biroul lui don Bosco: «Trebuie să 
vorbim cu dumneavoastră despre o problemă urgentă care vă 
priveşte. Avem mandat de percheziţie a Oratoriului» (Mă 
folosesc de relatarea lui Giovanni Bonetti, martor al acelor 
evenimente, aşa cum apare ea în volumul Douăzeci şi cinci de 
ani de istorie...pp. 560). 

Don Bosco este uşor tulburat, dar nu îşi pierde sângele rece. 
Ştie că în ziare au apărut ştiri colportate de persoane apropiate 
ministrului: se zvoneşte că don Bosco, don Cafasso, canonicul 
Ortalda şi contele Cays se află în legătură secretă cu 
Arhiepiscopul Fransoni, aflat în exil la Lyon, şi cu cardinalul 
Antonelli, secretar de stat al lui Pius al IX-lea. Grosolana 
Gazzetta del Popolo «a revelat» chiar faptul că la Valdocco şi 
în alte institute de educaţie au fost înmagazinate arme în 
«subsoluri şi camere secrete»: se pregăteşte un război civil cu 
sume însemnate trimise de Vatican, şi tinerii sunt formaţi ca 
războinici de gherilă. Toate acestea ar fi menite să dea o 
contralovitură acțiunii guvernului piemontez în Italia Centrală 
unde acesta îi detronase pe marii duci şi pe principi şi părea că 
încearcă să lichideze Statul Pontifical. (In iunie 1859 un 
plebiscit a proclamat că regiunea Emilia-Romagna «este 

anexată regatului lui Vittorio Emanuele II». Regele a acceptat. 
Papa a răspuns pe 26 martie 1869 excomunicându-i pe 
ocupanţi. În Franţa catolicii se manifestă cu «mare violență» 
împotriva «uzurpatorilor piemontezi» şi îl incită pe Napoleon 
al III-lea să debarce trupe în Lazio pentru a apăra ultimele 
domenii ale Papei. 

Don Bosco ştie că banii, armele, antrenamentele militare de 
care se vorbeşte se află doar în închipuirea unor ziarişti 
nepricepuţi; dar în acelaşi timp e conştient că există scrisori şi 
rapoarte compromițătoare, deşi a fost extrem de prudent 
(nimeni din casă nu e la curent, doar don Alasonatti a văzut o 
scrisoare cu adresa Vaticanului). Don Bosco ştie că 
descoperirea acestor documente ar însemna sfârşitul 
Oratoriului său. Guvernul nu a ezitat să-l condamne la 
domiciliu forțat la Torino, pe cardinalul Corsi, Arhiepiscop de 
Pisa. Nu ar ezita să procedeze la fel şi cu el, în ciuda relaţiilor 
'sale Îa nivel înalt. 


Un timbru pontifical în coșul de hârtie 


Cu răceală şi abilitate, don Bosco îşi joacă toate atuurile. Ştie 
că are ceva de ascuns, dar e conştient că adversarii săi au şi mai 
multe taine. Scena care urmează (consemnată cu fidelitate de 
don Bonetti, ce nu cunoaşte însă «miezul problemei») pare de 
pantomimă. 

La început, don Bosco cere să i se prezinte un «mandat de 
percheziţie scris» regulamentar, şi ameninţă ca în caz contrar 
să «pună să se bată clopotele cu putere» împotriva celor ce-i 
violează domiciliu. Mandatul a fost uitat în biroul Poliţiei şi 
trebuie să meargă cineva să-l aducă. 

Tinerii de la Oratoriu, între timp, au ieşit de la şcoală sau din 
ateliere. Văd gărzile în locuri strategice şi sunt cuprinşi de 
frică. Tot felul de zvonuri alarmante trec din gură în gură (cum 
se obişnuieşte în astfel de cazuri): îl arestează pe don Bosco, 
vor închide Oratoriul, ne vor duce la puşcărie. Don Bosco 
joacă tare pe starea de spirit a băieţilor profund tulburați: 
«Frumos lucru! Cu un pluton de gărzi veniți să speriați sute de 
copii!». 

Don Alasonatti, economul însărcinat cu primirea şi expedierea 
poştei, îi spune în taină lui don Bonetti cu o simplitate plină de 
candoare: «Printre scrisorile primite de don Bosco zilele 
acestea, e posibil să existe vreuna în care să fie vorba de 
politică contrară celei pe care o face Guvernul, şi dezaprobare 
față de anexarea regiunii Emilia-Romagna...Un asemenea 
text...ar fi un pretext îndeajuns pentru emisarii puterii să facă 
uz de violență împotriva noastră». 

Percheziţia este făcută cu minuţiozitate. În coşul de hârtii al 
lui don Bosco se descoperă un timbru al Statului Pontifical. Tot 
aşa în biroul direcției se găseşte un «scurt» text autograf al 
Papei Pius ai IX-lea care laudă opera salesiană. Dar nimic mai 
mult. Don Bosco, cu umor ironic, îi «ajută» pe inspectori să 
descopere facturile neplătite ale brutarului şi măcelarului. 
Chiar Gazzetta del Popolo este nevoită să recunoască eşecul 
inspecției: «Fiscul a efectuat o percheziţie la domiciliul 
cunoscutului don Bosco, director al unui cuib de fățarnici în 
Valdocco; se spune că nu au găsit nimic compromiţător» (37 
mai 1860). 


Un butoi gol: e pentru arme? 


Paisprezece zile după aceea, inspecția este repetată pe 
neaşteptate. O nouă «pâră» i-a făcut pe cei trei funcționari de la 
Interne să se întoarcă la Valdocco şi mai decişi să găsească 
ceva. Don Bosco este plecat. Don Alasonatti leşină în timpul 
unui interogatoriu chinuitor. Din fericire, se dă în oraş de urma 
lui don Bosco, care revine şi poate să domine situaţia. 

Don Bosco îşi exprimă cu cuvinte dure dezaprobarea față de 
comportamentul de până atunci al inspectorilor, care îşi 
prezintă formal scuzele, apoi obţine îndepărtarea gărzilor ce-i 
sperie pe băieţi. După care don Bosco vrea să i se înşiruie toate 
capetele de acuzaţie: deținerea unei mari sume de bani trimişi 
de Papă şi de principii detronaţi de piemontezi, deținerea de 
arme, contacte cu Papa pentru a conspira împotriva 
Guvernului. 

Cei trei inspectori examinează în amănunt şcolile, bucătăria, 
dormitoarele, atelierele, pivniţa. Aici un butoi gol le atrage 

atenţia (ar putea să conţină arme). Ceea ce îl impresionează 
însă pe don Bosco este inspecția şcolară: poliţiştii încearcă să îi 
sperie pe tineri şi să îi descurajeze pe profesori. Don Bosco 
înțelege că cine i-a trimis nu crede atât în închipuite depozite 
de arme sau de bani, ci vrea să bage frica în ei, vrea «să le dea 
o lecţie». 

Inspectorii nu reuşesc să descopere nimic nici la această 
percheziţie. Dar don Bosco nu este liniştit. 


Şapte ore de anticameră 


Pe data de 12 iunie, don Bosco adresează o lungă scrisoare 
Ministrului de Interne, Luigi Farini. Scrie printre altele: «M-am 
ţinut întotdeauna cu desăvârşire departe de politică; nu m-am 
amestecat nici pro nici contra în chestiunile de actualitate... Am 
considerat de datoria mea să procedez astfel, convins că un 
preot poate să-şi exercite funcţia sacerdotală a carităţii în 
permanenţă şi oriunde s-ar afla, indiferent de guvernul la 
putere». 

Dar ziarele continuă să-l atace pe don Bosco. «Răuvoitorii — 
scrie don Bonetti — făceau totul să monteze Guvernul împotriva 
noastră cu calomniile lor neuşinate pe care le împrăştiau peste 
tot. Era de temut că acesta va ordona în curând închiderea 
Institutului şi împrăştierea noastră». Don Bosco este neliniştit 
Şi încearcă cu îndârjire să obţină o audienţă între patru ochi cu 
Ministrul de Interne. 

Îi este acordată de abia pe 14 iulie (Garibaldi şi «Mia» sa au 
cucerit Palermo şi sunt pe cale să ocupe întreaga Sicilie). Don 
Bosco merge la minister însoţit de clericul Giovanni Cagliero, 
căruia îi mărturiseşte: «Domnii aceia de la Minister au o mare 
dorință să distrugă Oratoriul, dar n-or să reuşească. Au de-a 
face cu cineva mai puternic decât ei, cu Sfânta Fecioară care o 
să le zădărnicească planurile». 

Fac şapte ore de anticameră. Apoi li se spune că audiența a 
fost amânată pe a doua zi. Don Bosco se întoarce, însoţit de 
astă dată de clericul Giovanni Battista Francesia. Ministrul 
Farini îl primeşte. Îi spune fără ocolişuri: «Atâta vreme cât 
Sfinția Voastră v-aţi ocupat de sărmanii băieţi, ați fost 

întotdeauna idolul autorităţii guvernamentale, dar de când aţi 
lăsat caritatea pentru politică, noi trebuie să stăm cu ochii în 
patru la fiecare pas pe care-l faceți». Şi înşiruie sec toate 
«faptele» atribuite lui don Bosco. Nu bani tezaurizaţi, nici puşti 
înmagazinate în lăzile din pivniţă, ci «coresondență cu 
duşmanii patriei...Relaţii politice cu lezuiţii, cu Arhiepiscopul 
Fransoni şi cu Cardinalul Antonelli». 

Don Bosco reacționează cu calm. Nu neagă legăturile de care 
este acuzat, dar le justifica drept un lucru normal pentru un 
preot cu Superiorii săi: 

«Nu cunosc nici măcar sediul lezuiţilor din Torino. Cu 
monseniorul Fransoni şi cu Sfântul Scaun nu am mai avut alte 
relaţii în afara celor pe care un sacerdot trebuie să le aibă cu 
Superiorii săi ecleziastici, în ceea ce ține de sfânta lor menire». 


Întâlnirea cu Cavour 


În acel moment, scrie don Bonetti, intră în biroul lui Farini, ca 
«din întâmplare» Preşedintele Consiliului, Camilo Cavour. 
Don Bosco a fost multă vreme prietenul acestuia şi s-a bucurat 
de protecţia sa. «Domnule Conte — îi spune — vor să distrugă 
institutul din Valdocco pe care l-aţi vizitat-o în atâtea rânduri, 
aducându-i laude şi daruri». 

«Fiţi liniştit, dragă don Bosco — răspunde Cavour —. Noi doi 
am fost întotdeauna prieteni. Aţi fost însă înşelat de unii care 
au abuzat de inima voastră bună şi au vrut să vă atragă într-o 
politică cu consecinţe dramatice». 

Cavour şi don Bosco înțeleg foarte bine despre ce este vorba. 
Fiecare «ştie că celălalt ştie», dar au interesul să nu intre prea 
mult în detaliu. Contele nu poate să vorbească deschis despre 
intrigile secrete pe care el le ţese în Italia Centrală împotriva 
Papei, în vreme ce Garibaldi înaintează spre sud, şi preotul nu 
poate să recunoască deschis că este la curent cu aceste intrigi şi 
că este de datoria lui să-i înştiințeze pe cei ce pot să aibă de 
suferit din pricina lor. 

După multe vorbe cu întorsături subtile, don Bosco îşi joacă 
ultima carte, ce poate însemna viața sau moartea pentru opera 
sa salesiană: «Credeţi domnule Conte că don Bosco este un 

conspirator, un duşman al patriei?». Cavour cedează şi îl 
antrenează şi pe Ministrul de Interne în atitudinea sa ce 
salvează  Oratoriul: «Nu. Am văzut întotdeauna în 
dumneavoastră un gentilom. Şi înţeleg prin asta că de acum 
înainte nu veţi mai avea necazuri şi veţi fi lăsat în pace» (CL, 
p. 625). 


O foaie de hârtie şi multe implicaţii 


Implicaţiile întâlnirii de mai sus au fost clarificate şi prin 
contribuţia decisivă a lui Francesco Motto, care căutând 
sistematic în fondurile Arhivei Secrete a Vaticanului a putut 
«recupera un text autograf inedit al lui don Bosco, pe cât de 
neaşteptat, pe atât de important pentru istorie...Este vorba de 
doar două pagini nedate» scrise în ianuarie 1859, pe o simplă 
foaie de hărtie. Don Bosco îi transmitea Papei: «Cavour 
manifestă bunăvoinţă...Dar este înconjurat de persoane 
nepotrivite care îl conduc cine ştie în ce direcție... Mă folosesc 
de această ocazie pentru a-i spune Sanctităţii Voastre ceva ce 
mă preocupă. Din anumite documente pe care le-am avut în 
mână, am aflat în numeroase rânduri că unii răuvoitori vor să 
se infiltreze la Civitavecchia, Ancona şi Roma. Scopul ar fi să 
promoveze idei revoluţionare ce-ar urma să fie puse în practică 
pe la sfârşitul lunii martie” (MOTTO). 

Printre politicienii care se declară fideli Papei la Torino, don 
Bosco are mulţi prieteni. Ei sunt la curent cu toate intrigile ce 
se țes pentru a-i răpi Papei Statul Pontifical. Ca exemplu (şi 
acest lucru se află astăzi în cărţile de istorie) ei ştiu că Massimo 
d'Azeglio a mers la Roma în februarie 1859, pentru a-i duce 
Principelui de Galles colanul Annunziata în numele lui Vittorio 
Emanuele al II-lea. Sub această «acoperire» a primit de la 
Cavour misiunea secretă de a promova şi organiza răscularea 
Italiei Centrale împotriva Papei. Ei mai ştiu că La Farina a 
organizat o vastă reţea de comitete gata se ridice poporul 
împotriva Papei la chemarea «Trăiască Italia şi Vittorio 
Emanuele». 

Lui don Bosco i s-au făcut multe confidenţe despre această 
stare de lucruri, adresându-i-se rugămintea să o facă cunoscută 

«celor în drept». Ca preot fidel Papei, don Bosco a considerat 
de datoria lui să-l informeze pe Suveranul Pontif despre toate 
acestea cu ajutorul unor persoane de încredere ce călătoreau la 
Roma (canonicul Sossi, marchizul Scarampi), sau prin «valiza 
diplomatică» a abatelui Tortone, însărcinatul cu afaceri al 
Sfântului Scaun pe lângă guvernul de la Torino. 

Aşa a făcut să-i parvină Papei biletul sus-menţionat în 
ianuarie 1859, şi o depeşă datată 9 noiembrie 1859 în care 
critică comportamentul guvernului piemontez în provincia 
Romagna (cea de care se temea candid don Alasonatti să nu fie 
găsită la percheziție?), precum şi o altă scrisoare datată 23 
aprilie 1860. 


Spioni la Vatican 


Dacă don Bosco avea la Torino prieteni politicieni fideli 
Papei, guvernul piemontez avea cu siguranță «spioni» în 
birourile de la Roma. De acolo a plecat fără doar şi poate 
informaţia că don Bosco «conspiră şi ţese intrigi politici, 
ducând o activitate susținută de spionaj». Aşa s-au dezlănţuit 
percheziţiile. 

Frecventele aluzii la «raporturile cu cardinalul Antonelli» duc 
la concluzia că Farini şi Cavour cunoşteau conţinutul scrisorilor 
trimise de don Bosco la Roma. 

În mâinile unui om rigid ca Farini, ele puteau reprezenta 

închiderea Oratoriului (şi de asta se temea don Bosco). În 
mâinile lui Cavour, nu. Acestui «mare vulpoi» i se părea mai 
potrivit ca vălul discreţiei să acopere în mod oportun totul: 
mesajele lui don Bosco, cât şi propriile misiuni secrete 
încredințate lui d'Azeglio şi La Farina. Dacă era să fie acuzat 
cineva de conspirație şi spionaj, acest «cineva» nu putea fi doar 
don Bosco. 
Contele i-a dat deci de înţeles preotului din Valdocco că ştia 
totul, dar i-a dovedit din nou încrederea sa. Pentru el don Bosco 
era în continuare un preot bun: fidel față de tinerii săraci şi 
credincios Papei. (| se putea pretinde unui preot bun să nu fie 
aşa?). 

Şi apoi, Contele ştia că alte evenimente de o uriaşă importanță 
se întrezăreau la orizont. După cucerirea Siciliei, Garibaldi va 
pătrunde în Peninsulă şi va înainta repede spre Nord. Cu 
pretextul de a-l opri, în lunile următoare, Marcia şi Umbria 
(părți importante ale Statului Pontifical) vor fi ocupate de 
trupele piemonteze. Şi scrisorile lui don Bosco nu erau de ajuns 
pentru a opri armata regelui. 

55. Între politicieni şi episcopi exilați 


Un teanc pentru fiecare parlamentar 


Don Bosco îi ştia pe politicieni. 

Se dusese de nenumărate ori să-i caute în birourile lor, pentru 
a cere o subvenție şi pentru a oferi o rugăciune sau o 
binecuvântare. Între formule de politeţe sau expedieri grăbite, el 
avusese ocazia să-şi facă o părere despre ei ca persoane. 

În 1857, cufundat în datorii de 60 de mii de lire (aproximativ 
250 de milioane în 1986), don Bosco a inventat o nouă loterie şi 
a trimis tuturor deputaţilor şi senatorilor (proclericali, moderați 
sau antiecleziastici) câte un teanc de 20 de bilete de o jumătate 
de liră unul. Sunt interesante de citit însemnările lui rapide în 
dreptul numelui fiecăruia. 

Maiorul Raffaele Cadorna (viitorul cuceritor al Romei şi tatăl 
lui Luigi Cadorna, mare general în Primul Război Mondial) 
refuză toate biletele. Lorenzo Valerio, un anticlerical convins, le 
acceptă şi le plăteşte. Tot aşa marchizul Beaugerard, bătrânul 
pedagog al lui Carlo Alberto. Avocatul Angelo Brofferio, un alt 
faimos mâncător de preoţi, îi trimite două lire şi îi restituie 17 
bilete. Faimoşii Terenzio Mamiani şi Lorenzo Pareto le acceptă 
şi le plătesc. Contele Tahon di Revel (căruia don Bosco, din zel 
catolic i-a trimis 50 de bilete) îi trimite 10 lire şi îi înapoiază 30 
de bilete. Generalul La Marmora, ministrul de Război care l-a 
arestat personal pe Arhiepiscopul Fransoni, plăteşte 40 de bilete 
şi trimite cuvinte de laudă pentru «cei ce promovează curăţenia 
morală a tinerimii abandonate». Ministrul de Interne Rattazzi, 
ce-a sprijinit «legea călugărilor» prin care au fost suprimate 35 
de Ordine Monastice în Piemont (dar în acelaşi an îi sugera lui 
don Bosco modul «cel mai sigu» de a fonda Congregația 
Salesiană), plăteşte 200 de lire pentru 400 de bilete pe care le 
înapoiază pentru ca don Bosco să poată să le mai vândă o dată. 
Îşi însoţeşte gestul cu câteva rânduri scrise: «Folosind această 
loterie pentru o nouă manifestare a carității filantropice ce vă 
caracterizează, don Bosco, vă rog să primiţi biletele şi darul pe 
care vi-l aduc, ca o nouă dovadă a interesului meu pentru 

propăşirea operelor caritabile». Dintre 124 de deputaţi şi 
senatori, 73 acceptă biletele şi 51 le resping. (ST 3,99; 420). 


Când miniștrii au glumit cu don Bosco 


Chiar şi politicienii (cum se poate deduce din rândurile de mai 
sus) îl cunoşteau pe don Bosco. 

Ministrul de Justiţie Paolo O. Vigliani, după cucerirea Romei 
(1870), în momentul poate cel mai neplăcut al opoziției dintre 
Stat şi Biserică, îi scrie: «(...) dacă tot Clerul ar fi animat de 
sentimentele prudente şi moderate pe care le aveţi, întru totul 
demne de un sacerdot virtuos şi de un bun supus, 
dumneavoastră şi cu mine ne-am bucura de bunele roade ale 
respectului reciproc şi ale adevăratei concilieri între Biserică şi 
Stat. Promovaţi această propagandă înțeleaptă şi faceți 
miracolul unui consens pe care unii neîncrezători îl consideră 
imposibil. Fie ca Cerul să binecuvânteze în continuare multele 
dumnavoastră opere de caritate şi să le facă să prospere, 
ţinându-vă sănătos spre binele Bisericii şi chiar al Statului» (cit. 
în MOTTO, Cercetări Istorice Salesiene, ianuarie-iunie 1987, 
p.5). 

Don Bosco comentează: «Ministrul Vigliani avea mare 
înceredere în mine...deşi ştia că eu sunt mai catolic decât Papa» 
(MB 12,422). 

În 1876 vine la guvernare «stânga» lui Depretis, Zanardelli, 
Crispi. În relaţiile dintre Stat şi Biserică, ea este şi mai 
intransigentă decât guvernele anterioare. Dar cu aceşti lideri de 
stânga, don Bosco are o ocazie unică pentru a face cunoştinţă: 
inaugurarea căii ferate Torino-Ciri€-Lanzo. 

Întâmplarea pare banală astăzi. Pare chiar greu de crezut că 
pentru aceea cale ferată de dimensiuni reduse s-au deplasat de 
la Roma Primul Ministru Depretis, ministrul de Interne 
Giovanni Nicotera, cel al Lucrărilor Publice Giuseppe 
Zanardelli, mulţi senatori, deputaţi şi notabilităţi. Dar ei mai 
credeau încă în marele proiect financiar englezo-francezo- 
italian de a face din Peninsula Italiană traseul cel mai avantajos 
pentru mărfurile ce călătoreau din Orient: Suez, portul Brindisi, 
căile ferate italiene, galeria Frejus, drumurile franceze. Torino, 

potrivit acelui proiect, trebuia să câştige o poziţie proeminentă, 
ca ultimă escală italiană înainte de Frejus şi în consecinţă nod 
internaţional de importanță strategică. Văile din preajma 
oraşului căpătau la rându-le o importanță strategică, ca 
rezervoare ce alimentau acest mare drum internaţional. 

În vreme ce proiectul se afla în faza de definitivare, au fost 
lansate pe apă primele vapoare cu aburi, ce-au înlocuit navele 
cu pânze, făcând ca transportul maritim să devină mai avantajos 
decât cel pe calea ferată. Astfel tronsonul Torino-Cirie-L.anzo a 
devenit unul secundar, fără multă importanță. 

Dar pe 6 august 1876, nu se poate încă prevedea evoluţia 
ulterioară a lucrurilor şi la Lanzo, pentru inaugurare, vine toată 
crema politicienilor naţiunii. Vicarul de Lanzo, teologul 
Federico Albert, stropeşte cu apă sfinţită locomotiva, şi imediat 
după aceea, politicienii merg la Colegiul ce este de zece ani în 
custodia Salesienilor lui don Bosco. La intrare sunt întâmpinați 
de liceenii şi de orchestra din Valdocco, cu un zgomotos bine 
aţi venit, după care urmează recepţia. 


Este mai păcătos ministrul de Interne sau cel al Lucrărilor 
Publice 


Timp de mai mult de o oră, don Bosco stă în mijlocul 
miniştrilor, vorbeşte şi glumeşte cu ei. Senatorul Ricotti spune 
sus şi tare că don Bosco este un om foarte de treabă, dar are 
două defecte: formează prea mulţi preoți şi prea mulţi profesori. 
Apoi deputatul Ercole i-a făcut pe toţi să se simtă prost 
întrebându-l pe don Bosco dacă este mai păcătos Nicotera 
(foarte vorbăreţ în ziua aceea) sau Zanardelli (taciturn şi 
posomorât ). În jurul acestei chestiuni stânjenitoare încep să se 
întreacă toți în glume şi vorbe de duh. Don Bosco iese din 
încurcătură spunând că «aparențele de multe ori înşeală», şi el 
crede că «amândoi sunt adevărați gentilomi». 

Atunci când petrecerea ia sfârşit, don Bosco le spune 
salesienilor săi: «Există o zicală: dați Cezarului ce-i al 
Cezarului. Chiar asta am făcut. Am adus osanale autorităţii 
constituite. În plus am obținut, sper eu, alte avantaje. Cred că 
aceşti domni n-or să mai fie duşmani aşa de neîmpăcaţi ai 

preoţilor. Dându-şi seama că îmi ofer inima pe tavă, vor 
înţelege că mulți alţi preoți nu doresc altceva decât binele 
comunității. Eu cred că pe patul de moarte, cu toţii vor să aibă 
un preot la căpătâi» (MB 12,423; STELLA în «Stampa Sera» 
9.8.1976, p.3). 

Faptul că don Bosco îi cunoaşte pe politicieni, şi aceştia pe el, 
precum şi stima foarte mare pe care o are Papa față de el chiar 
de la prima întâlnire, îl pune pe preotul din Valdocco în situația 
ideală de a deveni un mediator privat, de mare încredere, tăcut, 
în acei ani dificili pentru raporturile dintre Stat şi Biserică. 

Francesco Motto, care a studiat această perioadă cu răbdarea 
unui «speolog al arhivelor», scrie: «Voi lăsa altora sarcina unei 
lupte deschise, (...) de la apărare la ultragiu (...). El a luptat 
pentru a salva ceea ce se putea salva, dicolo de divergenţele de 
principiu». Şi mai departe: «Forța politicii lui a fost aceea de a 
nu face politică», adică de a căuta să facă bine cu modestie, 
lealitate, fără subterfugii şi partipriuri» (MOTTO). 


Închisori, deportări, exil pentru 79 de episcopi 


Cucerirea Statelor Pontificale a determinat foarte mulţi 
episcopi şi preoţi să protesteze în scrisori sau de la amvon. 
Extinderea «legii Rattazzi» (prin care se suprimau ordinele 
religioase şi li se sechestrau bunurile) în orice regiune cucerită 
sau anexată la Regatul Italiei a reînnoit corul protestelor. Din 
amvonuri şi în scrisori episcopale, Guvernul era definit ca «o 
bandă nelegiuită de hoţi». 

Reacţia Statului nu s-a lăsat aşteptată. 

În Nord a fost făcut prizonier vicarul oraşului Milano şi 
ultragiați episcopii din Bergamo şi Brescia. 

În Italia Centrală au fost judecaţi şi condamnaţi la închisoare 
sau la pedeapsa cu deportarea cardinalul Corsi din Pisa şi 
episcopii de Parma, Piacenza şi Guastalla. A fost închis vicarul 
general al Boloniei. Cardinalul De Angelis di Fermo a fost 
arestat şi dus la Torino. Alţi doi cardinali, Antonucci din 
Ancona şi Morichini din Iesi, au fost condamnaţi la domiciliu 
forțat în casele lor. Alţi opt episcopi au fost agresați. 

În Italia meridională au fost încarcerați sau îndepărtați din 
sediile lor mai bine de şaizeci de episcopi. (cfr. MASSE, Cazul 
de conştiinţă al Risorgimentului italian, p. 342). 


Un episcop în exil la Oratoriu 


În mai 1866, băieţii din Valdocco l-au văzut venind la 
Oratoriu pe epicopul de Guastalla, monseniorul Pietro Rota. 
Fusese deportat la Torino cu domiciliu forțat «pentru intrigi 
politice împotriva regatului Italiei». Don Bosco i-a ieşit în 
întâmpinare cu şapca în mâini, şi nu ştia ce să facă: cum 
primeşti un episcop? Dar monseniorul Rota l-a scos din impas 
spunându-i: «Dumneavoastră nu primiți oameni săraci şi 
abandonaţi? lată unul dintre ei. Consideraţi-mă un biet orfan şi 
daţi-mi puţină mângiiere, aşa cum le-aţi da lor». S-a mulțumit 
cu o cameră mică. «Ne minunam să-l vedem cum se spovedea 
cu don Bosco la fiecare opt zile — îşi amintea don Bonetti —, se 
aşeza în genunchi aşteptându-şi rândul la fel ca tinerii noştri. 
Prima oară toţi au vrut să-i cedeze locul, dar el s-a aşezat într-un 
colț şi a stat nemişcat până ce toți au terminat să se 
mărturisească». 

A rămas până în octombrie, când s-a putut întoarce la dioceza 
sa. La Oratoriu nu stătea degeaba. Îşi petrecea timpul 
împărtăşind, făcând catehism cu tinerii, miruind. Întors la 
Guastalla, i-a mulţumit în mod public lui don Bosco printr-o 
scrisoare deschisă adresată ziarului Unitatea Catolică din 
Torino. Iat-o: «Nu pot şi nu trebuie să tac în privinţa acestui om 
nemaipomenit, incomparabil, ce m-a primit în casa sa, m-a 
tratat cu bunăvoință şi generozitate, m-a luminat cu zelul şi 
caritatea sa, care se manifestă deplin în Oratoriul său. Cele 
şapte, opt sute de tineri, majoritatea ridicaţi din mizerie, educați 
în spirit umanist, litere şi artă, şi mai ales în frica de Dumnezeu, 
acei preoţi şi clerici, dedicați educaţiei tinerilor, care duc o viață 
mai severă decât călugării înşişi, Casa ce primeşte la sânul ei o 
familie nemărginită, toate sunt minuni făcute în zilele noastre 
de don Giovanni Bosco» (cfr. CL 730). 

În această perioadă potrivnică, invitat de Papă şi de Guvern, 
don Bosco şi-a început activitatea de mediator. Nu a fost nici 

singurul nici principalul exponent al activităţii duse pentru 
încheierea păcii între Stat şi Biserică.. Dar a făcut pentru acest 
obiectiv tot ce-i stătea în putere. Şi a muncit nu ca «un 
Garibaldi al Vaticanului», cum l-a denumit un ziar cu ironie 
anticlericală, ci ca o furnică neobosită, care face totul pentru a 
salva ce se poate salva într-un furnicar cuprins de vijelie. 

Acestei acţiuni a lui don Bosco, necunoscută istoricilor şi în 
parte, până de curând, negată chiar de mediile salesiene, 
Francesco Motto i-a dedicat optzeci de pagini de condensată 
analiză istorică, după o muncă lungă şi laborioasă de cercetare 
în Arhiva Secretă a Vaticanului. Din minuţioase şi aride citate 
încrucişate se dezvăluie periplul muncii silențioase a lui don 
Bosco. După lectura studiului lui Francesco Motto pot să rezum 
datele principale. ! 


l Francesco Motto mi-a pus cu amabilitate la dispoziţie manuscrisul 
său cu titlul «Acţiunea mediatoare a lui don Bosco între Stat şi 
Biserică în timpul pontificatului lui Pius al IX-lea». 

56. Episcopi pentru Italia 


Misiunea Vigezzi 


Cu un titlu de efect, Patimile lui Cristos în Biserica sa, în 
1864 ziarul Unitatea Catolică oferea cititorilor săi această 
imagine a Bisericii italiene: 13 episcopi judecaţi şi recunoscuţi 
inocenți; 5 episcopi aduşi cu forța la Torino, între care cardinalii 
de Pisa şi Fermo; 16 episcopi morți de inimă rea; 43 de episcopi 
în exil, între care cardinalii din Neapole şi Benevento; 16 
episcopi desemnaţi, care nu-şi puteau lua în primire posturile. 

Un ziarist de la cotidianul Perseverența din Milano, se întreba 
plictisit: «La urma urmei, cui îi pasă că diocezele sunt goale de 
episcopi». «Don Bosco nu ar fi ezitat să răspundă: mie şi tuturor 
celor interesaţi de mântuirea sufletelor» — scrie Motta. 
Diocezele fără episcopi însemnau seminarii lăsate de izbelişte, 
parohii neîndrumate, tineri preoți dezorientaţi, iniţiative catolice 
în dezintegrare progresivă. 

În vara anului 1864, trecând peste orice resentiment, Papa îl 
invită personal pe Vittorio Emanuele al II-lea să deschidă 
tratativele cu privire la această problemă spinoasă dar vitală. 
Prima invitaţia adresată lui don Bosco de a se pune în contact 
cu guvernul vine din partea Papei în februarie 1865. Trebuie să 
vadă dacă este posibilă rezolvarea situaţiei celor nouă dioceze 
din Piemont şi opt din Sardinia, rămase fără episcop. 
Intermediarul oficial al guvernului italian este Saverio Vigezzi. 
Punându-se de acord cu acesta şi cu don Manacorda (un alt om 
de încredere al lui Pius al IX-lea), don Bosco are contacte cu 
Primul Ministru La Marmora şi cu Ministrul de Interne Lanza. 

După cinci luni de tratative prudente «singurul rezultat obţinut 
— scrie Motta — a fost sentinţa favorabilă a guvernului italian în 
vederea reîntoarcerii la sediile lor a episcopilor absenţi», 
respectiv a celor care nu fuseseră condamnaţi. Nu a fost puţin. 

Misiunea Tonello 


În 1866 a avut loc al treilea Război de Independență. 
«Costurile totale s-au apropiat de 600 de milioane de lire», scrie 
Clough (o.c. p.56). Adică aproximativ 1500 de miliarde în 
1986. 

Bettino Ricasoli, din nou Prim Ministru, îi scria prietenului 
său Bon Compagni: «Eu fac posibilă reîntoarcerea în sânul 
familiei a celor ce au fost îndepărtați din motive politice. De ce 
nu aş face acelaşi lucru pentru episcopi? Cine ar putea justifica 
o atât de mare nedreptate, dacă doar episcopii ar fi ținuți în 
continuare departe de diocezele lor? Aşadar eu am început să 
îndepărtez obstacolele din calea revenirii lor». 

Mai exista însă un punct sensibil şi insurmontabil: episcopii 
trebuiau să jure credință unui Stat pe care Sfântul Scaun îl 
considera «uzurpator». 

Papa, aflând de bunele intenţii ale lui Ricasoli, l-a înştiințat că 
era dispus să primească «cu brațele deschise» pe orice 
reprezentant trimis la tratative. 

Pe 1 decembrie, guvernul italian l-a însărcinat cu această nouă 
misiune pe profesorul Michelangelo Tonello. 

«În timp ce la Roma se puneau la cale întrunirile bilaterale — 
scrie Motta — don Bosco plecă la rândul său la Florența. (...) 
Bettino Ricasoli îl invită la Palatul Pitti.... Suntem îndreptăţiți să 
presupunem că Primul Ministru era la curent fie cu intervenţia 
lui don Bosco în timpul misiunii Vigezzi, fie cunoştea influența 
«educatorului»» din Torino la Vatican. Astfel se poate considera 
că Ricasoli l-a rugat pe don Bosco să facă în aşa fel încât să 
reducă rigiditatea preoților de la Vatican. Sarcina încredințată 
lui don Bosco era să «calmeze spiritele, să refacă consensul, să 
diminueze contrastele şi temerile»...«Nimic nu era mai pe 
placul lui (don Bosco)...A acceptat imediat invitaţia lui 
Ricasoli...privind desemnarea candidaţilor pentru posturile 
vacante de episcopi». 

Călătoria lui don Bosco la Roma (vreme de două luni: 
ianuarie şi februarie 1867) este descrisă cu mult pitoresc de 
Francesia într-o carte. Dar Motto face rareori referinţă la ea 
fiind partizanul unei documentaţii mai rigurose. 

«Don Bosco ajuns la Roma a fost găzduit în casa contelui 
Vimercati. Îl aştepta un teribil “tur de forță” compus din vizite, 
predici, mărturisiri, binecuvântări ale bolnavilor, întâlniri la 
toate nivelurile... Adusese cu sine numeroase documente pentru 
a obține mult dorita aprobare de ființare a Societăţii Salesiene». 

Geanta sa şi cea a secretarului său, don Francesia, conţineau 
acele stranii paşapoarte cu care don Bosco intra pretudinteni: 
teancurile de bilete de loterie pentru finanțarea bisericii Mariei 
Ajutătoarea (de care voi vorbi în capitolul 58). În câte medii 
politice nu a intrat don Bosco arătând biletele de loterie şi 
îndepărtând astfel privirile curioase ale ziariştilor? 

«Tonello şi don Bosco au făcut totul pentru a ascunde 
contactele lor personale, ajungând chiar să nu se salute atunci 
când se întâlneau pe stradă ori chiar în incinta palatelor de la 
Vatican». 

Voi semnala principalele evenimente. 

Don Bosco soseşte la Roma pe 8 ianuarie, după o călătorie 
obositoare de 30 de ore cu trenul. Îl întâlneşte imediat pe 
Tonello, prevenit de o telegramă de la Ricasoli: «Faceţi în aşa 
fel să vă întâlniți cu don Bosco». «Probabil că de la prima 
întrevedere (Tonello) i-a cerut lui don Bosco părerea atât în 
ceea ce priveşte lista persoanelor eligibile pentru posturile 
vacante de episcopi, ce-i fusese trimisă de la Florenţa pe data de 
2 ianuarie, cât şi nota privitoare la diocezele ce trebuiau luate 
imediat în consideraţie». 

Pe data de 9 ianuarie, don Bosco este primit în audienţă de 
Cardinalul Antonelli, Secretar de Stat. În 10 ianuarie, Tonello şi 
Antonelli se întâlnesc. Sunt de acord în toate privinţele, 
exceptând recunoaşterea Guvernului italian de către Sfântul 
Scaun. Au loc discuţii fără sfârşit, pline de întorsături subtile şi 
pedante. 

O zi după aceea, don Francesia aduce la Vatican o scrisoare 
din partea lui don Bosco. În zilele următoare don Bosco se 
întâlneşte cu Tonello, cu cardinalul secretar de Stat şi este 
primit de Papă. 

Compromisul la care s-a ajuns cu greu este comunuicat 
Guvernului de la Florenţa, ce-şi dă acordul pe 29 ianuarie. 

Începe «baletul» atribuirii diocezelor. Fiecare nume de pe listă 

trebuie să corespundă unei dioceze şi repartiţia să fie pe placul 

guvernului, Sfântului Scaun şi celui interesat. Un fel de joc al 
cuvintelor încrucişate fără un plan prestabilit. În acest rebus 
«don Bosco îşi foloseşte toate atuurile pentru a înlătura 
neîncrederi reciproce, a împrăștia bănuielile, a propune soluții şi 
a reduce consecinţele greşelilor politice». 

Dar munca lui don Bosco nu se limitează la repartiţia 
diocezelor. «Cu câteva zile înainte don Bosco îi încredințase 
cardinalului Antonelli o listă de nume pentru sediile vacante. Şi 
această listă a trecut ulterior în mâinile lui Tonelli, după care a 
fost preluată de Ricasoli...O dovadă sigură este aceea că 
Tonelli scria: “Între timp (cardinalul Antonelli) mi-a trimis o 
notă pe care o anexez ...cu nume de persoane cunoscute 
Sfântului Scaun ce pot fi propuse pentru postul de 
episcop... Consider că merită reţinut faptul că pentru Piemont 
numele i-au fost sugerate de preotul torinez don Bosco”». 

În nota încredinţată de cardinal lui Tonello, pe locul al doilea 
figurează «canonicul Gastaldi din Torino». 

Pe 22 februarie, în colocviu secret, Papa anunță 17 nume de 
Episcopi în Italia. Don Bosco părăseşte Roma cinci zile mai 
târziu. «Nu a putut decât să se bucure de acele numiri — notează 
Motta —. Atât Sfântul Scaun cât şi Guvernul de la Florenţa au 
fost de acord cu propunerile lui». 

ÎI mângâia afecțiunea pe care i-o arăta Sfântul Părinte, 
cardinalul Antonelli şi alți prelați romani precum şi numeroşi 
episcopi propuşi de el care au considerat de datoria lor, o dată 
numiţi în funcție să-i mulțumească venind personal la Oratoriul 
din Valdocco. Din Aosta, Saluzzo, Alba, Milano mai mulţi 
înalți demnitari au venit să-l întâlnească, astfel că — după cum îi 
scria don Angelo Savio cardinalului Oreglia pe 14 iunie al 
acelui an — «în câteva zile ne-au vizitat casa zece Episcopi». 


«Spărtura» de lângă Poarta Pia 


Ultimul contingent al garnizoanei franceze care apărase Roma 
de înflăcărările garibaldine şi de pretextele guvernamentale s-a 
îmbarcat la Civitavecchia pe 10 august 1870. Acum oraşul etern 
era lipsit de apărare în faţa trupelor italiene adunate la granița 
toscano-umbrică. Ultimul apărător al Romei, Napoleon al MI- 


281 


lea era angajat într-un război pe viață şi pe moarte cu Prusia şi 
avea nevoie de fiecare soldat al său. 

Din 30 august până pe 2 septembrie s-a dat bătălia de la Sedan. 
Prusacii conduşi de von Moltke au pus pe fugă armata franceză. 
S-a împrăştiat zvonul că însuşi Napoleon a căzut prizonier şi că 
în Franţa imperiul a fost înlocuit cu Republica. Guvernul italian 
i-a ordonat generalului Cadorna să ocupe Roma. Provincia 
Lazio a cedat fără luptă. Chiar în privința Romei, Papa Pius al 
IX-lea dorea evitarea cu străşnicie a oricărei vărsări de sânge. 
Tinea doar ca violenţa cu care i se lua puterea asupra capitalei 
Statului Pontifical să fie evidentă pentru toţi catolicii lumii. De 
aceea el a ordonat închiderea şi zidirea tuturor porților de acces 
în cetate. 

Generalul Cadorna a aşteptat câteva zile ca în interiorul Romei 
să se dezlănţuie acele «răzmerițe populare» ce-ar fi putut 
justifica intervenţia sa «pacificatoare». Dar oamenii au stat 
liniştiţi. Nici unul nu s-a răzvrătit împotriva Papei, nimeni nu a 
manifestat cu ardoare în favoarea lui Vittorio Emanuele. Atunci 
Cadorna a dat poruncă să se tragă cu tunurile. Prima lovitură de 
tun a răsunat la orele cinci şi un sfert pe 20 septembrie. A fost 
dărmată o porțiune de zid lângă Porta Pia, şi prin această 
«spărtură» au intrat bersalierii. Pe cupola Catedralei Sfântul 
Petru, Pius al IX-lea a cerut înălțarea steagului alb al capitulării. 
După mai mult de o mie de ani Roma papală înceta să mai 
existe. 

Pe 12 octombrie a fost organizat «plebiscitul popular», 
favorabil puterii (ca întotdeauna). Șapte zile mai târziu 
rezultatul era acceptat de Vittorio Emanuele, care anexa Roma 
la regatul Italiei. Papa a declarat că «se consideră prizonier». 

Lumea întreagă a fost profund impresionată. Pentru numeroşi 
duşmani ai Bisericii şi pentru foarte mulţi preoţi, aceasta a părut 
să fie ultima bătălie. Dar în decursul istoriei preoţii au dat ades 
«ultima luptă», au pierdut-o, şi Biserica a continuat să trăiască. 
Aşa s-a întâmplat şi de data asta. 

Problema repartiției scaunelor episcopale vacante era încă de 
actualitate. Sfântului Scaun îi displăcea profund să aleagă 
episcopi care trebuiau să jure credință unui guvern ce ocupase 
Roma cu forța. Cu atât mai mult cu cât aceşti episcopi erau 
nevoiţi să ceară aprobarea guvernului pentru a-şi lua în primire 

diocezele. Dar şi să laşi parohiile fără Episcopi era o adevărată 
tragedie. 


Ultima misiune a lui don Bosco 


În iunie 1871, primul ministru Lanza l-a invitat pe don Bosco 
la Florența. Acesta plecă din Torino pe data de 28. După două 
întrevederi, urmate amândouă de şedinţe ale Consiliului de 
Miniştri, don Bosco şi-a urmat drumul spre Roma unde a fost 
aproape imediat primit de Papă. 

Pe 4 iulie don Bosco s-a întors la Torino. «Papa — scrie Motto 
— îi dăduse sarcina să întocmească o listă de preoţi eligibili 
pentru episcopat, sau, mai bine spus, să adune informații 
privitoare la eventualii candidaţi. Atunci Don Bosco a luat 
contact prin scrisori cu episcopii, vicarii generali şi capitulari, 
cu preoții din Piemonte, Liguria şi din alte dioceze. Pe la 
sfârşitul lui august a reunit un număr de sacerdoți în casa 
contesei Gabriella Corsi la Nisa Monferrato. Spera să verifice 
candidaturile pe care urma să le indice Sfântului Scaun». 

Pe 21 august Pius al LX-lea i-a trimis o scrisoare lui Vittorio 
Emanuele II, în care îl informa că urma să numească în scurtă 
vreme episcopi pentru diocezele vacante. Regele se afla la 
vânătoare în Valsavaranche, şi cardinalul Antonelli a încredințat 
scrisoarea Papei însărcinatului cu afaceri al Sfântului Scaun la 
Torino, abatele Tortone, cu invitaţia «de a se sfătui cu don 
Bosco asupra modului celui mai convenabil şi mai rapid cu 
putință pentru ca respectiva scrisoare să ajungă în siguranţă în 
mâinile Înaltului Personaj». 

Regele a primit scrisoarea Papei pe 31 august şi i-a dat-o 
primului său ministru Lanza. Pentru a nu se găsi în fața unor 
liste «nepotrivite», Lanza i-a telegrafiat de urgenţă prefectului 
oraşului Torino: «Dacă preotul don Bosco se află în oraş 
chemaţi-l cu rugămintea să vină cât mai repede la Florența 
pentru a sta de vorbă cu mine în privinţa unei afaceri cunoscută 
de amândoi. Aştept răspuns — G. Lanza». 

Don Bosco tocmai conducea Exerciţiile Spirituale ale 
salesienilor din localitatea torineză Lanzo. Don Berto, secretarul 
său, a spus sub jurământ în timpul procesului de canonizare: 

«M-a invitat...să-l însoțesc la prefectul Torinoului... Întors 
din audiența avută cu acesta, mi-a spus: - Ştii despre ce este 
vorba? Primul Ministru Lanza mă cheamă la Florenţa...pentru a 
discuta numirea Episcopilor în diocezele vacante din 
Jtalia...Pius al IX-lea mi-a ordonat să întocmesc o listă cu 
candidaţi potriviţi pentru această funcţie... Îmi pare totuşi rău că 
plec chiar în seara asta...când trebuie să începem Exerciţiile 
Spirituale şi Directorii diferitelor Institute au fost deja anunţaţi. 
Dar binele Bisericii este mai presus decât orice, chiar mai 
presus decât binele Congregaţiei. Voi pleca în seara aceasta cu 
trenul de şapte, voi călători toată noaptea, şi mâine voi fi la 
Florenţa la minister». 


Un rând cât zece ani de amărăciune 


«Din ceea ce putem bănui, preşedintele consiliului trebuie că l- 
a rugat pe don Bosco să facă presiuni asupra organelor în drept 
de la Vatican ca episcopii să fie aleşi cu precădere din rândul 
preoţilor moderați. (...) Don Bosco avea cu siguranță asupra sa 
lista cu numele preoţilor despre care adunase referințe optime. 
(...) Având asigurări certe în privința disponibilităţii 
guvernamentale, don Bosco s-a îndreptat neîntârziat spre Roma. 
(...) A fost primit în audienţă de Papă şi de cardinalul Secretar 
de Stat. Le-a vorbit despre rezultatul întrevederii sale la 
Florenţa cu Primul Ministru... În Memoriile Biografice se arată 
că don Bosco a supus atenţiei Papei o listă cu nume şi au stabilit 
împreună sediile unde să fie trimişi cei aleşi. (...) Arhiva 
secretă a Vaticanului ne-a restituit intacte patru preţioase foi 
autografe ale lui don Bosco. Acolo putem citi: «După ce am 
cântărit bine lucrurile în fața Domnului şi m-am rugat să-mi fie 
vederea clară, cred că pot propune ca modele de viață pastorală: 
l. Bottino Gio. Battista Teolog canonic al Mitropoliei...2. 
Fissore Celestino...(urmează alte şase nume, apoi) Monsenior 
Gastaldi, episcopi de Saluzzo, dintre cei mai buni şi mai iubiți 
la Torino pentru ştiinţa şi pietatea lor...» (Motto). (Cu acest 
ultim rând don Bosco nu ştia că cere pentru sine zece ani de 
amărăciune. Şi totuşi «se rugase Domnului în mod 
deosebity»...). 

Pe 13 septembrie don Bosco se întoarce la Torino. 

Pe 27 octombrie, Papa numeşte 41 de episcopi italieni, printre 
care Lorenzo Gastaldi pentru Torino şi Celestino Fissore pentru 
Vercelli. 

În Cronica sa, don Berto afirmă: «Din 1866 până în 1872 
majoritatea episcopilor aleşi în Piemont au fost cu puţine 
excepții persoanele propuse de don Bosco la Roma». 

Francesco Motta observă că această afirmaţie este incompletă 
şi inexactă. Înainte de toate don Bosco a fost convocat să 
întocmească liste şi pentru sedii din afara Piemontului, «chiar 
dincolo de Ticino, de Pad sau mai la sud de fluviul Arno». În al 
doilea rând, documentele descoperite demonstrează că don 
Bosco a influențat numirea episcopilor pentru diocezele italiane 
şi sudamericane până în 1885. 

Motto îşi încheie studiul cu o înţepătură polemico-umoristică. 
Unii studenţi salesieni la teologie în 1953 (printre care s-au 
distins mai târziu câţiva istorici de seamă) au contestat în fața 
lui don Ceria, ultimul redactor al Memoriilor Biografice, 
adevărul istoric al intervenţiei lui don Bosco la numirea 
episcopilor. 

«Ei bine — conchide Motto — în lumina rezultatelor cercetării 
noastre, această obiecţie este complet nefondată...Nu putem să 
nu rămânem surprinşi în mod plăcut în fața mărturiilor istorice 
demne de crezare pe care redactorii (Memoriilor Biografice) au 
ştiut să le reconstituie în jurul chestiunii de faţă...Nu numai că 
nu au susținut falsul...ci adevărul povestit sau presupus de ei 
este parte integrantă a paginii de politică ecleziastică 
consistentă pe care don Bosco a scris-o în atât de agitata a doua 
jumătate a secolului XIX». 


Zece ani de amărăciune 


Între timp la Torino, între noul Arhiepiscop şi don Bosco 
(până atunci prieteni buni), a izbucnit o lungă şi foarte 
dureroasă neînțelegere. În perioada 1871-1883 s-a ajuns până la 
suspendarea dreptului de a spovedi al lui don Bosco şi la un 
proces criminal intentat de Gastaldi împotriva lui pe lângă 

Sfântul Scaun. Motivele acestei chestiuni delicate şi încâlcite 
pot fi reduse la trei. 

Don Bosco a crezut că va avea în Gastaldi (pe care i-l 
prezentase lui Pius al IX în scrisoarea de recomandare ca pe un 
preot «iubit la Torino») un prieten şi un «protector» al 
Congregaţiei sale în curs de înființare. Arhiepiscopul a văzut 
însă în unele sugestii şi cereri ale prietenului său un atentat la 
«unica şi suprema sa autoritate». «Nu vreau să fac pe vicarul lui 
don Bosco la Torino!» i-a spus aspru teologului Belasio în 
1876. A fost un excelent organizator al diocezei sale, dar 
extrem de susceptibil el nu a dorit să aibă în preajma sa nici 
măcar umbra unei eminențe cenușii. 

Era printre altele foarte preocupat de «indisciplina» pe care o 
observa în incipienta Congregaţie Salesiană. Să-i vadă pe 
clericii în veşminte negre cum se joacă cu băieţii în curți pline 
de praf ori faptul că nu exista un noviciat regulamentar sau 
cursuri severe şi riguroase îl umplea de nelinişte. El care îşi 
transformase seminarul într-un fel de mânăstire «era dezgustat 
de înflăcărarea vulcanică a Oratoriului şi Societăţii Salesiene, 
ținute bine în frâu de don Bosco, dar care puteau să le apară 
străinilor ca un ansamblu zgomotoas şi haotic de forțe 
dezorganizate» (P. Stella). 

Problema cea mai spinoasă a fost ulterior publicarea la Torino 
(începând din 1877) a unor cărticele anonime împotriva lui 
Gastaldi. Din pricina unor cuvinte imprudente ale unui fost 
iezuit, părintele Pellicani, don Bosco a fost considerat de 
Arhiepiscop ca fiind autorul pamfletelor şi citat într-un proces 
la Vatican. Leon al XIII-lea a intervenit personal să blocheze 
evoluţia procesului şi să ceară un «armistițiu». Într-un cuvânt 
don Bosco trebuia să-i ceară scuze Arhiepiscopului şi acesta să- 
i acorde iertarea sa. Asta însemna implicit ca don Bosco să se 
recunoască autorul respectivelor cărți dezonorante. Don Bosco 
a primit ordinul cu mare neplăcere. Doar într-o scrisoare secretă 
adresată Sfântului Scaun în octombrie 1895 (şapte ani după 
moartea lui don Bosco), preotul diocesan Giovanni Turchi a 
recunoscut că el şi părintele iezuit Ballerini au fost autorii 
cărților anonime (deblocând astfel canonizarea lui don Bosco 
care stagnase din cauza lor). 

57. Don Bosco face minuni 


Francesco şi cele 400 de chifle 


Francesco Dalmazzo venea dintr-o familie înstărită. La 15 ani, 
pe vremea lui Cavour, fusese trimis la şcoală la Pinerolo. A luat 
note foarte bune. Acolo a citit câteva fascicole ale Lecturilor 
Catolice scrise de don Bosco şi a întrebat fascinat cine era 
preotul acela. I s-a răspuns că a fondat la Torino un internat 
pentru tineri. Atunci s-a hotărât să meargă şi el. 

«Am intrat ca elev la Oratoriu pe 22 octombrie 1860». 

Auzise vorbindu-se despre don Bosco ca de un sfânt, care 
«făcea lucruri extraordinare şi minunate». 

Dar mâncarea nu era nici pe de departe minunată la Oratoriu. 
«După câteva zile..., deprins cum eram la mine acasă cu un trai 
bun, nu mă puteam obişnui cu o viață atât de modestă... Aşadar 
i-am scris mamei să vină să mă ia, pentru că eu doream cu tot 
dinadinsul să mă întorc acasă. În dimineaţa plecării, am dorit să 
mă mai mărturisesc o dată cu don Bosco. Am mers în biserică 
unde el spovedea în mijlocul unui grup de tineri, care îl 
înconjurau din toate părțile...După Sfânta Liturghie fiecare 
băiat primea o chiflă la micul dejun». 

De trei ori, în vreme ce aştepta să se spovedească sau în 
vremea mărturisirii, Francesco i-a văzut pe cei doi băieţi 
însărcinaţi cu împărţeala pâinii cum vin şi-l întrerup pe don 
Bosco, zicându-i că nu mai este pâine, că brutarul nu mai vrea 
să dea pe datorie. La sfârşit don Bosco le spune băieţilor să 
pună pâinile disponibile într-un coş, că o să le împartă chiar el 
la ieşire. 

«Coşul se afla deja în faţa pragului — povesteşte Francesco —. 
Eu atunci amintindu-mi de faptele miraculoase pe care le 
auzisem atribuite lui don Bosco, l-am urmat...leşind am găsit-o 
pe mama care venise să mă ia...]-am făcut semn să mă aştepte o 
clipă şi am adăugat: 

- Mamă, mai întâi vreau să văd ceva şi vin imediat —. Mama s- 
a retras între coloanele porticului. Eu am luat o chiflă printre 
primii şi am văzut că în coş nu se mai aflau decât vreo 

cincisprezece sau cel mult douăzeci de chifle. M-am aşezat 
neobservat chiar în spatele lui don Bosco...cu ochii în patru. 
Între timp el se apucase să împartă chiflele. Tinerii se înşiruiau 
în faţa lui..., şi pentru fiecare avea un zâmbet şi un cuvânt de 
prietenie. 

Toţi elevii, aproximativ patru sute, şi-au primit porția de pâine. 
Terminată împărțeala, eu am vrut să cercetez din nou coşul, şi 
nu mică mi-a fost uimirea să constat că acolo se afla aceeaşi 
cantitate de pâine câtă văzusem la început, fără să fi fost adusă 
alta sau să se fi mutat coşul din loc. Am rămas mut de mirare şi 
am alergat întins la mama, care mă striga: “Vino!”. Şi eu fără 
preget i-am spus: “Nu mai vin; nu mai vreau să plec; rămân 
aici...”. Apoi i-am povestit ce văzusem cu ochii mei, 
adăugând: “Nu se poate ca eu să părăsesc o casă atât de 
binecuvântată şi pe un om atât de sfânt cum este don Bosco”. 

Acesta a fost singurul motiv care m-a determinat să rămân la 
Oratoriu şi să mă alătur fiilor săi» (MB 6,776). 

Francesco Dalmazzo a devenit salesian, preot, şi a fost timp 
de opt ani directorul colegiului din Valsalice, şi şapte ani, 
Procurorul general al Salesienilor pe lângă Sfântul Scaun din 
Roma. 

De la primii salesieni, cărora le povestea cu uimire 
«înmulţirea pâinilor» la care asistase, a auzit despre alte 
«minuni» făcute de don Bosco. 


Comuniune şi castane coapte pentru 300 de băieți 


Giuseppe Buzzetti i-a povestit că în 1848, în timpul unei 
serbări solemne, atunci când a trebuit să se împartă euharistia 
celor trei sute de băieţi prezenţi, don Bosco şi-a dat seama că în 
ciboriu se aflau doar opt sau nouă ostii. Giuseppe slujea 
Liturghia şi când don Bosco a început să dea cuminecătura a 
simţit că îl trec fiori văzând cum ostiile sporeau sub mâinile lui 
don Bosco, până au fost de ajuns pentru toți. 

Acelaşi Buzzetti i-a povestit că un an mai târziu, de ziua 
morților, don Bosco s-a întors de la cimitir împreună cu trei 
sute de tineri înfometați cărora le promisese castane coapte. 
Mama Margherita pregătise doar un ceaun mititei, dar don 

Bosco a început să le împartă băieţilor castanele cu polonicul. 
Și de data asta pe Giuseppe care se afla lângă el l-au trecut 
sudori reci văzând că oala nu se mai golea. Tinerii nu mai 
puteau de uimire cu castanele calde în mâini privind «oala 
magică» în care don Bosco pescuia vesel. 


Don Bosco înmulțea merindele, Dumnezeu la fel 


De ce a făcut Dumnezeu din don Bosco un sfânt «care 
înmulțeşte»? Am să încerc să răspund. 

Preotul din Valdocco, cu sufletul plin de o dragoste 
nemărginită pentru Dumnezeu şi băieţii săi, an după an sporea 
totul: munca sa, atelierele, bisericile, numărul băieților şi al 
orfanilor găzduiţi. 

Pietro Stella, analizând registrul «Anagrafe» a calculat 
numărul băieților acceptaţi de don Bosco, şi între aceştia 
numărul orfanilor.! Iată datele: 

1854, 39 de interni (8 orfani), 1855, 83 interni (19 orfani); 
1856, 90 de interni (25 orfani), 1857, 116 interni (40 orfani); 
1858, 113 interni (32 orfani), 1859, 184 interni (44 orfani); 
1860, 355 interni (84 orfani), 1861, 299 interni (69 orfani); 
1862, 328 interni (70 orfani), 1863, 360 interni (83 
orfani); 1864, 257 interni (79 orfani); 1865, 358 interni (119 
orfani); 1866, 410 interni (148 orfani); 1867, 412 interni (124 
orfani); 1868, 366 interni (98 orfani); 1869, 375 interni (109 
orfani) (ST 3,441). 

În ultimii ani de viaţă ai lui don Bosco, erau găzduiţi de 
Oratoriu mai mult de 800 de băieţi, dintre care 250 erau orfani. 
Cifre seci dar elocvente. Don Bosco înmulțea totul, şi 
Dumnezeu nu vroia să fie întrecut în privința generozității. Îl 
răsplătea pe don Bosco cu aceeaşi monedă: înmulța la rându-i. 


! La pagina 175, P. STELLA ne avertizează însă că registrul 
«Anagrafe» este o compilaţie tardivă, inexactă aşadar (mai ales 
datorită «mobilității» internilor, care veneau şi plecau în timpul 
anului). Francesco Cerruti, de exemplu, mai precis în observaţiile sale, 
afirmă că a intrat în Oratoriu în 1856 şi a fost coleg cu 169 de interni. 
Registrul «Anagrafe» înregistrează în schimb mai puţin de «90» de 
interni în acelaşi an. 

Rareori pâinea ori castanele, dar întotdeauna banii (pentru care 
însă don Bosco trebuia să se ostenească destul) şi persoanele 
gata să-i acorde ajutorul ori chiar să-şi dea viața pentru el. 

Băieţii sănătoşi şi curaţi care i-au spus lui don Bosco «vrem 
să rămânem cu dumneavoastră» nu au fost numai legendarii 
Buzzetti, Rua, Cagliero, Francesia, Bonetti, ci atâţia alții, astăzi 
aproape necunoscuţi, uitaţi, demni însă de aducere aminte ca 
pietrele vii cu care don Bosco a putut să construiască o 
părticică valoroasă din Împărăţia lui Dumnezeu. 


Ani de neagră criză 


În 1865, aproape pe neaşteptate, capitala Italiei a fost mutată 
de la Torino la Florenţa. Torino s-a trezit dintr-o dată mai 
sărac. Don Bosco a fost surprins de acest eveniment în vreme 
ce construia Biserica Mariei Ajutătoare (la care mă voi referi în 
capitolul următor), şi a văzut reducându-se numărul 
binefăcătorilor. 

În acei ani, criza financiară cunoscută în istorie sub numele de 
«criza cea neagră» s-a agravat în întreaga Italie. Ministrul 
Finanţelor, contele Bastogi, hotărâse în martie 1861 (şi nu 
putea proceda altfel) ca noul regat al Italiei să-şi asume 
întreaga datorie publică a fostelor state italiene. Făcându-se 
socotelile, datoria se ridică la 2.444 de milioane. În cinci ani 
1861-65 deficitul noului Stat ajunse la 2.174 de milioane 
(echivalentul a cinci mii de miliarde în 1986). Situaţia 
tezaurului noului Stat era disperată (cf. CLOUGH, 55). 

Bunurile ordinelor religioase şi ale Bisericii confiscate în 
toate regiunile Italiei (inclusiv în Lazio şi la Roma, în ciuda 
garanţiilor că niciodată nu se va ajunge la asta) trebuiau să 
aducă Statului 1.700 de milioane (patru mii de miliarde în 
1986). În schimb au sfârşit prin a mări averea marilor 
proprietari şi a unui grup de speculanţi şireţi. Sidney Sonnino 
(viitorul ministru de Externe) a denunţat această stare de 
lucruri în Parlament după efectuarea unor anchete oficiale. 
(CLOUGH, 65). 

Pentru a pune capăt derivei financiare, Statul (după ce a 
vândut domenii proprii şi căile ferate publice) a fost nevoit să 

promulge în 1868 infama «lege a impozitului asupra grânelor 
măcinate», cereale, castane uscate, porumb etc. Două lire la 
fiecare chintal de grîu măcinat. Era «o taxă pe foame», care îi 
lovea pe cei mai săraci, pe cei ce se hrăneau doar cu pâine şi 
mămăligă. Ca să nu scape nimeni de acest impozit, au fost 
montate contoare la mori. În întreaga Italie au izbucnit greve 
ale muncitorilor, răscoale ale țăranilor şi armata a fost trimisă 
să tragă asupra «răsculaților». Un bilanț tragic: 257 de morţi, 
1099 de răniți, 3788 de persoane arestate. Lumea striga 
«Trăiască Pius al IX-lea!» «Trăiască Francesco al II-lea!». 

În aceaşi perioadă, ziarele descriau în articole de un gust 
îndoielnic căsătoria fastuoasă a principelui Umberto cu 
principesa Margherita (pe 28 ianuarie 1868). Se vorbea cu lux 
de amănunte despre rochia de mireasă cu o trenă lungă de 2,70 
metri, şi despre bijuteriile scumpe de aur şi diamante de multe 
carate, ce-i fuseseră dăruite prinţesei de primarul Florenței. 
Câte un ziar comitea «sacrilegiul» de a-i pune opiniei publice 
următoarea întrebare: câte chintale de cereale măcinate erau 
necesare pentru a plăti bijuteriile şi serbările galante din 
capitală, ce costaseră peste 800 de mii de lire? 


Impozit pe pâine şi la Valdocco 


Costul pâinii (care vreme de 20 de ani fusese de 30 de 
centime kg), se ridicase la 40-41 de centime/ kg, ca urmare a 
impozitului. Asta a reprezentat o problemă pentru don Bosco, 
ai cărui protejaţi consumau în medie un kilogram de pâine pe 
zi. Nota de plată a brutarului Magra s-a ridicat de la 5000 de 
lire lunare la 8000 lire (ST 3,207). De mai multe ori don Bosco 
îi scrisese ministrului piemontez Quintino Sella (cel care 
imaginase acel impozit de rău augur) ca să obţină o dispensă de 
la plata taxei pentru băieţii săi. Rezultatul a fost întotdeauna 
negativ. 

Don Bosco a hotărât să facă economii amplasând un cuptor 
de pâine în incinta Oratoriului. Pe 3 noiembrie 1868 a intrat 
intern la Valdocco Giovanni Orsello, din Montă d'Alba (fiul 
unor oameni cumsecade): primul brutar. În ciuda economiei la 
coacerea pâinii, taxa asupra cerealelor măcinate a apăsat asupra 

gospodăriei de la Valdocco, de la Mirabello (micul seminar 
deschis în 1863) şi de la Lanzo (colegiul deschis în 1864) cu un 
cost de 12 mii de lire anuale (cf ST 3,848). 

În jurul anului 1868, pensiunea băieţilor era fixată teoretic la 
cota maximă de 24 de lire pe lună. Dar P. Baricco, 
contemporan cu vremurile acelea, scrie: «Între studenţi sunt 
admişi tineri care au terminat cursurile elementare şi au bună 
purtare: aceştia sunt acceptaţi fie gratuit (cei mai mulţi dintre 
ei), fie plătesc o pensiune de 5 până la 24 de lire pe lună. Între 
meşteşugari sunt primiţi gratuit tineri de 12 ani, orfani de tată 
şi de mamă sau abandonaţi» (Cit. ST 3,208). 

Refectorul este o sală mare subterană săpată în fundaţia 
bisericii Sfântului Francisc de Sales. Studenţi şi meşteşugari 
coboară să ia masa pe rând. 


O fântână din care izvorăsc bani de aur 


Don Bosco are nevoie de bani: pentru biserica Sfintei Maria 
Ajutătoare, pentru a-i hrăni pe băieții din Valdocco, Mirabello 
şi Lanzo, pentru cărţile şi hainele lor, pentru atelierele pe care 
le măreşte şi le modernizează în permanenţă, pentru a spori 
numărul pensioanelor şi al Oratoriilor pentru băieţii săraci. Îi 
spune lui don Costamagna arătându-i fântâna din curte: «Ar fi 
bine să izvorască din ea bani de aur». Organizează loterii; îşi 
exasperează prietenii cerând mereu câte o liră în plus, câte un 
bilet în plus. Atunci când i se citeşte corespondenţa, scrierile, 
pare un om «însetat după bani». Pentru cei ce trăiau lângă don 
Bosco sau doar aveau vreo treabă cu el, această impresie ar fi 
fără îndoială falsă. 

Biffi scrie în 1867, după ce a examinat starea financiară a 
Oratoriului: «S-ar spune că acest om cumsecade, preotul don 
Bosco, fuge de tot ceea ce poate fi sugerat de ştiinţa 
(financiară) din zilele noastre. Lui i se pare de ajuns să 
înfăptuiască binele cu pietate, lăsând în grija Providenţei să 
semene sămânța cea bună, să o ajute să crească şi să dea rod. 
Atunci când se vorbeşte de rezultate statistice, de distincţii ce 
trebuie făcute, de precauţii şi norme de luat în consideraţie el 
răspunde cu un zâmbet, în care se întrevede surpriza, 

compasiunea, incredulitatea...Preotul Bosco este mulţumit 
dacă poate să meargă înainte cu familia sa uriaşă» (Cit. ST 
3,369). 

Ceea ce greşeşte Baffi este sintagma «un om cumsecade». 
Don Bosco nu este un candid, un aproximativ. O demonstrează 
faptele. În acelaşi an Institutul meșteşugarilor, recunoscut 
legal, cu toate datele în perfectă ordine, are «o datorie de peste 
250 de mii de lire» (adică o jumătate de miliard în 1986) (ib. 
370). Societatea patronatului pentru tinerii deţinuţi, condusă 
de consilierul de Stat, economistul de prestigiu Ilarione Petitti 
di Roreto, a fost nevoită să-şi închidă porţile datorită bilanţului 
său bugetar pasiv. 

Creştinul Giovanni Bosco îşi poartă luntrea mai departe pe 
suprafața apei şi nu se scufundă, pentru că îşi fructifică cu 
trudă talentele pe care i le-a dat Dumnezeu, cu toată grija şi 
sacrificiul de care este nevoie. 


Picături de sudoare în farfurie 


El îşi iubeşte concret aproapele gălăgios pe care Domnul îl 
aduce în casa sa, şi munceşte zilnic până cade de oboseală, 
pentru a-l ajuta cu mijloacele carităţii deseori atât de 
chinuitoare. 

În vreme ce marchiza di Barolo îşi finanța propriile instituții 
cu subvenții programate din veniturile personale, don Bosco 
solicită zilnic filantropia privată şi publică, sporeşte numărul 
şcolilor, atelierelor, activităţile editoriale, căutând plin de 
răbdare, cu tenacitate de furnică harnică, orice sprijin posibil. 

Transformă sumele adunate în pâine, clădiri, haine şi 
unelte... Vinde sistematic bunurile imobiliare ce-i sunt donate. 
Lărgeşte sfera iubirii sale concrete pentru tineri, transformă 
munca sa şi a tăcuţilor săi colaboratori în spitale, Oratorii, 
misiuni. Zi după zi, măsoară dragostea sa pentru Dumnezeu în 
metri pătraţi de acoperiş ridicat deasupra capetelor orfanilor şi 
nu făcând zeci de mătănii. 

A fost o trudă enormă, o caznă ca a celor mai austeri călugări 
de la începuturile creştinismului. Să pui în mişcare maşinăria 
ruginită a loteriei îl costa mai mult efort decât o săptămână de 

post numai cu pâine şi apă. Să găsească zeci de prieteni, să 
întindă ca un cerşetor mâna să ceară de pomană era un drum al 
crucii fără sfârşit. Cine vede în toate acestea o activitate 
«triumfală», e un flecar arogant după părerea mea. 

Când economul don Rua, în vreme ce don Bosco mânca o 
farfurie de supă, i-a şoptit că vroia să conteste o poliţă de 40 de 
mii de lire (aproximativ 100 de milioane astăzi) pe care 
trebuiau să o achite cu maximă urgență, don Cagliero aşezat 
alături l-a văzut transpirând. «Era în ianuarie, sala de mese nu 
avea încălzire, iar lui îi curgeau picăturile de sudoare în 
farfurie» (MB 11,212). 

Chinuitorul ciliciu al creştinului Giovanni Bosco, purtat de 
dragul fraților săi mai tineri, a fost binecuvântat de Dumnezeu, 
care a făcut să-i rodească sub palme fructe preţioase: vocații 
ecleziastice şi religioase pline de lumină. Pâinile şi peştii s-au 
înmulțit în mod miraculos, înghesuindu-se într-o barcă care 
amenința mereu să se scufunde, dar nu s-a pierdut niciodată în 
adâncuri. 

58. Biserica în câmpul viselor 


Avea sub ochi câmpul semănat cu porumb 


În visul din noaptea dinspre 12 octombrie 1844, atunci când 
Oratoriul îşi începea peregrinările sale, Sfânta Fecioară îi 
arătase un «câmp semănat cu porumb şi cartofi», şi don Bosco 
văzuse «o biserică înaltă şi minunată», în mijlocul -«unei 
enorme turme de miei» (vezi pp. X). 

Au trecut 18 ani şi don Bosco avusese mereu sub priviri 
câmpul ce se întindea dincolo de zidurile Oratoriului. 

Într-o seară de decembrie 1862, Paolino Albera (un tânăr 
salesian de 17 ani) l-a auzit pe don Bosco mărturisind: «Am 
spovedit atâta...că aproape nu mai ştiu ce am spus sau ce am 
făcut...Mă preocupă o idee. M-am gândit: Biserica noastră este 
prea mică; tinerii stau înghesuiți unii într-alţii. Vom face una 
mai frumoasă şi mai mare, magnifică. O vom numi: Biserica 
Mariei Ajutătoarea; Eu nu am bani, nu ştiu de unde să iau suma 
de care am nevoie, dar asta nu contează. Dacă Dumnezeu vrea, 
o va face» (MB 7,333). 

Giovanni Cagliero îşi amintea că în acelaşi an 1862, don 
Bosco îi spusese în taină că «se gândea la înălțarea unei biserici 
mărețe, demnă de Sfânta Fecioară. Adăuga: 

- Timpurile pe care le trăim sunt atât de triste că avem nevoie 
de ajutorul Sfintei Maria pentru păstrarea şi apărarea credinţei 
creştine. Şi mai ştii tu de ce? 

- Cred — am răspuns — că va fi Biserica mamă a viitoarei 
noastre Congregaţii, centrul din care vor porni toate operele 
noastre pentru tineri. 

- Ai ghicit — mi-a spus: Maria Serenisima este fondatoarea şi va 
fi susținătoarea operelor noastre» (MB 7,334). 

Un amănunt tulburător: în acel 1862 don Bosco nu avea nici 
măcar «câmpul semănat cu porumb şi cartofi». Dar l-a 
cumpărat în 1863 cu patru mii de lire pe care le-a primit pe 
neaşteptate. Don Bosco a pus să fie parcelat, l-a rugat pe 
inginerul Antonio Spezia să studieze proiectul, şi cu mapa de 

schițe s-a prezentat în fața autorităților municipale pentru a 
obține permisul de construcție. 

După examinarea atentă a proiectului, i s-a spus că totul era în 
regulă. Nu plăcea însă numele: Maria Ajutorul Creştinilor. Pe 
vremea aceea îi făcea pe mulţi să strâmbe din nas. Şeful 
arhitecților municipali i-a sugerat: «Nu s-ar putea numi 
Biserica «del Carmine», «del Rosario», a Păcii?...Preacurata 
are doar atâtea nume!». Don Bosco a zâmbit. Invocarea Sfintei 
Fecioare pentru a-i ajuta pe toţi să fie buni creştini putea 
deranja în timpurile acelea în care bogaţii îi exploatau liniștiți 
pe săraci, şi «liber gânditorii» declarau că s-a sfârşit cu 
Creştinismul, când Statul închidea institutele religioase şi 
punea stăpânire pe avutul lor. Răspunse că aştepta de la 
colegiul arhitecților aprobarea pentru punerea fundaţiei, 
înălțarea zidurilor şi a acoperişului. Cât despre denumirea 
bisericii, o să se mai gândească. Nu a revenit însă asupra 
numelui şi proiectul a fost aprobat definitiv în 1864 (MB 
7,466). 


«Trebuie să lăsăm ceva şi în grija Providenţei» 


După aprobarea proiectului de construcție a bisericii, don 

Bosco l-a chemat la sine pe tânărul econom al Congregaţiei, 
don Angelo Savio, şi i-a spus că putea începe săpăturile pentru 
fundaţie. 
- Dar don Bosco, cum o veţi scoate la capăt? — i-a răspuns 
înpanicat tânărul preot —. Este vorba de o biserică foarte mare şi 
deosebit de scumpă. Azi dimineaţă nu aveam în casă nici măcar 
banii necesari să punem scrisorile la poştă. 

Şi don Bosco: 

- Când am mai început noi o operă având toți banii pregătiţi? 
Trebuie să lăsăm câte ceva şi în grija Divinei Providenţe! (MB 
7,470). 

Don Bosco l-a chemat să fie impresarul şi maistrul şef al 
lucrărilor pe Carlo Buzzetti, băiatul pe care îl primise la sine în 
primele zile ale Oratoriului, împreună cu Bartolomeo Garelli. 
Era singurul care putea avea încredere în don Bosco, căci 
văzuse crescând totul din nimic. Când acel preot ciudat i-a 

răsturnat în mâini portmoneul în care se aflau opt bani de 
aramă (două mii de lire în 1986), doar el putea crede cuvintele 
ce însoțeau gestul: «Fii liniştit: Sfânta Fecioară o să aibă grijă 
să primim banii necesari pentru construcţia bisericii Ei. Eu n- 
am să fiu decât casierul» (MB 7,652). 

Şi Maica Domnului s-a îngrijit într-adevăr. Dar pentru asta a 

fost nevoie de multe rugăciuni şi de multă trudă din partea lui 
don Bosco. 
În vara şi toamna anului 1863 au fost încheiate lucrările de 
săpare a fundaţiei. Iarna au fost transportate 20.000 de chintale 
de piatră din Borgon di Susa. Pentru a beneficia de transportul 
gratuit pe calea ferată, don Bosco i s-a adresat lui Bartolomeo 
Bona, deja colaborator al contelui Cavour în construcţiile 
feroviare. 


Neașteptata criză financiară 


În septembrie 1864, zidarii munceau deja la ridicarea 
fundaţiei edificiului. Dar în toamna aceea (eveniment absolut 
neaşteptat) «orizontul financiar al regatului Italiei a început să 
se întunecey». Pietro Stella scrie: «Atât de lăudata abundență a 
zăcămintelor metalifere în toate regiunile peninsulei se 
dovedea a fi pură fantezie. O lungă serie de decrete ministeriale 
a anulat, prin renunţarea investitorilor, numeroasele concesiuni 
acordate în anii precedenţi pentru cercetarea şi exploatarea 
minelor de fier, cupru, plumb, argint...Moneda preţuită a 
început să se împuţineze, şi s-au micşorat economiile» (ST 
3,110). 

La puţine luni după asta a avut loc debandada neaştepatată 

pricinuită de mutarea capitalei de la Torino la Florenţa (aprilie 

1865). Nu numai că a scăzut numărul binefăcătorilor, dar 

baronul Ricci del Ferres a cerut restituirea unui împrumut de . 
2000 de lire pe care îl făcuse în anul precedent. Don Bosco i-a 

cerut ajutorul lui don Rua, pe atunci directorul de la Mirabello. 

Lui don Domenico Pestario, preot din Mornese, i-a cerut chiar 

un împrumut de 5000 de lire pentru a face față plăţilor foarte 

urgente. În afara construcţiei, se făceau simţite cheltuielile 

pentru cele 400 de persoane găzduite la Valdocco. 

Ca în toate cazurile de extremă strâmtorare financiară, don 
Bosco a organizat o nouă loterie: 167.928 de bilete de câte o 
jumătate de liră fiecare. Dar situaţia economică nu dădea 
semne de ameliorare, şi «biletele de loterie se vindeau foarte 
greu», scria el (MB 8,356). 

Pentru a forța la maximum strângerea banilor şi pentru a nu 
întrerupe lucrările de construcţie a bisericii, în primăvara lui 
1866 l-a trimis la Roma pe salesianul laic Federico Oreglis, 
prieten cu mulți nobili romani. Îi scria în mai: «Aş dori şi dacă 
aş putea ţi-aş porunci chiar să nu te întorci la Torino fără 
10.000 de franci, căci de atâția avem nevoie pentru a continua 
puţin mai energic lucrările de înălțare a bisericii» (Cit. ST 
3,113). 


«Fiecare piatră, o binecuvântare» 


Dar lui Federico Oreglia, don Bosco i-a scris şi altceva: 

«Săptămâna trecută am putut aduna două mii de franci, doar 
prin bunăvoința Sfintei Fecioare...Contele Pollone a trimis 
deocamdată 150 de franci pentru a fi eliberat prin rugăciuni de 
un rău ce l-a băgat aproape în mormânt. 

Ducesa Melzi din Milano a trimis 500 de franci pentru că nora 
sa, după supărări ce i-au zdruncinat sănătatea, s-a restabilit cu 
ajutorul postului şi rugăciunilor către Maria Ajutătoarea care a 
pus capăt relelor ce-o măcinau. 

Alte oferte pentru motive asemănătoare au venit de la Chieri, 
Asti, Cuneo, Saluzzo, Milano, Monza, Veneţia. Cu banii 
aceştia, şi-n pofida strâmtorării în care ne găsim, putem merge 
mai departe» (12 mai 1866; MB 8,356). 

Loteria a fost închisă pe 1 aprilie 1867. Dar daniile mai mari 
sau mai mici nu au încetat să sosească, ca mulțumire pentru 
ajutorul dat de Madona «lui don Bosco». În luna iunie a acelui 
an Oreglia scria: «Nu vă puteţi imagina minunile pe care le 
vedem zilnic făcute de către Sfânta Maria Ajutătoarea. 
Săptămâna trecută au fost încasaţi 3800 de franci ca mici 
donaţii oferite Ei ca mulţumire» (ST 3,116). 

Încrederea oamenilor în Sfânta Fecioară a fost mai puternică 
decât recesiunea economică. 

Ajutorul pe care îl dădea tuturor, uneori în mod miraculos, se 
vedea zilnic, «îl uimea şi tulbura pe însuşi don Bosco — scrie 
Pietro Brocardo — într-atât că a simţit nevoia să se consulte cu 
mons. Bertagna, care a făcut următoarea afirmaţie într-o 
mărturie prețioasă a Procesului de Canonizare: “Cred că don 
Bosco avea darul supranatural de a vindeca bolnavii. Am auzit 
asta chiar de la el, pe când ne aflam amândoi în Sanctuarul 
Sfântului Ignat din Lanzo, făcând Exerciţii Spirituale, şi mi-a 
cerut sfatul pentru a continua binecuvântarea celor bolnavi cu 
icoane ale Mariei Ajutătoare şi ale Mântuitorului, pentru că 
spunea că se dusese zvonul despre vindecările miraculoase 
petrecute după ce el binecuvânta în felul acesta. Şi eu cred că 
don Bosco spunea adevărul. Nu ştiu dacă am făcut bine sau 
rău, dar l-am sfătuit pe don Bosco să-şi continue opera de 
binecuvântare a bolnavilor» (BROCARDO, Don Bosco atât de 
uman, atât de sfânt, LAS 1985, p. 122). 

Măreţul sanctuar al Mariei Ajutorul Creştinilor a fost 
consacrat pe 9 iunie 1868. A costat 890.000 de lire 
(aproximativ două miliarde în 1986). Atunci când 
Arhiepiscopul a urcat la altar pentru a sluji prima Liturghie, în 
biserică se aflau peste 1200 de tineri. Don Bosco a privit în jur 
şi a spus: «Fiecare piatră a acestei biserici e binecuvântată de 
Sfinta Fecioară» (MB 18,338-9,201). 

59. Suferinţa celor două copile 


Doi dinţi pentru Sfânta Fecioară 


Zvonul despre binele pe care Preacurata l-a făcut prin 
intermediul lui don Bosco s-a împrăştiat repede în timpul 
construcţiei sanctuarului Sfintei Maria Ajutătoarea şi nu s-a mai 
oprit. 

Reproduc aici o mărturie inedită privind aceste binefaceri. A 
fost scrisă de o portăreasă săracă, cu detalii grosolane şi lipsite 
de «rafinament». Dar tocmai de aceea îmi pare prețioasă. Către 
aceşti oameni sărmani îndrepta cu precădere don Bosco ajutorul 
Sfintei Fecioare. 

«Biata de mine, sufeream de opt ani de puroi la doi dinți. 
Mama săraca a făcut totul ca să mă vadă vindecată, dar 
degeaba: şapte doctori văzându-mi aspectul cangrenos al feței 
mi-au spus că nu se putea face nimic. Suferințele prin care 
treceam sunt greu de imaginat! Într-o noapte, nemaiputând 
suporta, m-am dus pe balcon să-mi pun fața pe balustradă, 
rugându-mă să se mai calmeze durerile. Tata şi draga de mama, 
văzând în ce hal eram, au spus: 

- Nu-i altă scăpare decât să mergem la Valdocco să-l vedem 

pe don Bosco. 

Dimineaţa, de-abia s-a luminat de ziuă, mama şi doamna Del 
Bosco m-au condus la sanctuarul Sfintei Maria Ajutătoarea. 
Din pricina durerilor cumplite care parcă mă sfredeleau în 
creier eu nu am făcut altceva decât să strig tot drumul şi chiar 
în timp ce traversam biserica, urlam deranjând lumea, de au 
crezut toţi că sunt lovită de streche. 

În prima sacristie l-am găsit pe don Bosco care spovedea un 
preot. Eu strigam de zor şi el mi-a făcut semn să am răbdare. 
După câteva clipe s-a ridicat şi s-a apropiat de mine zicând: 

- Biata de tine, ţi-e foarte rău, nu-i aşa? Aşteaptă o clipă să mă 
spovedesc singur, după care ne vom ruga împreună Sfintei 
Fecioare. 

Eu care vorbeam după cum îmi dicta inima i-am spus: 

- Dar dumneavoastră sunteţi deja sfânt şi nu mai aveţi nevoie 
să vă mărturisiţi. 

Şi el zâmbind mi-a răspuns: 

- Ei, dar sunt încă pe lumea asta, vezi? 

S-a spovedit; după care, cerându-le mamei şi doamnei Del 
Bosco să rămână în încăpere, m-a luat de mână şi m-a condus 
în cea de-a doua sacristie. M-a pus să îngenunchiez pe un 
scăunel de rugăciune, şi mi-a spus: 

- Vrei să te vindeci? 

Eu i-am răspuns că da. 

- Ei bine, vrei să ne rugăm împreună Sfintei Fecioare, spunând 
trei Ave Maria? 

Am încuviinţat: - Da, da. 

Atunci a scos o relicvă pe care o avea sub sutană; şi cu o mână 

mi-a făcut semnul crucii cu relicva aceea, ținându-şi mâna 

cealaltă pe capul meu; a repetat asta de trei ori, spunând de 

fiecare dată cu mine Ave Maria. 

Cea de-a treia oară am simţit un nu ştiu ce; parcă mi s-ar fi 
făcut o operaţie. Treaba este că am fost vindecată pe loc. 

Apoi mi-a spus: 

- De azi înainte (era 25 iulie, nu-mi amintesc prea bine în ce 
an) până la 1 noiembrie să spui trei Tatăl Nostru şi alte trei Ave 
Maria ca să te vindeci pe deplin. O să mă rog şi eu şi am să-i 
pun şi pe alţii să se roage pentru tine. N-ai să mai suferi de 
boala asta, după care o să-mi aduci cei doi dinți ce-ţi vor cădea 
înainte de Sărbătoarea Sfinților. 

După care, luându-mă de mână m-a condus la mama, 

spunându-mi: 

Vrei să te mai opreşti puţin în biserică? Eu mă duc acum să 
slujesc sfânta Liturghie la altarul Sfântului Petru (acela care 
astăzi îi este dedicat lui don Bosco). 

Eu cu mare bucurie i-am răspuns că da, bucuroasă; şi el m-a 
încredinţat mamei ce plângea deopotrivă cu doamna de care am 
pomenit. Don Bosco le-a întrebat de ce se dădeau aşa de ceasul 
morții: ele i-au zis că nemaiauzindu-mă strigând, au crezut că 
am murit. Don Bosco a răspuns zâmbind: 

- Nu, nu a murit, Sfânta Maria Ajutătoarea a vindecat-o 
imediat. 

În cele trei luni cât a trebuit să stau atentă să nu pierd cei doi 
dinți pe care promisesem să-i duc lui don Bosco de cum mi-or 
cădea, într-o seară, lucru straniu, în timp ce mergeam pe o 
stradă unde încă mai curgeau rigolele de apă, am simţit ceva în 
gură, şi negândindu-mă la nimic, am scuipat în apă, dându-mi 
seama spre necazul meu că era unul dintre dinţi. Am mers 
repede acasă şi i-am povestit mamei pocinogul. Spre sfârşitul 
lui octombrie, într-o altă seară, mâncând supă de orez cu varză, 
am simţit că-mi cade cel de-al doilea dinte, dar fără să vreau l- 
am înghiţit. De ziua Morților (pe 2 noiembrie) m-am întors cu 
mama la don Bosco, i-am povestit de cei doi dinți care îmi 
căzuseră, scuzându-mă că nu puteam să i-i dau, din pricinile de 
care vorbeam, şi el, râzând din suflet (parcă-l văd şi astăzi) m-a 
atins pe obraz, spunând: 

- Vezi, Maica Domnului şi i-a luat! 

Apoi a continuat vorba cu mama, care i-a dat ce danie a putut, 
şi sărutându-i mâna, ne-am întors acasă cu o bucurie de 
neînchipuit. 

(...) Puțin timp după aceea, treceam într-o dimineață prin piaţa 
Castello, când l-am întâlnit pe răposatul teolog Fornasio, paroh 
la biserica Maddalena, dincolo de Giaveno, care înainte fusese 
vice-paroh la biserica «Gran Madre di Dio» (din Torino). 
Cunoscându-mă, ştia de suferința ce mă chinuise şi-mi lăsase 
două găuri în obraz. Ei bine, preotul acesta mi-a venit în 
întâmpinare şi a vrut să vadă cu ochii lui şi să atingă cu 
degetele locul necazului. Apoi mi-a spus: 

- Uite ce-i, când am aflat de vindecarea ta, nu puteam să-mi 
cred urechilor, dar acum că am văzut cu ochii mei, voi putea 
povesti despre acest miracol în prima mea predică la întoarcerea 
în sat. Şi tu ascultă de la mine: dacă altă fată face rele e una, dar 
dacă tu eşti rea, e de două ori mai îngrozitor. Gândeşte-te că ai 
fost ajutată de Sfânta Fecioară şi de omul acela drag şi sfânt don 
Bosco. (...)». 

Torino, 3 septembrie 1919. Anna Zanetti (BS 1919, 259). 

«Dacă această copilă se va vindeca» 


O altă binefacere a Sfintei Fecioare a văzut-o cu ochii săi 
contele Cays pe 23 mai 1877. 
Acest om nobil, licenţiat în drept, deputat în Parlamentul 
Subalpin din 1857 până în 1860, rămas văduv cu un fiu de 
patruzeci de ani, stăpân al castelului Caselette unde îi găzduise 
chiar pe Rege şi pe Repină, îi cerea de câtăva vreme lui don 
Bosco să fie primit în rândurile Salesienilor. 
Don Bosco ezita. Contele adusese mari servicii Salesienilor 
dar don Bosco se temea că nu va reuşi să se adapteze la viaţa 
grea şi foarte săracă a acelor primi ani. Îi spunea zâmbind 
(povesteşte însuşi contele): 
- Dumneavoastră locuiţi într-un castel, aveţi servitori care vă 
slujesc de dimineaţa până seara. Dacă veniţi la noi, va trebui să 
vă dau o cameră fără ferestre, foarte mică, foarte diferită de 
camerele mari din castei! Vara veţi muri de cald şi iarna va 
trebui să vă înfofoliți bine cu o pătură aspră ca pentru cai, din 
acelea pe care chiar dumneavoastră le-aţi obținut pentru noi în 
dar de la ministerul de Război. Credeţi că puteți face faţă? 
- Dacă Sfânta Fecioară mă ajută, o să rezist. 
- Prea bine. Să ne rugăm Preabunei Născătoare de Dumnezeu, 
să ne desluşească intenţiile, mie şi dumneavoastră. Să nu ne 
grăbim. 

Pe 23 mai, în ajunul sărbătorii Sfintei Maria Ajutătoare, 
contele Cays se afla în anticamera lui don Bosco împreună cu 
multe alte persoane care aşteptau să vorbească cu el. Atunci s-a 
gândit: «Astăzi mă hotărăsc. Ori da, ori nu». 

Şi iată că intră o mamă, împingând o fetiță de unsprezece ani. 
Copila se numeşte Giuseppina Longhi. Pare mult mai mică 
decât vărsta ei, deoarece este paralizată pe partea dreaptă. În 
plus, are probleme cu respiraţia, căci de abia intră într-un loc 
aglomerat, leşină. Mama vrea ca don Bosco să o 
binecuvânteze. Dar după câteva clipe, în camera aceea plină de 
lume, fetiţa începe să transpire şi-şi imploră mama să o scoată 
de acolo. 

Contele Cays, cavaler, gentilom atent, vede acea mică dramă 
şi se apropie să o întrebe pe doamnă cu ce i-ar putea fi de folos: 

- Ne e imposibil să mai aşteptăm. Biata mea fată nu mai rezistă. 
Suntem nevoite să ne întoarcem acasă. 

Atunci contele Cays, mişcat, îi spune: 

- Eu cred că mă pot pronunța în numele tuturor celor care se 
află aici. Veţi putea să treceţi înaintea noastră împreună cu fiica 
dumneavoastră. 

Toţi au fost de acord. Şi contele Cays s-a gândit: «Dacă 
această fetiță iese vindecată din camera lui don Bosco, 
înseamnă că Sfânta Fecioară vrea ca eu să fiu Salesian». 

Cum pleacă persoana care vorbea cu don Bosco, contele o 
însoţeşte personal pe doamna Longhi şi pe fetița ei în cămăruța 
părintelui şi rămâne să o încurajeze pe copilă. 

Doamna Longhi îi relatează lui don Bosco trista ei poveste, 
plângând ca toate mamele disperate. Acesta îi spune să ia loc 
pe canapea, se aşează lângă ea, zicând: 

- Acum ne vom ruga împreună Sfintei Fecioare. Apoi vă 
binecuvântez pe amândouă şi să vezi că Maica Domnului o să 
fie bună cu tine. 

Rostesc împreună Ave Maria cu reculegere, apoi don Bosco îi 
dă Giuseppinei binecuvântarea Sfintei Maria Ajutătoarea. Când 
să-şi facă semnul crucii, fetiţa foloseşte mâna stângă. Don 
Bosco o ceartă în glumă: 

- Ah, nu, Giuseppina. Semnul crucii se face cu mâna dreaptă. 

- Dar nu poate! — protestează mama —. Paralizia... 

- Nu spuneţi nimic, doamnă. Staţi liniştită. Lăsaţi-o. Aşadar: se 
face cu mâna dreaptă. Încearcă puţin. 

Şi Giuseppina îşi face semnul crucii încet cu mâna dreaptă. În 
timpul acesta, înțelege că ceva se petrece cu ea. Se ridică de- 
odată, face câțiva paşi spre mama sa strigând: 

- Sfânta Fecioară m-a vindecat! 

Don Bosco «era atât de impresionat încât tremura din cap 
până în picioare».! Le-a însoțit până la ușă şi a spus: 
- Acum mergeţi în biserică şi mulțumiţi-i Preacuratei. 

Contele Cays a putut sta de vorbă cu don Bosco de abia peste 
o jumătate de oră, după ce a aşteptat disciplinat să-i vină 
rândul. Primele sale cuvinte au fost: 


! Biografii ale Salesienilor morţi în 1882, S. Pier d” Arena 1883, p. 

- Sfânta Fecioară vrea ca eu să fiu Salesian. Acum sunt sigur. 
A devenit într-adevăr salesian. A locuit chiar în cămăruța de 
sub acoperiş despre care îi vorbise don Bosco, şi iarna s-a 
învelit cu pătura verde de pus pe cai. Dar a făcut un bine 
nemăsurat tinerei Congregaţii. Spunea adesea clătinând din 
cap: «Îmi displace că-l dau Domnului doar ultimii ani ai vieţii 
mele». 


l cf MB, 13, cap. 8 — Biografii ale Salesienilor morți... , pp. 5-47. 

60. FMA: cu ochii plecaţi, 
dar cu capul sus 


Miracolele se plătesc 


Pe colinele din sudul Alessandriei, în vara fierbinte a lui 1860, 
izbucneşte tifosul. Un manual de medicină de pe vremea aceea 
consideră boala «grea şi imposibil de vindecat». Un almanah ce 
se vinde prin târguri (şi pe care oamenii îl consultă cu multă 
încredere) prescrie ca remediu: să se ardă încet un păianjen 
împreună cu pânza lui. Apoi să i se dea să bea bolnavului 
cenuşa rezultată într-un pahar de apă de la fântână. Se înţelege 
că, cu aceste remedii, tifosul făcea ravagii oriunde ajungea. 

Chiar pe colinele din Mornese a murit foarte multă lume în 
1860. Familii întregi sunt bolnave, cum e cazul uneia, pe nume 
Mazzarello, unde sunt loviți de tifos: tatăl, mama şi cei patru 
copii. Doi se află chiar în pragul morţii. 

Don Pestarino, un tânăr preot ce-l ajută pe paroh, merge să-i 
viziteze, şi vede că în acea casă e nevoie de cineva care să se 
ocupe de curăţenie şi bucătărie. Se duce la nişte rude de-ale 
acestora (numiţi şi ei Mazzarello), o cheamă pe Maria, de 23 de 
ani, şi-i spune: 

- E nevoie de o faptă creştinească. În casa unchiului tău s-au 
îmbolnăvit toți de tifos. Au nevoie de cineva ca tine ca să nu 
moară. Te simţi în stare să-i ajuţi? 

Mariei se teme. Dar este o creştină cu frica lui Dumnezeu. 

- Merg să vorbesc cu tata. 

Tatăl nu este de acord. Dar îi spune lui don Pestarino: 
- Dacă vrea să se ducă, eu nu mă opun. l 

Maria este o fată puternică, robustă, care nu pregetă când 
munceşte. Ordinea şi curăţenia se întorc repede în casa 
bolnavilor, împreună cu mâncarea caldă. Însănătoşirea tuturor, 
chiar şi a celor aproape muribunzi, pare un miracol. Dar 


i INSTITUTUL FMA, Cronologie istorică, |, 87. 

miracolele adesea se plătesc, şi Maria (sfârşită de trudă) cade la 
rândul ei grav bolnavă de tifos. 

Nu are nici măcar timp să se întoarcă acasă. Arsă de febră, 
ea murmură din patul unde stă întinsă: «Nu am nevoie de 
nimic. Vreau doar ca Domnul să vină să mă ia». ' 


Primele două orfane 


Şi totuşi, fără cenuşă de păianjen, un miracol o salvează şi pe 
ea. Dar iese foarte slăbită după boală. Nu mai reuşeşte să 
mânuiască sapa cu aceeaşi forță pe câmp. 

Necăjită, îi mărturiseşte verişoarei ei Petronilla: «O să merg 
să învăţ croitoria. Am să deschid apoi un mic atelier şi o să le 
învăţ să coase pe fetele sărace. De ce nu vii şi tu? O să trăim 
împreună ca într-o familie».2 

Petronilla este de acord. Micul atelier de croitorie 
funcţionează deja după un an. Douăsprezece fete (care nu merg 
la şcoală, pentru că pe vremea aceea, şcoala este considerată 
«nepotrivită» pentru fete) vin zilnic să înveţe să coase. Înainte 
să înceapă, rostesc o Ave Maria. Şi Maria Mazzarello spune 
atunci când clopotul bate orele: «Mai puţin timp pe pământ, o 
clipă mai aproape de Rai!». Văzându-le pe fete trebăluind cu 
acul şi stofa, murmură: «Orice înțepătură de ac este un act de 
dragoste pentru Dumnezeu. El este cel ce ne va răsplăti cu 
adevărat, dar altfel decât clienţii noştri». 

Duminica nu se munceşte, dar fetele se întorc bucuroase în 
casa Mariei şi a Petronillei, se joacă cu ele, cântă, merg 
împreună la Liturghie şi se roagă, apoi se plimbă până la 
torentul Roverno, printre flori şi stropi de apă. 

Dar în iarna lui 1863 se întâmplă ceva care schimbă totul. 
Unui vânzător ambulant îi moare soția şi rămâne singur cu 
două fetiţe de opt şi de şase ani. Neştiind ce să facă, merge să 
bată la uşa Mariei şi a Petronillei. Vorbind cu ele, bietul om îşi 
tot răsuceşte şapca în mâini: 


! O.c., 90. 
2 0.c.,98. 
3 O.c., 118 

- Eu sunt tot timpul plecat la târguri şi în pieţe. Dacă le iau cu 
mine pe fete, o să-mi moară de pneumonie, din pricina frigului 
şi a zăpezii. Nu puteți să le ţineţi la voi un timp? 

Cum pot spune nu, în fața acelor fetițe ce le privesc cu ochii 
mari şi speriați? Maria merge să ceară cu împrumut două paturi 
şi transformă un colţ al atelierului în dormitor. 

Vestea se împrăştie: multă lume vine să le aducă pâine şi 
mămăligă celor două verişoare. Unii însă le aduc alte fetiţe 
părăsite. Pot să primească doar şapte, după care, Maria şi 
Petronilla trebuie să refuze cu tristețe: «Ne pare rău. Dar cât 
timp nu vom un loc mai încăpător...». 


Soseşte don Bosco 


Don Pestarino, care urmăreşte îndeaproape activitatea Mariei 
şi Petronillei, şi le încurajează, este prietenul lui don Bosco. L-a 
întâlnit în tren, a mers să-l vadă la Valdocco, i-a cerut să-i 
îngăduie să devină salesian. Don Bosco l-a acceptat, dar i-a 
spus: «Rămâi la Morense. Cine ştie dacă Dumnezeu nu are 
gânduri mari cu grupul acela mic de fete» (MB 7,297). 

Don Bosco vine la Morense în 1864 împreună cu ceata sa de 
băieți, în plimbare: cu orchestra în frunte, răpăit de tobă şi un 
măgar ce duce decorurile pentru teatrul mobil pe care băieţii îl 
instalează în pieţele satelor. 

Pentru toţi este o mare sărbătoare. Dar pentru don Bosco este 
ceva mai mult. Vine să vadă «grupul Mariei Mazzarello». De 
mai multă vreme se gândeşte să fondeze o Congregaţie de maici 
care să le ajute pe fetele sărace în spirit salesian. Intră în atelier, 
vorbeşte cu don Pestarino. Este impresionat. «Aici se află deja 
Sfânta Fecioară», îşi spune. Grupul Mariei, la care s-au alăturat 
şi alte fete din sat, se numeşte chiar Fiicele Preacuratei. 

Cinci ani mai târziu (lui don Bosco nu-i place să se grăbească, 
are încredere în rodirea îndelungă şi nu în acţiunile pripite chiar 
dacă sunt din inimă) le trimite «fiicelor» câteva indicaţii foarte 
simple pe un caiet scris de mâna sa: 

«Incercaţi să trăiţi în permanență ca şi cum v-aţi afla în. 
prezenţa lui Dumnezeu. Fiţi îngăduitoare, răbdătoare, dulci, 
amabile. Vegheaţi asupra fetelor, daţi-le de lucru, educaţi-le în 

spiritul unei vieţi simple deschisă către prietenia cu Dumnezeu, 
plină de puritate şi naturalețe» (MB 10,592). 


Se naşte FMA 


Mai 1867. Don Bosco adună «Consiliul» Congregaţiei 
Salesiene: sunt băieţi care au crescut alături de el, au devenit 
preoţi, directori ale noilor opere salesiene care se răspândesc 
treptat în întreaga Italie. Se numesc Michele Rua, Giovanni 
Cagliero, Paolino Albera...Le spune: 

«Multă lume mi-a cerut în repetate rânduri să facem şi pentru 
tinere acel puţin de bine pe care el facem cu ajutorul lui 
Dumnezeu pentru băieţi. Dacă voi sunteţi de acord cu iniţiativa 
mea, vom fonda ordinul Fiicele Mariei Ajutătoarea (FMA). 
Centrul va fi la Mornese, unde de nouă ani trăieşte în tăcere, 
muncă şi rugăciune un grup de fete pentru care garantez» (MB 
10,594-7). 

Don Bosco a cerut aprobarea acelor «băieţi» pe care cândva îi 
învățase cum să ţină furculița sau să-şi sufle nasul. Este gestul 
unui sfânt şi al unui mare pedagog. Doar atunci când aceştia 
încuviinţează, el consideră fondată Congregația FMA. 

La Mornese, grupul Mariei Mazzarello se mută în «Colegiul 
din Borgo Alto»: au mai mult spaţiu pentru fete dar şi mai 
multă sărăcie. Pentru că locuitorii din Mornese, care doreau 
colegiul pentru băieţii lor, consideră această schimbare o 
înşelătorie, o trădare şi la început nu le dau nici un ajutor. 

5 august 1872. Primele cincisprezece FMA îmbracă sutana de 
maică. Don Bosco spune: 

«Sunteţi necăjite că rudele voastre v-au întors spatele. Nu fiți 
triste dacă lumea vă desconsideră şi se poartă urât cu voi. Doar 
astfel veţi putea face un mare bine. Comportaţi-vă ca fiinţe 
dăruite lui Dumnezeu: cu ochii plecaţi, dar cu capul sus» (MB 
10,616). 

Mesajul lui don Bosco este foarte clar: ochii se pleacă în faţa 
măreției lui Dumnezeu, dar capul se ţine ridicat în fața lumii, nu 
se înclină ca la slujnice, ci este mândru şi bucuros cum stă bine 
fiicelor lui Dumnezeu. 

În acea sărăcie şi în pofida greutăților, familia Fiicelor Mariei 
Ajutătoarea creşte puternică. 

In 1876 au plecat de la Mornese 36 de maici să fondeze 
oratorii, şcoli, ateliere în Piemont şi în Lombardia. Astăzi sunt 
răspândite în întreaga lume. Cu ochii plecaţi şi cu capul ridicat, 
slujitoare doar ale Domnului şi ale fetelor sărace. 

61. «Luaţi-mă pe mine!» 


Două păinişoare pe conştiinţă 


«Am intrat în Oratoriul din Vaidocco în 1872 când de abia 
împlinisem 11 ani, căci mă născusem pe 8 aprilie 1861 în 
localitatea torineză Pecetto. Eram pe atunci foarte mititel (cum 
sunt copiii la vârsta asta). M-am adaptat cu oarecare greutate la 
viața de elev intern». 

Povesteşte Francesco Piccollo şi îi scrie mărturisirea Giorgio 
Serie. Doi mari salesieni. 

«Don Bosco făcea tot posibilul ca să ne asigure hrana 
necesară. (...) Dimineaţa la ieşirea din biserică ne dădeau doar 
o bucăţică de pâine la micul dejun. Pâinea aceea era câteodată 
atât de tare încât trebuia să o umezim cu apă de la cişmea. La 
prânz puteam mânca ciorbă câtă vroiam, în castroane de tablă: 
uneori duminica se adăuga puțină carne şi fructe: la sărbătorile 
cele mari aveam şi un pahar de vin. Seara supă şi fructe. Nu pot 
spune că ne era foame. Nicidecum! Don Bosco era totul! 
Trăiam cu dragostea în suflet, respiram o atmosferă plină de 
idei minunate care ne umpleau de mulțumire şi nu ne mai 
gândeam la nimic altceva. 

Deci la gustare ne dădeau câte o pâinişoară proaspătă şi 
apetisantă. Cuptorul de pâine era la subsolul Sanctuarului 
Mariei Ajutătoarea. 

În timpul recreaţiei de la patru după-amiaza, mergeam lângă 
luminătoare să respirăm parfumul pâinii scoasă din cuptor. 
Muncitorii ieşeau purtând coşuri de răchită pline cu chifle 
pentru tineri. 

Într-o după-amiază mi-am dat seama că unii dintre colegii mei 
îşi folosea toată iscusința pentru a lua pe furiş câte o chiflă în 
plus, şi eu, vai! m-am lăsat cuprins de lăcomie şi profitând de 
neatenţia celor ce duceau coşurile, am luat două pâinişoare şi 
am fugit sub portic să le mănânc lacom. Dar neîntârziat m-am 
simţit cuprins de remuşcări: 

- Ai furat — mi-am spus —, mâine va trebui să te spovedeşti şi 
să te împărtăşeşti! 

Dar duhovnicul era don Bosco. Eu ştiam cât de mult detesta 
hoţia don Bosco. Cum să fac? Nu mă chinuia atât ruşinea cât 
gândul că o să-l supăr pe don Bosco, aşa că am ieşit din biserică 
şi m-am dus întins la sanctuarul Consolatei (în apropiere de 
Valdocco). Interiorul acestuia era puţin luminat, am ales 
confesionalul cel mai ascuns, cu zăbrelele cele mai dese şi am 
început să mă mărturisesc: 
- Am venit să mă spovedesc aici pentru că mi-a ruşine să-i 
spun lui don Bosco ce am făcut! 
O voce a răspuns: 
- Vorbeşte, atunci, don Bosco n-o să afle niciodată nimic!... 
Era vocea lui don Bosco. 
Îndurare! Nu se poate! Don Bosco se afla în celălalt Oratoriu. 
Mă luase cu frig. Să fie un miracol? Nu, nici vorbă! Don Bosco 
fusese invitat, ca de obicei, să spovedească la Sanctuarul 
Consolatei, şi eu am nimerit tocmai peste cel de care fugeam. 
- Spune care-i necazul, fiul meu! Ce ţi s-a întâmplat? 
Tremuram ca o frunză! 
- Am furat două pâini! 
- Şi ți s-a aplecat? 
- Nu! 
- Atunci nu trebuie să te întristezi! Îţi era foame? 
- Da. 
- Foamea de pâine şi setea de apă: ce foame şi ce sete bună! 
Uite: când o să ai nevoie de ceva, cere-i lui don Bosco. O să-ţi 
dea câtă pâine o să vrei, dar ţine minte: don Bosco preferă să-ţi 
asculte mărturisirea decât să te creadă nevinovat. Atunci când 
recunoşti că ai făcut ceva nelalocul lui, o să te ajute întotdeauna, 
în schimb din nevinovăție poți cădea în cine ştie ce necaz şi 
nimeni n-o să te mai poată salva. Bogăția lui don Bosco este 
încrederea fiilor săi. 
N-am uitat niciodată bunătatea lui don Bosco şi nici lecţia pe 
care mi-a dat-o. 


«Mama plângea» 


«In anul următor a venit la mine mama. Eram deja în clasa a 
doua de liceu. Am stat de vorbă în timpul recreaţiei după prânz, 

şi printre altele mama mi-a mărturisit că era foarte supărată de 
refuzul domnului econom de a o mai păsui cu plata pensiunii 
(pe atunci costa puţin, dar mama nu avea nici asta). Economul 
îi spusese: Dacă nu plătiţi, am să-l dau afară pe fiul 
dumneavoastră! 

Mama plângea din cauza acestei amenințări şi eu trebuind să 

reintru la cursuri am lăsat-o în lacrimi. După-amiaza, tot în 
timpul recreaţiei, am revăzut-o pe mama, care mă aştepta la 
poartă, dar de data asta era veselă şi cu un aer triumfător. Mi-a 
spus: 
- Ascultă, Cecchino; acum nu mai plâng, şi tu să fii fericit! Am 
fost la don Bosco care mi-a spus: «Fiţi bună doamnă şi nu mai 
plângeţi! Spuneţi-i fiului dumneavoastră că dacă don Bologna îl 
dă afară, să vină la mine. Eu n-am să-l gonesc niciodată. 

Economul a trimis după mine, şi eu mort de frică...am ciocănit 
la uşa lui don Bosco. 

- Cine este? 

- Eu sunt! 

- Intră! Ah, tu eşti? Bine, bine. Cu plata pe câte luni este 
datoare mama ta? 

Şi don Bosco cu nespusă delicateţe a semnat chitanța pentru 
pensiunea pe tot anul. Nimeni nu şi-a dat seama de gestul 
generos al bunul părinte, nici măcar economul. Am fost 
profund emoţionat şi am rămas foarte legat de don Bosco». 

Francesco nu a văzut în comportamentul lui don Bosco doar 
un «gest frumos», gestul unui principe care poate dispune de 
mulți bani şi reduce taxele cu mărinimie. Pensiunea elevilor de 
condiţie medie era de 24 de lire lunare: minimul necesar 
întreţinerii lor. Pentru banii pe care îi declara «încasaţi» pe 
bucăţica aceea de hârtie, don Bosco trebuia să meargă din uşă 
în uşă, pe la casele bogaţilor, să le ceară subvenţii, să se 
obosească urcând şi coborând scările, să-l doară degetele 
ciocănind pe la porți, să primească adesea răspunsuri 
umilitoare. Francesco ştie acest lucru şi o ştiu atâţia băieţi, pe 
care în momentele dificile don Bosco îi trimite în biserică să se 
roage în vreme ce el merge să ceară ajutorul celor bogaţi. 
Petecul de hârtie pe care Francesco i-l duce economului 
reprezintă eforturi, umilinţe, pe care don Bosco şi le va asuma 
bucuros pentru el, pentru că îi vrea binele. De aceea Francesco 

este «profund tulburat», şi se va simţi toată viața legat de don 
Bosco, rămânând cu dorinţa de a-i răsplăti într-o zi bunătatea 
cu tot atâta dragoste. 

Francesco Piccollo îşi continuă povestea: 

«Eram deja în clasa a cincea de liceu. Într-o zi, în vreme ce 
noi, băieţii mai mari, ne plimbam împreună cu don Bosco prin 
galerie, mi-a trecut prin minte să-mi exprim faţă de el toată 
dragostea ce i-o purtam. Don Bosco şi-a dat seama nu ştiu cum 
de gândul meu şi fără nici o introducere mi-a spus: 

- Tu vrei să-mi spui ceva, aşa-i? 

- Aţi ghicit, domnule! 

Atunci spune. 

Dar nu aş vrea să audă şi ceilalți! 

Şi zicând asta l-am tras deoparte pe don Bosco şi i-am 
murmurat la ureche: 

- Aş vrea să vă fac un dar. Cred că o să vă facă plăcere! 

- Şi ce dar vrei să-mi faci? 

Luaţi-mă pe mine! 

Şi ce-ai vrea să facă don Bosco cu unealta asta straşnică? 

- Faceți cu mine ce vreţi, dar ţineţi-mă mereu pe lângă 
dumneavoastră! 

- Într-adevăr — adăugă don Bosco —, nu puteai să-mi faci un dar 
care să mă bucure mai mult! Îl accept, nu numai pentru mine, ci 
pentru a te dărui Domnului şi Sfintei Maria Ajutătoare». 


«Vei fi în tovărăşia îngerilor» 


Francesco a devenit salesian. Don Bosco l-a trimis în Sicilia şi 
vreme de 30 de ani a fost copia exactă a lui don Bosco pe 
insulă. Giorgio Serie l-a întrebat: 

- Care este secretul apostolatului dumneavoastră pentru tineri 

- Secret? — a răspuns — nu e nici un secret! Don Bosco avea 
fără doar şi poate însuşiri extraordinare, ce nu ie sunt date 
tuturor, un fel de har supranatural, la care am fost martori, noi 
cei alături de el. Eu m-am mărginit să fac timid cu alţii ceea ce 
don Bosco a făcut cu mine. Am pus cu modestie în practică 
sfatul primit de la el atunci când m-a trimis în Sicilia: “Nu lua 
seama dacă şcoala sau clasa este mare sau mică, ai grijă doar să 

faci binele. Dacă băieţii vor fi mici ca vârstă, cu atât mai bine, 
vei fi în tovărăşia îngerilor. Ceea ce însă îți recomand este să 
încerci să-i faci buni şi să le povesteşti zilnic câte o faptă din 
Istoria Sfântă sau din viaţa Sfinţilor ori a Preacuratei. (...) 
Domnul o să te facă să vezi cât de mult îi este pe plac această 
metodă de educaţie creştină». 

«Eram cleric salesian în Catania, învățător la clasa a doua 
primară: aveam 46 de elevi. Încă din prima zi de şcoală, am pus 
în practică sfatul dat de don Bosco: ultimul sfert al orei de curs 
era destinat povestirii unui fapt edificator. În postul Naşterii 
Sfintei Maria le-am promis şcolarilor să le istorisesc un episod 
din viaţa Preacuratei, şi toții aşteptau povestea cu mare 
nerăbdare (...). 

În cea de-a cincea zi din cele nouă ale postului (...) pe la patru 
după-amiaza, aerul era greu şi cerul acoperit de nori întunecaţi. 
La insistențele băieţilor am anticipat povestirea promisă (...). 
După care, pentru a le insufla şcolarilor mei o şi mai mare 
dragoste față de Preasfânta Născătoare de Dumnezeu, am 
adăugat: Vedeți bolta asta de deasupra capetelor noastre? Ei 
bine, dacă o iubim pe Maria şi totul în jurul nostru ar sta să se 
prăbuşească, Sfânta ar susţine totul până ce noi am fi în afara 
oricărui pericol. (...). 

Între timp a sunat clopoțelul pentru sfârşitul orelor, m-am 
închinat şi le-am spus elevilor să plece în ordine. După ce au 
ieşit cei din ultima bancă, am dat să-i urmez şi eu; nu mă aflam 
decât la doi metri distanţă de uşa clasei, când am simțit că se 
cutremură clădirea şi se aude un zgomot îngrozitor ca şi cum s- 
ar fi dărmat ceva. M-am întors: şcoala nu mai exista; podeaua 
era distrusă, târând după ea băncile, catedra, pereţii clasei, totul 
se prăbuşise peste etajul inferior. 

I-am liniştit pe băieţii mei foarte înspăimântați, şi, arătându-le 
marea bunătate a Sfintei Fecioare, (...) le-am repetat cuvintele 
pe care mi l-a spus don Bosco: «Domnul o să te facă să înţelegi 
cât de mult iubeşte acest sistem de educaţie creştină». | 


| C£G. SERIE, Profiluri şi povestiri, Torino 1956, pp. 39-48. 

62. Fabrica de preoți 


Nici a suta parte 


Don Bosco nu reuşea să trezească întotdeauna într-un băiat 
bun dorinţa de a se face preot. Dar se străduia. Oratoriul său a 
fost numit de caricaturiştii anticlericali ai timpului «fabrica de 
preoți». Statisticile nu ne-au dat până acum cifrele exacte, dar 
în mod curent se vorbeşte de peste o mie de preoți ieşiţi din 
această «fabrică». 

Giuseppe Allamano, nepotul lui don Cafasso, a fost elev al 
Oratoriului şi don Bosco vroia să-l facă Salesian. Pentru a scăpa 
de insistenţele sale, şi pentru a nu-l supăra, Giuseppe a plecat 
fără să-l salute, profitând de o scurtă vacanţă duminicală în 
august 1866. 

Giuseppe a devenit totuşi preot, canonic, fondator al ordinului 
Misionarii Consolatei. Şi le spunea preoților săi: «Noi sigur nu 
am făcut pentru un elev nici a suta parte din câte a făcut don 
Bosco pentru mine, ca să mă ţină cu el». 


Nu întotdeauna îl descoperea pe cel ales 


Doctorul Tommaso Bestente povesteşte: 

«Eram încă un băieţandru când tatăl meu m-a înscris intern la 
Oratoriu. Am petrecut acolo un an, 1867. Regimul era mai 
blând decât s-ar putea imagina, dar mie nu-mi plăcea ciorba. 

Într-o zi, asistentul de studii, don Rocca, ne-a spus că dacă 
avem vreo dorinţă de orice fel, să o scriem pe o foaie de hârtie. 
Superiorii vor încerca să ne facă pe plac, în limita 

A doua zi, în timpul recreaţiei, mă aflam în curte singur şi 
gânditor, sub fereastra camerei lui don Bosco, când am ridicat 
privirea şi am văzut cum pluteşte prin aer încet o foaie de hârtie, 


l TUBALDO, Giuseppe Allamano, |, Torino 1982, p. 30. 

ca şi cum ar fi căzut din cer. Am aşteptat cu mâinile ridicate să 
ajungă până la mine şi am citit-o cu curiozitate. Era biletul meu 
în care mă plângeam că nu-mi place ciorba! 

l-am spus lui don Bosco. (...) Eu nu eram pâinea lui 

Dumnezeu, dar îmi făceam datoria şi don Bosco ţinea la mine, 
chiar îşi făcuse planuri în legătură cu mine: se gândea că o să 
devin un bun preot. Aşa se face că la sfârşitul anului, atunci 
când m-am prezentat la don Rua să-mi dea biletul de voie 
pentru a ieşi din Oratoriu, acesta mi-a spus: 

- Bine, bine, mergi acasă, dar eu îţi păstrez aici echipamentul. 
Don Bosco mi-a spus că doreşte ca tu să te întorci la Oratoriu; 
speră ca tu să devii... 

Am înţeles ce vroia să spună: 

- Eu nu vreau să mă fac preot — l-am întrerupt brusc — şi nici 
măcar nu vreau să revin la Oratoriu. 

- Ah! Dar de ce? 

- Pentru că nu mai vreau! 

- O fi aşa cum spui, dar am să-i scriu tatălui tău ceea ce mi-a 
spus don Bosco: aşadar, vacanță plăcută, dragul meu şi la 
revedere! 

Am plecat foarte supărat că nu mi-am putut lua echipamentul 
şi nici restul din depozitul de bani pe care îl aveam la Oratoriu. 
Bagajul meu sosi acasă, la fel ca şi banii, dar eu nu m-am mai 
întors la Oratoriu şi nu l-am revăzut pe don Bosco multă 
vreme...până în 1881». 


Don Bosco pe scara spitalului 


«Eram deja medic şi asistent al spitalului Mauriziano, şi într-o 
zi când coboram scările am văzut urcând un preot. Era don 
Bosco. L-am recunoscut şi dorind la început să trec neobservat, 
m-am oprit şi am încercat să mă fofilez, făcând în acelaşi timp 
o plecăciune forțată, ca şi cum aş fi spus: “Treceţi iute, părinte, 
că mă grăbesc”. 

Mă înşelam. Don Bosco, deşi avea privirea slăbită, 
recunoscuse în mine pe fostul elev de la Oratoriu, şi oprindu-se 
m-a acostat exclamând: 

- Ah, nu-mi scapi...Tu eşti...aşteaptă, aşteaptă...îți spun 
imediat...tu eşti...Bestente, aşa-i, Bestente Tommaso! —. Şi 
dintr-o dată, ca şi cum ar fi continuat o convorbire întreruptă cu 
o zi înainte, a spus: 

- Tot mai eşti supărat pe don Bosco? 

- Şi de ce ar trebui să fiu supărat pe don Bosco? — am întrebat. 
- Atunci de ce nu ai mai venit să ne vezi? Credeam că-ţi 
propun o carieră care ți se potrivea...Tu ai urmat o alta, e 
adevărat, dar văd că ai ajuns departe. Sunt foarte mulţumit şi mă 
bucur pentru tine. 

Încercam să schiţez un cuvânt de mulțumire şi să mă scuz, dar 
don Bosco dându-şi seama de stânjeneala mea şi fără să-mi dea 
timp să spun ceva, a continuat: 

- Bine, bine, acum să facem pace. Ascultă: în ziua cutare...va fi 
sărbătoare pentru tinerii oratorieni; or să ne viziteze şi episcopi. 
Vino şi tu să iei masa cu noi. 

Vroiam să refuz, dar don Bosco nu mi-a îngăduit: 

- M-aş supăra eu dacă nu ai veni — a conchis el. Ne-am înţeles 
aşadar. Te aştept fără doar şi poate. 

M-am dus. (...) Şi atât de mult m-am ataşat de don Bosco şi de 
Oratoriu încât am avut onoarea să-l îngrijesc pe don Bosco în 
ultima sa boală. Eu eram cel mai tânăr dintre toți doctorii care 
veneau la căpătâiul său; şi mie îmi făcea confidenţe ca unui fiu, 
oricâtă încredere ar fi avut în ceilalți trei medici chemaţi des să- 
l consulte: Albertotti, Fisore şi Vignolo». 


O uniformă care stânjeneşte 


«Îmi amintesc că ultima oară când am mers să-l consult, pe 29 
ianuarie 1888, ieşisem de dimineață îmbrăcat cu uniforma 
oficială să pozez pentru o revistă, şi cum nu am mai avut timp 
să mă schimb, nu ştiam dacă am făcut bine prezentându-mă la 
don Bosco cu hainele acelea. Cu toată încrederea i-am 
comunicat îndoiala mea şi el uimit m-a întrebat: 

- De ce crezi asta? 

- Cum de ce? Don Bosco este preot şi să vin la el îmbrăcat cu o 
uniformă care aminteşte de  Rege...ştiţi...Papa şi 
Regele...stăpânirea terestră ... 

Don Bosco nu s-a putut abține să nu zâmbească; apoi 
redevenind serios şi aproape scandând cuvintele: 
- Ascultă, dragul meu Bestente — mi-a spus — aceste probleme 
nu ne privesc pe nici unul din noi, nici pe tine, nici pe mine 
„„„Să le descurce ițele cei care pot. Noi avem alte sarcini de 
îndeplinit. Eu, care sunt preot, trebuie să caut să slujesc Biserica 
şi pe Papă cum pot mai bine; iar tu care îmbraci uniforma 
militară, trebuie să te gândeşti cum să-ţi serveşti Patria şi pe 
Rege. Să căutăm fiecare dintre noi să ne facem bine datoria; iată 
ce trebuie să ne intereseze, nimic altceva (...)». 


Scrisoarea unui misionar 


Aceste amintiri ale doctorului Tommaso Bestente au apărut în 
Buletinul Salesian în iunie 1919. După câteva luni, la Buenos 
Aires, i-a sosit directorului acestei publicaţii scrisoarea unui 
misionar salesian, don Bartolomeo Molinari. Iat-o: 

«(...) După ce am citit povestea colegului meu Bestente, am 
simțit o mare dorință să-mi aştern pe hârtie aceste câteva 
amintiri, pe care nu le-am spus niciodată nimănui (...). 

Într-o dimineaţă, pe la ora nouă, don Bosco ieşea pe o uşă 
laterală din Biserica Sfintei Maria Ajutătoare. Tinerii se aflau 
în recreaţie, şi mulţi au alergat să-l salute şi să-i sărute mâna. 
Mânat de curiozitate m-am apropiat şi eu, şi pentru întâia oară 
l-am văzut pe don Bosco la câţiva de metri de mine, pentru că 
nu-l cunoşteam încă. De abia m-a zărit, că mi s-a adresat cu 
cuvintele acestea: 

-  Tucine eşti şi de unde vii? 

- Mă numesc Bartolomeo Molinari şi sunt din Liguria. 
Cu ce te ocupi? 
- Sunt meşteşugar. 

Nu ţi-ar plăcea să înveți? 

Auzind aceste cuvinte, m-am gândit imediat că don Bosco mă 
vroia preot, şi amintindu-mi ce se vorbea în satul meu despre 
oamenii bisericii, i-am răspuns repede şi cu o oarecare lipsă de 
respect: 

- Nu, domnule: eu vreau să învăţ o meserie, după care să mă 
reîntorc în satul meu. 

- Foarte bine. Dar dacă din întâmplare o să-ţi vină cheful să 
înveţi, dă-mi de ştire. Locuiesc în camera aceea pe care o vezi 
la etajul al treilea. 

Spunând asta ridică brațul şi îmi arătă unde, după care îşi 

continuă drumul. Câţiva ani nu m-am mai gândit la conversaţia 
asta. 
Dar, aproape în fiecare zi, de la 9 la 12 dimineaţa, vedeam o 
mulțime de oameni de toate vârstele şi condiţiile care se ducea 
la don Bosco, până când odată am cerut voie de la cursuri şi m- 
am alăturat celor care urcau scările spre camera lui. 

În pragul anticamerei, secretarul său, don Berto, privindu-mă 
fix şi cu un ton cam brusc, m-a întrebat: 

- Tuce vrei? 
- Doresc să vorbesc cu don Bosco. 
- Ta loc şi aşteaptă-ți rândul. 

Lângă uşă se afla un mic tablou înfățişând-o pe Mama 
Margherita, (...) iar deasupra un afiş pe care era scris cu 
cerneală obişnuită, dar cu litere groase: “Un singur lucru e 
important: mântuirea sufletului”. Mi-am zis în sinea mea: “A 
cerut să fie scrise cuvintele astea ca să nu intre la el să-i 
răpească timpul cei interesaţi doar de lucrurile materiale”. 

- Între timp mi-a venit rândul şi don Berto mi-a făcut semn să 
intru. Don Bosco, care îşi însoţise vizitatorul până la ieşire, m-a 
primit în picioare şi m-a atins uşor cu mâna. Am simţit-o destul 
de rece şi aspră. Mi-a spus cu un ton patern: 

- Ce vrei, dragul meu? 

- Aş vrea să mă apuc de studiu. 

- Aminteşte-ţi că eu ţi-am propus asta într-o zi în curte, mai 
demult. Tu mi-ai răspuns că nu vrei să înveţi carte, ci o 
meserie. Acum îți spun eu să mai aştepţi: întoarce-te la munca 
ta, şi dacă dorinţa de studiu îți rămâne vie, scrie-mi şi eu am să- 
ţi răspund. 

A fost prima vizită pe care i-am făcut-o bunului Părinte şi 
satisfăcut m-am întors grăbit la munca mea. (...) Într-o zi am 
luat o foaie de hârtie şi i-am scris lui don Bosco cam tot ce-i 
spusesem altădată prin viu grai. După un timp, don Rua mă 
chemă la Institut. M-am dus. Fără să-şi întrerupă activitatea, îmi 
arătă un plic şi-mi spuse: 

- Este o scrisoare de la don Bosco. Ia şi citeşte. 

Era chiar scrisoarea mea, pe care se aflau notate aceste 

cuvinte: 
- Faceţi bine Exerciţiile Spirituale şi vom căuta să vă ajutăm. 

Perioada Exerciţiilor se apropia şi eu le-am făcut. După 
aceea, don Bosco a trimis după mine şi mi-a spus: 
- Don Bosco te admite printre studenţi. Mergi repede şi spune-i 
lui don Durando. Se află în camera lui, chiar în capătul acestui 
coridor. 

ÎI cunoşteam pe don Durando pentru că uneori venea în curtea 
noastră cu un mic aparat electric şi ne curenta uşor cu el ca să 
ne distreze. Mi-a spus: 

- Bine. Ia scrisoarea asta şi du-i-o directorului şcolilor. 

Am făcut aşa şi am intrat la liceul Oratoriului. Am scris aceste 
amintiri pentru a ajuta lumea să-l cunoască şi mai bine pe 
Părintele nostru»). 


Buenos Aires, octombrie 1919. Don Bartolomeo Molinari, 
salesian (BS, ianuarie 1919, p. 14). 

63. Tinuturi îndepărtate 


Dorinţa de a se strecura pe un vapor 


La 19 ani, Giovanni Bosco student la Chieri s-a pândit pentru 
prima oară în mod serios să devină misionar. Îl îndemna la asta 
situația sa economică nesigură, care înainte îl determinase 
aproape să se facă franciscan. Mai era şi entuziasmul său sincer 
pentru operele misionare. Tocmai se publicase Opera de 
Răspândire a Credinței. Don Bosco citea «cu lăcomie» 
Scrisorile edificatoare ale aceleiaşi Opere, care «descriau truda 
şi sacrificiile Misionarilor» (MB 1,328). 

Intervenţia lui don Cafasso i-a schimbat planurile. 

Dar în 1837, când era în al doilea an la seminar, o ştire a făcut 
vâlvă în puţinele ziare ale timpului, şi s-a vorbit despre ea din 
înaltul amvonului, în biserici, înflăcărând imaginaţia: unii 
Donatori ai Mariei din sanctuarul torinez al Consolatei plecau 
misionari în Birmania, să «poarte primii numele şi delicata 
imagine a Preacuratei pe acele meleaguri îndepărtate ale 
necredincioşilor ».! 

În anul acela începe în Piemont fascinanta şi viguroasa 
predică a părintelui Guglielmo di Piovă, care va deveni 
Cardinalul Massaia, misionar în Etiopia. Roadele acelei predici 
misionare se vor putea culege doar după câțiva ani: în 1841 
misionarii Statelor Sarde sunt în număr de 68, în 1849 ajung la 
221, iar în 1853 la 324. Chiar donațiile pentru ajutorarea 
misionarilor sunt generoase: din 1834 până în '44 în Statele 
Sarde au fost adunate 652.181 de lire, în vreme ce în restul 
Italiei doar 619.452 (în 1986: 2 miliarde şi 600 de milioane față 
de 2 miliarde şi 477 milioane). 

În 1841 don Bosco intră la Căminul lui don Cafasso. Aude 
când se citesc în refector (în timpul tăcerii rituale ce însoţeşte 


l APPENDINO (sub îngrijirea lui), Biserică şi societate în a doua 
jumătate a secolului al XIX-lea în Piemont, Marietti, Torino 1982, p. 
258. 

masa) Analele Răspândirii Credinței. Pe Don Cafasso îl 
entuziasmează povestirile despre faptele misionarilor şi 
convertirea păgânilor. lar tânărul şi înflăcăratul don Bosco 
(MB 2,203) s-a gândit serios să se ascundă pe un vapor cu 
destinaţie îndepărtată, alături de Misionarii Mariei. Îşi amintea 
de visul avut la 9 ani şi i se părea că mulțimea aceea de băieţi îl 
aştepta dincolo de mări. 

Don Cafasso în schimb, văzându-l ocupat cu gramatica 
franceză şi cea spaniolă, i-a spus hotărât: «Nu trebuie să vă 
duceţi misionar!». «De ce?y. «Nu vă place să mergeţi un 
kilometru pe jos, şi chiar o clipă petrecută într-o trăsură închisă 
vi se pare o eternitate, din cauza neplăcerilor stomacale. Vreți 
să traversaţi oceanul? Aţi muri pe drum!». Proiectul a fost 
părăsit a doua oară. 


Basmaua albă 


1846. Oratoriul şi-a înfipt rădăcini stabile în Valdocco, şi 
ideea misiunilor a reînceput să-l preocupe pe don Bosco. 
«Tânărul Giacomo Bellia — îşi aminteşte Ascanio Savio — 
locuia într-o casă vecină cu Oratoriul, şi după prânz îi aducea 
lui don Bosco Analele Răspândirii Credinței. Aşezat în 
mijlocul salesienilor, Bellia le citea cu voce tare din acele 
fascicole. Don Bosco după ce auzea despre faptele 
misionarilor, exclama adeseori: «Dacă aş avea mulţi preoți şi 
mulţi clerici, aş vrea să-i trimit să evanghelizeze ţinuturi 
îndepărtate!» (MB 3,363). 

Michele Rua îşi amintea că l-a văzut jucându-se cu o batistă 
mare albă în mijlocul unui grup de băieți ce-l priveau în tăcere. 
Cu batista făcea un fel de mingie, pe care o sălta dintr-o mână 
într-alta, spunând: «Dacă aş avea doisprezece tineri de care aş 
putea dispune ca de batista asta, aş vrea să răspândesc numele 
lui lisus...până departe, departe» (MB 4,424). 

Directorul Operei de Răspândire a Credinței la Torino în 
perioada aceea era canonicul Giuseppe Ortalda, un om cu 
planuri măreţe şi pline de entuziasm. Pentru a-i susţine pe 
misionarii piemontezi, a lansat în 1852 o mare loterie. A 
repetat acțiunea în 1858 susţinând-o cu o expoziţie de obiecte 

exotice trimise din misiuni. Curiozitatea şi entuziasmul față de 
acele obiecte stranii «aduse din alte lumi» au fost fără margini. 
Episcopii au sprijinit loteria cu circulare şi scrisori pastorale, 
aristocrația a organizat comitete de promovare, guvernul şi 
presa au susținut-o la rândul lor, iar parohiile au adunat colecte 
generoase. S-au strâns atâţia bani, încât Ortalda a lansat un ziar 
numit Expoziție în favoarea Misiunilor Catolice. Era prima 
publicaţie periodică italiană exclusiv misionară, ce a văzut 
lumina tiparului pe 15 decembrie 1857. 


Scrisori ale micilor seminariști chinezi 


Doi ani după aceea, în Cottolengo, la câţiva paşi de Oratoriu, 
Ortalda fondează «Micul Seminar al Misiunilor», cu o sută de 
elevi din diferite dioceze. Observatorul Apostolic al misiunilor 
din China vine să-i dea binecuvântarea. El aduce salutări şi 
scrisori de la micii seminarişti chinezi, care studiază la Hu-pe. 
Între băieţii din Torino şi cei chinezi începe o corespondenţă în 
limba latină, ceea ce crează o emulaţie în Oratoriul din 
Valdocco (unde în luna decembrie a aceluiaşi an 1859 
şaisprezece tineri clerici fondează la iniţiativa lui don Bosco 
Congregația Salesiană). 

Canonicul Ortalda avea proiecte mult prea grandioase. «Nu 
cunoştea valoarea banului», scria despre el canonicul 
Dervoeux. Şi operele sale au trebuit să ia sfârşit deşi erau 
minunate. Dar apostolatul misionar pe care îl sădise în sufletele 
tinerilor şi-a dat oricum rodul: în 1861, erau 336 de misionarii 
piemontezi împrăştiați prin lume. Dintre aceştia 12 erau 
episcopi: şase în China, doi în Etiopia, unul în Munţii 
Stâncoşi, şi aşa mai departe... 

Este greu de înţeles fervoarea misionară pe care don Bosco le- 
a insuflat-o tinerilor săi şi marile realizări misionare ale 
Salesienilor, dacă nu se porneşte de aici. Giovanni Bosco a 
crescut într-o Biserică misionară, gata să-şi poarte credinţa cât 
mai departe, printre oameni mai puţin norocoşi. Giovanni a 
respirat atmosfera aceastei Biserici care i-a alimentat vocaţia 
proprie şi pe cea a tinerilor săi. 

În decembrie 1864, la Valdocco ajunge marele misionar al 
«Nigriziei» (Africa), Daniele Comboni. Este întâmpinat cu 
entuziasm. El vorbea şi «tinerii simțeau născându-se în sufletul 
lor marea dorință de a-l însoți în misiunea sa». În timpul unei 
recreaţii, Comboni i s-a adresat unui preot salesian şi l-a invitat 
să meargă cu el în Africa. Acesta i-a răspuns: «Vezi, părinte, 
dacă Superiorul meu mi-o îngăduie, eu îmi iau breviarul, 
primesc binecuvântarea sa, şi plec imediat». Comboni a 
povestit de multe ori acel episod, mai ales după ce respectivul 
preot a plecat într-adevăr, dar nu spre Africa ci în America de 
Sud, cu permisiunea şi binecuvântarea lui don Bosco. Comboni 
încheia spunând: «Opera lui don Bosco cu oamenii minunaţi de 
care dispune nu poate face decât foarte mult bine, » (MB 
7,825). 


Primul vis misionar 


În 1872 întreg Piemontul catolic a trăit zile de mare entuziasm 
pentru cea de-a cincizecea aniversare a Operei de Răspândire a 
Credinței. Toţi episcopii au venit ia Torino şi însuşi Papa a 
trimis o scrisoare. 

Chiar în această perioadă, don Bosco are din nou un vis 
misterios ca o premoniţie. Rezum aici povestirea sa, cuprinsă 
în MB 10,54-55: «Mi se părea că mă aflu într-o regiune 
sălbatică şi necunoscută. Era o câmpie imensă mărginită în 
depărtare de munți primejdioşi. Grupuri de oameni străbăteau 
călare câmpia aceea: erau aproape goi, foarte înalți, cu pielea 
de un arămiu închis. Purtau haine lungi din piei de animale. 
Foloseau ca arme lancea şi praştia. 

Şi iată că au apărut la o margine a câmpiei mai mulţi oameni. 
Erau misionarii ce veneau să predice religia lui lisus. Barbarii 
de-abia i-au văzut că au tăbărât pe ei şi i-au ucis. Dar iată în 
depărtare un alt steag al misionarilor. S-au apropiat de sălbateci 
cu feţele luminate de zâmbet, urmaţi de o ceată de băieţi. M-am 
apropiat şi eu: erau salesienii noştri. “Se duc să fie omorâţi!”, 
m-am gândit îngrozit. În schimb barbarii au lăsat armele şi i-au 
primit pe ai noştri cu politețe. Salesienii au îngenunchiat şi 
sălbatecii au făcut la fel. Atunci unul dintre salesieni a intonat 

Lăudaţi-o pe Maria, o credincioşi...Şi mulțimea a continuat 
rugăciunea atât de zgomotos că m-am trezit». 

Don Bosco nu a vorbit cu nimeni despre acest vis dar când 
avea timp căuta pe glob «acea câmpie imensă mărginită de 
munți îndepărtați». S-a oprit la Etiopia, la câmpia Chinei, a 
Indiei, a Australiei. Exista însă întotdeauna câte un amănunt 
care nu se potrivea. Unde era ţara din vis? 


Tărâmul visat este Patagonia 


În decembrie 1847, pe biroul lui don Bosco a ajuns scrisoarea 
Monseniorului Aneyros, arhiepiscopul din Buenos Aires. 
Acesta îi propunea lui don Bosco să trimită misionari în 
Argentina, care să se ocupe în primul rând de numeroșii 
emigranţi italieni, lipsiţi de orice asistență religioasă. Ca apoi 
să se îndrepte spre sud, în Patagonia unde triburile indienilor 
Araucani nu auziseră vorbindu-se de lisus Hristos niciodată. 

Don Bosco a consultat febril atlasuri şi hărți geografice. 
Patagonia! Era chiar acea imensă câmpie mărginită de munţi 
înalți şi primejdioşi. Era ţinutul triburilor libere şi sălbatice 
care foloseau lancea şi praştia. Într-acolo arătase degetul lui 
Dumnezeu. 

În ianuarie 1875, don Bosco a dat un anunț important 
salesienilor şi tinerilor. «Aud voci ce-mi strigă din depărtare: 
«Veniţi să ne salvaţi!». Sunt toate acele suflete, care aşteaptă o 
mână binefăcătoare să le aducă pe calea mântuirii... ».! 

Toţi au răspuns într-un singur glas: «Don Bosco, sunt gata să 
plec!». Don Bosco însă nu vroia să trimită în America 
«resturile» ci «spuma» Congregaţiei. A organizat unsprezece 
expediţii dar nici una nu a fost pregătită cu atâta entuziasm, 
emoție şi dăruire ca prima. 


l LEMOYNE, Viața Sfântului Giovanni Bosco, rist. 1977, SEI, 


Torino, p. 101. 

Giovanni Cagliero în fruntea misionarilor 


După o îndelungată cugetare, don Bosco a hotărât ca în 
fruntea misionarilor să plece Giovanni Cagliero, băiețandrul 
ce-l însoțise cu atâţia ani înainte în amvonul din Castelnuovo şi 
care făcuse un idol din «don Bosco» al său. Nu-i refuzase 
niciodată nimic bunului părinte: studiase literatura, muzica, 
teologia, îşi dăduse examenele şi fusese profesor, lucrând în 
oratoriile vecine sau îndepărtate, devenise preot şi salesian, 
totul aşa cum îi arătase don Bosco. Şi întotdeauna cu energie şi 
entuziasm. În rugăciunea din zorii fiecărei zile, abia trezit din 
somn, el repeta: «Te divinizez, Dumnezeul meu. Îţi mulţumesc 
că m-ai făcut creştin şi salesian». 

La 37 de ani era una din cele două tinere coloane ale 
Congregaţiei: Michele Rua, umbra tăcută şi fidelă a lui don 
Bosco şi Giovanni Cagliero, mintea înflăcărată şi braţul 
puternic al preotului. Tot viitorul Salesienilor, din punct de 
vedere uman, se sprijinea pe spatele lor. Cagliero, licenţiat în 
teologie şi profesor al clericilor, bun muzician şi dascăl 
neîntrecut părea de neînlocuit în Oratoriu. 

Şi totuşi într-o zi, don Bosco s-a apropiat de el şi i-a spus: 

- Aş vrea să trimit unul dintre preoţii noştri mai vechi să-i 
însoțească pe misionarii din America. Cineva care să rămână 
acolo trei luni, pâne ce ei vor fi bine instalați, unul care să le 
dea sfaturi bune şi sigure în momentele cele mai dificile. 

- Dacă don Bosco se gândeşte la mine — a răspuns calm 
Cagliero —, eu sunt -gata. 

- Foarte bine. Atunci pregăteşte-te. 

Acele «trei luni» s-au transformat în treizeci de ani. Cagliero 
urma să devină, pentru meritele sale ca misionar, primul 
Episcop şi primul Cardinal Salesian. 

Un alt preot de valoare care pleca era don Fagnano. Avea 
inima plină de visuri şi o voință de nestăpânit. Fusese soldatul 
lui Garibaldi. Se va ataşa atât de mult de indienii din Țara de 
Foc, răpuşi de bolile şi de armele albilor, încât îşi va da şi viața 
pentru ei. 

Emigranţii, apoi indienii 


Planul de lucru pentru misionari a fost trasat cu multă 
claritate. Mai întâi de toate urmau să se ocupe de emigranți. 
(Şase ani mai târziu, preşedintele Asociaţiei din Cosenza a 
ţinut un discurs regelui şi reginei Italiei care vizitau Calabria: 
«Vedeţi locuinţele oficiale...:dar plecaţi-vă ochii şi vă veţi da 
seama că treceţi prin mijlocul unor mlaştini îngrozitoare, 
ucigătoare, unde țăranul se îmbolnăveşte şi moare fără nici un 
ajutor, unde agricultura lâncezeşte şi mai este până să dea 
roadele aşteptate. Calabria noastră ar fi un pământ foarte bogat, 
dar din pricina malariei, a proastei administrații a oraşelor şi 
provinciilor, sărăcia a invadat aceste meleaguri altădată 
prospere, şi poporul emigrează în masă în America...» (AL GR 
182 s). Potrivit statisticii lui Clough, din 1871 până în 1880, în 
fiecare an emigrau 98 de mii de italieni, iar în deceniul 
următor, 165 de mii (p. 182). În Argentina plecau aproape 40 
de mii de italieni pe an. 

Străduindu-se pe de o parte să le facă viața mai uşoară 
emigranților, grupuri mici de misionari urmau să plece în 
teritoriile din Patagonia ocupate încă de indieni. Salesienii şi- 
au luat rămas bun de la misionari pe li decembrie 1875, în 
Sanctuarul Mariei Ajutătoare. În mijlocul unei mulţimi de 
oameni, don Bosco a vorbit plin de emoție: 

«Vă recomand cu deosebire să luați seama la situaţia 
dramatică în care se află multe familii italiane... Mergeţi acolo, 
căutați-i pe frații noştri, pe care sărăcia şi nenorocul i-au 
alungat în ţări străine... 

În regiunile care înconjură zona civilizată există multe triburi 
sălbatice...Printre aceşti oameni voi veţi aduce împărăția lui 
Dumnezeu...» (MB 11,385). 

O hârtie scrisă de don Bosco 


În aceeaşi seară, don Bosco i-a însoțit pe misionarii ce plecau 
din portul Genovei. S-au urcat pe navă în ziua de 14, şi don 
Bosco era roşu tot la față din pricina efortului de a-şi stăpâni 
emoția. Atunci când sirena a dat semnalul plecării iminente, 
don Cagliero a intonat cel mai vechi cânt de slavă a Preasfintei 
Oratoriului, acela pe care don Bosco îl auzise în visul său 
despre misiuni: Lăudaţi-o pe Maria, o voi credincioşilor... 

În numele Sfintei Fecioare se înființase Oratoriului. Tot în 
numele Ei începeau misiunile salesiene, care treptat urmau să 
se extindă în întreaga Americă de Sud, în Asia, în Africa... 

Fiecare din cei ce plecau ducea cu sine o hârtie scrisă de don 
Bosco: testamentul său pentru misionarii salesieni de atunci şi 
din totdeauna: 

«Căutaţi suflete, nu bani, nici onoruri, nici funcţii înalte. 

Să aveţi o grijă deosebită de cei bolnavi, de copii, de bătrâni 
şi de săraci. 

Faceţi în aşa fel încât lumea să îşi dea seama că hainele, 
locuinţa, merindele vă sunt sărace, dar voi sunteţi bogaţi în fața 
Domnului şi veţi fi stăpâni peste inima oamenilor. 

Între voi iubiţi-vă, sfătuiţi-vă, îndreptaţi-vă greşelile. Binele 
pentru unu este bine pentru toți. Suferințele şi durerile unuia 
sunt suferinţele şi durerile tuturor. 

Când sunteţi obosiţi şi trudiţi, amintiţi-vă că ne aşteaptă un 
mare premiu pe care o să-l primim în Ceruri. Amin» (MB 
11,408). 

64. Patagonia visată 


Cartierul «Gura» este Valdocco 


Prin mijlocirea scrisorilor pe care le solicita în permanență, 
don Bosco urmărea cu afectuoasă emoție acţiunile misionarilor 
săi. 

J s-au umplut ochii de lacrimi când a citit în prima scrisoare a 
lui don Cagliero că la Buenos Aires misionarii erau înconjurați 
cu bucurie de tineri, cei mai mulți italieni, dar că acei tineri, la 
rugămintea de a face semnul crucii, priveau uimiţi, 
neînţelegând despre ce era vorba. La întrebarea dacă merg la 
Liturghie duminica, răspundeau că nu ştiau când era duminică. 
Cartierul «Gura», populat de imigranţi italieni foarte săraci, era 
copia exactă a periferiei torineze atunci când don Bosco sosise 
acolo cu Oratoriul său. Şi don Cagliero repeta ceea ce don 
Bosco făcuse atunci: vorbea, întreba, se interesa, se juca 
împreună cu tinerii, le preda citirea şi aritmetica. 

Don Bosco a trimis şi alte grupuri de misionari, unii chiar 
foarte tineri, pentru că înţelegea că acolo era noua graniță a 
Congregaţiei sale. 

16 aprilie 1879. Din Buenos Aires a plecat prima expediţie 
misionară spre pământurile locuite de indieni, în sudul 
îndepărtat. În vis, lui don Bosco acele ţinuturi i s-au părut 
situate în apropierea unui oraş. În schimb au trebuit să parcurgă 
1300 kilometri, călare sau în trăsură, în tovărăşia soldaţilor care 
mergeau într-acolo pentru a construi o linie de fortificaţii. 


Patagonia atinsă de ziua Mariei Ajutătoarea 


Marea veste, aşteptată de salesieni şi de prietenii lor, a fost 
dată în Buletinul Salesian din octombrie: «PORŢILE 
PATAGONIEI SE DESCHID PENTRU  MISIUNILE 
SALESIENE», şi era purtată de o lungă şi pitorească scrisoare 
a lui don Costamagna, care a fost citită cu lăcomie de tineri şi 
de bătrâni deopotrivă. Amintesc aici ideile principale: 

«Am plecat din Carruhue pe la sfârşitul lui aprilie, când călare 
când cu trăsura, şi din când în când pe jos, după avangardă sau 
înaintea ariergărzii unei mici armate... 

Am intrat în fortăreața din Puan şi Fortul Argentinian. Cetăți 
cumplite...pe care piemontezii noştri din Gianduia nu s-ar 
căzni să le ocupe...Acolo am botezat vreo optzeci de copii şi de 
tineri. După care am luat drumul deşertului în tovărăşia armatei 
şi a unor triburi de indieni... 

Pe 11 mai, după ce trecusem de dealuri şi de văi, de lagune şi 
torente, am ajuns în sfârşit la Fluviul Colorado. Pe malul lui am 
slujit Sfânta Liturghie... 

În continuare am botezat vreo patruzeci de copii şi de tineri, 
ajunşi la noi împreună cu alte trupe, apoi am trecut fluviul, ca 
toţi ceilalți: îngenunchiaţi pe spatele calului care înnota, agățați 
cu ambele mâini de şea... 

Şi iată că în seara de 23 mai, pe la patru, aud pe unul că zice 
că s-a rătăcit drumul ce ducea de la Rio Colorado la Rio Negro 
(granița naturală a Patagoniei). Nu mai rezistam... Curând 
însă am auzit voci: “Am găsit un nou drum”... 

Nu sperasem în zadar. Dimineaţa, pe 24 mai (sărbătoarea 
Mariei Ajutătoarea, cea mai dragă inimii oricărui salesian), 
sculându-mă la revărsatul zorilor, şi scuturând roua de pe patul 
meu improvizat, după ce m-am încălzit la un foc bun, am urcat 
pe cal şi mergând la trap sau la galop vreo 40 de mile 
(aproximativ 64 kilometri), am ajuns la Choele-Choel; la 4.34 
după amiaza, când soarele se ascundea în spatele Cordilierei 
îndepărtaţilor Anzi, eu am coborât de pe cal; şi pe malul lui Rio 
Negro, adică la porţile Patagoniei, am cântat din adâncul inimii 
imnul de mulțumire față de draga noastră Mamă Maria 
Ajutătoarea...care chiar în ziua sărbătorii sale l-a condus pe 
acest biet salesian în locul Misiunii sale aşteptată atâţia ani...» 
(BS 1879, 10,2). 

Gherila araucanilor 


La vărsarea imensului fluviu Rio Negro, se aflau două mici 
aşezări, ce vor deveni oraşe: Patagones şi Viedma. Don 
Fagnano, parohul din Patagones, ajutat de patru Salesieni şi de 
patru Fiice ale Mariei Ajutătoarea s-a ocupat de pampas, 
teritoriul aflat la nord de Rio Negr6, vast ca Italia 
Septentrională. Parohul Viedmei a fost don Milanesio, căruia i- 
a fost încredinţată întreaga Patagonie, întinsă ca Italia de la Pad 
până în Calabria. Acolo locuiau indienii araucani, cei văzuţi în 
vis de don Bosco, maltrataţi şi urmăriţi de albi. Don Milanesio 
şi salesienii au devenit apărătorii acestora, avocaţii lor pe lângă 
Guvernul central argentinian. 

Din când în când indienii porneau un război de gherilă 
împotriva fermelor (fazendas) albilor, şi răzmerița lor era 
înăbuşită în sânge. 

Atunci când ultima căpetenie araucană, Namuncură, s-a 
hotărât să facă un tratat de pace, l-a ales ca mediator pe don 
Milanesio. 


Îmbrăţişarea tânărului episcop 


8 octombrie 1884. O scrisoare cu sigiliul roşu al Vaticanului 
a sosit la Valdocco. Aduce vestea că Papa l-a numit pe 
Giovanni Cagliero «episcopul Patagoniei». Este unul dintre 
momentele cele mai fericite pentru don Bosco. Vechea viziune 
a giganţilor cu pielea de culoarea arămii în jurul unui tânăr 
muribund nu fusese iluzia unei clipe de oboseală. Se 
îndeplinea. 

Cagliero a fost uns episcop în Sanctuarul Mariei Ajutătoare, 
în mijlocul unei mulţimi copleşitoare de tineri şi de bătrâni. La 
sfârşitul ceremoniei, tânărul episcop (46 de ani) s-a dus la 
mama sa, o bătrânică căruntă de 80 de ani, care odată, demult, 
i-l «dăruise» lui don Bosco. A îmbrățişat-o cu tandreţe. Apoi l- 
a căutat cu privirea pe don Bosco «al său». Acesta se afla într- 
un colț al sacristiei, cu bereta în mână. Episcopul nu s-a sfiit să 
i se arunce în braţe. Îmbrăţişarea aceea puternică şi delicată era 
felul său de a spune «mulţumesc». 

Ultimul vis misionar 


În noaptea dintre 9 şi 10 aprilie 1886, în vreme ce 
monseniorul. Cagliero se întorcea în Patagonia, don Bosco a 
avut ultimul vis misionar. I l-a povestit cu vocea slăbită lui don 
Rua. ÎL reproduc aici pe scurt după MB 18,72. 

«Mi-am purtat privirea până la capătul orizontului. Am văzut 
o mulţime imensă de tineri, care m-au înconjurat, strigând: 

- Te-am aşteptat, te-am aşteptat atât de mult. 

O păstoriță ne-a spus: 

-  Aruncaţi-vă privirea până departe. Ce vedeţi? 

- Mie mi se pare că scrie “Valparaiso” — a spus un băiat. 

- Eu pot citi “Santiago” — spuse un altul. 

- Iar eu citesc “Pekin” — a adăugat alt tânăr. 

- Acum — spuse păstoriţa care conducea o turmă imensă — 
trage o singură linie de la Pekin la Santiago, şi opreşte-te în 
mijlocul Africii. Ce vezi? 

- Zece centre misionare — am răspuns. 

- Ei bine, acele centre vor da mulți misionari ce se vor îngriji 
de acele ţinuturi. Vezi aceste zece centre până la Pekin? 
Aici se vor forma misionari pentru aceste meleaguri: Hong 
Kong, Calcutta: Vor apărea institute, centre de formare, de 
studiu. 

- Dar cum se pot face toate acestea? Distanţele sunt enorme. 
Salesienii sunt puţini. 

- Nute îngrijora. Vor face toate acestea fiii tăi, fiii fiiilor tăi 
Şi tot aşa”. 

Pare de necrezut, dar dacă astăzi s-ar lua o hartă geografică şi 
s-ar trasa liniile din vis, s-ar vedea că s-a împlinit aproape pe 
jumătate şi restul e pe cale să se realizeze chiar în anii aceştia. 

Comentând visul cu don Lemoyne, don Bosco a spus «cu o 

voce liniştită dar pătrunzătoare»: «Atunci când Salesienii se vor 
afla în China şi se vor găsi pe cele două maluri ale fluviului care 
curge în apropiere Pekinului!...unii vor veni dinspre stânga şi 
alţii dinspre dreapta...Oh! Îşi vor veni în întâmpinare unii altora 
pentru a-şi strânge mâinile!...Ce glorie pentru Congregația 
noastră!...Dar timpul este în mâinile lui Dumnezeu!» (MB 
18,74) 

65. Moartea anunţată 


«Eu, don Berto, depun mărturie» 


Mortalitatea preadolescenţilor, în ultimele decenii ale secolului 
al XIX-lea era încă foarte ridicată. 

Don Gioachino Berto, secretarul lui don Bosco timp de mai 
bine de douăzeci de ani, a depus mărturie: «EI a prezis, cu mult 
timp înainte de a se întâmpla, moartea aproape a tuturor 
tinerilor (care au murit la Oratoriu), notând împrejurările şi 
momentul când s-a petrecut trecerea lor spre o altă viaţă. O dată 
sau de două ori l-a avertizat cu claritate pe respectivul tânăr; 
câteodată a pronunţat chiar public inițialele acestuia. Din câte 
îmi amintesc toate aceste preziceri s-au îndeplinit, cu foarte rare 
excepții, care parcă au confirmat şi mai mult spiritul profetic al 
lui don Bosco. Eu, don Berto, martor ocular, consemnez toate 
acestea lucruri» (MB 5,387). 

Pentru don Bosco moartea era întâlnirea cu Dumnezeu. 
Trebuia să vii bine pregătit, pentru că El te judeca. 

Considera o mare favoare cunoaşterea clipei propriei morți: 
aşa omul se putea pregăti pentru a fi sigur că ajunge în Rai. 

Dar cum reacționau băieţii la aceste previziuni? Există o 
mărturie plină de cadoare şi de prospeţime care povesteşte ' 
despre asta. O mărturie puţin cunoscută, semnată de Natale 
Brusasca. 


«Am ajuns în seara lui 31 decembrie» 


“Pe ziua de 24 octombrie 1876 eu intram în Oratoriul 
Sfântului Francisc de Sales pentru a studia. Aveam 11 ani şi 
urma să împlinesc 12 în ziua de Crăciun. Am rămas uimit de 
viaţa minunată de la Oratoriu. Mă încânta bunătatea tuturor 
superiorilor şi a profesorilor, veselia colegilor, măreţia bisericii 
Mariei Ajutătoarea. Mi se părea că mă aflu în Paradisul 
Terestru. 

Aşa au trecut primele luni şi am ajuns la seara de 31 de 
decembrie 1876. Îi cunoscusem şi-i îndrăgisem pe toţi superiorii 
de la Oratoriu, dar nu învățasem încă să-l cunosc pe don Bosco, 
care nu putea petrece multă vreme cu noi băieţii. (În noiembrie 
stătuse la Genova, pe l ianuarie urma să plece la Roma). 

În seara aceea, după rugăciune, aclamat de toți elevii din 
Oratoriu, studenţi şi meşteşugari, bunul preot a urcat zâmbind la 
catedră; dar ca să spun drept eu nu pricepeam de ce era atât de 
ovaţionat. Dimpotrivă mă gândeam: “De ce nu este tot atât de 
aplaudat don Lazzero, don Durando şi alți superiori, când vin să 
ne vorbească în fiecare seară? Nu sunt oare tot atât de buni ca 
preotul ăsta ce zâmbeşte cu atâta graţie?” Împărtăşindu-i aceste 
gânduri unui băiat care stătea lângă mine, el mi-a spus: 

- Tu eşti nou, nu-l cunoşti încă pe don Bosco. El este superiorul 
tuturor superiorilor din Casa asta, fondatorul şi ca atare stăpânul 
întregului Oratoriu. 

Am întrebat: - Şi al bisericii? 

- Bineînțeles că şi al bisericii...E] a construit-o!... 

Am fost imediat convins...dar încurcat. 

Între timp încetaseră aplauzele şi am auzit vocea lui don 

Bosco care spunea printre altele: 

- Aceasta este ultima seară a anului 1876. În vreme ce dormiţi 
va începe 1877, şi eu am venit să vă dau darul de sărbători... 

Aici toţi colegii au reînceput să aplaude, în timp ce eu mă 

gândeam în sinea mea: - Ce fel de dar o să ne dea?...bani nu, 

pentru că regulamentul interzice să deţii bani; aşadar cărți! — Şi 
gândind la asta, mă uitam dacă lângă catedră se afla vreun coş 
cu cărți; dar nevăzând nimic, am tras concluzia că ne va dărui 
câte un medalion frumos fiecăruia. Din nou se lăsase o tăcere 

pioasă, şi vocea clară, pătrunzătoare a lui don Bosco, a 

continuat: 

-  Încercaţi întotdeauna să vă împărtăşiți cu sfinţenie, pentru că 
dintre toţi cei care vă aflaţi aici şi auziți cuvintele mele, unii vor 
trece în eternitate în 1877 şi nu se vor mai afla între noi la 
sfârşitul anului ce stă să înceapă. Dintre voi, opt vor muri în 
1877..., şi apoi alţii; şi numele unuia dintre aceştia începe cu 
litera B...». 

«Priveşte, priveşte unde am ajuns!» 


«În momentul acela am încetat să mai urmăresc discursul lui 
don Bosco! Pentru mine, Brusasca, era prea mult. Aveam o 
învălmăşeală cumplită în bietul meu cap...Aş fi preferat să fiu 
la mine în sat, şi am început să chibzuiesc astfel: 

«Priveşte, uite în ce colegiu te-a băgat tatăl tău! Şi mie care 
îmi plăcea atât de mult să fiu aici!...şi mă împrietenisem cu toți 
superiorii...Aşa va să zică!...Eu trebuie să mor!...Eu mă 
numesc Brusasca!... Asta e fără doar ŞI 
poate!...Ajunge!... Chiar mâine am să-i scriu tatei să vină să 
mă ia de aici, pentru că...nu vreau să mai stau la Oratoriu...da, 
am să-i scriu cu siguranţă!...» 

Dar iată că-mi vine imediat un alt gând: 

«Don Bosco a spus că or să moară mai mulți din cei prezenţi 
aici, dar nu a spus că vor muri la Oratoriu; aşadar, chiar dacă 
mă întorc în satul meu, eu tot voi muri, pentru că el a spus că 
va muri cineva al cărui nume începe cu B...Ce să mă 
fac?...Cui să-i scriu?...Ar trebui să fug? Ar fi cazul să 
rămân?...». 

Tocmai atunci s-au reînnoit aplauzele şi don Bosco a coborât 
de la catedră. Tinerii se îndreptau o parte spre dormitorii iar 
alţii se strângeau în jurul lui don Bosco. Eu l-am întrebat pe 
vecinul meu: 

- Unde se duc? 

Şi el: 

-  Să-l întrebe pe don Bosco dacă ei sunt cei care vor muri. 

- Ah, da!?... Atunci merg şi eu. 

Mă gândeam: «Vreau să rămân ultimul şi să-l aştept, chiar până 
mâine dacă o fi cazul, pentru că nu doresc ca ceilalți să audă ce 
o să-mi spună don Bosco». 

M-am aşezat la coada lungă a celor care îi puneau o întrebare 
lui don Bosco şi primeau răspunsul în şoaptă». 


«Vreau să ştiu dacă trebuie să mor!» 


«In jurul lui don Bosco nu se afla nici un superior... M-am 
apropiat de el şi don Bosco m-a întrebat zâmbind: 

-  Şituce vrei? 
M-am tras lângă el cât am putut de mult şi i-am spus: 
- Aş vrea să ştiu dacă urmează să mort... 
- Cum te numeşti? 
- Mă cheamă Brusasca Natale!... 
- Bine!...Eşti tu oare prietenul lui don Bosco? 
- Da, dar oare trebuie să mor? 
- Stai liniştit şi fii vesel, să te spovedeşti şi să te împărtăşeşti 
întotdeauna cu atenţie... Înveseleşte-te şi du-te la culcare! 
l-am sărutat mâna, şi nici vesel, nici nemulțumit, m-am dus în 
dormitor. Nu ascund faptul că în seara aceea mi-era puţin frică 
să mor în anul cel nou: dar pe scurt, m-am simțit mai liniştit 
gândindu-mă la cuvintele: “Fii vesel!”, şi am fost mai bucuros 
decât înainte». 


Prieten cu Cornelio Baldomero 


«Viaţa la Oratoriu era atât de variată, şi eu atât de tânăr, încât 
nu mă mai gândeam la darul de sărbători al lui don Bosco şi la 
litera B... 

Eu trăiam la Oratoriu zilele cele mai fericite, deşi nu-mi 
trecea prin gând, aşa cum promisesem, să devin bunul prieten 
al lui don Bosco. Cu toate acestea, el se gândea la mine. Vedea 
cu plăcere că superiorii se foloseau de vocea mea frumoasă să 
cânt imnurile în cinstea Fecioarei, mă cunoştea personal, şi din 
când în când îmi vorbea. Într-un cuvânt luase în serios 
cuvintele mele că-i eram prieten, în vreme ce eu, în seara 
aceea, îi spusesem că da doar din dorința de a-i grăbi răspunsul, 
care să mă scoată din nesiguranța în care mă aflam, să-mi 
alunge din suflet spaima că sunt sortit unei morți apropiate! 

A murit într-adevăr cineva al cărui nume începea cu B! Mai 
mulți chiar...Briatore Giovanni, Bagnati Antonio, Boggiato 
Luigi, Becchio Carlo... 

Încă din primele luni ale lui 1877 am avut norocul să fiu ales 
în şcoala superioară de muzică, care trebuia să cânte Marea 
Liturghie de Rossini... 

Printre alţii, îmi era drag şi-l apreciam pe un tânăr pe nume 
Cornelio Baldomero. Era bun la suflet, dar nu prea deștept, şi 

M. Dogliani îl făcuse secretarul şcolii de muzică, 
încredințându-i lui cheile dulapului muzical. Îmi plăcea de el, 
şi când nu puteam petrece recreaţiile cu M. Dogliani sau cu 
don Lazzero, eram întotdeauna cu Baldomero. 

Îmi amintesc că, într-o zi, am auzit vocile colegilor noştri 
strigând: Trăiască don Bosco! Trăiască don Bosco! 
Baldomero mi-a spus: 

- Vino să-i sărutăm mâna lui don Bosco. 

Don Bosco venea spre noi, înconjurat de o mare mulțime de 
tineri. Era tot numai zâmbet şi avea un cuvânt bun pentru 
fiecare. 

Noi doi ne-am apropiat de el şi bunul Părinte ne-a salutat cu o 
privire surâzătoare. Baldomero i-a sărutat mâna dreaptă şi eu 
mâna stângă, şi mâinile noastre s-au regăsit tulburate între 
mâinile lui don Bosco. 

Am străbătut împreună curtea până în celălalt capăt, până la 
scara care ducea la camera lui don Bosco. Recreaţia era pe 
sfârşite, şi el, luându-şi rămas bun de la tinerii din jurul său, a 
rămas până la urmă doar cu noi doi, Baldomero la dreapta şi eu 
la stânga. Am urcat scara incomod...Când a apărut în mijlocul 
nostru în balcon, toți tinerii, privind în sus au strigat: - Trăiască 
don Bosco! — Şi don Bosco, salutându-i cu mâna, mi s-a adresat 
mie spunând: 

-  Coboară în curte! 

l-am sărutat mâna. Simţeam în inimă un fel de invidie față de 
Baldomero. Dar respectându-mi îndeajuns colegul am fost 
bucuros că don Bosco îl preferase în felul acela. Totuşi, mânat 
de curiozitatea de a şti de ce îl oprise don Bosco, am hotărât să- 
l aştept. 

În sfârşit l-am văzut coborând scările, cu fața radioasă de 
bucurie, ţinând în mână un medalion foarte frumos al Mariei 
Ajutătoare, în vreme ce se auzea clopoțelul pentru sfârşitul 
recreaţiei. Dialogul a fost aşadar scurt şi rapid: 

-  Ceţi-a spus don Bosco? 

- Mi-a dat acest medalion... 

- Oh, cât este de frumos!...dar a trebuit atâta timp ca să-ţi 
dea un medalion? 

- M-am şi spovedit. 

-  Adevărat?... 

- Şi mi-a spus toate păcatele! 

- Cum asta?...mie nu mi le-a spus niciodată! 

- Cât sunt de bucuros!...Dar acum ajunge, să mergem la 
şcoală. 

Don Bosco a plecat la Roma (pe 18 decembrie 1877) 

şi... Baldomero, care până atunci s-a bucurat de o sănătate de 

fier, a fost nevoit să se interneze la infirmerie câteva zile mai 

târziu (deja pe la începutul lui 1878)». 


În timp ce ne chema clopoţelul 


«Îmi amintesc că în momentul când trebuia să meargă la 
şcoala de muzică, m-a chemat, mi-a dat cheile dulapului, şi mi- 
a spus să-l anunț pe M. Dogliani că el nu se simțea prea bine. 
Am îndeplinit această misiune, şi după cină am urcat la 
infirmerie să-mi văd prietenul. Mi-a spus: 

- Dragă Brusasca, nu mă simt bine; infirmierul a plecat să-mi 
aducă patul din dormitor ca să rămân aici la infirmerie. 

L-am încurajat, şi când a sosit clipa să ne spunem rugăciunile, 
m-am închinat pentru prietenul meu şi m-am dus la culcare. 

În dimineața următoare, spre sfârşitul orelor de clasă, mai 
precis când suna clopoţelul care ne chema la Liturghie, a intrat 
în sală profesorul nostru de Catehism don Mosè Veronesi, şi cu 
vocea sugrumată de emoție ne-a spus: - Dragi tineri, în acest 
moment a zburat la ceruri sufletul lui Baldomero Cornelio, 
după ce a primit Sfântul Maslu...Cei care pot, să se roage şi să 
se cumenice pentru el, toţi ceilalţi să faceți mătănii. Domnul va 
orândui lucrurile în aşa fel ca binele pe care-l facem să ni se 
întoarcă într-o zi nouă!... 

Efectul cuvintelor sale a fost foarte puternic pentru noi toți. 
Confesionalele au fost asaltate şi ne-am împărtăşit cu toții. M- 
am rugat şi eu; dar în auz îmi răsunau în permanenţă cuvintele 
lui don Bosco: - Dintre voi, opt vor muri în 1877, şi apoi alţi 
câţiva; şi numele unuia dintre aceştia începe cu litera B... 

Am continuat încă multă vreme să mă rog pentru sufletul 
prietenului meu. Am fost peste măsură de impresionat de 
dispariția lui prematură. Am purtat mereu în suflet certitudinea 
că minunatul Părinte a fost informat de însuşi Dumnezeu că 

înainte de reîntoarcerea sa de la Roma, bietul Cornelio 
Baldomero va trece pragul eternității şi a dorit să-l pregătească 
el însuşi cu milă paternă pentru marele drum. 

Aşa mă va asista pe mine din Ceruri...atunci când mi-o veni 
ceasul!» 

Preotul Natale Brusasca, Chioggia, 2 noiembrie 1916, 
(Buletinul Salesian 1916, p. 358). 

66. Un negustor, un om de afaceri, 
un marchiz: cooperatorii salesieni 


«Duceam în mână nişte peşte» 


«Eu am nevoie de toți», a spus nu o dată don Bosco (MB 
18,42). Şi îşi arăta recunoştinţa față de toţi cei care îl ajutau. 

În 1876, în timp ce se afla la Chieri, l-a întâlnit pe Giuseppe 
Blanchard, băiatul care cu atâţia ani în urmă îi dăduse pâine şi 
fructe ca să-şi astâmpere foamea. Blanchard povesteşte 
întâmplarea aceea în felul lui de ţăran sărac: 

«Don Bosco nu a uitat, nu s-a ruşinat de ce vroiam eu să fac 
pentru el când era tânăr şi în nevoie. Nu mai ştiam ce se alesese 
de ei, şi chiar dacă îl întâlneam poate că nu aş fi îndrăznit să-i 
dau bineţe sau să mă apropii de el, ca să nu fiu recunoscut. Cât 
greşeam! Într-o zi l-am întâlnit la Chieri, pe când se afla în 
mijlocul unor preoţi veniţi să-l salute cu respect, şi tocmai se 
pregătea să intre în casa Bertinetti, unde era găzduit, când m-a 
zărit şi i-a lăsat pe toți cei care-l întovărăşeau ca să vină la 
mine. “Oh, Blanchard, ce mai faci? — Bine, domnule 
cavaler...” Între timp încercam să o iau repede din loc, căci 
eram stânjenit, şi nu îndrăzneam să vorbesc familiar cu don 
Bosco, că-mi părea că ajunsese foarte sus. Duceam într-o mână 
nişte peşte şi ceva macaroane iar în cealaltă o sticlă de vin. 
“Nu-ţi plac preoţii?” — întrebă don Bosco. “Vai, dar cum să nu! 
— am răspuns — dar în hainele astea nu îndrăznesc să mă opresc 
prea mult la vorbă”. Atunci don Bosco a adăugat: “Dragul 
meu, îmi amintesc de câte ori m-ai ajutat să-mi astâmpăr 
foamea şi ai fost în mâinile Divinei Providenţe unul dintre 
primii binefăcători ai săracului don Bosco!”. Apoi întorcându- 
se către preoţii care-l însoțeau a spus despre mine: “Iată-l pe 
unul dintre primii mei binefăcători!”»... 


1 Mărturie, 1889, în DESR 426 

Făcea milităreşte catehismul 


De la don Calosso care îi dăruise ultimul an din viața sa, până 
la bancherul Cotta care îi achita facturile, viaţa şi operele sale 
au fost alimentate de munca şi sacrificiile multor persoane. 

Vreme de mai mulți ani, de sărbătorile şi în toate zilele 
postului — îşi aminteşte Bonetti — don Bosco trebuia să predea 
catehismul unor clase supraaglomerate de  meşteşugari 
(numărul obişnuit pentru fiecare clasă era de 70 de elevi). Era 
singur. Dar cu punctualitate sosea negustorul Gagliardi, care îşi 
închidea provălia pentru câteva ore, contele Cays, care lăsa 
parlamentul Subalpin, târgoveţi din Porta Palazzo, Marchizul 
Domenico Fassati, ofițer emerit al armatei. Don Bosco îi dădea 
fiecăruia câte o clasă. Marchizul — îşi amintea întotdeauna 
Bonetti — «obişnuit cu ordinea ca un bun soldat ce era, îi aranja 
pe băieți în aşa fel încât să-i ţină în permanență sub 
control...Cu tot aspectul său serios şi milităros, copiii îl iubeau 
foarte mult...Obişnuia să spună că nici cea mai reuşită 
petrecere nu-i dădea atâta satisfacție, cât o jumătate de oră de 
catehism făcut cu tinerii de la Oratoriu» (CL 464). 


Reproșurile şi hârtiile de o mie de lire de la don Cafasso 


Din când în când în curtea Oratoriului sosea don Cafasso, 
preotul pe jumătate cocoşat şi atât de sfânt care îl ajutase pe 
don Bosco în primii săi ani nesiguri la Torino. Se plimba în sus 
şi în jos, şi-i reproşa lui don Bosco: «Ai prea mulți băieţi în 
grija ta, ia mai puţini şi ocupă-te mai mult de fiecare în parte». 
Don Bosco îşi lăsa braţele în jos deznădăjduit: «Şi pe ceilalți 
unde să-i trimit? la închisoare?». Vorbeau multă vreme, după 
care don Cafasso îi dădea un plic, şi pleca sprinten cu 
picioarele lui strâmbe. În plic se aflau hârtii de câte o mie de 
lire, pentru construcţia bisericii Sfântului Francisc de Sales, 
pentru a cumpăra alte terenuri, pentru maşinile din ateliere şi 
din tipografie (cf MB 4,587). 

Don Bosco îi numea cooperatori pe toţi aceşti oameni ce-i 
dădeau o mână de ajutor să se descurce cu greutăţile şi să 

continue să-i ajute pe băieţi. Cuvântul poate să placă sau nu, 
dar ceea ce au făcut aceştia este mai măreț decât un monument. 


Dar ce frăţie! 


Vroia să-i unească într-o mare familie, şi în 1874 a proiectat 
planul unei Uniuni a Sfântului Francisc de Sales. Directorii 
salesieni nu s-au arătat prea entuziaşti. Au spus că era o Frăţie 
în plus. Don Bosco aproape că şi-a ieşit din fire: «Voi nu 
înţelegeți. Dar veți vedea că această Uniune va fi sprijinul 
Societăţii noastre» (MB 10, 1309). 

Don Bosco privea departe. Vedea că nu numai opera sa, ci 
toate operele Bisericii, de la parohii la asociaţiile pentru 
muncitori mergeau înainte pentru că existau nişte oameni care 
făceau binele din umbră, fără a aştepta recompensă de la 
altcineva decât de la Dumnezeu. Trebuiau adunaţi laolaltă 
aceşti adevăraţi creştini. 

A spus-o şi a scris-o: «O sforicică subţire şi fragilă dacă este 
unită cu altele se rupe cu greu. Tot aşa un bun catolic: dacă este 
singur este învins cu uşurinţă de duşmanii binelui, când este 
însă încurajat şi ajutat de alții, sunt împreună o forță ce poate 
face mult bine în jurul ei» (MB 11,536). 

După Salesieni şi Fiicele Mariei Ajutătoare, Cooperatorii au 
fost cea de-a treia ramură a familiei salesiene. Don Bosco a 
vrut să le facă un program simplu şi solid: să se ajute pe ei 
înşişi ducând o viaţă creştină demnă şi responsabilă, să ajute 
operele salesiene, să se pună la dispoziția parohilor şi a 
episcopilor pentru a face binele împreună. 

Au fost foarte mulţi chiar în timpul vieţii lui don Bosco. 
Astăzi sunt răspândiţi în toată lumea. Binele pe care l-au făcut 
şi îl fac este invizibil şi infinit. 

67. Vechii elevi şi-l aminteau aşa 


Îi purta în suflet 


Pe foştii elevi don Bosco îi purta în suflet. 

Când călătorea îi căuta pe tinerii cărora le zâmbise, le vorbise, 
sau le dăruise pâine şi prietenie cu Dumnezeu. În spatele unor 
feţe de adulţi, trecute, asprite de viață, el căuta chipul băiatului 
pe care îl cunoscuse odată. Şi atunci când îl găsea, era 
sărbătoare. 

Chiar şi foştii elevi îşi aduceau aminte cu drag de don Bosco, 
care le rămânea în suflet în amintiri delicate, de neşters. 

Multe s-au pierdut. Altele, mulțumită lui Dumnezeu, s-au 
păstrat. 

În octombrie 1916, Buletinul Salesian a adresat un apel: cine 
avea amintiri despre don Bosco (după 28 de ani de la moartea 
acestuia) să le trimită. Urmau să fie publicate. 

Au răspuns oameni simpli, preoți, maici, dar mai ales foşti 
elevi. Printre atâtea «amintiri» se pot desluşi nuanțe 
necunoscute, atitudini uitate ale acelei fiinţe atât de umane care 
a fost don Bosco. Timp de zece ani, din acel moment, Buletinul 
a avut o rubrică aşteptată de toată lumea: Fapte şi cugetări ale 
lui don Bosco. 

Am ales un mic evantai de amintiri. Unele (cele ale doctorului 
Bestente, ale băiatului Brusasca) le-am inserat în cursul 
naraţiunii. Pe celelalte am să le reproduc aici. 


«Joacă la Loto, îți dau numerele norocoase» 


«(..)Don Bosco m-a avut elev la Oratoriu un an şi mi-a fost 
părinte spiritual vreme de mai mulți ani. 

Primul impuls către sacerdoţiu l-am avut de la el. Părinţii mei 
buni m-au adus la don Bosco rugându-l să mă accepte în 
Oratoriu. Ei urmau să plătească pentru mine pensiunea, cu 
condiţia ca eu să fiu liber să urmez în oraş cursuri de pregătire 
pentru funcții guvernamentale. A răspuns: 

- Don Bosco nu acceptă băieţi care ies zilnic din incinta 
Oratoriului, ca să nu aducă la întoarcere cărţi, ziare sau idei 
lumeşti. 

Spunând acestea şi-a fixat privirea pe mine, a tăcut o clipă, 

după care mi-a spus: 
- Dacă tu ai îmbrăca hainele de preot aş putea să te accept. 

Aceste cuvinte au avut un efect magic. Din acel moment n-am 
mai avut altă dorință decât să mă fac preot. Şi am fost acceptat 
de don Bosco. Am urmat cursurile de retorică în anul doi la 
Oratoriu sub îndrumarea clericilor Francesia şi Rua; apoi am 
îmbrăcat sutana şi am intrat la Seminar. 

Îmi amintesc că într-o duminică seara, după slujbă, l-am văzut 
în curte, aşezat pe pământ înconjurat de patru sau cinci băieți. 
Îşi ţinea în mână batista, care era întotdeauna albă. O 
deschisese, după care o făcuse ghem în palmă şi se juca cu ea 
trecând-o ca pe o minge mititică dintr-o mână în alta. Noi stam 
tăcuţi. După câteva clipe, a spus: 

- Dacă aş avea doisprezece tineri, de care aş putea dispune 
după cum vreau, şi aş putea să-i mânuiesc cum fac cu batista 
asta, aş dori să ajung la capătul lumii! 

Mi-am amintit de cei doisprezece apostoli ai Mântuitorului 
Divin, şi mărturisesc că mi se păreau exagerate vorbele lui don 
Bosco, scuzaţi-mi îndrăzneala. În schimb, el era un adevărat 
profet. 

(...) În ajunul zilei când am luat în stăpânire parohia, m-am 
dus să-i cer binecuvântarea. S-a recules cum obişnuia 
întotdeauna înainte de a spune ceva, apoi încet şi cu o expresie 
profundă mi-a zis textual aceste cuvinte: 

- Îţi recomand cu deosebire săracii, bătrânii, infirmii şi cum e 
normal, tineretul. 

Şi m-a binecuvântat. 

La puţine luni după aceea, m-am întors la el. Se găsea la 
Valsalice. M-a întrebat dacă lucrurile mergeau bine. I-am 
răspuns: 

- Mulțumită lui Dumnezeu, da, dar eu am un necaz. 
- Care? 
- Parohia are 52 de mii de lire datorie. (Aproximativ 115 
milioane în 1986). 
Şi ei mi-a răspuns zâmbind cu mare bunătate. 

- O să te învăţ eu cu să plăteşti datoriile acestea. Joacă la 
Lotto! 
Am zâmbit la rândul meu. Şi el: 
- Nu vrei să joci la lotto? 
- Voi juca — am răspuns — dacă dumneavoastră îmi daţi 
numerele. 
- Am săţi le dau —. Mă văzu că sunt uimit, aşa că a insistat: 
- Dar o să le joci cu adevărat? 
- Da, vă promit. 
- Bine, numerele sunt: Credință, Speranţă, Caritate! Dacă vrei 
un al patrulea, poti adăuga Perseverenta. 

Dacă sfatul acesta mi-ar fi fost dat de altcineva mi s-ar fi părut 
o zeflemea. Dar atâta vreme cât venea de la don Bosco, l-am 
acceptat cu venerație. 

Şi imediat m-am simţit liniştit, senin, plin de cea mai curată 
dorință să ajung la credință, speranță şi caritate mai întâi în 
inima mea, apoi în cea a enoriaşilor mei. Adevărul este că 
perseverând în căutarea gloriei lui Dumnezeu şi a binelui 
sufletelor, în doi ani, doar doi ani cum vă spun, am achitat toată 
datoria. 

Dându-le vestea cea bună enoriaşilor, le-am povestit discuţia 
pe care am avut-o cu don Bosco, şi i-am sfătuit pe toți să 
aleagă numerele lui don Bosco, spunând că erau infailibile». 

Teologul Domenico Muriana, paroh al bisericii Sfânta Teresa, 
Torino (BS 1916, 41). 


«L-au beatificat pe Cottolengo?» 


«Era în toamna lui 1865, eu împlinisem 8 ani şi don Bosco, cu 
o ceată de ştrengari, precedaţi de formaţia muzicală, traversa 
Chieri, îndreptându-se spre Becchi pentru sărbătoarea 
Rosariului. 

Ajuns împreună cu mica sa trupă pe strada Moreto la numărul 
10, le-a ordonat să se oprească şi a intrat în casa mea. Eu eram 
aşezat pe un taburet, ocupat cu scrisul temelor pentru acasă. A 
fost sărbătoare pentru părinţii şi fratele meu Dominic, pe atunci 
preot, care fusese la Oratoriu şi era îndrăgit de don Bosco. 
După ce i-a salutat pe toți în felul lui jovial şi demn în acelaşi 

timp, şi-a fixat privirea scrutătoare asupra ochilor mei uimiţi, 
Şi: 
- Cum te numeşti? — m-a întrebat. 
Agostino — i-am răspuns. 
- Oh! Ce nume frumos! Şi-n ce clasă mergi? 
A treia elementară. 
Foarte bine. Să înveţi bine, şi cum termini a patra elementară, 
vii cu mine la Oratoriu, unde îţi vei face o mulţime de prieteni, 
ce-or să te iubească mult...Îţi vei putea continua studiile după 
care vom vedea ce cale ţi-a hărăzit Domnul. 

Ţin bine minte cuvintele lui; şi le aminteşte şi sora mea mai 
mare, care mai trăieşte. Ea l-a întrebat pe don Bosco dacă n-ar 
vrea să deschidă o casă şi pentru fete, să facă (cum spunea ea) 
un regiment de Maici, la care don Bosco a zâmbit şi i-a 
răspuns: 

- Ba da, toate la timpul lor, dar nu pentru tine! 

Avea dreptate. Sora mea s-a măritat în 1868. (...) 

După ce am absolvit clasa a treia primară şi am trecut într-a 
patra, în august 1866 la vârsta de nouă ani am intrat în 
Oratoriu, unde am urmat cursurile gimnaziale, până în august 
1872, când am fost hirotonisit preot. 

Când am intrat la Oratoriu, mama, ce-l cunoscuse personal pe 
canonicul Cottolengo, fondatorul Micii Case a Divinei 
Providenţe, (...) mi-a încredinţat sarcina să-l întreb pe don 
Bosco dacă beatificarea părintelui Cottolengo urma să aibă 
loc în curând. 

Beatificare! Cuvânt ebraic spus unui copil de nouă ani; vă 
puteţi imagina cum l-am repetat de o sută de ori ca să nu-l uit. 

Atunci când am ajuns la Oratoriu şi m-am prezentat pentru 
întâia oară în faţa lui don Bosco, i-am spus cu simplitate: 

- Mama m-a pus să vă întreb dacă va avea loc în curând 
beatificarea părintelui Cottolengo. 

- Da, da — mi-a răspuns don Bosco — dar n-o s-o vedem nici eu, 
nici mama ta. Tu în schimb o să o vezi! 

Câte preziceri în aceste câteva cuvinte! Când mama a venit 
să mă viziteze, i-am dat răspunsul pe care îl primisem de la don 
Bosco. (...) Mama mea a murit în 1870, don Bosco în 1888. 

Găsindu-mă la Giaveno în ianuarie 1892, m-am îmbolnăvit de 
erizipel facial. În câteva zile în care febra nu mi-a scăzut deloc, 


347 


am ajuns aproape în pragul morții. Parohul, don Giorgio 
Bernero, a început să mă pregătească pentru marele drum. La 
îndemnurile pioase şi stăruitoare ale preotului, eu n-am spus 
decât: «L-au beatificat deja pe Cottolengo?» În faţa unei 
întrebări atât de neaşteptate şi de greu de înţeles, parohul a 
rămas şi mai convins de pericolul de moarte în care mă aflam 
C) 

Cum am primit Sfintele Taine, am adormit şi m-am trezit într- 
un târziu fără febră şi cu toate semnele unui început de 
convalescență. În timpul acesteia, parohul mi-a vorbit de 
rătăcirile pe care le-am avut în timpul boli, şi despre întrebarea: 
«Dar l-au beatificat deja pe Cottolengo?» 

Atunci (...) i-am povestit bunului preot faptele, şi el şi-a dat 
seama că tot ceea ce spusesem în delirul febrei nu era decât o 
amintire a prevestirii lui don Bosco. 

M-am vindecat pe deplin. (...) M-am dus la don Lemoyne să-i 
povestesc tot ce se petrecuse între mine şi don Bosco în 1866, 
şi despre boala mea din 1892. Sunt bucuros (...) să-mi fi putut 
aduce contribuţia la documentarea despre viața sfântă a lui don 
Bosco”. 

Canonicul Agostino Parigi. Moncalieri, 31 ianuarie 1918 (BS 
1918, 47). 


L-am purtat pe spate pe don Bosco 


«Se întâmpla în iunie 1879. În vreme ce mă întorceam de la 
şcoala de muzică, am văzut într-o cameră un pian cu coadă. În 
loc să mă întorc în sala de studiu, şi fără să mă sinchisesc că-i 
deranjam pe ceilalţi băieţi, am început să ating clapele. 

A trecut don Bosco. M-a surprins, şi, fără să-mi dau seama 
mă luă de urechi, dar într-un fel atât de delicat că mi-aş fi dorit 
să dureze vreme îndelungată pedeapsa aceea. El a vorbit 
primul. Îmi amintesc că mi-a spus printre altele: 

- Nu te cert pentru că încerci să cânți, ci pentru că o faci la un 
moment nepotrivit, când este ora de studiu. În alte privințe sunt 
bucuros să ştiu că iubeşti muzica. Muzicienii trebuie să aibă 
după părerea mea un loc privilegiat în Cer. Încearcă aşadar să 

fii un bun muzician pe pământ, dar cu intenţia clară şi hotărâtă 
să devii un bun muzician şi în Rai. 

În septembrie 1879, în vreme ce mă găseam la San Benigno 
să fac Exerciţiile Spirituale, l-am întâlnit pe don Bosco pe scara 
care ducea la etajul superior. Era aşezat pe o treaptă, şi i se 
putea citi pe chip o mare oboseală, care-l împiedecase de altfel 
să urce în continuare. Se ghemuise pe scară aşteptând să treacă 
cineva să-l ajute. Providența a dorit să trec eu primul. M-a rugat 
să-l ajut să urce. Trebuie oare să vă spun cât de bucuros m-am 
oferit să fac gestul acela caritabil? 

Cum era foarte greu să-l ridic singur în brațe, am preferat să- 
l duc în spinare. Şi în momentele acelea, ce n-au fost pentru 
mine o via crucis, cu delicateţe şi dulceața don Bosco mi-a 
spus: 

- Cireneo a fost mai norocos decât tine. El l-a ridicat pe lisus, 
purtându-l crucea scurtă vreme. Tu însă ce duci? Un biet 
păcătos... Dar dacă o faci cu dragoste pentru Dumnezeu, o să ai 
şi tu un premiu, pentru că nu trebuie să uiţi niciodată, lisus 
consideră că îi este adresat orice lucru pe care îl facem pentru 
aproapele nostru din dragoste pentru EI”. 

Canonicul Giuseppe Laguzzi. Castelferro (Alessandria) (BS 

1917, 144). 


«Era întotdeauna cu noi» 


«Minunaţii ani 1866-67-68-69 petrecuţi alături de don Bosco 
la Oratoriu, în preajma Sanctuarului Mariei Ajutătoare, îmi 
sunt dragi şi de neşters din amintire. Cum pe atunci existau 
destul de puţine case salesiene, el era mereu cu noi cu excepția 
unor absenţe rare şi de scurtă durată. Stăteam împreună în 
biserică, în recreaţie; şi cât de plăcut era să recităm seara 
rugăciuni în fața statuii Sfintei Fecioare sub porticul 
binecunoscut (...). 

Lăsând Oratoriul, mă pregăteam să intru la Seminarul 
Diocesan. După ce m-a spovedit m-a întrebat: 

- Poţi să mă ajuţi la slujirea Liturghiei? Ar putea fi ultima... 
- E foarte mare cinstea pe care mi-o faceţi, dar sper să nu fie 
ultima dată... 

Şi într-adevăr nu a fost, pentru că am slujit alături de el 
Liturghia ca seminarist şi ca preot. După ce s-a terminat Sfânta 
Slujbă mi-a spus: 

- Îngenunchiază, vreau să-ți dau şi binecuvântarea mea. 

După ce m-a binecuvântat, ținându-şi mâna apăsată pe capul 
meu a adăugat: 
- Ține minte, Luigi, dacă cu ajutorul lui Dumnezeu vei deveni 
preot, caută binele şi frumusețea sufletelor şi nu bogăția 
banilor. 

Cuvintele acelea, pronunţate cu un accent delicat şi însoţite de 
privirea lui pătrunzătoare, mi-au tulburat sufletul şi mi s-au 
întipărit în inimă, aşa încât nu le-am uitat niciodată. Ela au fost 
pentru mine un program. (...)». 

Luigi Spandre, Episcop de Asti (BS 1916, 41). 

68. Şi-l aminteau aşa — II 


O bunică şi o nepoţică 


«Mă aflam la Vercelli împreună cu bunica mea. La Torino se 
sărbătorea nunta lui Umberto I cu regina Margherita (1868) şi 
ne-am dus să vedem şi noi serbările (...) Bunica m-a însoţit la 
don Bosco, de la care primise deja sfaturi şi favoruri. După ce 
i-a vorbit s-a înclinat spre mine şi mi-a spus la ureche: 

- Sărută-i mâna, căci e un sfânt! 
Surprinsă de o asemenea invitaţie, şi temându-mă ca bunica 
să nu râdă de mine, am spus cu sinceritate: 
- Dar sfinţii nu sunt în Rai? 
Don Bosco zâmbind a răspuns: 
- Ai dreptate. Sfinţii sunt în Ceruri, dar dacă au doar un picior 
în Rai, cu celălalt pot să cadă şi să rămână pe afară! 
M-a binecuvântat şi mi-a dăruit o coroniță cu mărgele 
albastre, zicându-i bunicii: 
- Fetiţa asta o să fie o fiică a bisericii. 

(...) După întâlnirea aceea, existența mea s-a scurs cu destule 
peripeții, dar nu am uitat niciodată cuvintele lui don Bosco. În 
1871, eram cu mama la Palermo, şi, trebuind să mă întorc cu ea 
în Piemont, ne-am îmbarcat pe vasul “Messina”. Şi iată că, pe 
la începutul călătoriei, s-a pornit o furtună cumplită şi vaporul 
a naufragiat. Părea că totul este pierdut, dar amintindu-mi de 
profeția lui don Bosco, am păstrat în suflet speranţa salvării. 

Mai târziu am intrat în rândul Fiicelor Mariei Ajutătoare. 
Eram novice la Nisa Monferrato în 1881, când am fost fericită 
să pot vorbi cu Părintele nostru, căruia i-am exprimat bucuria 
mea de a fi devenit maică; dar am adăugat că mi-era teamă că 
cei dragi mie nu vor avea o viață binecuvântată de Dumnezeu. 
Don Bosco mi-a răspuns: 

- Domnul nu v-a chemat să deveniți maică doar pentru a vă 
salva propriul suflet, ci şi pe cel al rudelor voastre până la a 
patra şi a cincea generaţie, şi a tuturor celor care vă sunt dragi; 
de aceea trebuie să perseveraţi în vocația voastră. 

Şi mi-a dăruit trei medalioane pentru rude. 

S-au împlinit spusele lui don Bosco, de parcă aş fi atins 
adevărul lor cu mâinile, căci bunicul, pe atunci trecut de 
nouăzeci de ani, mort puţin mai târziu de un infarct, era liber 
gânditor şi mereu se ţinuse departe de biserică, dar a primit pe 
patul de moarte Sfintele Taine; aşa s-a întâmplat şi cu draga 
mea mamă. 

O altă amintire despre don Bosco. 

În 1887, mă aflam la Torino, când am avut plăcerea să merg 
împreună cu câteva maici străine de loc să-i urez la mulţi ani 
de ziua numelui. Medicul ne pusese în vedere să nu-l facem să 
vorbească; cum nu-l văzusem din 1881, eram convinsă că nu 
mă va recunoaşte. În schimb, întorcându-se spre mine aproape 
fără să mă privească m-a chemat pe nume...» 

Maica Elisa Marocchino, FMA, Saronno 15 octombrie 1924 
(BS 1926, 313). 


Cum l-a văzut baroneasa Olimpia 


Baroneasa Olimpia Savio di Berustiel Rossi se născuse în 
acelaşi an cu don Bosco şi a murit la un an după el. Avea o vilă 
splendidă la Sassi Torinese, şi era o femeie ospitalieră şi cu 
frica lui Dumnezeu. În Memoriile sale, ea îi dedică două pagini 
lui don Bosco. Un portret neobişnuit: 

«L-am cunoscut pe don Bosco, un facsimil al teologului 
Cottolengo şi al abatelui Saccarelli. Despre el se povestesc 
fapte minunate şi inexplicabile...: muţi care vorbesc, betegi ce 
se ridică în picioare, orbi care văd şi bolnavi ce se însănătoşesc 
dintr-o dată de cum sunt încredințaţi de către don Bosco grijii 
Mariei Ajutătoare şi binecuvântaţi în numele Ei sfânt. y 

Miracolul său permanent şi de netăgăduit este însă acela de a 
da îngrijire şi hrană la peste o mie de orfani săraci, culeşi de pe 
stradă, pe care îi educă şi îi instruieşte pentru diferite meserii. 
El nu are avere sau rente, se poate baza doar pe ajutorul 
persoanelor caritabile (...). 

L-am găsit într-o cămăruță săracă, fără podoabe: un pat 
îngust, cu un crucifix mare deasupra, şi un birou lat plin de 


cărţi,. 

Don Bosco este un om de vârstă mijlocie, slab, amabil, 
îmbrăcat cu simplitate, reţinut la vorbă şi la gesturi. (...) 
Contele X, care îl iubeşte foarte mult şi l-ar dori să fie mai 
atent cu propria sănătate, cunoscând strâmtorarea financiară în 
care se află pentru plata muncitorilor ce construiesc sanctuarul 
(Mariei Ajutătoare), i-a spus, că dacă primeşte să ia masa în 
familia lui, de fiecare dată când s-ar duce, ar găsi sub şervet o 
hârtie de 100 de lire, până se vor face 1200 de lire (aproximativ 
3 milioane în 1986). Don Bosco a fost nevoit să accepte, din 
pricina muncitorilor care aşteaptă să fie plătiți. (...) 

L-am rugat pe don Bosco să vină să petreacă la noi o zi 
întreagă, în aer liber, să se bucure de cer şi de căldura soarelui, 
de parfumul florilor. A promis să vină în perioada dintre 
sărbătoarea Trinității şi Corpus Domini (sunt indicaţiile 
sale...). 

Don Bosco a stat cu noi de la 4 (după-amiaza) până la ora 9. 
Pentru prima oară în acel an simţea bucuria de a sta în aer liber, 
în plin câmp, şi primul lucru pe care l-a făcut, coborând din 
trăsură, a fost acela de a privi cu mare dragoste arborii înalți ce 
străjuiau drumul: “Ce plante frumoase! Cât verde! Ce aer 
bun!”. 

La masă a fost vesel, simplu, degajat, şi ne-a lăsat să-i punem 
multă frişcă pe o pastă de marrons glaces, spunând cu un 
zâmbet: 

- Dacă ştiţi cum să mă luaţi..am o slăbiciune pentru 
mâncarea bună ... 

Rugăciunea dinaintea mesei (benedicite) a fost rostită de el 

încet, într-o atitudine concentrată, interiorizată, plină de 

pasiune, care a trasformat prozaica nevoie a corpului într-o 

poetică înălţare a sufletului. (...) 

După prânz, aşezaţi afară în curte, don Bosco ne-a povestit 
unele fapte miraculoase recente. Văzându-l aşa, cu sufletul 
deschis, am îndrăznit să spun că el trebuie că are revelații 
speciale şi legături supranaturale cu Dumnezeu. El a evitat 
întrebarea şi a spus: 

- Greşeşte foarte mult cel care vrea să-i atribuie unui om 
ceea ce-l aparține numai lui Dumnezeu; şi dacă cineva i s-ar 
adresa lui don Bosco pentru cea mai mică binefacere cerească, 
ar fi un lucru zadarnic, ca şi cum i s-ar cere ceva uneia dintre 

aceste plante. Ele sunt ca şi mine, creaturi nevolnice, implorând 
roua din înalt; pentru că noi suntem atomi mişcaţi de El, în 
mediul Lui, aşa cum este peştele în mare” (BS 1918, 142). 


«Nu întotdeauna o graţie este o graţie» 


«Ne amintim o întâmplare auzită de la fosta noastră Maică 
Stareţă, regretata Maică Giovanna Francesca Bolognesi. 

Câţiva ani după căsătoria sa cu marchizul Orazio Ristori, 
îndureraţi de a nu avea încă un moştenitor, cei doi soți s-au 
hotărât să meargă împreună la don Bosco, să-l roage să le 
pomenească această dorinţă a lor în rugăciunile sale. Au făcut 
călătoria de la Genova la Torino şi au fost primiţi de don Bosco 
cu obişnuita sa bunătate. Dar atunci când au ajuns la subiectul 
care îi interesa, mare le-a fost surpriza amândoura, mai ales a 
marchizului, auzindu-l pe don Bosco, pronunţând aceste 
cuvinte simple: 

- Nu întotdeauna ceea ce cerem ca o binefacere a cerului, 
este o adevărată binefacere. 

Regretata noatră stareță a putut constata mai târziu că acest 
răspuns îi fusese inspirat lui don Bosco de însuşi Dumnezeu, 
pentru că rămasă văduvă, nu a întârziat să îmbrăţişeze 
sacerdoțiul (...)». 

Sr. Paola D. Ramognino, Superiora della Visitazione la 
Genova. 25 aprilie 1917 (BS 1917, 262). 


Binecuvântarea viermilor de mătase 


«Se întâmpla în 1882 şi aveam pe atunci 12 ani. Îmi amintesc 
foarte bine că în casa noastră eram prinşi de treabă cu creşterea 
viermilor de mătase. Munca era grea şi obositoare, dar ni se 
părea uşoară datorită speranţei ce aveam de a obține un câştig 
frumos. Parcă ne bucuram dinainte de seninătatea odihnei, 
pentru că viermii, graşi şi frumoşi, începeau să iasă să-şi facă 
pogoaşa de mătase. 

Dar ce se întâmplă? Toţi mor de cum ies. 

Îngrozită dar plină de credință, mama îl trimite pe fratele meu 
Paolo, cu doi ani mai mare decât mine, să meargă la Valdocco, 
să-i explice lui don Bosco necazul în care ne aflăm, ce 
amenință să ducă de izbelişte toată truda noastră, şi să-l roage 
să ne trimită o binecuvântare. Fratele meu aleargă la Oratoriu, 
şi abia poate să intre la don Bosco: 

- Părinte — îi spune — mama vă roagă să binecuvântaţi viermii 
de mătase, pentru că au ajuns la maturitate să țeasă gogoaşa, dar 
cad şi mor înainte de a o face. 

După cum povestea fratele meu, don Bosco a zâmbit, şi 
admirând credința pe care o aveam, şi-a pus mâna pe capul lui 
Paolo şi i-a spus pe dată: 

- Fii liniştit. Mergi acasă, că nu vor mai cădea. 

În aceeaşi clipă, se pare că viermii au încetat să mai moară. 
Acasă şi-au dat seama imediat de asta, şi au spus cu toții: «lată, 
don Bosco i-a binecuvântat, pentru că nu mai mor». Într- 
adevăr, puţin timp după aceea, se întorcea fratele meu şi le 
dădea vestea. (...) Şi am adunat o grămadă de gogoşi de 
mătase». 

Maddalena Cantoni — Torino, 25 iunie 1923 (BS 1924, 52). 


«Aş vrea să am forța necesară să devin misionar» 


«Giuseppe Raffaele Crimont, student iezuit, s-a îmbolnăvit la 
22 de ani de o gravă extenuare nervoasă. O lună întreagă n-a 
mai putut dormi noaptea. Medicii nu-i dădeau nici trei 
săptămâni de viață. O doamnă din Lille pioasă, d-na Decosser, 
l-a rugat pe Superior să-i îngăduie să-l îngrijească pe bolnav în 
propria sa casă, cum avusese grijă de propriul ei fiu iezuit, 
Luigi Decosser, un tânăr subdiacon de 25 de ani aflat tot în 
pericol de moarte, pe care grija ei maternă nu a reuşit totuşi să-l 
salveze. 

Pe vremea aceea, don Bosco, bătrân şi aproape orb, călătorea 
în Franţa, pentru a găsi fondurile financiare necesare construirii 
Bazilicii Sfintei Inimi la Roma. D-na Decosser s-a hotărât să 
apeleze la el pentru însănătorşirea lui Giuseppe Raffaele. 

În dimineaţa următoare sosirii sale la Lille, don Bosco a slujit 
Liturghia în biserica “delle Dame del Ritiro”. Biserica gemea 

de lume, şi Giuseppe Crimont îl asista pe don Bosco, care 
aproape nu mai vedea de loc şi avea nevoie de ajutor în timpul 
slujbei. “Ce Liturghie! — a spus Giuseppe Crimont la sfârşit — 
O Liturghie slujită de un sfânt. O zi după aceea don Bosco a 
slujit în capela Adorării. L-am asistat, şi când a intrat în 
sacristie i-am vorbit. l-am spus că eram un tânăr iezuit ce 
doream să-mi recapăt sănătatea şi vroiam să-i cer o favoarea. 
M-a întrebat despre ce era vorba şi i-am răspuns: 

- Doresc să am forța necesară să fiu trimis în misiune: vreau 
să fiu misionar. 

- Fiul meu — a replicat amabil don Bosco — vei primi acest dar 
ceresc. Îl voi ruga pe Dumnezeu în acest scop, în fiecare zi, în 

mulţumirea rostită după Liturghie. 

L-am crezut. Mi-am recuperat sănătatea; şi câteva luni mai 
târziu eram trimis (...) să-mi continui studiile ca să devin preot. 
În timpul şederii mele am auzit multe lucruri despre misiunile 
din Munţii Stâncoşi, şi după ce m-am consacrat, în 1888, am 
fost trimis de Superiorii mei în Misiune în ţinuturile Indienilor. 
Mai târziu, în 1894, am fost transferat în Alaska.» 

Părintele Crimont a fost făcut episcop în 1917. 

(Relatare a M.S. Pine în Baltimore Catholic Review, preluată 
de BS 1919, 223-4). 


«Nouăzeci la sută» 


«Îmi amintesc că la sfârşitul lui 1886, fiind soldat la Torino şi 
simţindu-mi vocaţia pentru viața ecleziastică, i-am cerut 
parohului să mă recomande lui don Bosco. M-am prezentat la 
el cu o scrisoare de la parohul meu. Secretarul mi-a permis să 
intru la don Bosco. Ce impresie puternică mi-a făcut! Aşezat în 
cămăruța sa, cu fața zâmbitoare, cu vocea molcomă, slăbită, 
dar întotdeauna clară, paternă, plină de dragoste mi-a spus: 

-  Aşează-te! (...) Sfârşind de citit scrisoarea, şi dându-şi 
seama că era vorba de vocaţia mea, m-a privit cu dulceaţă, 
pătrunzător, după care mi-a spus scandând cuvintele cu 
gingăşie: 

- Bravo! Sunt bucuros! Bucuros pentru că eşti soldat, eşti deja 
caporal, deci cunoşti viața şi totuşi eşti hotărât să te consacri 

vieții religioase. Pentru că, vezi tu, eu cred că dintre tinerii care 
îmbrățişează cariera ecleziastică, 20 % abia ajung la jumătatea 
drumului, când încep la vârstă încă fragedă. În schimb dintre 
cei ce i se consacră la o vârstă mai înaintate, se poate spune că 
reuşesc 90 %. Voi face totul ca să te ajut. 
Şi m-a încredinţat unui student la teologie, să mă inițieze în 
studiul latinei în orele mele libere”. 

(Relatare a lui don Francesco Campora către don Pietro 
Martinetti, parohul Carabanei) (BS 1918, 24). 

69. Băieţandrul cu genunchii în nisip 


In urma unui sărac cu umbrela deschisă 


În octombrie 1886 a intrat la Valdocco un băiat din 
Pontecurone, fiul unui biet pavator de străzi. Se numea Luigi 
Orione. 

Pe când avea doar zece ani, pentru a-şi ajuta familia foarte 
săracă, lăsase şcoala şi se dusese să îngenunchieze lângă tatăl 
său, în nisipul umed, pentru a pune una lângă alta pietrele de 
caldarâm (care pe vremea aceea înlocuiau asfaltul). Trebuiau să 
fie bine aranjate, înfipte în pământ cu lovituri ale ciocanului de 
lemn. 

Era o muncă periculoasă pentru toți, mai ales pentru tineri, 
pentru că umezeala nisipului se ridica de la genunchi în tot 
corpul, şi-i îmbolnăvea de artrită, care-i ducea la moarte înainte 
de vreme. Şi totuşi trebuia să o facă pentru ca familia să aibă ce 
mânca. Chiar şi atunci când ploua, şi printre pietre şiroia apa, 
Luigi Orione stătea ghemuit sub o mare umbrelă şi punea 
pietrele unele lângă altele în pământul umed, bătându-le delicat 
cu un ciocan de lemn. 

Într-o zi, în vreme ce muncea aşa sub umbrelă, s-a oprit lângă 
el un cerşetor slab care tremura din cap până în picioare. În 
vreme ce apa îi curgea în şiroaie pe faţă, întinse mâna şi spuse: 
-  Daţi-mi ceva de pomană, pentru mila lui Dumnezeu. 

Luigi, care avea pe atunci zece ani, a fost hipnotizat de acea 
mizerie. S-a ridicat, s-a dus să-şi ia sandvişul pe care îl învelise 
în haină, să nu se ude, şi i l-a dat acelui sărac. Apoi i-a ținut 
umbrela deschisă deasupra capului, cât timp acela a mâncat, şi 
cum săracul o luase din loc, Luigi l-a urmat. Abia făcuseră vreo 
sută de metri, când tatăl i-a strigat: 

- Luigi! Unde te duci? 

Băieţelul a fost ca trezit dintr-un vis de acea chemare, şi 
cerându-i scuze cerşetorului s-a întors. 

-  Încotro mergeai? — l-a întrebat tatăl său supărat. 

Luigi nu a răspuns. Nu ştia ce să spună. Dar i-ar fi urmat pe 
cei foarte săraci toată viața. 

Între bătrânul preot și băiat se aprinsese o scânteie 


Pentru că era foarte bun, parohul pusese o vorbă pentru el să 
fie acceptat de franciscanii din Voghera. Dar se îmbolnăvise şi 
trebuise să se întoarcă acasă. Atunci parohul i se adresase lui 
don Bosco, şi Luigi a fost primit la Valdocco. 

Când a sosit Luigi, don Bosco îşi trăia ultimii ani din viaţă. 
Obosit de călătorii şi hărțuit de datorii, arareori cobora printre 
băieţii săi. Dar orice clipă pe care reuşea să o petreacă cu ei 
era un suflu de viață pentru el. Mergea încet, glumea, întreba, 
răspundea se interesa de tot. Avea un zâmbet şi o dragoste pe 
care nimeni nu ar fi putut-o uita. 

Luigi a fost fascinat de don Bosco. De abia îl zărea de 
departe, că îl saluta, fluturându-şi şapca, şi-i alerga în 
întâmpinare. Printre sutele de tineri care strigau şi se bucurau 
în jurul lui don Bosco, căutând să-i fie cât mai aproape, Luigi 
Orione reușea întotdeauna să ajungă în primul rând. Il fixa cu 
privirea, se uita drept în ochi luii, îi zâmbea. Între bătrânul de 
şaptezeci şi unu de ani şi băieţandrul din Pontecurone se 
aprinsese o scânteie ce va arde în sufletul lui Luigi toată viață. 

Don Bosco glumea cu el. Îi întreba dacă luna din satul lui era 
mai mare decât cea de la Torino, şi văzându-l că râde, îi spunea 
în piemonteză: «T'ses prope’n fa fi6che» (Eşti un băiat curat). 

Luigi avea o mare dorință: să se spovedească cu don Bosco. 
Dar don Bosco se afla la sfârşitul puterilor (mai avea 14 luni 
până la moarte), şi îi spovedea doar pe băieții mai mari care se 
pregăteau să devină salesieni. 

Ce a făcut Luigi ca să obțină un loc între cei ce se puteau 
spovedi cu don Bosco? Nu ştim. Poate că i-a dăruit unuia 
dintre aceştia mâncarea sa. În orice caz el a primit această 
favoare atât de jinduită, şi s-a hotărât să se pregătească cu 
seriozitate. 


«Luigi, dă-mi păcatele tale» 
A intrat în biserica Mariei Ajutătoare, a luat una dintre 


pancartele agățate lângă confesional (care existau pe atunci, şi 
enumerau toate păcatele posibile pentru a-i ajuta pe oameni să- 

şi facă un bun examen de conştiinţă). Pentru a fi sigur că se va 
spovedi bine, a copiat toate păcatele, şi s-a acuzat de toate. A 
umplut conştiincios trei caiete cu păcate. Printre altele se acuza 
de «a fi refuzat să le dea muncitorilor salariul cuvenit» şi de a-i 
fi «asuprit pe cei slabi». Nu înţelegea ce vroiau să spună aceste 
două fraze, dar considera că e mai bine să se învinuiască de 
toate păcatele, căci doar aşa era sigur că Dumnezeu îl va ierta. 
La o singură întrebare răspunse negativ cu hotărâre: «Ai ucis?» 
«Nu — a scris el — asta în nici un caz». 

Aşa, cu caietele în buzunar, s-a dus în camera lui don Bosco, 
şi-a aşteptat rândul, şi a îngenunchiat lângă jilțul preotului. Don 
Bosco l-a privit, i-a zâmbit cu dragoste şi cu o fărâmă de 
veselie: 

- Bravo, Luigi. Sunt mulțumit că ai venit. Şi acum dă-mi 
păcatele tale. 

Pentru Luigi a fost ca şi cum ar fi căzut din nori. Cum ştia don 
Bosco că...În orice caz, scoase primul caiet. Don Bosco l-a 
luat şi l-a rupt în fâşii foarte mici, ca nişte confeti, după care l-a 
aruncat la coş. Apoi, tot zâmbind: 

- Şi acum dă-mi-le şi pe celelalte —. 

Luigi a scos şi celelalte două caiete, ce-au sfârşit la fel. 

Atunci don Bosco i-a zâmbit cu o dragoste pe care Luigi n-o 
va putea uita niciodată şi i-a spus: 

-  Spovedania ta este gata. Nu te mai gândi niciodată la cele 
ce-ai scris. Şi aminteşte-ţi că noi doi vom fi mereu buni prieteni. 
Prieteni pentru totdeauna. 

Luigi Orione a păstrat în sufletul său ca pe cea mai mare 
comoară prietenia bătrânului preot care pe atunci se îndrepta 
deja către Domnul. Atunci când a aflat că don Bosco era pe 
patul de moarte, a vrut să-şi ofere el viața Domnului, în 
schimbul celei a prietenului său. 

După o noapte de rugăciune şi plâns la mormântul lui don 
Bosco, Luigi a înţeles că acesta nu dorea ca el să devină 
salesian ci fondatorul unei alte Congregaţii pentru băieţii săraci 
între săraci, şi a dat ascultare îndemnului cu inima sângerândă. 

Tinerilor peste măsură de săraci din Oratoriile sale le va 
spune de zeci de ori: «Aş merge pe cărbuni încinşi ca să-l mai 
pot vedea odată pe don Bosco să-i mulțumesc». 

70. În Franţa şi în Spania la cerşit 


Rugămintea Papei 


Devoţiunea pentru Inima lui lisus creştea în întreaga lume. 
Fiecare naţiune construia un templu închinat acestui simbol al 
dragostei, pentru a pune o barieră urii care dezlănţuia războaie 
violente între popoare şi între clase sociale. 

În Franţa se terminase aproape o frumoasă bazilică în cartierul 
Montmartre, care va deveni unul dintre monumentele cele mai 
admirate din Paris. 

Doar la Roma nu reuşeau să pună pe picioare nici un proiect 
în acest sens. Papa Leon al XIII-lea se ocupa de asta personal: 
li se adresase epicopilor şi creştinilor din întreaga lume. Dar 
catedrala Sfintei Inimi se afla încă la fundaţie. 

- Există un singur om capabil să o ducă la bun sfârşit — i-a 

spus cardinalul Alimonda. 
- Cine? 
- Don Bosco (MB 14,575). 

Chemat de Papă, don Bosco a sosit la Roma. Avea 65 de ani 
şi era sufocat de cheltuieli. Construia două biserici (la Torino şi 
la Vallecrosia), şi trei institute (la La Spezia, Nisa, Marsilia). 

Leon al XIII-lea i-a mărturisit că e descurajat de piedicile 
întâmpinate de planul său de a construi o biserică închinată 
Inimii Sfânte. 

- Mi s-a spus că dacă vă încredințez dumneavoastră 

proiectul, vă veţi ocupa de terminarea lucrărilor. 

- Dorința Papei este un ordin pentru mine. 

- Dar eu nu pot să vă dau bani. 

- Mi- va trimite Domnul. Dumnavoastră daţi-mi doar 
binecuvântarea, şi permiteți-mi să construiesc alături de biserică 
un Oratoriu şi o casă pentru băieţii săraci (MB 14,577). 

Don Bosco nu lasă să se întrevadă asta, dar ştie că deasupra 
lui planează umbra grea a acuzaţiei de a-şi fi defăimat 
Arhiepiscopul; e conştient că Ordinul său are absolută nevoie 
de sprijinul Papei şi deşi este la capătul puterilor, acceptă 
însărcinarea. 

Călătoria în Franța 


A început o nouă întrecere între el şi Dumnezeu. Don Bosco 
şi-a înmulțit eforturile, truda,oboseala. Acea biserică ce va 
înghiți un milion şi jumătate de lire (aproximativ 4 miliarde 
astăzi) l-a obligat în anii bătrâneții şi ai decăderii fizice, la o 
trudă peste puterile omeneşti. Dar Dumnezeu şi-a sporit 
roadele în mâinile lui don Bosco. 

Cine l-a urmat în această acţiune de durată, a scris: «Era 
dureros să-l vezi urcând şi coborând scările pentru a cere de 
pomană. Adesea în loc de bani, primea crunte umilinţe. A 
pătimit într-atât încât uneori, în intimitate, le răspundea 
glumind unora dintre ai săi care-l întrebau de ce stă atât de 
încovoiat: “Am biserica Sfintei Inimi pe umeri”. Îmbătrânit, cu 
sănătatea şubredă, pot să depun mărturie că acea operă l-a sleit 
de puteri» (MB 15,422 — 17,527). 

Atunci când a văzut că eforturile făcute în Italia nu erau de 
ajuns, i-a spus lui don Rua: «Să mergem în Franța». 

A fost o călătorie care a durat patru luni, din 31 ianuarie până 
în 31 mai 1883. Când a plecat corpul său era deja consumat. 
Vederea îi slăbise: nu mai vedea aproape deloc cu ochiul stâng. 
A mers din oraş în oraş cerând de pomană pentru biserica 
Papei. 

A intrat în Franţa pe la Nisa şi a ajuns la Paris în două luni şi 
19 zile. S-a oprit în Toulon, la Marsilia, Avignon, Lyon, 
Moulins. 

Nimeni, şi cu atât mai puţin don Bosco, nu prevăzuse emoția 
extraordinară, entuziasmul, înghesuiala oamenilor, 
incandescenţa credinţei pe care prezența acelui «sărac preot de 
la ţară» o aprindea în mulțime zi după zi. 


Cinci săptămâni la Paris 


În Parisul rafinat şi susceptibil, obişnuit să vadă cu nepăsare 
pe cei mai celebri oameni din lume, unii din apropiații lui don 
Bosco se temeau de un eşec. De altfel, în acele zile ziarele 
vorbeau de rău Italia, pentru că rupsese o alianță politică cu 
Franţa. 

Parizienii în schimb l-au primit cu o fervoare incandescentă 
pe apostolul băieților marginalizați. A rămas acolo cinci 
săptămâni, şi a fost o perioadă de asediu constant înflăcărat şi 
greu de suportat. 

«Este un sfânt», spuneau. Şi el zâmbea, clătinând din cap. 

«Îi ascultă cu egală atenție şi răbdare pe un muncitor şi pe un 
principe», scriau ziarele. Şi el răspundea: 

«Înaintea lui Dumnezeu, cine ştie care dintre ei este mai 
nobil». 


«Îţi amintești de drumul ce duce la Morialdo?» 


Parizienii, bogaţi şi săraci, au primit mult de la don Bosco şi 
i-au dăruit mult: bilete de bancă, cecuri, monede de aur, 
monede simple, bijuterii. A fost un moment când nu mai ştia 
unde să le pună. 

Apoi s-a întors în Italia. În trenul ce-i aducea înapoi la 
Torino, don Bosco şi don Rua tăceau. Îşi aminteau de acele zile 
ca de un vis, ca de ceva imposibil. La un moment dat, don 
Bosco a rupt tăcerea, şi l-a întrebat în şoaptă pe don Rua: 

- Ñi aminteşti de drumul care duce de la Buttigliera la 
Morialdo? La dreapta este un deal şi pe deal o casă mică. Acolo 
Jocuiam eu împreună cu mama mea. Pe păşunile din jur duceam 
la păscut două vaci. Dacă domnii aceia ar şti că au purtat în 
triumf un biet văcar din Becchi...(MB 16,257). 


Un rege la Barcelona 


În 1886, când mai avea doar doi ani până la moarte, nevoile l- 
au împins să facă o ultimă călătorie: în Spania. Don Lemoyne 
scrie: «Primirea sa la Barcelona a fost demnă de un rege. 

Erau veniţi să-l întâmpine autoritățile civile, Vicarul General 
în locul Episcopului absent, rectorul Universităţii şi cea mai 
ilustră dintre Cooperatorarele Salesiene, Doamna Dorotea da 
Chopitea...Don Bosco, salutându-şi ilustra binefăcătoare, i-a 
spus: - Oh, doamnă Dorotea! Zilnic mă rugam lui Dumnezeu să 
mă ajute să vă pot cunoaşte înainte de moarte! 

După aceea a mers la Talleres Salesianos (Şcoala 
profesională salesiană) din Sarriá. Cu un an înainte tinerii 
şcolari de acolo îi trimeseseră planul unei maşini cu aburi cu 
înscripția Zorino-Barcelona. Era o invitaţie amabilă şi expresia 
unei dorinţe fierbinți pe care acei dragi băieţi i-o adresaseră lui 
Dumnezeu cu rugăciuni, posturi, privațiuni. Şi pe 8 aprilie 
1886 în sfârşit, văzând că au fost ascultați, i-au făcut Sfântului 
o primire de neuitat».! Pe data de 3 mai, în vila Marti-Codolar, 
înconjurat de colaboratorii săi şi de mulţi băieţi, don Bosco a 
pozat într-o fotografie minunată. Este singura pentru care se 
mai păstrează negativul pe o placă fotografică perfectă. 

La Barcelona, don Bosco a primit darul cel mai minunat din 
câte i-au fost făcute vreodată: colina cea mai înaltă dintre cele 
foarte frumoase care înconjură oraşul: Tibidabo. 

S-a întors încet în Italia sa natală (trenul îl obosea foarte 
mult). Ultima reîntoarcere. Se gândea la viața sa. Va spune: 
«Totul este opera Sfintei Fecioare. Totul a început cu acel Ave 
Maria pe care l-am rostit cu fervoare şi dreaptă intenţie 
împreună cu un băiat, acum patruzeci şi cinci de ani, în biserica 
Sfântului Francesco d" Assisi» (MB 17, 510). 


l LEMOYNE, Viața Sfântului Giovanni Bosco, SEI, Torino, rist. 
1977, p. 600. 

71.«În faţa ochilor primul vis» 


Papa îl cheamă încă o dată la Roma 


În primăvara anului 1887, catedrala Sfintei Inimi încredinţată 
de Papă lui don Bosco este terminată. În zidurile acelea sunt 
strânşi şapte ani din viața preotului din Valdocco: muncă, 
lipsuri, privaţiuni, oboseli, nevoi, sănătate ruinată. 

Acum Papa, fericit că acţiunea a fost îndeplinită cu succes, 
vrea ca don Bosco să vină la Roma pentru inaugurare. O 
călătorie cu trenul este un adevărat chin în condiţiile sale de 
sănătate. Dar dorinţa Papei a fost întotdeauna pentru don Bosco 
un ordin. 

Salesienii organizează pentru Părintele lor o călătorie 
împărțită pe mai multe etape, cu multe pauze în casele 
salesiene de pe traseu. Pentru întâia oară este încălcat 
principiul sărăciei lui don Bosco: îl constrâng să meargă într-un 
vagon de clasa întâia. 

La Arezzo, cu şapca roşie în mâini, şeful gării îi aleargă în 
întâmpinare. Îl îmbrăţişează: 

- Don Bosco, nu vă amintiţi de mine? Eu eram un băiețandru 
la Torino, orfan de mamă şi de tată. Dumneavoastră m-aţi cules 
de pe stradă, m-aţi ajutat, mi-ați dorit binele. Dumneavoastră vă 
datorez că am acum o familie frumoasă şi locul acesta de 
muncă. 

- Bravo, bravo, sunt bucuros. Roagă-te pentru bietul don 
Bosco (MB 18,311). 


Cu ghetele grosolane pe covoarele prețioase 


Soseşte la Roma pe 30 aprilie. Clericii din Seminarul 
Lombard vor să-l audă vorbind, merg să-l întâlnească. Don 
Bosco îi priveşte pe acei tineri puternici cum era şi el cu ani 
înainte, gata să intre în armata Domnului. Nu mai are puterea 
să vorbească mult. Reuşeşte să rostească doar o singură frază: 

- Gândiţi-vă întotdeauna la ce-ar putea să spună despre voi 
Domnul, nu la ce vor vorbi bine sau rău despre voi oamenii 
(MB 18, 329). 

Papa îl invită la Vatican. Pe când urcă gârbovit scara, câte o 
treaptă o dată, gărzile elveţiene se reped să-l ajute. Don Bosco 
zâmbeşte: 

-  Staţi liniştiţi. Nu sunt un rege. Sunt doar un preot bătrân. 

Leon al XIII-lea îl primeşte în biroul său, îl invită să se aşeze 
alături de el. Şi cum este o zi răcoroasă îi aşterne pe genunchi o 
blană de hermină. Don Bosco cu ghetele sale grele de țăran se 
simte puţin stânjenit pe covoarele acelea preţioase. Apoi 
murmură: 

- Sunt bătrân, Sfinte Părinte. Aceasta este ultima mea 
călătorie, o încheiere pentru mine... Sunt multe de făcut pentru 
tinerii săraci, dar am nişte ajutoare bune care muncesc deja în 
locul meu — şi arată spre don Rua (MB 18,330). 

Consacrarea noii biserici are loc pe 14 mai. 

O zi după aceea, susținut de don Rua şi de don Viglietti, don 
Bosco coboară în biserică pentru a sluji Sfânta Liturghie la 
altarul Mariei Ajutorul Creştinilor. Mulțimea se înghesuie în 
jurul altarului. 

Şi iată că abia începută Liturghia, don Bosco izbucneşte în 
plâns. Un plâns de nestăpânit, îndelung, care însoţeşte aproape 
toată slujba. Don Rua şi don Viglietti sunt impresionați, iar 
mulțimea păstrează o tăcere încordată, care parcă se poate 
atinge cu degetele. 

La sfârşitul Liturghiei, don Bosco trebuie să fie purtat aproape 
pe braţe în sacristie. Are fața plină de lacrimi. Don Viglietti îi 
murmură: 

- Dece, don Bosco? 

Şi el: 

- Aveam în faţa ochilor, vie, scena primului meu vis, la nouă 
ani. O vedeam şi o auzeam pe mama şi pe fraţii mei discutând 
despre cele ce visasem...(MB 18,340). 

În acel vis îndepărtat, Sfânta Fecioară îi spusese: «Vei 
înțelege totul la timpul său». Acum, privind în urmă, i se pare 
că înţelege totul cu adevărat. Merita să facă toate eforturile, 
sacrificiile, să muncească atât, să facă binele şi să mântuiască 
sufletul atâtor băieți. 

72. Lumina şi întunericul 


O candelă ce încet se stinge 


În septembrie 1887 se adunaseră în casa de la Valsalice, pe 
dealul torinez, directorii operelor salesiene. A fost şi don 
Bosco, care s-a simţit deodată rău. Febră ridicată, o durere 
puternică de cap. A făcut totul ca ceilalţi să nu-şi dea seama de 
asta. Şi-a luat rămas bun pe rând de la fiecare dintre «băieţii 
săi», care de-acum crescuseră, erau oameni în toată firea, 
deveniseră «don Bosco» în atâtea oraşe italiene şi străine. 

Dar atunci când l-a îmbrățişat pe don Paolo Albera, superiorul 
Casei salesiene din Franţa, pe acest «Paolino» al său, nu a putut 
să-şi stăpânească emoția: 

- Şi tu pleci. M-aţi părăsit cu toții. M-aţi lăsat aici singur. 

Şi a început să plângă în tăcere. Era un biet om obosit şi 
bolnav, care după atâta muncă simțea singurătatea cum îl 
cuprinde încetul cu încetul, puţin câte puţin. Chiar şi don 
Alberto a fost cuprins de emoție. Atunci don Bosco şi-a făcut 
curaj: 

- Nu-ţi reproşez nimic, să ştii. Tu fă-ți datoria cum vei şti mai 
bine. Dar eu sunt doar un biet bătrân...Mă voi ruga pentru tine, 
fie ca Dumnezeu să-ți călăuzească paşii. 

S-a întors la Valdocco pe 2 octombrie. Băieţii l-au întâmpinat 
plini de bucurie, Luigi Orione şi-a fluturat de departe şapca şi 
i-a alergat înainte strigând: 

- La Valsalice, luna era mai mare decât la Valdocco? 

Au râs împreună. Tinerii l-au însoțit plini de voie bună până la 
scara ce ducea spre camera lui. Cei mai mari l-au ajutat să urce 
treptele una câte una. De la balustradă i-a salutat pe băieți. A 
spus: 

- Fiţi veseli! — Au răspuns în cor: 
- Trăiască don Bosco! 

Era ca o lumânare ce se stingea treptat. Don Rua, care nu-l 
scăpa niciodată din ochi, i-a trimis o telegramă urgentă 
monseniorului Cagliero, dincolo de Atlantic: «Părintele e grav 
bolnav. Vino imediat». 

Episcopul a îngenunchiat şi a spus: «Spovediţi-mă» 


Pe vremea aceea nu existau avioane, şi navei i-au trebuit două 
luni să străbată oceanul. Giovanni Cagliero, episcop, a sosit la 
Valdocco în seara de 7 decembrie. A traversat curtea, băieţii au 
încercat să-l sărbătorească, dar el mergea cu capul plecat spre 
camera unde se stingea don Bosco. 
Sosirea lui «Giovanni» al său a fost pentru el ca o gură de 

oxigen. L-a îmbrăţişat. A murmurat: 
- Eşti bine sănătos? — El era întotdeauna primul care întreba de 
sănătatea vreunuia dintre fii săi, nu din amabilitate, ci pentru că 
ţinea mult la ei. 
- Da, don Bosco, eu sunt bine. Dar dumneavoastră ce mai 
faceţi? 

Nu a aşteptat răspunsul. Chipul lui îmbătrânit vorbea de la 
sine. 

Au petrecut seara împreună. Episcopul i-a povestit multe 
lucruri despre misiuni, despre salesienii care munceau pe 
meleagurile acelea îndepărtate, despre indigenii pe care îi 
botezase şi îi mântuise cu miile. Şi de-odată, ca atunci când era 
copil i-a cerut: 
- Don Bosco, spovediţi-mă. 

Episcopul a îngenunchiat în fața bătrânului preot şi i s-a 
mărturisit ca un copil mic mamei sale. 


Ultimele cinci fraze 


Zilele în care se simţea mai bine alternau cu perioade de criză 
violentă, în care febra se ridica la cote alarmante. 

În apropierea Crăciunului trebuia să le scrie principalilor 
binefăcători. S-a gândit la don Rua. Dar don Viglietti, care 
făcea pe secretarul şi pe infirmierul lui don Bosco, i-a sugerat: 

- Dacă ați putea scrie câteva fraze binefăcătorii ar fi foarte 
mulțumiți. 

Don Bosco sprijinindu-şi mâinile pe măsuţa de lemn, a scris 
vreo douăzeci de fraze. Ultimele cinci au parfumul eternității: 

«Cine îşi mântuieşte sufletul, salvează totul. Cine îşi pierde 
sufletul, pierde totul». 

«Cine îi apără pe săraci, va fi răsplătit cu mărinime de 
Tribunalul Divin». 

«Ce mare ne va fi recompensa pentru tot binele pe care îl 
facem în viaţă!» 

«Cine face binele în viaţă, găseşte binele după moarte». 

«În Rai omul se poate bucura de toate bunurile o eternitate». 
Aceasta a fost ultima frază pe care a scris-o don Bosco, cu o 
ortografie de-acum indescifrabilă. 


«Trebuie să învăţăm să trăim şi să murim» 


În fiecare noapte venea să-l vegheze Pietro Enria, băiatul 
rămas orfan în timpul epidemiei de holeră din 1854, pe care 
don Bosco l-a privit întotdeauna ca pe un fiu. Pietro trebuia să 
facă uneori muncile cele mai umile, ce se fac pentru un bolnav. 
Şi don Bosco îi spunea: 

- Bietul de tine, Pietro. Ai răbdare. 

- Vai, don Bosco, eu mi-aş da şi viaţa pentru vindecarea 
dumneavoastră. Şi nu numai eu, ştiţi? Suntem mulți cei care vă 
iubim foarte mult. 

- O singură tristeţe voi avea când voi muri: că mă despart de 
voi — îi răspunse cu greu don Bosco. 

Febra era în permanență foarte ridicată, respiraţia grea. În 
curtea cea mare, veşnic ticsită de băieți, era o linişte 
neobişnuită. Chiar şi cei mai mici priveau înspre fereastra 
camerei unde marele lor prieten îşi dădea ultima suflare. 

Odată cu sfârşitul anului părea că se apropie aproape 
inexorabil şi sfârşitul lui don Bosco. La capătul unei zile 
epuizante, don Bosco i-a chemat la sine pe don Rua şi 
Monsenior Cagliero. I-a luat de mână, aşa cum un tată le 
strânge mâinile fiilor mai mari, şi le-a spus încet: 

- Să vă iubiţi ca frații. lubiţi-vă, ajutați-vă, sprijiniţi-vă la 
greu. Ajutorul lui Dumnezeu şi al Mariei Ajutătoare nu vă va 
lipsi... 

Noaptea i-a cerut lui Enria puţină apă. Apoi i-a spus: 

- Trebuie să înveţi cum să trăieşti şi cum să mori. 

«Spuneţi-le băieţilor mei...» 


La începutul lui ianuarie sănătatea lui don Bosco se 
restabileşte pe neaşteptate. Din păcate sunt doar câteva zile 
după care starea sa se înrăutăţeşte rapid. Don Lemoyne îi 
sugerează: 
- Gândiţi-vă la lisus pe cruce. Şi el a suferit fără să se poată 
mişca. 
- Da, la asta mă gândesc întotdeauna. 

Ultimele zile i-au fost marcate de un somn profund şi 
îndelungat. 

A mai putut rosti doar aceste ultime cuvinte: 
- Să facem bine tuturor şi rău nimănui. Spuneţi-le băieţilor 
mei că-i aştept pe toți în Rai. 

S-a ridicat la cer în dimineaţa zilei de 31 ianuarie 1888. 


Dar era încă atâta întuneric 


La timpul acela în marile oraşe italiene, la porțile fabricilor, 
mii de băieţi aşteptau la rând sub privirile supraveghetorilor să- 
şi înceapă ziua de muncă. Cumplitele legi economice continuau 
să-i arunce pe copii în fabrici şi în mine. Patronii puteau să 
angajeze pentru munca de noapte băieţi de 12 ani, şi pentru 
munca în mină, copii de 10 ani, iar în fabrici, copii de nouă ani. 
Fusese promulgată legea «umanitară» din 1886, care permitea 
o zi de lucru de 12 până la 14 ore. (Doar spre sfârşitul 
secolului, legea va reduce timpul de muncă pentru minori de la 
15 la 11 ore). 

În aceeaşi zi, din porturile Genovei, de la Napoli şi Palermo 
grupuri tăcute de emigranţi au urcat pe nave cu copii şi boccele 
de haine: erau câţiva din cei 160 de mii de emigranţi care 
evadau în fiecare an din Italia pornind în căutarea «norocului» 
dincolo de ocean. 

Tot în acele zile, prin trecătorile Anzilor, triburi decimate de 
indieni araucani se cățărau spre regiunile îngheţate ale 
munților, pentru a se salva de puştile albilor ce-i vânau. 

Pe pământ trecuse un sfânt. O licărire de lumină se aprinsese 
într-un colț al lumii. Dar mai era atâta întuneric. 


370 


SO EO SIE N a LI 5 


CUPRINS 


572.4 MIRI a A e e a E aaa SCI 
ABREVIERI n ee eri a a d nt 8 


Dacă. Mu vine- tatucan. „ass catea tea nd i a are an al, 9 
(O varăilărătsOarEr 2 oma a a o a e aaa a ala loa et la noa 11 
Mamar snene n a a a a ci 70 o 14 
Giovanni creşte şi istoria îşi urmează cursul............... 17 
De mână cu Dumnezeu sosea palat tota e da e nau n ee ca 22 
Marele VIS, «astuia ar ao ia a nd ta da 8 
La şcoală pentru că e nepotul slujnicei............. ceea 3l 
Pe o bârnă şi pe frânghie............cecmmcc eee 34 
Pima SSPOVadă e ca ae 38 
În căutare de lucru la 12 ani........ccmncceeeeeeeee 42 
Micul VACA edo 0 0 a E aa aie N 46 
Un preot bâtrân şi câțiva bănuți............ccck.. 50 
Saboți cu miros de eapră.....ccccecae eee eee ca emoție 54 
Noul rege se numeşte Carlo Alberto..................... 57 
Ani fericit la Chieri mt. ee e ee a 63 
Întrebarea decisivă... aaa aaa ceea fana ate 68 
Luigi Comollo: "Sunt mântuit!".... coco eeee 71 
Don Cocchi, preotul insultat... eee 77 
Agonia micilor muncitori... eee oo neee 85 
Ziduri negre şi chipuri pline de funingine............... 91 
Vărul se numeşte Bartolomeo... e neeeeeeeae aere 96 
Fraţii Buzzetti............ I a aurit, EROS: PANA, 100 
Îi Ralatulè Regal > oaie ea iei n EREI 105 
Șapte luni în preajma Marchizei.................11l 
Într-un cimitir şi într-o moarâ.........cee ceeace. 115 
Un preot plin de praf şi o 

grămadă „dep băieții onea ee eee a a a 119 
Spitalul de nebuni pentru don Bosco............ 123 
Ultima CVacuane cge ee e ei a 127 
“Moare. Doni Boseol -a ea a 130 
O mamã şi o casă pentru cine n-are........... 134 
Giuseppe Carlino: bãieții speranţei................. 138 
Politică la înaltă Meniuc, mn poor eee ca faca e a Tea e eee 144 


1848: cocarda tricoloră.. KES ANRE e aaa, 4149 
Război în Lombardia şi pe pajiști... ..157 
Cu lingurița în buzunar... cc Ca o .163 
Primul salesian: Michele Rua E a ao de ape aci 170 
„Salut “ONE E necesa ocne ocoale aaa aa 177 
Un bâiat în coşul pentru grizine...............cece cc. 185 
Don Bosco face "minuni" .......mmmcmccenee nene eee eeneoe 190 
Spovedania birjarului ...........ccmcmeo eee neon eee 195 
După pietrele vii şi pietrele moarte...................... 199 
Lecturi catolice şi atentate... neeeeeoee 205 
Salvaţi micii muncitori... eee eee eee eeee eee eee 210 
Holera.. sc e eter bre orei „e 2B 
Povestea. lui Pietro Enria.. Ra E A a 216 
Baiatul TSi turmas iinan. N e eee naei aanne ran 223 
Domenico, Savin aeee eie 226 
Amintirile unui nonagenar.............oeosseereresseres 232 
ET caiet pentru CI aero nec n a enaaaeee 236 
0) Ezi pde mlibentate cecene ocne ceea 241 
Valetul roşu între Stat şi Biserică.............cceeccr. 246 
Ordinul Sale Same oo a aa 253 
Cavour, Napoleon şi râzboiul..............cccecoeeeeeee 262 
(O eE la VE oana cele aleea ae oa 264 
Printre politicieni şi episcopi exilați.................... 272 
Episcopi pentrul Italia... ceea moale elene 278 
Don BoscOR iace MINUNI, cae 287 
Biserica în câmpul viselor............cccmco cecene 295 
Suferinta celor două copile... e cecen eee 300 
FMA: cu ochii plecați dar cu capul sus............... 306 
«luați Mă PE EMINE.. eonennet ese saa e oile ale ea 311 
Eabrica «dem DEOMP Aen enea eg aa 316 
Minutüri MaAeEpartatE s.src reiese RI PRR 322 
Patagonia Visata a eee cea EEEE EES aa 330 
Moartea anunțatã.. a : „334 
Un negustor, un om de afaceri, un du 

CONPeIatORII SALE STERIL „..<.ceecaanaaaaee goe ae a eee aceea aaa 341 
Vechii elevi şi-l aminteau aşa - [........c.ccececic.. 344 
Silk amintea taşa = I nete ore oaie ce cea a aaa a alea 351 
Bâieţandrul cu genunchii în nisip... 358 
În Franţa şi Spania, la cerşit.....neeeeec eee eeeeeeeee 361 


"71. «În faţa ochilor, primul său vis»... ezeeeeeee 
72. Lumină şi întuneric 24 see ce 008 oa „alea tara 2. ME a 


374 


SFÂRŞIT 


TORINO LUI DON BOSCO 


| 


DUE E, dif. 


LL 


© 
saneo Și PO 


CEC. 
CEEL 


$ 


4 E 
FKY 


Torino în 1860. Don Bosco construise deja de 14 ani Oratoriul său în 
cartierul periferic Valdocco, şi de 7 ani începuse atelierele pentru cei ce 
voiau să înveţe. În 1 860, unul din primii săi băieţi, Michele Rua, devine 
preot. În cei 14 ani, Valdocco (stânga sus, pe hartă) era o mare zonă 
verde. Spălătoresele întindeau rufe albe la uscat pe frânghii lungi. 
Borgo Dora şi Borgo S. Donato, cartierele vecine, erau cunoscute 

ca sedii ale fabricilor şi erau zgomotoase şi murdare. Pentru mulţi tineri 
muncitori, ieşirea printre câmpurile verzi ale lui Don Bosco şi ale 
Oratoriului său era pauza liniştită a unei săptămâni de lucru. 


Canalele din Molini Dora. În iulie 1845, Oratoriul ambulant al lui Don Bosco 
s-a transferat la spitalul Marchesa Barolo din Molini Dora. Aici rămase puţine 
luni. Directorul din Molini a făcut cunoscut Prefecturii oraşului că aceşti copii 
nu Stau doar în curte şi capelă, ci umblă "făcând zgomot în Molini şi 
deranjând...". Don Bosco trebuie să caute alt loc. 


Piaţa generală din Porta Palazzo. Pe 31 de mii de metri pătraţi ai pieţii 

generale, aproape de Molini, se vând de toate, chiar şi copii muncitori, 
"ciufuliți, fără pantofi, zdrenţăroşi, murdari", veniţi din sate în căutare 

de lucru. Don Bosco a spus de mai multe ori: 

" Aşteptam pe cineva să vină să lucreze, în cartiere, în prăvălie, în birouri 

Istoricul Mellano a estimat că era vorba cam de o mie de copii. 


Negustorii din Porta Palazzo. 
Aceste femei pioase şi bârfitoare îl vedeau de mai multe ori trecând pe tânărul 
Don Bosco printre copiii săi şi scuturau din cap murmurând: "E nebun". 
Dar când Don Bosco s-a îmbolnăvit de-o gravă pneumonie (iulie 1846), 
au văzut un alt spectacol. G.B. Francesia, pe atunci copil, îşi aminteşte: 
" Negustorii din Porta Palazzo, minunati de atâția tineri care veneau să ` 
cumpere flori, întrebau pentru ce sfânt le luau, pentru ce sărbătoare. 
Ce sfinţi! Este pentru Don Bosco - se spunea - el vine la Oratoriu. 
A fost bolnav şi astăzi se întoarce." 


Diligenţele. 

Când Don Bosco a plecat pentru convalescenţă la Castel Nuovo, a avut la 
dispoziție diligenta ce făcea legătura între Torino şi satele învecinate. 
Popasurile le făcea la hanuri. O diligenţă făcea legătura între Torino şi 
Chieri şi de acolo la Castel Nuovo. Dar Don Bosco era sărac şi călătorea 
pe un măgar. Când, în noiembrie, s-a întors cu mama Sa, au parcurs drumul 
pe jos. 


a 


E ji: în 

zx d 

< sii v 
ia E 5 
zer, 


Pod de fier peste fluviul Po şi Monte dei Cappuccini. 

În decembrie 1847, Don Bosco a deschis un al doilea Oratoriu în apropiere 
de "podul de fier" ( construit în 1840, refăcut în 1902 ) la periferia din Borgo 
Nuovo. În spate se afla Monte dei Cappucini, locul unde Don Bosco şi-a adus 
de multe ori băieţii din Oratoriu (1841 - 46) . Acolo le plăcea foarte mult 
tinerilor. Aveau câteva puncte fixe : Sfânta Liturghie, Împărtăşania, prânzul. 
Pe cărările de munte se cânta. 


Tramvai tras de cai. 


Tramvaiele trase de doi cai apoi împinse de forța motrice erau foarte 
numeroase în Torino." Administraţia locală a oraşului se dedica cu 
entuziasm amenajării tramvaielor... Străzile din Torino erau din ce în ce 
mai proaste din cauza tramvaielor", scria ziarul La Nuova Torino în 1878, 
şi era lamentabil că nimeni nu mai făcea nici 50 de metri fără a se folosi 
de tramvai. 


Uzinele "Ferrato" pentru case de arme şi şine de tramvai 

Camillo Cavour, care era şi el pentru libertatea totală a industriei, spunea 
în Parlament în 1850 : "Poate ne îngrijim prea puţin să aflăm că la noi, în 
fabricile noastre, femeile şi copiii lucrează cu o treime mai mult, dacă nu 
chiar dublul aceleiaşi munci din Anglia". O zi de muncă era de 16 sau 18 ore. 


Clădirile "Diato" pe malurile râului Po 

"Patronii, pentru a reduce salariile, primeau în locul muncitorilor adulți, 
femei şi copii. Avem astfel o imagine în câmpul muncii : copilul muncitor 

la 8 ani". În 1844, în Piemonte, copii de 10 ani angajaţi în fabrici erau în 
număr de 7184. Abia în 1846 o lege limita ziua de muncă a copiilor la 12-14 
ore pe zi. 


Emigranţi 

După istoricul englez Clough, din 1871 până în 1880 în fiecare an emigrau 
98.000 de italieni. În deceniul următor, câte 165.000 în fiecare an. 

În Argentina plecau anual circa 40.000 de italieni. Don Bosco a trimis 
misionarii săi în Argentina în anul 1875, spunându-le: " Căutaţi pe aceşti 
fraţi ai noştri pe care mizeria şi nenorocul îi poartă pe pământ străin". 

